
Tatiana Niculescu este scriitoare, autoare a biografiilor 
istorice Regina Maria: Ultima dorință (Humanitas, 2015, 
2016, 2018), Mihai I, ultimul rege al românilor (Humanitas, 
2016), Mistica rugăciunii şi a revolverului: Viaţa lui Corneliu 
Zelea Codreanu (bestseller Humanitas, 2017), E/ mă 
consideră făcător de minuni: Viaţa lui Arsenie Boca 
(Humanitas, 2018). Sub semnătura Tatiana Niculescu Bran 
a debutat cu romanul 

Spovedanie la Tanacu (Humanitas, 2006), care a devenit 
piesă de teatru în dramatizarea autoarei şi în regia lui 
Andrei Şerban. Acelaşi roman a stat la baza filmului După 
dealuri, în regia lui Cristian Mungiu, care a obţinut premiul 
pentru cel mai bun scenariu la Festivalul de Film de la 
Cannes în 2012. Alte romane: Noptile Patriarhului, Povestea 
domnitei Marina si a basarabeanului necunoscut, Tăierea 
Fecioarelor. 


Argument 


Cu prilejul unui târg de carte dintr-un orăşel de provincie, 
am intrat într-o librărie în căutarea vreunei noi apariţii 
editoriale despre Carol Il. Ce ştiam, în general, despre el şi 
Elena Lupescu tnvatasem la şcoală sau aflasem din cărţi de 
istorie înclinate, prin definiţie, să claseze retroactiv 
evenimente şi mai puţin să înţeleagă vieţi de oameni. 
Imaginea mea despre cei doi era, de fapt, rodul 
„fructuoasei” cooperări dintre propaganda liberală 
anticarlistă, antisemitismul interbelic şi istoriografia 
legionară, asimilate si imbogatite de cei patruzeci de ani de 
măsluire a istoriei monarhiei operată de comunism. Grație 
unei preocupări mai vechi pentru istoria Angliei, cunosteam 
însă şi povestea contemporană lor, a celebrului cuplu 
Eduard VIII şi Wallis Simpson, despre care s-au scris o 
mulţime de biografii. 

Din neorânduiala plăcută în care se aflau cărţile pe rafturi 
se vedea că librarul, un domn ca la 60 de ani, era un cititor 
patimas. In tinereţe, se hrănise, ca si mine, cu istorie 
oficială. Am găsit, în sfârşit, un volum despre Carol Il, 
dictatură şi apusul democraţiei. M-am prezentat la librar şi 
l-am întrebat: „Altceva despre Carol II mai aveţi?” 
Răspunsul lui, de om cultivat şi cu spirit, a venit imediat: 
„În afară de resentimente, nimic altceva!” Părea aproape 
indignat că, dintre toate minunatiile de cărţi din librăria lui, 
nu găsisem altceva mai bun de cumpărat decât o carte 
despre regele Carol II. „Sunteţi supărat pe el. Îmi pare rău”, 
i-am spus impaciuitoare, întinzându-i banii. 

Am ieşit din librărie stânjenită. Chiar aşa: altceva mai de 
soi nu putusem să aleg? Ba încă mă gândeam că, de vreme 


ce mă preocupa un asemenea personaj, librarul ma privise 
de parcă m-ar fi surprins flirtand cu, nu-i aşa, regele 
playboy... 

Întâmplarea m-a intrigat şi m-a determinat apoi să mă 
documentez pentru această carte folosind memorii, jurnale, 
amintiri ale contemporanilor lui Carol Il şi ai Elenei Lupescu, 
articole din presa internaţională a vremii, biografii, scrisori 
inedite şi mai deloc interpretări ulterioare ale istoricilor de 
meserie. Cititorii vor descoperi scrisori ale lui Carol Il către 
Elena Lupescu publicate acum pentru prima oară, din care 
reiese limpede că relaţia lor nu a fost nici pe departe o 
obsesie sexuală maladivă, aşa cum a pretins propaganda 
politico-mediatică din perioada interbelică şi de mai târziu. 
Migala cu care a fost construită de-a lungul timpului 
imaginea publica a cuplului Carol Il - Elena Lupescu ne-ar 
putea învăţa, de altfel, câte ceva despre vremurile noastre, 
avertizându-ne asupra distorsionării ştirilor (aşa-numitele 
fake news) şi asupra propriilor naivităţi. Suntem ceea ce 
decid că suntem cei care nu ne-au cunoscut niciodată? O 
imagine, o proiecţie de laborator politic ori mediatic? 

Demersul meu nu este cel al unui istoric care judecă, 
evaluează şi încadrează în fişierul unei epoci personaje şi 
evenimente istorice sau politice. O biografie este povestea 
unei vieţi în contextul social, cultural şi familial al epocii ei. 
Scriind biografia acestui cuplu, m-a interesat să mă apropii 
cât mai mult de viaţa regelui şi a Duduii, să o privesc 
prefăcându-mă că nu ştiu ce a urmat, să le retrăiesc 
dragostea, frustrările, lasitatile, îndoielile şi disperările, 
punându-mă mai curând în pielea lor decât în aceea a 
detractorilor lor şi evitând, pe cât posibil, interpretarea unor 
decizii politice, locurile comune ori punctele de vedere 
partizane. 

N-aş fi putut să duc la capăt această carte fără ajutorul 
unor profesionişti pasionaţi de istorie şi de adevăr, cărora 
tin să le mulţumesc cu recunoştinţă: Alinei Pavelescu şi lui 
Narcis Ispas de la Arhivele Naţionale Istorice Centrale, lui 


Florin Cintic si echipei sale de la Serviciul Judetean al 
Arhivelor Nationale laşi, Germinei Nagat si lui Silviu 
Moldovan de la Arhivele CNSAS, Roxanei Ambrozie, care 
mi-a pus la dispoziţie documente şi fotografii din arhiva 
familiei materne a Elenei Lupescu, prietenei mele Oana 
Vlad Bârna, istoricului piteştean Cornel Carp şi medicului 


urolog Bogdan Streza. 
TATIANA NICULESCU 


Ovreiul cu gasca 


Salonul artei contemporane deschis pe 1 mai 1880 la 
Palatul Champs-Elysées de la Paris expune, printre alte 
lucrări, un tablou compus în lumini flamande care atrage 
imediat privirile: un bărbat de vârstă mijlocie, abtiguit cu 
rachiu, dacă e să te iei după nasul şi obrajii imbujorati care 
i se itesc de sub căciula de blană, îmbrăcat cu o haină tivită 
cu samur, tine într-o mână o hartie, iar în cealaltă, o gâscă. 
Parcă ar face cu ochiul: ştie el ce ştie! Gâtul lung şi alb al 
gâştii, terminat cu un cioc roşcat, îmboldeşte privirile 
vizitatorilor către hârtia din mâna stângă, pe care se pot 
desluşi două rânduri scrise în româneşte şi un timbru fiscal 
de 25 de bani aplicat peste un timbru fix de 1 leu. Scrisul e 
suficient de bine conturat cât să lase la vedere cuvintele 
„Domnule Preşedinte, Domnilor Deputaţi...” Trecând de 
degetele lui noduroase şi de labele gâştii surprinse în 
spasmul dintre două zbateri, privirea urcă din nou spre 
figura de zaraf est-european a bărbatului şi zaboveste, cu 
uimit dezgust, între barba lui rară şi mustata slinoasă, la 
dinţii dezveliti de un zâmbet cu multe înţelesuri. 

Tabloul are un titlu explicativ: Juif moldave allant 
demander la naturalisation a l'Assemblée roumaine. E 
semnat de Nicolae Grigorescu, un pictor român care face 
parte din grupul artiştilor de la Barbizon. În România vremii, 
această pânză e cunoscută sub numele de Ovreiu/ cu 
gâscă. Aşa cum e zugrăvit în tablou, evreul e un ins 
respingător, iar pictorul nu-şi ascunde aversiunea faţă de 
această rasă, care se presupune că întruchipează tot ce 
poate fi mai scarbavnic şi mai de temut într-un străin. 

De fapt, modelul lui e un evreu aşkenaz din Galiţia, 


provincie a Imperiului Austro-Ungar tnvecinata cu Bucovina. 
Tabloul poartă un mesaj politic: imbogatiti prin camătă si 
comerţ cu băuturi spirtoase, evreii veniţi din Galiţia şi 
stabiliţi în secolul al XIX-lea pe teritoriul României îşi obţin 
împământenirea prin mită, pile şi peschesuri. Ei sunt nu 
numai vicleni şi periculoşi, dar şi responsabili de corupţia 
politicienilor români. Portretul e o palmă subtilă pe obrazul 
Franţei şi al celorlalte ţări numite Marile Puteri (Germania, 
Marea Britanie, Austro-Ungaria, Italia, Imperiul Otoman si 
Rusia), care ceruseră României, în schimbul recunoaşterii 
graniţelor rezultate dupa Războiul de Independenţă, 
drepturi civile egale pentru toţi cetăţenii, indiferent de rasă 
ori religie. Cu multe împotriviri, mai cu seamă din partea 
politicienilor liberali, Constituţia a fost revizuită în 1879. 
Articolul 7 le permite evreilor stabiliţi de cel puţin 10 ani în 
România să-şi obţină naturalizarea adresând o cerere 
individuală şi un dosar personal ambelor Camere ale 
Parlamentului. Se analiza fiecare solicitare în parte şi, dacă 
dovezile aduse în sprijinul cererii se dovedeau 
satisfăcătoare, se acorda naturalizarea. 

Evreul din tablou trage nădejde că solicitarea lui de 
împământenire ar putea fi bine primită dacă o însoţeşte cu 
un plocon de soi: o gâscă grasă, bună de carne şi de pene. 
E aproape un dar ritual. Ori de câte ori serbează amintirea 
victoriei macabeilor asupra grecilor din vechime la masa de 
Hanuka, evreii din centrul şi estul Europei încununează 
ospatul cu o gâscă friptă. Prin sate, vecinii de alte etnii 
recunosc sărbătoarea evreilor după mirosul grăsimii încinse 
de gâscă, cel mai plăcut parfum de Hanuka. 

La câţiva ani de la prima expunere a tabloului Ovreiu/ cu 
gâsca, un farmacist născut la laşi în 1868 îşi întocmeşte şi 
el dosarul în vederea împământenirii. Numele lui e Leon 
Grunberg, fiul lui Mendel şi al Haiei, „de religiune mosaică”. 
Familia se află în Moldova de cel puţin două generaţii, iar 
undeva, pe ramurile arborelui genealogic, a răsărit şi 
numele de Wolff. 


Tatal lui Leon e hangiul Mendel Grunberg, om instarit si 
proprietar, se pare, al hanului Parlita de pe Ulita Mare (azi 
bulevardul Stefan cel Mare) din lasi, la care trag adesea 
negustori straini si boieri in trecere de la mosiile lor de la 
tara. Cu ani in urma, la Mendel se adunau sa bea tuica ori 
bere si sa fumeze pipa angajatii firmei austriece Lemberg- 
Czernowitz-Jassy care lucrau la construirea unei gări 
somptuoase de inspiraţie venețiană şi a căii ferate 
Suceava-Paşcani-laşi. Hanul devenise atât de popular, încât 
e menţionat ca loc de vesel refugiu al protipendadei 
frantuzite a vremii în comedia Chirita in laşi, jucată pe 
scena primului teatru din România, înfiinţat tot la laşi. La 
începutul secolului XX, bătrânul Grunberg va transforma 
hanul în otelul Dacia, din centrul oraşului. 

Deşi legea nescrisă a breslelor cere ca meseriile să se 
păstreze în familie şi să se transmită din tată-n fiu, copiii 
hangiului nu s-au arătat doritori să-şi urmeze părintele. E o 
epocă în care hangiii, mai cu seamă cei evrei, sunt 
detestati si banuiti ca falsifică băuturile, că otrăvesc 
poporul si că participă la o conspirație anticrestina 
planetară. Aşa explicau politicienii mizeria şi alcoolismul 
care măcinau satele şi mahalalele românilor. În imaginarul 
colectiv, cârciuma evreului devenise adversarul diabolic şi 
de temut al bisericii creştinului. lar pe seama hangiului 
evreu circula o bogată colecţie de bancuri şi zicători, pe 
post de variante folclorice ale discursurilor pătimaş 
antisemite ale politicienilor locali, dintre care cel mai aprig 
este Alexandru C. Cuza, un boier înrudit cu fostul domnitor 
al unirii Moldovei cu Ţara Românească. 

Fiii lui Mendel caută să se adapteze antisemitismului 
epocii, schimbându-şi numele şi pierzându-şi originile în 
marea populaţiei de confesiune ortodoxă. Totuşi, ei nu sunt 
fitecine, mai cu seamă într-o ţară în care majoritatea 
copleşitoare a neamului e formată din ţărani analfabeți. 
Optează fie pentru inginerie, fie pentru farmacie: unul 
dintre ei, Gheorghe Miletineanu (pentru desăvârşită 


integrare, şi-a luat numele dupa episcopul ortodox de Husi, 
Meletie), e farmacist la Huşi, altul, Victor Lupescu, e 
inginer, iar Leon devine şi el farmacist. Toţi sunt oameni cu 
carte. De altfel, primul student evreu consemnat în primul 
an de funcţionare a Universităţii înfiinţate la laşi este un 
Grunberg (scris Grumberg).! 

Cum la laşi nu există însă o Facultate de Farmacie, Leon 
îşi face studiile la Bucureşti, unde, la 24 de ani (după cei 
opt ani prevăzuţi de Şcoala naţională de medicină şi 
farmacie), obţine diploma de licenţiat în farmacie, cu drept 
de liberă practică în toată ţara. Legea sanitară din 1874 
prevedea însă că nici o farmacie nu poate fi deschisă fără 
avizul Ministerului de Interne, iar mai apoi că numai 
cetăţenii români aveau dreptul să deschidă noi farmacii. 
După examenul de licenţă, Leon îşi schimbă numele din 
Grunberg în Lupescu. Apoi, în 1897, la biserica Izvorul 
Tămăduirii din capitală, se botează cu un prenume creştin: 
Leon se numeşte de acum încolo Nicolae. Naşul lui de botez 
e un cunoscut medic şi chimist al vremii, Constantin Istrati, 
membru corespondent al Academiei Române şi preşedinte 
al Societăţii Române pentru Ştiinţe, ulterior ministru în 
două guverne conservatoare şi primar al capitalei. 

Peste doi ani, în decembrie 1899, când doctorul Istrati 
este ministru al lucrărilor publice, dosarul de 
împământenire al lui Nicolae Lupescu e supus la vot si 
aprobat de aşa-numita Comisiune de indigenat din Camera 
Deputatilor.? 

Era deja casatorit si cu cateva luni in urma i se nascuse 
primul copil, pe care, in certificatul de nastere, il declara de 
religie ortodoxa. Familia locuieste la lasi, pe o strada din 
centrul orasului, cu case cu etaj si pravalii la parter. Pe 
aceeasi strada locuiesc rude apropiate ale Elisei Falk, sotia 


1 lancu Braustein, Evreii în prima universitate din 
România, DAN, laşi, 2001. 

2 Documentul se află la Arhivele Naţionale Istorice 
Centrale, și datorez descoperirea lui domnului Narcis Ispas. 


lui Nicolae Lupescu, şi ea evreică trecută la creştinism în 
varianta catolică, fiindcă Elise e născută la Viena în 1877. 
Este fiica unui farmacist sau medic din burghezia austriacă 
a epocii. Diferite documente ale rudelor (acte de căsătorie, 
certificate de naştere sau de deces) menţionează numele a 
doi fraţi Falk: Francisc şi Alexander. Francisc este tatăl 
Elisei. Unul dintre ei (neidentificat încă) se fotografiază la 
studioul foto Bittl & Hanlik cu o fetiţă pe genunchi, care ar 
putea fi Elise. Ţinuta bărbatului şi favoriţii revarsati în 
mustati tăiate cu grijă deasupra bărbiei bine rase indica 
mai curând un portret de medic vienez decât de farmacist. 

Cândva spre sfârşitul secolului al XIX-lea, probabil în 
acelaşi studio foto de la Viena, Elise, acum adolescentă, 
apare îmbrăcată cuminte şi elegant, într-o rochie lungă, 
albă, discret înflorată, cu dantelă, strânsă la piept şi 
cuprinzându-i talia subţire cu o panglică lată de mătase, 
care coboară la spate spre poalele rochiei. Ţine în mâinile 
adunate în fata un evantai din pene de strut. La încheieturi, 
i se văd brățări spiralate. In urechi, cercei perlati. La gat, 
câteva lantisoare subţiri, compacte, care par de argint sau 
de aur alb. Bărbia ovală, buza de sus senzual arcuită, 
fruntea înaltă şi nasul bine conturat desenează un profil de 
Rebecă biblică, inteligentă, sobră, dar cu o constituţie 
fragilă. Poartă părul strâns la spate într-un coc şi câţiva 
zulufi razleti îi scapă cochet pe tâmple. Privirea îi este 
directă şi inocentă. Această fată e, cu siguranţă, bine- 
crescută, stăpâneşte  manierele elegante, vorbeşte 
germană si franceză, cântă la pian, fredoneaza muzica 
fraţilor Strauss şi provine dintr-o familie înstărită. Nu se ştie 
când şi în ce împrejurări s-a creştinat. 

Când i se naşte, la laşi, primul copil, Elise are 24 de ani.? 
Soţul ei a împlinit 31. Copilul, o fetiţă botezată cu numele 


3 Potrivit certificatului de naştere al Elenei Lupescu, 
mama ei, Elise, avea în 1899 24 de ani. Dar, dacă e născută 
în 1877 (cum apare în certificatul ei de deces), Elise are 22 
de ani. 


Elena, nascuta pe 2 septembrie 1899, a venit pe lume 
înainte de ivirea zorilor, „la ora două ante meridian, la casa 
părinţilor sei din strada Lăpuşneanu no. 4”, dupa cum se 
consemnează în actul de naştere cu numărul 1055, aflat 
acum la Serviciul Judeţean al Arhivelor Naţionale laşi. Peste 
două săptămâni, aceeaşi mână, de ofiţer al stării civile, 
completează certificatul de naştere al unui copil de sex 
bărbătesc: Corneliu (Zelea) Codreanu. Născuţi în acelaşi an, 
în acelaşi oraş, sub semnul aceleiaşi zodii a Fecioarei, din 
mame cu acelaşi prenume şi taţi cu numele schimbate 
(Grunberg-Wolf/Lupescu, Zelinschi/Codreanu), avand 
amândoi rude de sânge în târgul Husilor, Elena Lupescu şi 
Corneliu Zelea Codreanu vor lăsa peste ani urme adânci în 
istoria României. 


Familia unui farmacist 


În primii ani de viaţă ai Elenei, familia se muta des, dintr- 
o localitate în alta, după cum se ivesc prilejuri pentru 
deschiderea vreunei spiterii. Nicolae Lupescu se orientează 
mai cu seamă către nodurile comerciale unde schimburile 
de mărfuri înfloresc, taxele şi impozitele sunt mici şi 
afacerile se dezvoltă rapid. Începutul secolului XX găseşte 
familia Lupescu la 160 de kilometri de laşi, în judeţul 
Dorohoi, într-un târguşor în care evreii aveau de mulţi ani 
un statut privilegiat, pentru că participaseră cândva la 
întemeierea aşezării. Se numea Darabani, aproape de 
graniţa cu Basarabia, provincie a Imperiului Rus, şi cu 
Bucovina, provincie a Imperiului Austro-Ungar. 

Deşi în acte el este acum român ortodox, Nicolae 
Lupescu are, de bună seamă, relaţii utile în târgul care 
numără câteva zeci de cârciumari şi peste o sută de 
mestesugari evrei, şase sinagogi, douăzeci de şcoli, o baie 
publică, un cimitir evreiesc, un azil pentru săraci. 
Localitatea are şi spital, iar în 1901, Lupescu deschide aici 
prima farmacie. In acelaşi an, i se naşte la Darabani cel de- 
al doilea copil, un băiat. E botezat Constantin, un nume 
care l-ar indica drept naş pe acelaşi Constantin Istrati, naşul 
de botez al lui Nicolae Lupescu. Spre deosebire de Elena, 
mezinul familiei va fi mai încet la minte, puţin înclinat spre 
vreo meserie anume, şi va rămâne toată viata în grija 
părinţilor şi a surorii lui. 

Naşterea lui la Darabani (menţionată ulterior în 
certificatul de deces) dă de înţeles că familia se stabileşte, 
cel puţin temporar, în târgul unde afacerile numite azi 
transfrontaliere prosperau. Dar, în luna martie a anului 


1907, în târgul Darabanilor mocneste razmerita. Ţăranii se 
revoltă împotriva arendasului evreu, îi alungă servitorii, îi 
jefuiesc hambarele si îl silesc pe primar să-i 
împroprietărească. Ministerul de Interne de la Bucureşti se 
află în stare de alertă. Mişcarea se răspândeşte în tot 
judeţul Dorohoi, apoi în majoritatea satelor Moldovei, apoi 
în toată ţara, ducând la demisia guvernului conservator. 
Noul ministru de război, generalul Averescu, ordonă 
înăbuşirea revoltei. În trei zile sunt împuşcaţi peste zece mii 
de ţărani. Sate întregi sunt rase de pe faţa pământului. 
Criza politică durează două luni. Familia Lupescu este deja 
departe de focarul răscoalei, lângă Bucureşti, pe moşia 
Domeniului Coroanei de la Periş, la câţiva kilometri de 
reşedinţa de la Scroviştea a familiei regale. 

Moşiile care fac parte, printr-o lege din 1884, din 
Domeniul Coroanei aparţin statului, dar sunt administrate 
de Casa Regală, căreia îi asigură veniturile anuale. Pasionat 
de agricultură şi preocupat de modernizarea României, 
regele Carol | petrecea mult timp în aceste pepiniere de 
viaţă ţărănească dotate cu şcoli de meserii, plantaţii 
experimentale de pomi şi cereale, crescătorii de păsări, 
mici fabrici artizanale de lactate, sisteme de canalizare, 
mori de apă, dispensare, terenuri de sport şi vânătoare. 

Micuța Elena Lupescu e elevă în clasa întâi la şcoala 
primară din Periş, după cum rezultă din foaia matricolă de 
la pensionul Notre Dame de Sion de la laşi, unde va fi 
înscrisă un an mai târziu, în august 1908, pe baza 
certificatului de absolvire a clasei | eliberat de şcoala din 
Periş (documentul se află la SJAN laşi). Deşi prezenţa 
familiei Lupescu pe moşia regală de lângă Palatul 
Scroviştea rămâne învăluită în mister, detaliul din foiala 
matricolă pare să fie susţinut şi de una dintre declaraţiile 
de mai târziu ale Elenei Lupescu despre prima ei întâlnire 
cu principele moştenitor al familiei regale. 

Într-o ediţie specială care pretinde că publică „memoriile 
complete ale d-nei Lupescu”, ziarul Realitatea ilustrată va 


reproduce în numărul 43 din luna noiembrie a anului 1927 
o serie de declaraţii făcute de ea presei americane, din care 
rezultă că, în casa administratorului uneia dintre moşiile 
regelui, micuța Elena Lupescu l-ar fi întâlnit pe principele 
moştenitor Carol, întâiul născut al viitoarei regine Maria şi 
al viitorului rege Ferdinand. E, de fapt, o istorioară cu tâlc, 
împletită din amintiri reale şi visuri de domnişoară de 
pension: „Intr-o zi, tatăl meu m-a luat si pe mine la un ceai 
cu Regina Elisabeta, soţia Regelui Carol l, care era 
cunoscută sub numele de «Carmen Sylva», «Regina poetă». 
Regina Elisabeta adora copiii. Unica ei fetiţă a murit în 
vârstă de 4 ani şi inima Reginei era plină de duioşie pentru 
copii. Era foarte iubitoare faţă de mine şi a trimis să-mi 
aducă ciocolată. Şi, când s-au adus bomboanele, Prinţul 
Carol, care stătea în apropiere, a luat cutia, ca să mi-o 
prezinte el. Dânsul era de 15 ani, iar eu, de 9. «De multă 
vreme am vrut să te cunosc», a spus dânsul. «Ai un păr 
atât de frumos!»” 

Părul arămiu-roşcat al Elenei şi ochii ei de culoarea 
violetelor atrag oricui atenţia, dar reacţia adolescentului 
Carol pare inventată doar ca să teasa premonitorii meandre 
ale destinului. Celelalte date corespund însă perioadei în 
care familia Lupescu va fi locuit la Periş, pe moşia preferată 
a regelui Carol |. Într-adevăr, Elena are atunci 9 ani, sau 
aproape 9 ani. Carol are 14-15 ani. E un adolescent zvelt, 
blond şi cu ochi albaştri. Îl încântă uniformele militare şi îi şi 
şade bine îmbrăcat militar. Peste un an, va primi gradul de 
sublocotenent în Batalionul | Vânători de munte. „Un ceai” 
la regină putea să însemne obişnuitul five o'clock, intrat în 
tabieturile Curţii Regale şi ale boierimii româneşti de la 
începutul secolului XX. Carmen Sylva se ocupa, pe de altă 
parte, şi de proiecte de educaţie a copiilor şi caritabile. 
Povestea şederii familiei Lupescu la Periş nu se opreşte însă 
aici. 

S-a crezut, la un moment dat, că Elena Lupescu ar fi, de 
fapt, copilul din flori al regelui Carol | cu o învăţătoare de pe 


moşia de la Periş. Ulterior, ca să fie prevenit orice scandal, 
ea ar fi fost măritată cu un farmacist evreu şi mutată la laşi. 
Prin intervenţie regală de culise s-ar fi explicat, printre 
altele, succesul lui Nicolae Lupescu în obţinerea licenţei de 
deschidere a unor farmacii şi înscrierea fetiţei Elena într-un 
pension ţinut de călugăriţe catolice germane. 

E limpede că parcursul profesional al lui Nicolae Lupescu 
are prea puţine legături cu Carol |. Dar, prin breasla căreia 
îi aparţine Lupescu şi prin naşul său, Constantin Istrati, 
familia putea să aibă contacte cu înalţi funcţionari ai Curţii 
Regale. 

In toamna anului 1908, când micuța Elena e înscrisă la 
pensionul Notre Dame de Sion de la laşi, în foaia matricolă 
cu numărul 16 este trecută ca având naţionalitate austriacă 
şi confesiune catolică, adică naționalitatea şi confesiunea 
mamei ei, Elise Falk. La pension, se învaţă bunele maniere, 
gospodărie, limbi străine şi noţiuni de psihologie practică, 
iar Elena obţine notele cele mai mari la materia „intuiţie”. 
După anul şcolar 1909-1910, eleva Elena Lupescu nu mai e 
de găsit în cataloagele pensionului de la laşi. Părinţii ei sunt 
însă destul de înstăriți ca să-i angajeze profesori pentru 
lecţii de pian şi de canto. Rudele materne de la laşi se pot 
ocupa, de asemenea, de instructia micutei Elena. 

Copiii familiei Lupescu petrec mult timp mai cu seamă la 
mătuşa Caterina Falk (fiica lui Alexander Falk), verişoara 
primară a mamei lor, cu zece ani mai mare ca Elise, 
căsătorită cu un medic militar, Jean Bogen. Familia Falk- 
Bogen are trei fiice: Alma, Lucia şi Hedviga. Alma va muri 
tânără, Lucia va fi botezată în Biserica Catolică de prinţul şi 
preotul Vladimir Ghika, iar Hedviga se va stinge la Bucureşti 
în 1976. laşiul copilăriei lor e un mozaic de etnii şi de 
meserii. In saloanele micii burghezii şi ale boierimii se 
vorbeşte frantuzeste, casele în care locuiesc sunt spatioase 
şi mobilate cu bun-gust austriac, oraşul e plin de tineri, de 
parcuri, de magazine frantuzesti, germane, evreieşti, 
greceşti şi de prieteni şi rubedenii care se strâng cu orice 


prilej ca sa schimbe pareri si barfe despre cele mai fierbinti 
evenimente ale momentului si sa etaleze rochii, coafuri si 
costume la moda in Europa Occidentala. 

Familia Lupescu nu rămâne închisă între graniţele unui 
ghetou etnic şi confesional. Membrii ei nu sunt evrei 
habotnici. Se amestecă, deopotrivă dinspre tată şi dinspre 
mamă, cu creştinii de toate confesiunile. Unii dintre ei se 
botează ca să-şi înlesnească afacerile în climatul antisemit 
al vremii, alţii rămân evrei askenazi, dar nu practică religia 
mozaică. Sărbătorile creştine şi cele evreieşti se amestecă 
de asemenea şi sunt serbate în virtutea obiceiurilor şi a 
tradiţiei locale. Copiii colectioneaza, într-o limbă pe care 
adesea numai ei o înţeleg, frânturi de cuvinte ebraice, 
româneşti, nemtesti, frantuzesti, poloneze ori ungureşti 
auzite în jur. Când Nicolae Lupescu deschide o nouă 
farmacie la Sulina, cel mai cosmopolit port românesc al 
epocii, vor adăuga dicționarului copilăriei cuvinte italienesti, 
englezeşti, americane ori olandeze, care plutesc în aerul de 
aventură şi exotism al oraselului de pe Dunăre. 

Nu există dovezi evidente ale şederii familiei la Sulina, 
dar memoria orală a localnicilor susţine că Lupescu/Wolf ar 
fi avut o farmacie în oraşul lor, care găzduia Comisiunea 
Europeană a Dunării. În 1870, oraşul primise statut de 
porto-franco, adică era scutit de taxe vamale. Numărul 
străinilor şi al funcţionarilor occidentali crescuse văzând cu 
ochii pe măsură ce se deschideau noi consulate şi 
nenumărați negustori şi meseriaşi străini erau atraşi de 
perspectiva investiţiilor avantajoase. In centrul oraşului, 
„impunător, monumental, ca reşedinţa unui guvernator din 
colonii”, fusese ridicat Palatul Comisiunii internaţionale 
înfiinţate în 1856 ca să coordoneze lucrările de amenajare a 
gurii de vărsare a braţului Sulina al Dunării în Marea Neagră 
şi a navigaţiei pe Dunărea maritimă. Se asigura astfel 
intrarea vapoarelor şi încărcarea la bord a grâului românesc 
către porturi din ţările Marilor Puteri. Prin portul Sulina 
trecea jumătate din totalul exportului de cereale 


transportat pe Dunare. 

Funcţionarii superiori ai Comisiunii locuiesc, ca într-un 
stat miniatural, într-un Europolis, în vile cochete, îmbrăcate 
în iederă si glicină. Curțile lor sunt decorate cu panouri de 
verdeață, boschete şi alei cu pomi, covoare de flori, 
terenuri de sport, toate decupate în spaţiu cu precizie 
matematică. Curăţenia, ordinea, tihna englezească scot la 
iveală „un petic de civilizaţie în pustiul primitiv al Deltei”, 
scrie în romanul său Europolis unul dintre comisarii maritimi 
ai timpului, Eugeniu Botez (pseudonim literar Jean Bart), 
privind portul pe  înserat cu ochiul scrutător al 
exploratorului: „Pe ecranul cerului se proiectau catarge şi 
coşuri, corăbii şi vapoare de-a lungul malurilor dormeau 
ancorate, priponite cu frânghii groase de sârmă. Pe-o limbă 
de pământ joasă, îngustă, între fluviu şi baltă, se înşirau 
casele aliniate la rând. O moară de vânt îşi învârtea 
cadentat în aer braţele obosite. La Nord păduri nepătrunse 
de stuf, la Sud banda nesfârşită a plajei cu valurile dunelor 
de nisip în zare. [...] Trei străzi lungi, paralele cu malul 
fluviului. A patra e în baltă; i se zice Sahara din cauza 
nisipului depus ca să tina tantarii la distanţă”. Toate casele 
sunt de lemn. Familia lui Nicolae Lupescu ar fi locuit pe 
strada a doua, într-o casă cu etaj, care avea la parter 
farmacia. 

De-a lungul timpului, Lupescu va mai deschide spiterii si 
în alte localităţi, una dintre ele la Ploieşti, unde se 
construiesc rafinării şi se fac mari investiţii străine în 
industria petrolieră. E socotit un om cu stare. Soţia lui e o 
femeie retrasă, suferindă. Desele schimbări de domiciliu nu 
par să-i priască. Sufletul i-a rămas undeva, la valsurile lui 
Johann Strauss şi la strălucirea Vienei, oraşul imperial al 
copilăriei, în care înfloreau artele şi ştiinţele vremii. Peste 
numai câţiva ani, prinţul moştenitor al tronului austro- 
ungar, arhiducele Franz Ferdinand, şi soţia lui vor fi însă 
asasinați la Sarajevo. Austria declară război Serbiei. Fără ca 
nimeni să fi bănuit, se apropie clipa prăbuşirii imperiilor. 


Leny se marita 


Se crede ca, in vara anului 1914, familia lui Nicolae 
Lupescu nu se mai afla la Sulina. Detin o locuinta si la 
Bucuresti, după cum va reieşi peste câţiva ani din 
documente oficiale. 

În urma celui de-al Doilea Război Balcanic, între bulgari, 
greci şi sârbi, încheiat cu un an în urmă, România profitase 
de ocazie şi îşi alipise zona din sudul Dobrogei, aşa-numitul 
Cadrilater. Epidemia de holeră abătută asupra trupelor 
româneşti care  cotropiseră Bulgaria mobilizase tot 
personalul medical disponibil: asistente, medici, farmacisti, 
felceri. Printre ei, foarte probabil, şi rudele familiei Lupescu 
de la laşi şi Huşi, medici şi farmacişti. Fusese şi un prilej de 
câştig pentru farmaciştii chemaţi să aprovizioneze spitalele 
improvizate pe malurile Dunării cu medicamente, feşe, 
bandaje, soluţii dezinfectante, manusi de protecţie ori 
produse de îmbălsămare rapidă a morţilor, pentru ca 
răspândirea bolii să fie ţinută sub control. 

Incalcand precautiile şi protocoalele, viitoarea regina 
Maria vizitează un astfel de spital, unde soldaţii români zac 
în cumplită mizerie. A fost, pentru ea, o cotitură a vieţii. „N- 
am mai fost niciodată aceeaşi de până atunci”? avea să 
scrie. Spectacolul agoniei soldaţilor o indarjise însă: „nu mai 
oboseam niciodată, nu eram niciodată descurajată, nu mă 
lăsam abătută de nici o greutate, şi cu cât era mai aspră 
munca, cu atât găseam mai multă putere...”5 În lupta cu 


4 Maria, Regina României, Povestea vieții mele, vol. Il, 

epidemia de holeră, fiul ei Carol, acum in vârstă de 20 de 
ani, e un sprijin de nădejde, „mâna mea cea dreaptă; îmi 
îndeplinea toate poruncile şi arăta multă destoinicie şi 
iniţiativă proprie. Muncea bine şi cu temei şi îi plăcea să fie 
ajutorul meu”.® 

În acelaşi an, 1913, România îşi înnoise participarea 
tacită la Tratatul Triplei Alianțe încheiat în 1882 între 
Austro-Ungaria, Germania şi Italia. Convingeri profunde, de 
familie şi de politică externă, îl legau pe regele Carol | de 
acest tratat, pe care îl considera util României, deşi nu 
fusese niciodată făcut public. Pe piaţa comercială a ţării, 
investiţiile şi schimburile de mărfuri cu Germania aveau 
întâietate de câteva decenii. Nemulțumirea fata de politica 
austro-ungară în Transilvania şi putina ascultare care 
începuse să i se dea la Berlin îl făcuseră până la urmă pe 
rege să lase în voie propaganda franco-rusă care atrăgea 
simpatia multor români. Atentatul de la Sarajevo asupra 
arhiducelui Franz Ferdinand şi războiul schimbau 
deopotrivă alianțele si viețile. 

Cu Austria si Serbia in stare de război declarat, cu veşti 
că Germania si Franța se pregătesc deja de război, un 
Consiliu de Coroană ținut pe 3 august 1914 la Sinaia 
hotărăşte, împotriva pledoariei regelui pentru Puterile 
Centrale, că neutralitatea e o soluție inteleapta, dar ca 
speranțele şi sprijinul militar trebuie îndreptate către 
statele Antantei (Franța, Rusia, Anglia). Evoluția 
evenimentelor e urmărită de la sediul Marelui Cartier 
General al Armatei instalat la Peris. 

Începe să se vorbească despre o posibilă abdicare a 
regelui Carol I. Peste două luni, regele moare. Noii suverani 
ai României devin nepotul sau Ferdinand şi soția lui 
britanică, Maria, nepoata reginei Victoria a Marii Britanii şi a 
ţarului Alexandru II al Rusiei. 

Disputa din Consiliul de Coroană în jurul alianțelor, 
argumentele pentru şi împotriva participării României la 


ê Ibidem, p. 329. 


război alături de Austro-Ungaria şi Germania neliniştesc si 
pătrund în micul univers al fiecărei familii conştiente de 
pericolul în care se afla ţara. Prin educaţie, origini, relaţii şi 
apartenenţa la lumea medicală care-şi datora înflorirea 
Vienei, Nicolae Lupescu şi soţia lui vor fi înclinat către 
Puterile Centrale. 

La sfârşitul lunii iulie a anului 1916, cu două săptămâni 
înainte de intrarea României în Primul Război Mondial, viaţa 
pare încă tihnită. Verişoarele Elena Lupescu şi Hedviga 
Falk-Bogen, de vârste apropiate, îşi fac două poze portret 
datate 29.VII.1916. Elena are 16 ani. Fotografia e uşor 
retuşată în nuanţe de sepia, după moda vremii: profilul i se 
desenează în linii delicate sub o pălărioară simplă, cu boruri 
largi, înclinată cochet pe partea dreaptă. Părul ondulat e 
strâns la spate, lăsând să se vadă lobul fin al urechii. Ovalul 
oriental al feţei, pielea de un alb virginal, buzele cărnoase 
şi bărbia rotundă, nasul fin şi drept, gâtul subţire surprins în 
arcuire lină, decolteul cuminte şi mătăsos al bluzei 
unduioase şi goliciunea inocentă pe care i-o dă absenţa 
oricărei podoabe schiteaza portretul unei fete care n-ar fi 
trecut neobservată în saloanele familiilor cuviincioase ale 
epocii. 

După intrarea României în război alături de puterile 
Antantei pe 14 august (27 august stil nou) 1916, spre 
sfârşitul anului, cu armata decimată de înfrângeri şi de o 
epidemie de tifos, cu capitala ameninţată de invazia 
trupelor germane, familia regală, guvernul şi armata se 
retrag la laşi - loc de refugiu al majorităţii funcţionarilor, 
ofiţerilor, politicienilor. Dacă în această perioadă se mai află 
la Bucureşti, familia Lupescu se întoarce şi ea cu siguranţă 
la laşi, aproape de rude si de prieteni vechi. lasiul se 
transformă peste noapte în principalul centru de spitalizare 
şi tratament pentru răniții aduşi de pe front şi pentru 
bolnavii de tifos. E nevoie, mai mult ca oricând, de medici, 
asistente medicale, felceri, farmacişti, brancardieri si 
voluntari. Curând, oraşul este sufocat de refugiaţi civili şi 


militari, iar aprovizionarea cu alimente, combustibil şi 
medicamente e din ce în ce mai anevoioasă. Se introduc 
cartele pentru alimentele de bază. Pâinea e rationalizata. 

In anul următor, 1917, vin veşti că în Rusia ţarul Nicolae 
ll a fost silit să abdice si că armata este în curs de 
bolşevizare. Ultima ofensivă de pe teritoriul României la 
care mai participă ruşii are loc la Mărăşeşti, unde aliaţii 
înving armata Puterilor Centrale sub comanda generalului 
Berthelot şi a generalilor români Averescu şi Prezan. În 
cadrul Armatei a Il-a comandate de generalul Alexandru 
Averescu, în luptele de la Mărăşti, Bârseşti şi Muncelu, se 
remarcă, printre alţii, un ofiţer din artileria de munte 
originar din Piteşti: lon Tâmpeanu, decorat ulterior cu 
Ordinul „Steaua României” în grad de cavaler. 

Ruşii însă se retrag din război, soldaţii îşi omoară ofiţerii, 
Lenin preia conducerea Rusiei bolşevice, iar România e 
abandonată Puterilor Centrale. În atmosfera de 
dezorientare, foamete şi disperare de la începutul anului 
1918, tot ce păruse până atunci statornic pe lume se 
prăbuşea, monarhiile păreau sortite sfârşitului, iar moartea 
şi bolile secerau mii de vieţi nu numai în tranşee, ci şi în 
spatele frontului. Multe femei îşi pierdeau fiii, soţii şi taţii de 
la o zi la alta. In unele ţări ale Antantei, ziarele lansaseră o 
vastă campanie de încurajare a căsătoriilor pentru 
susţinerea morală a soldaţilor care luptau pentru patrie. 
Oricum, sub ameninţarea morţii, viata retinea esentialul: 
era de ajuns să iubeşti, să te simţi iubit, să speri că va 
exista o generaţie nouă. In cazul căsătoriilor cu ofiţeri ai 
armatei române, dosarul viitoarei mirese trebuia mai întâi 
aprobat de superiori. Până atunci, fusese obligatoriu ca 
mireasa să aibă zestre însemnată, purtări alese şi să fie de 
familie bună. Acum, pe timp de război, se renunţa la 
condiţia zestrei, dacă erau îndeplinite toate celelalte. 

Căpitanul Tâmpeanu şi un alt ofiţer, Radu R. Rosetti, ar fi 
sosit la laşi ca să ridice solda pe trei luni a regimentului de 
artilerişti de munte din care făceau parte. Pe strada mare, 


unde se aflau prăvăliile de lux, le-ar fi atras atenţia o tânără 
care tocmai intra în blănăria unui negustor evreu. Cei doi 
intră după ea, fac cunoştinţă, proprietarul blănăriei se 
dovedeşte a fi unchiul fetei, iar Tâmpeanu, îndrăgostit pe 
loc, o roagă să probeze un palton din blană de nurcă pe 
care i-l cumpără imediat din banii de solde. Apoi, cei doi 
ofiţeri o însoțesc până acasă, unde căpitanul o cere în 
căsătorie părinţilor ei. Povestit de George de Berea, într-o 
carte intitulată Comment épouser un Roi? (La vie secrete 
de Magda Lupesco)’, episodul conţine probabil un sâmbure 
de adevăr. Cinstit, serios, puţin înclinat spre flirturi 
întâmplătoare, lon Tâmpeanu se îndrăgostise de-a binelea. 

Pe 14 ianuarie 1918, încartiruit la Prisaca, aproape de 
Mărăşeşti, căpitanul cere  Divizionului Il aprobarea 
căsătoriei sale cu „Domnişoara Elena Lupescu, fiica 
Domnului şi Doamnei Lupescu, din Bucureşti domiciliati 
actualmente în laşi, strada Eminescu nr. 17”. Cererea e 
însoţită de certificatul de onorabilitate al D-re/®. Certificatul 
de bună purtare este întocmit de directorul Prefecturii 
Poliţiei laşi, care scrie: „Conform cererii ce mi s-a făcut prin 
deosebită petiție de către Dl. Nicolae Lupescu, farmacist 
domiciliat în laşi str. Eminescu/V. Stroescu nr. 17, se 
certifica de noi ca fiica D-sale, D-ra Elena N. Lupescu, se 
bucura de cea mai frumoasa reputatie in societate. Drept 
care îi eliberăm prezentul certificat, spre a-i servi la 
căsătoria ce contractează cu Dl. Căpitan Tâmpeanu din 
artilerie”. Iniţial, şeful poliţiei scrisese strada V. Stroescu, 
unde funcţiona spitalul Notre Dame de Sion român. Apoi 
notează deasupra „str. Eminescu”. Într-un alt document din 
cuprinsul dosarului se certifică prezenţa familiei la laşi de 
cel puţin şase luni. 

Pe 25 ianuarie, căpitanul Tampeanu primeşte înştiinţarea 

ca cererea i-a fost aprobata. Pe 17 februarie/2 martie 1918, 
într-o zi de sâmbătă, are loc căsătoria celor doi tineri. El are 
34 de ani (e născut pe 31 martie 1883 în familia unui ofiţer 
din Piteşti), iar ea 18. l-ar fi avut drept naşi pe generalul 
Eremia Grigorescu, de curând căsătorit şi el cu boieroaica 
Elena Negropontes. Cununia s-a celebrat la biserica cu 
hramul Tăierea Capului Sf. loan Botezătorul din laşi. Nicolae 
Lupescu, tatăl miresei, e fericit că fiica lui face o partidă 
atât de bună. 

Peste 6 luni, după o ieşire din tara cu peripeții, riscând sa 
fie condamnat pentru dezertare, un alt ofiţer al armatei 
române, principele Carol, mostenitorul Coroanei, se 
căsătoreşte şi el, dar în secret. De la Odesa le trimite 
regelui Ferdinand si reginei Maria o telegramă de 
înştiinţare: „Căsătorit cu Zizi Lambrino. Răspundeţi dacă 
mă pot întoarce sau dacă să-mi continui călătoria spre 
Franţa” | se permite întoarcerea şi, păstrându-se cea mai 
mare discreţie asupra acestei aventuri, e pedepsit cu două 
luni de detenţie la mănăstirea Horaiţa de lângă Bicaz. E 
eliberat mai devreme graţie armistiţiului semnat pe 11 
noiembrie. Tocmai împlinise 25 de ani. Căsătoria e anulată, 
chit ca, din romantismul temerar al aventurii lui 
sentimentale, va rezulta un copil botezat Carol Mircea, 
niciodată recunoscut de familia regală. 

Cum Puterile Centrale sunt, până la urmă, înfrânte, sorții 
războiului se întorc în chip neaşteptat în favoarea României. 
Regele Ferdinand, regina Maria, oamenii politici, armata, 
functionarimea revin la Bucuresti. Familia Lupescu, de 
asemenea. La fel şi tinerii căsătoriţi lon şi Elena Tâmpeanu. 
Vor asista la defilarea solemnă pe sub Arcul de Triumf a 
suveranilor României şi a principelui Carol, însoţiţi de 
generalii armatelor aliate. 

Ziua de 1 decembrie marchează începutul unei ere noi: 


Vezi Paul al României, Carol al II-lea, Rege al României, 
versiune românească de lleana Vulpescu, Editura Holding 
Reporter, Bucureşti, 1991, p. 34. 


pe harta Europei se deseneaza o Romanie cu teritoriul 
aproape dublat prin alipirea Transilvaniei, a celei mai mari 
parti din Bucovina si a Basarabiei, cu o populaţie mult mai 
diversă etnic, lingvistic şi religios decât până atunci. La 
graniţe, apar multe alte schimbări: Cehoslovacia şi Ungaria 
sunt acum republici, Polonia e o naţiune refăcută, ia fiinţă 
regatul lugoslaviei, iar primul stat bolşevic al lumii se va 
numi Uniunea Republicilor Sovietice Socialiste. 

Elena Lupescu a împlinit 19 ani. Viaţa ei de femeie 
măritată e departe de ceea ce, poate, şi-ar fi închipuit. Ca 
soţie de militar de carieră, a păşit în lumea ofiterimii cu 
rădăcini aristocratice care-şi petrece timpul între cazarmă, 
partide de vânătoare, curse de cai, case de toleranţă, 
cazinouri şi saloanele mondene ale epocii. De bună seamă, 
tinerei soţii îi place uniforma militară, iar ofiţerii îşi fac cu 
ochiul pariind că-i pun coarne amicului Tâmpeanu. Îl vor 
porecli, de altfel, Tâmpescu. Nu e un om bogat şi, după 
război, leafa unui militar acoperă cu greu cheltuielile unui 
cuplu doritor să iasă în lume. Familia Tâmpeanu are, 
curând, şi copii. Primul, o fetiţă, ar fi murit la naştere. 
Următoarea încercare va fi, de asemenea, sortită eşecului: 
o altă fetiţă, născută probabil prin 1920-1921, moare după 
numai un an de viaţă. Fără o constituţie sufletească 
robustă şi fără educaţia primită la Notre Dame de Sion, 
Leny, cum o alintă soţul ei, ar fi avut destule motive să se 
lase copleşită de deznădejde. Alege, în schimb, să-şi 
trăiască din plin tinereţea. 


10 Elena Lupescu, „M-au denumit jidoavca cu părul roşu” 
Memorii, Editura Teşu, Bucureşti, 2013. 


La Sinaia 


Căsătoria cu o femeie mai tânără, de care se indragostise 
la prima vedere, schimbările prin care trec armata şi 
celelalte instituţii ale ţării în adaptarea la noile graniţe ale 
României Mari, viaţa împărţită între garnizoană şi căminul 
familiei, moartea copiilor distrag atenţia căpitanului 
Tâmpeanu de la îndatoririle militare. Evaluarea periodică 
făcută de comandanţi ofiţerilor îl clasase totdeauna în 
categoria militarilor exemplari, disciplinati şi conştiincioşi. 
Raportul de activitate din primii ani de după război îl 
caracterizează ca fiind lipsit de energie, cu mintea în altă 
parte şi neglijându-şi sarcinile de serviciu în cadrul bateriei 
de artilerie pe care o conduce. Avansarea lui în grad este 
amânată.!! 

lon Tâmpeanu ţine cu orice preţ să-şi vadă soţia fericită. 
Pentru el, ea este ceea ce se cheamă o sotie-trofeu: îl face 
să se simtă mândru şi invidiat în cercurile comandanților 
armatei frecventate şi de principele moştenitor Carol. La 
sfârşit de săptămână şi în concedii, o scoate în lume, la 
petreceri şi serate. In cluburile ofiţerilor, tinereţea şi 
farmecul ei atrag atenţia şi admiraţia militarilor, care nu se 
dau în lături să-i facă curte. Vorbeşte frantuzeste, cântă la 
pian, poartă rochii croite cu eleganţă, e obişnuită să 
privească bărbaţii în ochi, are personalitate şi flirtează cu 
umor. Crescută de mama ei şi de mătuşile de la laşi în 
cumintenia ordonată a familiei, instruită apoi câţiva ani la 


11 Date despre lon Tâmpeanu din Arhivele Militare Pitești, 
citate de Cornel Carp și Narcis lonu-Gherghina în revista 
Dosarele Istoriei, nr. 9/2004. 


pension, plimbata in vacante la rudele de la Viena si Paris, 
Leny exploreaza acum o lume cu totul noua si plina de 
neprevazut. 

Vara, cuplul paraseste Bucurestiul, adesea impreuna cu 
parintii si fratele Elenei, ca sa mearga la Sinaia, capitala de 
vacanta a Romaniei. 

De la începutul secolului XX, graţie Castelului Peles şi 
pavilioanelor construite de Carol | ca resedinte ale familiei 
regale, oraşul se dezvoltase rapid. Apăruseră vile, pensiuni, 
hoteluri, grădini de vară, restaurante, un teatru în aer liber, 
parcuri, o grădină zoologică, terenuri de tenis, volei, 
crochet ori golf. Boieri de viţă, politicieni, miniştri, ofiţeri de 
carieră, diplomaţi, investitori străini, înalţi funcţionari, 
membri ai Curţii Regale se răcoresc pe înserat pe terasele 
Oppler, Strassman, Luther sau Bragadiru, la restaurantele 
Palas sau Ungarth, la cazinoul care numără zilnic sute de 
jucători, ori în cârciumi populare cu nume hazlii, ca Pisica 
Neagră sau Nea Guţă. Petrecerile se termină în zori, când 
se sting muzica lăutărească şi valsurile interpretate de mici 
orchestre de agrement. Ziua, pe străzi circulă cele mai 
recente modele de maşini şi biciclete. 

Primul hotelier din Sinaia fusese un austriac, Josef 
Ungarth, patronul hotelului si restaurantului Capşa 
Caraiman, furnizor al Casei Regale, si apoi proprietar al 
vilei-pensiune Carola (după numele fiicei lui Ungarth, 
viitoarea soacră a lui Constantin Noica). Fiul lui Ungarth, 
pictor, deţine în apropiere o vilă-pensiune care-i poartă, de 
asemenea, numele. O reclamă de epocă ilustrată în fundal 
cu Castelul Peleş invită turiştii să viziteze Sinaia, indicând 
că e vorba despre reşedinţa de vară a regelui, la o 
aruncătură de bat de capitală, şi că îi aşteaptă hoteluri şi 
pensiuni de cea mai bună calitate, deschise pe tot timpul 
anului, precum şi tot felul de sporturi şi distracţii. În josul 
reclamei sunt menţionate două locuri de cazare în acord cu 
distincţia resedintei regale: Hotelul Capşa Caraiman, al lui 
Ungarth, şi pensiunea fiului său Willy din „rue Miclesco, 


telephone 235”, descrisă ca având „position calme et 
ensoleillée, confort moderne, restaurant de premier ordre, 
prix modérés” (poziţie liniştită şi însorită, confort modern, 
restaurant calitatea I, preţuri moderate). 

Familia Tâmpeanu-Lupescu obisnuieste să închirieze 
camere la pensiunea lui Willy Ungarth. 

În primăvara anului 1921 se mută la Sinaia un cuplu 
regal proaspăt căsătorit, aflat de ceva vreme pe buzele 
tuturor: principele moştenitor Carol şi fiica regelui 
Constantin | al Greciei şi a reginei Sofia a Prusiei, din Casa 
de Hohenzollern, verişoară primară cu regina Maria. 
Principesa se numeşte Elena, şi numele ei le face pe multe 
alte Elene să se viseze prințese. Zvonurile care circulasera 
în timpul războiului despre câteva aventuri sentimentale 
ale principelui moştenitor sunt curând uitate. Noua lui soţie, 
căreia familia şi apropiații îi spun Sitta, e de o frumuseţe şi 
de o eleganţă desăvârşite. E deja însărcinată. Pe 25 
octombrie, după un travaliu îndelungat şi traumatizant, 
Sitta aduce pe lume un băieţel - primul vlăstar al monarhiei 
născut în noile graniţe ale României Mari. Naşterea are loc 
prematur, la şapte luni, şi, cum pruncul e foarte voinic, 
împrejurările conceperii lui iscă imediat bârfe de salon: unii 
spun că tinerii insuratei erau atât de îndrăgostiţi, încât nu 
mai avuseseră răbdare să-şi consume pasiunea după 
cununie, alţii o banuiesc pe principesă de legături 
amoroase anterioare. Cele 101 salve de tun care anunţă 
naşterea copilului, discursurile festive din parlament şi 
pregătirile de botez pun surdină comentariilor răutăcioase. 

Copilul primeşte numele de Mihai, după numele primului 
voievod care unise cândva provinciile locuite de români. 
Perioada de lăuzie a principesei se prelungeşte din pricina 
complicatiilor naşterii. Chinurile facerii fuseseră cat pe-aci 
s-o coste viata. Medicii familiei îi recomandă să evite, 
pentru o lungă perioadă de timp, contactul sexual cu soţul 
ei. Nu e o veste prea bună pentru romanticul înflăcărat care 
este Carol. Familia se mută la Bucureşti, dar va reveni la 


Sinaia in fiecare vara. 

Daca Elena Lupescu si lon Tampeanu avusesera un copil 
la noua luni de la casatorie, cum se intampla in majoritatea 
cazurilor, se poate presupune ca cel de-al doilea le moare 
cam în aceeaşi perioadă în care Carol si Sitta sărbătoresc 
prima aniversare a micutului Mihai: anul 1922. Nu se va sti 
niciodata daca a fost copilul capitanului Tampeanu sau, 
poate, al unuia dintre insistentii admiratori ai sotiei lui, 
Leny. 

În vara anului următor, pe terenul de tenis al vilei Carola 
de la Sinaia, Elena Lupescu i-ar fi fost prezentată principelui 
moştenitor de lonut Plopeanu, un tânăr care studia Dreptul 
la Paris (Plopeanu va fi, ulterior, una dintre victimele 
puşcăriilor comuniste). Carol are 30 de ani. E un bărbat 
înalt, zvelt, blond, cu buza cărnoasă de sus acoperită de o 
mustăcioară ca mătasea porumbului şi cu ochi albaştri, 
melancolici. Uniforma de ofiţer îi vine ca turnată. Femeile 
se dau în vânt după el, fiindcă e un bărbat cultivat şi 
inteligent, vorbeşte engleză, franceză şi germană cu 
uşurinţă, iar în română îi plac mult cuvintele neaoşe şi 
buruienoase. E gata oricând să-i recite unei femei ca Leny, 
sub clar de lună, versuri din poetul său preferat, Alfred de 
Musset. 

O altă versiune situează momentul unei prime întâlniri 
dintre Elena Lupescu şi Carol în aceeaşi perioadă, la 
cazinoul din Sinaia. Părul ei de culoarea aramei, ochii verzi- 
albaştri, care devin violet după cum cade lumina, pielea 
albă ca laptele şi mersul studiat, unduios, nu trec nicăieri 
neobservate. In plus, e o femeie veselă şi o foarte buna 
jucătoare de cărţi. 

La Sinaia se deschisese încă de la începutul secolului XX 
o sală de proiecţii cinematografice. Se mai spune şi că 
principele moştenitor ar fi făcut cunoştinţă cu Elena 
Lupescu cu prilejul difuzării filmului NMibe/ungii, organizată 
de un fotograf, Tudor Posmantir, angajat la una dintre 
organizaţiile de tineret înfiinţate de Carol. S-a presupus şi 


ca Posmantir ar fi fost unul dintre amantii Elenei Lupescu si 
ar fi invitat-o la un spectacol de dansuri populare la care se 
afla în sală însuşi principele moştenitor. Ea s-ar fi aşezat pe 
un loc de unde să-l poată vedea din fata. Simtindu-i privirea 
atintita asupra lui, Carol, timid, ar fi fost stânjenit, dar, cu o 
altă ocazie, în împrejurări similare, ar fi reţinut acea privire 
adâncă şi insistentă.!? În sfârşit, cea mai picantă dintre 
versiuni povesteşte că mijlocitorul primei lor întâlniri ar fi 
fost un ofiţer de marină, prieten cu Carol, care, prin natura 
carierei şi gradul lui militar, frecventa aceleaşi cercuri 
ofiteresti ale vremii: comandorul Eugen Tăutu. 


12 Alice-Leone Moats, Lupescu: The Story of a Royal Love 
Affair, Henry Holt and Company, New York, 1955. 


Un lup de mare derbedeu... 


Un capitan de nava olandez se jura ca va da ocol Capului 
Bunei Sperante, chiar daca va trebui sa-si dedice toata 
viata acestui vis. El e însă „legat” de diavol să navigheze la 
nesfârşit. La fiecare şapte ani, are voie să debarce în câte 
un port ca să o caute pe acea femeie a cărei dragoste 
adevărată să-l dezlege de blestem. O găseşte până la 
urmă, ea se jertfeşte din dragoste pentru el şi, izbăvit de 
blestem, sufletul îi zboară, i se ridică la cer îmbrăţişându-l 
pe alei. 

Povestea e inspirată dintr-un roman satiric al lui Heinrich 
Heine şi a dat titlul unei opere a lui Richard Wagner bine- 
cunoscută în toată Europa încă din secolul al XIX-lea. Tema 
e reluată de lon Minulescu într-o poezie intitulată la fel, 
Olandezul zburător, dedicată unui cunoscut şi pitoresc 
personaj al vremii: comandorului Eugen Tăutu. 


În portul alb, în care-am ancorat, 
Nici un pilot nu ştie cine sunt, 
Nici câte vieţi întregi am navigat 
Neîncetat, 

Scuipat de ploi 

Şi palmuit de vant... 

Dar cine-anume sunt cu-adevarat 
Nu stiu nici eu... 

Nu stiu decat ca sunt un matelot, 
Si-atata tot... 

Si-acelasi matelot voi fi mereul... 
Sunt matelotul blestemat - 

Un lup-de-mare derbedeu, 


Betiv, 

Suspect 

Si mincinos, 

Cu capul gol, 

Cu trupul dezmembrat 

Si sufletul intors pe dos - 

Un matelot ursit, cand m-am nascut, 
Sa n-am in viata mea - drept scut - 
Decat un fals permis de drum, 

Cu care ratacesc si-acum 

Pe toate mările de pe pamant!... 
Şi-aşa cum sunt - 

Nu sunt decât un ,,Uite-l... nu e!” 
Sunt spectrul omului batut in cuie... 
Sunt musafirul nepoftit, 

Ce-abia sosit, 

Pornesc din nou 

Cu-aceeasi veche faima de erou, 
Lasand in fiecare port 

Cate un mort 

Si-acelasi vesnic cobitor ecou... 
Sunt spaima celor care nu ma vor 
Si cel mai bun tovaras de drum al mortilor... 
Sunt Olandezul zburător!... 


Elena şi soţul ei, căpitanul Tâmpeanu, îl cunoscuseră pe 
comandorul Eugen Tăutu cu prilejul unei scurte croaziere 
orientale pe mare făcute după încheierea războiului. Tăutu 
era comandantul vasului şi, remarcând o femeie frumoasă 
la bordul navei, o invitase pe Elena Lupescu împreună cu 
soţul ei să ia masa cu el pe tot parcursul călătoriei. In scurt 
timp, privind-o cu ochi de lup de mare bronzat de soarele 
Mediteranei, o aşeza totdeauna în dreapta lui, îi cerea 
sfatul în legătură cu meniul, şi seara, cum vremea era 
îngăduitoare şi marea lină, o invita la dans pe puntea 
vaporului. Tăutu înfiora sufletul femeilor cu bărbăţia, 


curajul, statura înaltă, cu uniforma lui impecabilă de 
comandant de marină şi, mai cu seamă, cu experienţa lui 
de viaţă şi cu fantastice povestiri marinăreşti culese din 
porturile lumii. 

Tenacitatea cazonă cu care se pricepea să-şi urmărească 
„prada” îl va face să păstreze legătura cu tânăra soţie a lui 
Tâmpeanu şi după încheierea călătoriei pe mare. Elena 
Lupescu e deja fermecată de amestecul de forţă şi căldură 
care emană din acest bărbat încercat, apropiat de vârsta lui 
Tâmpeanu, aşa cum vrăjită fusese cândva regina Maria de 
căpitanul de marina Maurice Bourke, eroul şi idolul 
copilăriei ei: „oacheş, cu ochi albaştri, vesel, hazliu, nostim. 
„pârlit de soare”, „cu minte largă, cu suflet cald...”13 
Oricum, soţul Elenei Lupescu face naveta la Râmnicu Sărat, 
unde se află unitatea de artilerie pe care o conduce, şi 
căsătoria lor a devenit mult prea searbădă pentru setea ei 
de viaţă. 

Elena Lupescu şi Tăutu încep să se întâlnească în secret 
în casa lui din Bucureşti. De fiecare dată, el se preface că 
are apucături de sălbatic şi, de cum intră ea pe uşă, o 
rostogoleşte îmbrăcată pe un pat de 2/2 metri, cerându-i 
voie, în glumă, s-o siluiască... E un preludiu distractiv 
înainte să se dezlantuie o pasiune erotică pe care ea nu o 
cunoscuse niciodată alături de căpitanul Tâmpeanu. Ca să 
nu plece cu hainele şifonate, îşi aduce la comandor o 
pijama de schimb. 

Se prea poate ca experienţa trăită cu Tăutu să o fi 
dezinhibat cu totul pe tânăra Leny, de vreme ce acceptă să- 
i pozeze fotografului Tudor Posmantir pentru reclame de 
lenjerie intimă niciodată publicate. Puţinii ochi care au 
văzut fotografiile ar fi remarcat o particularitate anatomică 
a trupului ei: piciorul drept şi coapsa dreaptă erau vag 
disproportionate fata de piciorul stâng şi coapsa stângă, 
ceea ce i-ar fi amintit oricărui cunoscător de artă de statuia 


13 Maria, Regina României, Povestea vieții mele, vol. |, 
RAO, Bucureşti, 2013, p. 134. 


antica intitulata Venus Capitolina sau Pudica expusa la 
Muzeul Capitoliului din Roma. Se pare ca, mult mai tarziu, 
Elena Lupescu ar fi răscumpărat fotografiile la un pret 
exorbitant. 

Comandorul Tăutu e un personaj cunoscut în cercurile 
înaltei societăţi a vremii, iar despre seratele organizate de 
el se vorbeşte ca despre festinuri de mare rafinament. La 
masă se servesc caviar proaspăt, ruladă de gâscă şi limbă 
de vită afumată, ciuperci fripte, cu ulei de măsline şi 
brânză, foietaje fine, borş acrit cu lămâie, ficat cu garnitură 
de orez, fileu de sturion la grătar, însoţite de ţuică şi vinuri 
de cea mai bună calitate. La desert, printre altele, 
cunoscătorii se delectează gustând dintr-o specialitate de 
brânză făcută în Bucovina, care se numeşte fragă şi e 
considerată mai onctuoasa şi mai aromată decât 
frantuzeasca brie.1 

Uneori, printre invitaţi se află şi principele Carol, despre 
care apropiații ştiu că nu mai e primit în alcovul soţiei sale 
de o bună bucată de vreme. „Intimile principesei Elena 
lăsau să se înţeleagă că motivul principal al fobiei acesteia 
pentru regalul ei soţ era brutalitatea cu care o supunea, zi 
şi noapte, în pat sau la repezeală, pe un colţ de canapea, 
îndatoririlor ei conjugale”, avea să scrie unul dintre 
politicienii mari bârfitori ai vremii, Constantin Argetoianu.** 
Între multele versiuni despre prima întâlnire a lui Carol cu 
Elena Lupescu se numără şi una, destul de plauzibilă, care 
îl are în centru pe comandorul Tăutu. Cei doi s-ar fi 
cunoscut la o recepţie oferită de comandor la care o 
invitase, la insistenţele ei, şi pe Elena Lupescu. Până atunci, 
Tăutu ar fi păstrat-o doar pentru el, departe de ochii 
cunoscutilor. În seara aceea ar fi avut loc o scenă de 
gelozie interpretată ulterior când ca un avertisment adresat 


14 Ibid. George de Berea, op. cit. 

15 Memorii: Pentru cei de mâine. Amintiri din vremea 
celor de ieri, vol. VII, Editura Machiavelli, București, 1996, 
pp. 234-235. 


lui Carol, când ca o dovadă de depravare a Elenei Lupescu. 
Spre finalul receptiei, vrajit de prospetimea ei şi de 
conversaţia cu multe înţelesuri pe care o avuseseră la 
masă, Carol se oferă să o conducă acasă, sub privirile 
comandorului neliniştit de neprevăzută pe care i-o face 
principele moştenitor, chiar dacă, între ei, ca între militari, 
chiar el i-o recomandase pe tânăra femeie. In timp ce Elena 
Lupescu se îndreaptă spre vestibul să-şi ia mantoul, Tăutu 
i-ar fi strigat în urmă, cu aerul că face un banc bun: „Să nu- 
ti uiţi pijamaua! E în şifonier, sus, în dreapta”. Apoi şi-ar fi 
cerut scuze deopotrivă lui Carol şi femeii pe care o pierde 
pentru totdeauna, dar nu înainte de a-l preveni pe principe 
că este o femeie periculoasă. Comandorul ştia ce spune: cu 
mangaierile ei, îl făcuse pe el, un Casanova al porturilor 
lumii, chiar să se îndrăgostească. Ulterior, când va constata 
că şi lui Carol i se întâmplă la fel şi când lucrurile vor lua o 
întorsătură cu totul neaşteptată, comandorul Tăutu, 
îndemnat, probabil, şi de familia regală, va încerca să o 
convingă pe Elena Lupescu să renunţe la principele 
moştenitor. Peste ani, într-o scrisoare nedatată către fostul 
său prieten?®, Carol dă de înţeles că Tăutu îl încurajase să-i 
facă curte Elenei Lupescu, pentru ca, mai târziu, să încerce 
în repetate rânduri şi chiar pe la spatele lui să-i despartă: 
ns» am avut prilejul să citesc scrisoarea care ai trimes-o 
Elenutei. Pot să zic că pe de o parte m-a mirat şi pe de alta 
nu. M-a mirat căci ştiu, din cele ce mi-ai spus, că erai un 
prieten al ei şi, dacă n-ai memoria prea scurtă, trebuie să-ţi 
aduci aminte că într-o seară, când mi-ai pus la dispoziţie 
casa, m-ai felicitat că am putut găsi o femeie de soiul ei şi 
mi-ai spus că voi putea conta pe dragostea ei. Că nu m-a 
mirat, este întrevederea care am avut-o la mine după 
Constanţa şi în care te-ai contrazis continuu. N-am răspuns 
atuncea căci eram convins că n-ai făcut-o din proprie 
iniţiativă şi este de altfel singura scuză pe care o ai şi este 
singura, dacă poate fi una, şi la scrisoare. Ştiam că 

marinarii erau crescuţi într-un spirit de cinste si de adevăr, 
mă miră din partea unui ofiţer al marinei că poate afirma 
fapte asupra cărora nu este convins şi pentru care n-are 
probe, poate cel mult aparente şi acelea destul de 
şubrede...” Elena Lupescu îi răspunde şi ea lui Tăutu, 
aducându-i aminte de rolul lui în relaţia ei cu Carol şi de 
sfaturile puţin onorabile pe care i le dăduse. „Din fericire nu 
te-am ascultat, ar fi fost prea odios. Voiai să fiu 
instrumentul tău şi nu ţi-a reuşit, te-ai convins că iubirea 
mea pentru el este sinceră şi, fiindcă m-ai iubit, te razbuni.” 

Toate versiunile despre prima întâlnire a Elenei Lupescu 
cu principele moştenitor Carol sunt, de fapt, piese ale 
aceluiaşi mozaic amestecat de întâmplări reale, amintiri ale 
unor martori oculari şi povestioare cu un sâmbure de 
adevăr presărate de-a lungul a doi ani, între 1923 şi 1925. 
Prima noapte de dragoste petrecută cu Carol în casa lui 
Tăutu a fost însă „ca un ciclon”, îşi va aminti Elena 
Lupescu. „Ştiam că din acea clipă nu va mai exista un alt 
bărbat în viata mea.” Vor adopta drept dată a începutului 
iubirii lor ziua de 14 februarie 1925, ziua occidentală a 
îndrăgostiţilor, o tradiție cu care Curtea Regală e 
familiarizată graţie originii britanice si germane a 
suveranilor, iar Elena Lupescu graţie mamei şi rudelor ei 
austriece. 


17 Elena Lupescu, „M-au denumit jidoavca cu părul roşu”: 

Principele mostenitor 


Născut la Sinaia in 1893, principele moştenitor Carol 
fusese, din primii ani de viata, supus modelului de educaţie 
prusacă al lui Carol I, care avea rostul să-l pregătească încă 
de mic pentru ziua urcării pe tron. Părinţii lui, Maria şi 
Ferdinand, s-au conformat, la rându-le, ordinelor şi 
prescripţiilor regelui. Împotrivirile tinerei mame, care abia 
împlinise 18 ani, faţă de una sau alta dintre guvernantele 
alese de rege nu au avut ascultare. Nici ea nu era încă 
pregătită să facă faţă cerinţelor de austeritate şi disciplină 
ale regelui şi nici unei ţări despre care nu ştia mai nimic sau 
unui soţ care se dovedise nepriceput şi brutal în noaptea 
nunţii. In copilărie, socotit un bun al monarhiei şi al naţiunii, 
Carol îşi vedea rar mama, periodic însărcinată cu următorul 
copil şi evadând la reşedinţa familiei ei din Germania, ca să 
mai scape de viaţa anostă şi de bârfele de la Curtea Regală 
a României. 

La 12 ani, apare în viaţa lui Carol un preceptor elveţian 
care va avea asupra lui o influenţă covârşitoare. Mare 
admirator al Elveţiei, cea mai avansată ţară a epocii, regele 
Carol | aprobase imediat ideea secretarului său elveţian, 
Louis Basset, de a angaja un profesor din Elveţia care să se 
ocupe de creşterea şi dezvoltarea intelectuală şi spirituală a 
mostenitorului. A fost ales pentru această misiune un om 
cu studii aprofundate de teologie, socotit a fi de o stricta 
moralitate, bun cunoscator al ideilor politice ale vremii, 
iubitor al naturii, pasionat de botanică si de filatelie, 
impecabil vorbitor de limbă franceză. Numele lui e Arnold 
Moehrlen, are ca la 30 de ani şi aerul tipic al unui profesor 
particular: maruntel, cu mustață, ochi căprui, frunte înaltă. 


Curând, Carol si Méehrlen vor deveni prieteni nedespartiti. 
Explorează împreună străzile, grădinile, parcurile şi 
mahalalele capitalei, merg în excursii în Europa, Egipt şi pe 
coasta Africii de Nord, se scaldă împreună vara în iazul de 
la Ciurel şi se dau cu saniuta iarna la Sinaia. Secretarul 
Casei Regale, Eugeniu Buhman, îşi va aminti că, la 
insistenţele lui Moehrlen, principele a vizitat „toate fabricile 
şi instalaţiile industriale, mai cu seamă acelea din Capitală, 
şi pe urmă şi acelea din ţară, [...] mai ales când era vorba 
de a vizita fabricele de bomboane şi de şocolată sau de 
țigarete, specialităţi foarte apreciate de Moehrlen. Tot el a 
descoperit cofetăria lonescu din Sfântul Gheorghe, devenită 
în urmă furnizoarea cea mai obişnuită a Principelui”1. 
Treptat însă, principesa Maria simte că ataşamentul lui 
Carol fata de preceptorul lui (pe care în însemnările ei îl 
numeşte Z.) îi îndepărtează fiul de familie şi, chiar dacă 
Moehrlen, la prima vedere, părea „smerit şi destul de 
neprimejdios, era supus unor accese de melancolie şi de 
mizantropie care, foarte des la masa noastră, înăbuşeau in 
chip nesuferit veselia tuturor. Încetul cu încetul, băgarăm 
de seamă că depărta inima lui Carol de a noastră. Carol 
voia să fie numai cu preceptorul lui şi nu mai lua parte nici 
la glumele, nici la veselia noastră. [...] Ghiceam că îi 
umplea mintea cu îndoieli tulburătoare, mai ales în privinţa 
menirii lui de print si de oştean, şi că de asemenea ii 
zdruncina ideile asupra religiei; într-un cuvânt, înrâurirea lui 
Z. asupra copilului nostru nu era nici sănătoasă, nici 
multumitoare”. Elveţianul nu era numai „un nevropat”, cum 
îl descrie Maria, dar „pe lângă toate avea şi idei socialiste 
înaintate”. Într-o scrisoare mult mai târzie către vărul ei, 
George V al Marii Britanii, încercând să-şi explice unele 

decizii neasteptate ale fiului ei, Maria le pune pe seama 
înrâuririi nefaste a profesorului elveţian, care „îi inocula 
sistematic convingerea că era o ruşine să fii prinţ şi că 
vremea regilor avea să apună foarte curând”20. Previziunile 
lui M6ehrlen se vor împlini totuşi, în bună măsură, odată cu 
prăbuşirea imperiilor după Primul Război Mondial. 

Când îi scrie însă scrisori de dragoste elevului său şi 
mărturiseşte că se simte tulburat văzându-l îngenuncheat 
la rugăciune, familia regală înţelege ca Mehrlen e 
homosexual şi că trebuie neapărat să-l despartă de 
principele moştenitor. El e cu atât mai periculos cu cât îl 
cunoaşte pe Carol în toate detaliile sale sufleteşti şi trupesti 
mai bine decât oricine altcineva. Cu siguranţă ştie că 
principele e deopotrivă mândru şi ruşinat de dimensiunile 
prodigioase ale organului său sexual. Cui altcuiva i-ar fi 
putut împărtăşi un adolescent toate neliniştile legate de 
transformările prin care trece corpul lui dacă nu singurului 
prieten în care avea încredere? Profesorul va fi concediat şi 
nu-l va mai revedea niciodată pe Carol. 

Există unele indicii că Moehrlen ar fi încercat totuşi să 
păstreze legătura cu el prin corespondenţă. Pe o ilustrată 
nesemnată trimisă de la St. Moritz, cu discretia impusă de 
îndepărtarea sa, fostul preceptor îi scrie elevului său că va 
păstra „în taina tăcerii” toate mărturisirile pe care Carol, cu 
deplină încredere, i le  încredinţase. Apoi continua: 
„Despărţire! Acest cuvânt mi se pare ca un clopot funebru 
şi am atâta viaţă în mine încât nu pot să-l cred. Ne iubim 
prea mult ca să ne îndepărtăm în acest fel: în rest, ne vom 
iubi totdeauna, ştiţi bine, şi ştiu şi eu, în viaţa aceasta şi în 
cealaltă. Aici a fost timp frumos şi am străbătut valea şi 
munţii ca să-mi alung amarul”21. Comunicarea lor se va fi 

oprit dupa câteva scrisori. Corespondenta le era 
supravegheată. Peste ani, cea care ţine legătura cu 
Moehrlen e Maria, devenită regină a României. Ea îi dă veşti 
fiului ei despre fostul lui profesor, care trăieşte în mizerie, 
„răvăşit de cainta şi torturat de o nevroză cumplită”, şi care 
abia îşi duce zilele din puţinii bani pe care ea i-i trimite din 
când în când. ÎI iertase de mult. Într-o scrisoare, regina îl 
roagă pe Carol ca, în deplin anonimat, să-i trimită şi el de la 
Paris, unde se afla, diferite articole de îmbrăcăminte 
absolut necesare.?? 

Despărțirea silită de profesorul şi camaradul căruia îi 
împărtăşea toate gândurile şi preocupările îl lasă pe Carol 
din nou singur. Regăseşte apoi ceva din idealul 
camaraderiei sportive şi bărbăteşti în cartea generalului 
britanic Robert Baden-Powell Scouting for Boys, un 
bestseller internaţional. La 15 ani, principele moştenitor 
înfiinţează organizaţia de cercetaşi a României, care îi 
educă pe adolescenţi şi tineri în spiritul cavaleresc al 
loialității fata de rege si fata de Dumnezeu, îi învaţă să fie 
neinfricati, îi antrenează în tehnici de supravieţuire în 
mijlocul naturii, îi înarmează cu un cod moral întemeiat pe 
valorile creştine, pe loialitate, solidaritate, disciplină şi 
onoare. Cercetasii se salută cu salutul legionarilor romani, 
iar Carol poartă titlul de Mare Comandant al Legiunii 
cercetaşilor din România. 

Mai târziu, prin Fundaţia Culturală Regală „Principele 
Carol”, creată în 1921, Carol sprijină deschiderea de şcoli, 
cămine culturale şi „case de citire”, adică biblioteci, la sate 
cu scopul alfabetizării, educării şi ridicării stării morale a 
ţărănimii. Incepe să fie preocupat de dezvoltarea şi 
modernizarea armatei şi de alcătuirea unei flote aviatice. 
Din copilărie fusese „iubitor de militărie”. Adorat de ofiţeri, 
„primea în dar un număr nesfârşit de mici uniforme din 
partea regimentelor. Când le îmbrăca umbla falnic de colo- 

colo, comandand osti imaginare si imitand nemaipomenit 
de bine glasurile celor ce comandau. [...] Avea într-însul un 
tainic imbold de a domina, de a subjuga si de a impune 
restricţii”, va scrie regina Maria.?3 Ea însăşi avea imboldul 
tainic de a domina prin energia şi forţa ei de convingere, de 
a subjuga prin frumuseţea personalităţii ei, de a impune 
restricţii prin autoritatea experienţei căpătate în timpul 
războiului. 

La 30 de ani, când o întâlneşte pe Elena Lupescu, Carol a 
trecut deja prin câteva relaţii sentimentale, ca majoritatea 
bărbaţilor de vârsta lui. Urmând o regulă de familie care 
cerea ca la 16 ani bărbaţii să fie iniţiaţi erotic, Carol | 
ceruse medicului Carol Davila să recomande o prostituată 
verificată medical pentru principele moştenitor. Mai târziu, 
politicianul neostenit în bârfe de alcov, Constantin 
Argetoianu, va scrie că femeia cu greu făcuse faţă calibrului 
sexual al lui Carol. Pentru un viitor rege, putea fi, la o adică, 
o însuşire flatanta, în deplin acord cu recuzita puterii. 
Totuşi, ca şi mama lui, regina Maria, Carol e un romantic 
întârziat şi, încă din adolescenţă, un cititor pătimaş de 
literatură şi istorie, de cărţi de ştiinţă şi filozofie politică, 
lecturi spre care îl îndreptase fostul său preceptor elveţian. 
De o inteligenţă sclipitoare şi de o sensibilitate uneori 
maladivă, îl interesează tot, vrea să ştie tot şi are un mod 
de a gândi care li se pare unora de-a dreptul revoluţionar. 
Când se îndrăgosteşte de o femeie, îi scrie epistole 
înflăcărate în franceză, presărate cu fraze englezeşti şi 
cuvinte de alint româneşti, se dă de ceasul morţii aşteptând 
un răspuns, visează nopţi la rând o atingere de mână furată 
pe ascuns, trăieşte muzica, arta, culorile aproape dureros, 
frumuseţea îi dă vertijuri, îşi plimbă iubita prin poezia 
romanticilor şi îi face cele mai pasionale promisiuni de 
eternă fidelitate, fuge cu ea în lume, într-o nestinsă dorinţă 
de a fi la înălţimea strălucitoare a mamei lui şi de a umple 

un gol sufletesc care pare fara leac. 

Pana sa se insoare cu principesa Elena, toate celelalte 
iubiri din viata lui îi fuseseră, mai devreme sau mai târziu, 
interzise din raţiuni de stat: încălcau una dintre regulile 
Casei Regale, care prevedea că principele moştenitor are 
obligaţia să se căsătorească cu o prinţesă străină. Se 
presupunea că astfel se menţine puritatea sângelui 
aristocratic, se evită luptele pentru putere în sânul familiei 
regale şi traficul de influenţă între familii pământene, care 
ar fi condus ţara după propriile interese. Ella Filitti, prima 
dragoste de la 20 de ani, fusese exilată la Paris. De Zizi 
Lambrino, cu care fugise şi se căsătorise în taină la sfârşitul 
războiului, fusese despărţit prin anularea căsătoriei. 
Dragostea pătimaşă pentru actriţa Mirella Marcovici, fiica 
unui medic evreu din Bucureşti, din care vine pe lume un 
copil, nu i-a fost, nici ea, îngăduită şi nu a avut nici o şansă 
să devină legitimă. La fiecare nouă despărţire silită, Carol 
retrăieşte disperarea şi dezorientarea pe care le simtise la 
plecarea vinovată a lui Méehrlen şi se revarsă în scrisori de 
dragoste deznădăjduite, pe care, descriindu-şi chinurile, îi 
face vădită plăcere să le scrie. 

Din perioada petrecută la şcoala de ofiţeri de la Potsdam, 
unde sunt instruiți într-ale milităriei toţi Hohenzollernii, 
Carol rămăsese în suflet cu modelul unei femei materne, 
optimiste şi de o sclipitoare inteligenţă, pe care pare s-o 
caute apoi în toate iubirile sale. O chema Elena Perticari şi 
era prietena reginei Maria şi soţia generalului Perticari. Soții 
Perticari fuseseră desemnaţi să-l însoţească la Potsdam. 
Despre ea, regina scrie că era „o femeie de o frumuseţe 
neobişnuită, înaltă, cu părul roşu, cu ochii mari larg deschişi 
sub nişte sprâncene arcuite în chip minunat. Era mult mai 
tânără decât soţul ei, care se căsătorise din dragoste şi era 
foarte mândru de ea, însă Elena era dintre acelea care dau 
totdeauna mai mult decât primesc. Pătimaşă în tot ce făcea 
[...], avea o fire cu multe laturi, era veselă, foarte citită şi 


cat se poate de patriota”?*. Pare un portret în care Elena 
Lupescu s-ar regasi mai degraba decat oricare alta femeie 
din viata lui Carol. Casatoria lui cu principesa Elena a 
Greciei si a Danemarcei satisface pe deplin familia regala si 
îi aprinde la început pasiunea si imaginaţia. Dar, cum 
aceasta e departe de a fi o iubire aleasă de el, nu-i 
stârneşte destul interes. O revoltă împotriva ipocriziei 
familiale mocneste în acest adolescent precoce, încurajată 
şi de ataşamentul aproape obsesiv al soţiei lui pentru 
familia ei grecească. Un diplomat al vremii vede bine că 
„această căsătorie era datorată mai mult unor considerente 
dinastice decât unei dragoste adevărate, că ea fusese 
urmarea, cel mult, a unei trecătoare atracţii fizice, nu 
încape îndoială. De asemenea, este cert că exista o 
prăpastie între temperamentul focos şi brutal al lui Carol, 
pe de o parte, şi natura simtitoare şi rafinată a 
încântătoarei sale soţii, între educaţia neglijată şi lipsa de 
scrupule morale ale principelui moştenitor şi ţinuta demnă 
de grande dame a domnitei din Elada”35. 

În februarie 1925, când Carol şi Elena Lupescu serbează 
pentru prima oară ziua  îndrăgostiţilor ca pe ziua 
întemeietoare a dragostei lor, el are 31 de ani, iar ea, 25. S- 
ar părea ca ea era deja divorțată de căpitanul Tâmpeanu. 
Oricum, în România recunoscută de vizitatorii străini ca una 
dintre cele mai permisive ţări ale Europei în materie de 
morală şi moravuri, nimeni n-ar fi luat în seamă o aventură 
în plus între o soţie de ofiţer şi un ofiţer de rang superior. 
Cel mult, lumea saloanelor mondene ar fi găsit noi prilejuri 
de însăilat povestioare deocheate. Dar membrii familiei 
regale, cu originea lor germano-britanică, aflaţi la 
conducerea ţării de numai una-două generaţii, sunt încă 
priviţi cu un amestec de admiraţie, severitate şi suspiciune. 
Lor nu le este permis ceea ce pare permis tuturor. Ori se 

comporta exemplar, cum se spunea ca ar fi facut primul 
rege, Carol |, ori politicienii, presa şi publicul sunt gata să le 
aducă aminte că, în fond, nu sunt decât nişte venetici cu 
mofturi şi că, după Primul Război Mondial, ţări vecine 
preferaseră republica monarhiei. In realitate, Carol se putea 
socoti, şi chiar era, primul şi cel mai român membru al 
dinastiei: se născuse în România, vorbea perfect 
româneşte, fusese botezat în Biserica Ortodoxă, se simţea 
în largul lui deopotrivă printre militari şi printre ţărani, 
savura  înjurăturile neaoşe şi se desfata mâncând 
mămăliga, ciorbele şi brânzeturile româneşti. In schimb, 
soţia lui, Sitta, nu vorbea româneşte, se adapta greu la 
noua ei viaţă şi la o ţară înapoiată, pe care n-o înţelegea, 
nu aprecia prea tare purtările din topor, petrecea luni de 
zile în străinătate şi i-ar fi fost greu să împărtăşească 
entuziasmul lui Carol pentru literatura lui I.L. Caragiale. 


Prefer sa abandonez totul 


În primăvara anului 1924, regele Ferdinand şi regina 
Maria pleacă într-un turneu în câteva ţări occidentale. În 
absenţa lor e de aşteptat ca moştenitorul tronului să-şi 
asume conducerea, deciziile şi responsabilitatile unui 
consiliu de regență. Cu bine-cunoscuta lui abilitate politica, 
prim-ministrul liberal lon I.C. Brătianu face însă în aşa fel 
încât Carol să nu participe la conducerea ţării în perioada 
vizitei în străinătate a suveranilor. Indignarea principelui 
moştenitor e fără margini. Se consideră umilit şi înşelat de 
propriii părinţi, iar pe Brătianu îl socoteşte un dictator cu 
tendinţe republicane. Cu puţin timp în urmă, Carol fusese 
bănuit că, în calitate de inspector general al armatei 
aerului, ar fi înlesnit cumpărarea unui tip nou de avion 
fabricat de o firmă britanică, în loc să aprobe 
achiziţionarea, la un preţ avantajos, de avioane încercate 
deja de alte state şi considerate sigure. In culise, furnizorii 
francezi privilegiați până atunci erau nemulţumiţi de 
preferinţele britanice ale principelui moştenitor. Brătianu e 
atât de încrâncenat împotriva lui Carol, încât va unelti apoi 
ca să planeze asupra lui bănuiala că ar fi luat mită de la o 
firmă olandeză de avioane, Fokker, ca să favorizeze 
semnarea unui contract cu statul. O anchetă oficială 
desfăşurată ulterior avea să demonstreze că acuzaţiile erau 
nefondate. 

Sub zodia unei democraţii începătoare, în România 
condusă de liberali se spune, într-adevăr, despre Brătianu 
că are instincte dictatoriale, că administrează ţara cu mână 
de fier, ca pe o afacere familială, şi că îl manevrează pe 
regele Ferdinand potrivit intereselor partidului. Liberalii duc 


o politică protectionista care sufocă mica burghezie în curs 
de afirmare, folosindu-se, adesea, de argumente 
naţionaliste menite să închege noul stat proaspăt unificat. 
Carol declară, în schimb, că sprijină colaborarea cu capitalul 
străin şi cu partidele de opoziţie. Deşi într-o monarhie 
constituţională, oricât de tânără ar fi fost ea, e de 
neconceput ca moştenitorul tronului să se implice activ în 
politică, el insistă în mai multe rânduri că-l va îndepărta de 
la putere pe Brătianu de îndată ce se va ivi ocazia. Are de 
gând să schimbe şi Constituţia din 1923, care limita 
prerogativele regelui. „Dinastia” Brătienilor conducea de 
decenii România. Or Carol socoteşte că o familie boierească 
nu putea să aibă mai mare legitimitate decât dinastia de 
Hohenzollern. Îl includea în casta marilor mosieri liberali si 
pe Barbu Ştirbei, cumnatul lui Brătianu şi sfetnic apropiat al 
reginei Maria. Principele moştenitor se jurase la un moment 
dat că prima lui decizie ca rege va fi să-i exileze pe 
Brătianu şi pe Ştirbei. Tensiunile dintre el şi liberali nu mai 
erau un secret pentru nimeni, încât servitorii de la Curte 
ajunseseră să-şi închipuie conflictul în scene de vodevil: se 
zvonea că o ceartă s-ar fi încheiat cu principele Carol 
pălmuindu-l pe Ştirbei pe culoarele palatului regal. 

În primele luni ale anului următor, 1925, mocnit, 
mentinandu-se cu greu în limite diplomatice, neintelegerea 
dintre Carol şi Brătianu se adânceşte. In Europa au loc 
evenimente care îi pun pe amândoi pe gânduri. După un 
discurs fulminant ţinut în parlament la începutul anului, 
prim-ministrul Italiei, Benito Mussolini, conducătorul 
Partidului National Fascist, se declară dictator, // Duce del 
Fascismo e Fondatore dell’ Impero, şi suspendă drepturile 
democratice ale celorlalte partide politice şi presa 
antifascistă. Liderii opoziţiei politice sunt arestaţi. În 
Germania, un pictor amator, Adolf Hitler, se afirmă în 
politică şi publică primul volum al autobiografiei sale, Mein 
Kampf, manifestul unei noi orânduiri. Regele Gheorghe 
(George) al Greciei, fratele principesei Elena, căsătorit cu 


sora lui Carol, Elisabeta, e alungat de pe tron, iar Grecia 
devine republica. Familia se refugiaza in Romania, unde 
Carol este deja exasperat de rudele sotiei sale, care fac 
vizite interminabile la Bucuresti si la Sinaia, finantate de 
statul roman. 

Treptat, în jurul principesei Elena începe sa se 
şuşotească despre relaţiile soţului ei cu soţia ofițerului 
Tâmpeanu. „Eu îmi vedeam de obligaţiile mele cu un aer 
imperturbabil, încercând astfel să dau impresia de 
normalitate într-o situaţie cât se poate de apăsătoare”, îi va 
povesti principesa biografului ei Arthur Gould Lee.26 
Răzvrătit împotriva restricţiilor de viaţă sexuală la care-l 
supune soţia lui şi a nelipsitelor rubedenii greceşti, Carol nu 
are de gând să-şi ascundă dragostea pentru Elena Lupescu. 
Cumpără la Bucureşti o vilă pe numele fratelui ei, ca să 
aibă un loc al lor de întâlnire. Adesea, rămâne cu ea de 
seara până în zori, urmărit de oamenii lui Brătianu. Uneori, 
se văd, poate, şi în casa etnologului, antropologului şi 
profesorului de sociologie Dimitrie Gusti, cu care Carol 
discută proiecte de dezvoltare a satelor şi organizarea de 
„cohorte”, ,legiuni” şi tabere de cercetaşi, în cadrul 
Fundaţiei Culturale Regale Principele Carol. Gusti se va 
căsători ulterior cu Elena Miletineanu, verişoară primară a 
Elenei Lupescu. 

Pe timp de vară, când cuplul princiar se află la Sinaia, 
Carol şi Elena Lupescu se întâlnesc la vila Gianni. E un nou 
prilej pentru Brătianu să le urmărească mişcările mai atent. 
Serviciile secrete adună informaţii despre femeia care se 
bucură de atenţia principelui moştenitor. Elena Lupescu 
înţelege repede nevoia adâncă a lui Carol de confirmare şi 
dorinţa lui de a fi luat în serios după ani la rând în care se 
simtise marginalizat şi tratat ca un puşti zănatic, desi era 
mai inteligent, mai cultivat şi mai preocupat de 
modernizarea României decât mulţi politicieni ai vremii. lar 


26 Arthur Gould Lee, Regina-mamă Elena a României, 
trad, Liana Alecu, Humanitas, Bucureşti, 2005, p. 113. 


el o iubeşte pe aceasta femeie care îi dă încredere jucând 
cartea  vulnerabilităţii, a  fragilităţii şi a dependenţei 
feminine şi care îl admiră. Ea îi scrie că are nevoie de el, că 
fără el viaţa e amară, că zace de dorul lui, că i se întâmplă 
lucruri grave, pe care numai el le poate alina. „Îţi scriu din 
pat”, îi spune într-o scrisoare din 16 septembrie 1925, 
scrisă într-o franceză de pension, „pentru că sunt în 
suferinţă de trei zile, absenţa ta îmi pare nesfârşită, număr 
zilele şi nu am nici o veste de la tine, în afară de ce scriu 
ziarele...”. Când nu sunt împreună, „zilele trec greu, pline 
de suferinţă, neplăceri şi altceva nimic. [...] Doar micul meu 
gramofon îmi ţine de urât”. La finalul biletelor de dragoste, 
îi scrie ca îl imbratiseaza „nebuneşte” şi semnează 
Folette.?” Carol e mişcat nu numai de imaginea de stăpân al 
vieţii pe care o are el în ochii ei, dar şi de stângăciile de 
exprimare care-i evocă şi mai intens amintirea întâlnirilor 
lor pătimaşe. Ea nu e tocmai o florăreasă ca Eliza Doolittle, 
iar el nu e chiar profesorul de fonetică Higgins din piesa lui 
Bernard Shaw Pygmalion, dar relaţia lor ar putea fi definită 
şi ca un proiect erotic educativ. 

De acum, regele şi regina sunt şi ei la curent cu aventura 
fiului lor. La întoarcerea din străinătate, regina îl găseşte pe 
Carol „schimbat, un om bolnav, un om obsedat”25. Pe 20 
noiembrie, se iveşte un prilej care l-ar putea îndepărta pe 
fiul ei de această femeie, care pe zi ce trece ia locul Sittei 
în viaţa lui. Vine vestea morţii reginei Alexandra a Marii 
Britanii. Alix, cum i se spune în familie, era mătuşa reginei 
Maria şi soţia regelui Eduard VII, întâiul născut al reginei 
Victoria, renumit pentru nestăvilitul lui zbucium sexual, 
care stăruia încă în amintirea familiei. 

Poreclit de nenumăratele sale amante, printre care se 


27 Scrisorile Elenei Lupescu către Carol citate în acest 
volum se află la ANIC, Casa Regală, fond Carol Il, dosar 
V/651. 

28 Regina Maria a României, Însemnări zilnice, vol. VII, 

numara si celebra Sarah Bernhardt, Dezmierdatorul, client 
periodic al bordelului de lux Le Chabanais de la Paris, 
Eduard VII dusese o scandaloasa viata erotica. Actrițe, 
printese, prostituate, ariviste, militante socialiste bisexuale 
alcatuiau o curte aparte, a ,doamnelor regelui”. Unele 
aveau chiar un loc special rezervat in Westminster Abbey la 
ceremoniile publice. Nimic n-ar fi putut sa contrazica mai 
tare pudoarea si sentimentalismul epocii victoriene decat 
viata sexuala a acestui rege, altminteri un bun monarh. 
Lăsase în urmă copii nelegitimi stiuti si  neştiuţi, 
însămânţându-şi amantele pe un scaun cu mânere arcuit în 
aşa fel încât femeia să stea într-o poziţie confortabilă, iar 
regele, supraponderal, să rămână în picioare ca să nu o 
strivească. Era numit „regele playboy”. O monarhie cu o 
tradiţie de 900 de ani ca cea britanică era obişnuită totuşi 
să separe viaţa erotică a unui rege ca Eduard VII, oricât de 
promiscuă, de treburile statului. Odată cu moartea soţiei 
lui, Alexandra, la zece ani după el, dispărea însă o întreagă 
epocă a gratiei regale, scrie regina Maria. „Ea a reprezentat 
regalitatea în forma cea mai frumoasă, mai atractivă şi mai 
uşoară. O bucurie pentru ochi şi extraordinar de iubită de 
publicul larg. Zâmbetul ei era un miracol, iar frumuseţea sa 
era una dintre mânariile Angliei.”?9 

Sfătuit de Brătianu, regele Ferdinand îi încredinţează lui 
Carol misiunea de a participa la funeraliile reginei 
Alexandra, cu permisiunea de a petrece vacanţa de Crăciun 
în Anglia, în ciuda împotrivirii Sittei, care, „bună 
cunoscătoare a temperamentului pasional al Prințului, 
precum şi a încăpăţânării sale atunci când găseşte 
împotrivire la ceea ce-i place să facă, a rugat pe Suverani 
să nu-l trimită pe Prinţul în Anglia, ştiind bine că, odată 
plecat, nu se mai reîntoarce de acolo în ţară, mai ales că 
doamna Lupescu se afla de câtva timp la Paris”, notează în 

jurnalul lui secretarul Casei Regale, Eugeniu Buhman.?° 
Carol pleacă de la Sinaia pe 23 noiembrie cu trenul 
Orient Express. La Londra, în ziua înmormântării, pe un 
viscol cumplit, principele moştenitor al României merge în 
urma regelui George V al Marii Britanii, a regilor Belgiei, 
Suediei şi Norvegiei şi a prinţului de Wales, viitorul Eduard 
VIII. Dar gândul îi e în altă parte. Cu misiunea îndeplinită, 
înainte de a părăsi Anglia, Carol transmite o telegramă 
secretă personalului său din România ca să i se trimită 
maşina la Paris, unde îl aşteaptă Elena Lupescu. Vor locui la 
Hotelul Chambord de pe Champs-Elysées. De la Paris, cu 
masina, pleaca impreuna la Milano si se cazeaza in camere 
separate la Grand Hôtel de la Ville. Simt escortati de 
adjutantul lui Carol, colonelul Nicolae Condeescu. Apoi, 
petrec cateva zile la Venetia, unde locuiesc la Palatul 
Danieli si de unde Carol le trimite reginei Maria, principesei 
Elena si regelui Ferdinand scrisori impreuna cu demisia lui 
din armata si o declaratie datata 12 decembrie adresata 
tatalui sau, prin care renunta la drepturile dinastice: ,,Va 
rog ca prin aceasta declaratie sa primiti ca renunt la toate 
drepturile mele de principe moştenitor al României. 
Conform statului familiei regale, rog pe Majestatea-Voastră 
de a-şi da înalta Sa aprobare acestei hotărâri irevocabile. 
Totodată, spre a nu produce vreun neajuns în viitor, să daţi 
înaltul Majestatii-Voastre ordin ca să fiu şters dintre 
membrii familiei domnitoare a României şi să mi se acorde 
numele sub care îmi voi putea alcătui o nouă stare civilă. 
Prin aceasta declar că nu voi avea nici o pretenţie asupra 
drepturilor mele, la care am renunţat de bunăvoie, şi că mă 
angajez, pentru liniştea tuturor, să nu mă mai întorc în ţară 
timp de zece ani fără a fi chemat de cei în drept şi fără 
autorizaţia suveranului. Prinţul moştenitor Carol”. 
Declaraţia e însoţită şi de o scrisoare către rege care 
conţine, enumerate pe patru pagini, motivele pentru care 
Carol se află în grevă faţă de guvernul Brătianu şi care ţin 

de nemultumiri legate de piedicile pe care i le pusese 
guvernul în toate acţiunile lui de reformă şi modernizare 
privitoare la armată, aviaţie, marină şi în acţiunile culturale. 
Vestea renunţării la tron a principelui moştenitor cade ca 
un trăsnet în mijlocul sărbătorilor de sfârşit de an. 

În România e o vreme câinoasă, cu ninsoare abundentă 
şi ger năprasnic. Anul ce vine va fi an electoral, iar şefii 
partidelor politice se înfăţişează deja în audienţă la rege. 
„Vremurile sunt grele, ba chiar periculoase, căci bolşevicii 
încearcă cu disperare să distrugă ţările din jurul lor [...], 
regele este asaltat din toate părţile”, scrie regina.3? Pe 12 
decembrie, Maria avusese o discuţie cu Brătianu „despre 
situaţia politică şi despre problema mai tristă a lui Carol”32. 
E de presupus că Brătianu îi prezentase „dosarul” Elenei 
Lupescu, rezultat din rapoartele informatorilor puşi pe 
urmele ei. Regina se abtinuse încă să numească 
„problema” în jurnal, cu speranţa că nu va mai fi nevoie şi 
că lucrurile se vor aşeza pe făgaşul dorit. 

Curând, Maria primeşte scrisoarea lui Carol. După 
greşelile de sintaxă şi ortografie, pare scrisă într-o stare de 
profundă tulburare. Reprodusă cu corecturile de rigoare de 
nepotul lui, descendentul lui Zizi Lambrino, Paul al 
României, într-o biografie a lui Carol, scrisoarea o anunţă 
pe regină că fiul ei a luat o hotărâre „fermă”, „din proprie 
voinţă şi cu mintea limpede”: „Trebuie să-ţi spun că de 
multe ori viata mi s-a părut greu de suportat. Deceptie nu e 
cuvântul potrivit pentru ceea ce-am simţit eu; şi totuşi mi- 
am pus toată energia în lucrurile pe care le-am făcut. Dar, 
chiar şi-n aviaţie, care-a fost marea mea pasiune, n-am 
cunoscut altceva decât deceptie după deceptie; Sitta ţi-o 
poate spune şi-ar putea să-ţi mai spună de câte ori i-am 
explicat că nu mai puteam. Evenimentele din ultimele luni 
s-au adăugat celorlalte şi m-au dezgustat şi mai mult, 

toate. Am invatat sa cunosc oamenii si sa vad ca nu poti 
avea încredere în nimeni, nici chiar în cei mai sinceri. [...] 
Prefer să abandonez totul - asta-i hotărârea mea. Sunt 
destul de tânăr, nu mă tem de muncă, am să mă descurc. 
[...] Cea mai bună soluţie care-mi vine-n minte ar fi să 
anunţaţi c-am murit într-un accident de automobil, să 
zicem, de exemplu, înecat în Lago Maggiore, ca să se evite 
orice fel de scandal. Vreau ca în tot necazul vostru s-aveti 
cât mai puţini duşmani. Cum voi fi mort pentru mulţi, mai 
bine să fiu pentru toată lumea. Am să ştiu să dispar fără 
urmă. [...] Inca o dată, iertati-ma, dar nu-mi cereti să revin 
asupra acestei hotărâri. Am multe motive să nu renunţ la 
ea”33. Sunt rândurile unui om care speră totuşi că, miscati 
de deznădejdea lui, cei cărora le scrie nu-l vor lăsa să fie 
„mort” pentru ei... între el şi Brătianu îl vor alege pe el. 
Reginei i se pare că retrăieşte coşmarul aventurii lui 
Carol cu Zizi Lambrino din 1918. Dar pe el prima căsătorie - 
interzisă, anulată, eşuată - şi experienţa de viata ulterioară 
îl invatasera să nu se mai lase condus de nimeni şi să-şi 
construiască singur destinul. De data asta, ţine cu 
încrâncenare să facă ce crede el de cuviinţă. Va fi mizat, 
desigur, şi pe dramatismul romantic al scrisorii ca să le 
atragă atenţia părinţilor că el nu va ceda dominaţiei lui 
Brătianu, aşa cum făcuseră ei. În însemnările din acele zile, 
Maria aşa îl şi numeşte: „un mort viu”, uitând că ea însăşi 
nu avusese niciodată o părere prea bună despre Brătianu, 
pe care îl socotea „omul vicleşugurilor”, unul care „încheia 
totul în favoarea lui într-un fel sau altul” şi nu puteai şti 
niciodată „că nu-i va trage pe ceilalţi pe sfoară”. In 
primele luni ale războiului, notase în jurnal că nu vrea „un 
Brătianu prea puternic”, că un astfel de om ajuns 

atotputernic „ar fi un dezastru pentru tara şi pentru rege, 
pentru morala, obiceiuri, pentru binele general”, dar ca nu 
voia nici „mijloace nefolositoare şi vulgare de a-l inlatura”.*° 

In scrisoare, Carol nu suflă nici un cuvânt despre Elena 
Lupescu, fiindcă ştie că oricum regele şi regina vor pune 
fuga de acum pe seama ei. „Şi-a distrus căminul”, va scrie 
regina după primirea scrisorii, „nimicind totul pentru o 
evreică cu părul roşu, cu o reputaţie groaznică. [...] Acum el 
ne-a anunţat cu sânge rece că ne abandonează pe toţi - şi 
totul, iar cuvintele sale sunt nemiloase. Se pot ele numi 
cruzime inconştientă? Am stat, Sitta şi eu, şi am privit 
grozăvia în faţă. [...] L-am chemat şi pe Majestatea Sa. Toţi 
trei am fost parcă loviți de trăsnet”.36 

| se trimite vorbă prim-ministrului Brătianu să se prezinte 
a doua zi la Cotroceni, unde are loc „o discuţie îngrozitoare, 
sfâşietoare [...] cu privire la soarta băiatului nostru. O 
agonie înfricoşătoare, ce nu se poate descrie. Te simţi ca şi 
cum ai privi într-un mormânt deschis unde se află un om 
viu. Ca şi cum ţi-ai îngropa unul dintre copii înainte de a fi 
mort - şi, în plus, pe cel care urma să îndeplinească munca 
de construire a unei tari, cel care urma să-ţi fie mâna 
dreaptă, ajutorul tău, având avantajul vârstei, cel pe care 
puteai conta, pe care te puteai bizui, cel care, dintre toţi 
ceilalţi, trebuia să-ţi fie alături”, notează regina.* Maria şi 
Sitta îi scriu lui Carol îndemnându-l, printre reprosuri şi 
amare lamentatii, să se razgandeasca. Dar regele si 
Brătianu, cel mai probabil Brătianu, redactează un 
document de renunțare la tron, scris la maşină, care să-i fie 
înmânat lui Carol. 

E trimis la Milano, unde principele se întorsese şi aştepta 
răspuns din ţară, un demnitar liberal, ministru al justiţiei, 
Constantin Hiott. Deocamdată, în afara zidurilor Palatului 

Cotroceni nu se stie nimic despre framantarea prin care 
trece familia regala. Totul trebuie sa para neschimbat. ,,Noi 
trăim, vorbim, mâncăm, acţionăm, chiar si râdem, dar 
deasupra tuturor atârnă tragedia, ca un văl impenetrabil şi 
de neclintit”, scrie regina Maria în jurnal în ziua de Crăciun 
a anului 1925.58 

O nepasare fatalista 


Mesagerul regelui si al lui Brătianu coboară în gara 
Milano Centrale cândva între Crăciun şi Anul Nou. Cerul e 
înnorat, plouă uşor. La 500 de metri de gara construită de 
un arhitect francez în secolul al XIX-lea, se vede şantierul 
unei gări noi, monumentale, proiectată să exprime măreţia 
şi puterea regimului fascist instaurat de Mussolini. Fatada 
va fi decorată cu statui de animale mitologice: cai şi lei 
înaripaţi, vulturi şi tauri. Unghiurile vor fi împodobite cu 
fascii sculptate în piatră, simboluri ale puterii în Roma 
antică alcătuite din mănunchiuri de nuiele strânse în jurul 
unei securi. Ici şi colo, la vedere, va fi gravat acronimul 
SPQR, Senatus Populusque Romanus, aluzie la „Noul 
Imperiu Roman”. Cu câteva zile în urmă, în ajunul 
Crăciunului, prim-ministrul Italiei îşi schimbase titlul din 
preşedinte al consiliului de miniştri în şef al guvernului, 
funcţie care scotea guvernul de sub controlul 
parlamentului. În atmosfera duioasă a Crăciunului, printre 
colinde, daruri şi mese festive în familie, se instala, pe 
nesimţite, dictatura fascistă. 

Constantin Hiott se prezintă cu un mandat ferm la Grand 
Hôtel de la Ville, unde locuiesc Carol şi Elena Lupescu. Lui 
Carol i se propune fie să renunţe definitiv la toate drepturile 
de moştenitor al tronului semnând declaraţia gata scrisă 
adusă de Hiott, fie să accepte trei condiţii de revenire în 
ţară: nici una dintre revendicările cuprinse în memoriul 
trimis regelui împotriva guvernului Brătianu nu va fi 
aprobată; să admită că a recurs la renunţarea iniţială din 
cauza Elenei Lupescu; să declare că are sănătatea 
şubrezită şi merge să se refacă la Sinaia. Altfel spus, lui 


Carol i se cere sa se declare iresponsabil si sa alimenteze 
versiunea despre el a liberalilor: un moştenitor la tron 
incapabil de a conduce tara, turbulent, gata oricand sa 
puna in pericol responsabilitatile de stat pentru o femeie 
oarecare. Cu atat mai scandalos si mai profitabil politic e 
pentru adversari dacă femeia în cauză are şi origini 
evreieşti. 

Unul dintre susţinătorii de mai târziu ai lui Carol va scrie 
în amintirile sale că e „absolut convins” că de plecarea lui 
din ţară nu Elena Lupescu era vinovată, ci vinovaţi erau 
Brătianu şi regina Maria, influenţată de Barbu Ştirbei. Abia 
apoi, „într-un moment de slăbiciune omenească, când s-a 
văzut în străinătate singur şi părăsit, a comis imensa 
imprudenta politică să se ataseze - de data aceasta adânc 
şi exclusiv - de femeia a cărei tovărăşie a putut fi, după 
aceea, cu atât succes speculată...”3%. 

Pus în faţa alternativei pe care Hiott i-o aduce la 
cunoştinţă, Carol e copleşit de deznădejde şi se simte prins 
în capcană. Nu o are alături decât pe Elena Lupescu, iar ea 
e încă prea putin priceputa la machiaverlacuri politice. 
Discuţii cu trimisul regelui Ferdinand au loc în mai multe 
zile, timp în care ea nu se desparte o clipă de Carol. Se va 
spune ulterior că şi ea fusese, de fapt, cu voie sau fără 
voie, o unealtă de care s-ar fi folosit Brătianu ca să-l 
îndepărteze pe Carol de ţară şi de tron. Hiott invocă, rând 
pe rând, toate argumentele pentru care renunţarea la 
drepturile dinastice era o mare greşeală, îi lasă apoi trei zile 
timp de gândire, dar principele se arată neînduplecat. In 
orice caz, gândul că părinţii lui îi cereau să opteze între 
renunţarea la toate drepturile şi întoarcerea în România ca 
prinţ cu minţile rătăcite îmbrobodit de o femeie nedorită de 
nimeni în anturajul lui il dezamageste pe Carol atât de mult 
încât abandonează orice negociere. Se închide într-o 
mutenie de nepatruns. Prietenul Mihail Manoilescu va pune 

purtarea lui pe seama unei presupuse influente a sufletului 
slav - nu îi era el strănepot şi ţarului Alexandru II al Rusiei, 
iar bunica lui nu era marea ducesă Maria Alexandrovna? —, 
care l-ar fi împiedicat să ducă mai departe lupta cu 
Brătianu şi Ştirbei: „În această nepăsare fatalistă faţă de tot 
ce va putea să gândească despre dânsul lumea nu străbat 
oare undele întârziate ale acelui nicevo, care este 
dimensiunea golului din sufletul slav?” se întreabă 
Manoilescu.%% Carol ar fi semnat plângând documentul de 
renunțare la toate drepturile dinastice, datat 28 decembrie 
1925. 

A doua zi, Elena Lupescu, scriind familiei ei din ţară la 
fiecare câteva zile, îşi anunţă părinţii despre semnarea 
actului şi le cere să vândă casa pe care i-o cumpărase 
Carol, să-i păstreze lucrurile la ei acasă şi să oprească 
pentru ei şi fratele Costică câteva mii de lei din banii 
obţinuţi pe casă. Începe să-şi iscălească scrisorile cu unul 
dintre numele de alint date de Carol: Duduia. Părinţii ei sunt 
împărţiţi în privinţa evenimentelor: Elise o sfătuieşte să lase 
totul baltă şi să se întoarcă acasă, dar Nicolae Lupescu e 
mai curând de părere să rămână alături de Carol. Duduia 
ştie că nu vor reveni curând în România şi că ea şi Carol vor 
avea nevoie de bani în perioada exilului, care abia începe. 

Între timp, cu hârtiile semnate, Hiott îi trimite regelui o 
telegramă prin care îl înştiinţează de rezultatul vizitei la 
Milano. Apoi, odată ajuns în România, emisarul va povesti 
familiei regale că principele moştenitor  iscălise 
documentele fără urmă de împotrivire. 

De îndată ce primeşte telegrama, regele îi convoacă la 
Sinaia pe toţi şefii partidelor politice, pe foştii premieri, pe 
patriarh, pe generalul Prezan. Secretarul Casei Regale, 
Eugeniu Buhman, îşi aminteşte cum automobilele cărau 
„protipendada care conducea destinele noastre” şi îi 
depuneau pe membrii Consiliului de Coroană „ca pe nişte 
colete” la intrarea Castelului Pelişor, „unde lachei galonati îi 

primeau asa cum se primeste la marele serbari ale Natiunii, 
tn ciorapi lungi albi si pantaloni scurti rosii. Multa lume 
venită din Bucuresti să petreacă sărbătorile în linişte, la 
munte, aflase ce se petrece şi stationa acuma de-a lungul 
aleilor spre castel, şoptind impresionată între dansii”*’. 

Vestea renunţării lui Carol ia prin surprindere opoziţia, 
care îi cere regelui Ferdinand să trimită noi delegaţii şi să-l 
convingă să se întoarcă. Dar zarurile au fost aruncate şi 
jocurile făcute. „Această zi”, scrie regina Maria în jurnal, 
„va rămâne în memorie ca un lung coşmar, în care sunt 
întipărite două chipuri, al Majestății Sale şi al Sittei. Primul 
devine din ce în ce mai tras la faţă, din ce în ce mai distrus 
şi mai tragic, cea de-a doua, mai palidă, mai înduioşătoare 
şi mai încercănată. Si eu... eu am fost o piatră, care nu mai 
poate vărsa lacrimi”42. 

E ultima zi a anului 1925. Vestea nu mai poate fi ascunsă 
ori amânată. Se răspândeşte rapid. Lumea află uimită din 
ziare că principele moştenitor Carol şi-a părăsit îndatoririle 
faţă de tron şi ţară, a renunţat definitiv la toate drepturile 
dinastice şi a fugit în lume cu o femeie cu reputaţie 
îndoielnică şi evreică pe deasupra. 

Noutăţile sfârşitului de an, îngrozitoare pentru ofiţeri, îl 
găsesc pe căpitanul Tâmpeanu la Câmpina, pregătindu-se 
să plece la gară ca să petreacă Revelionul la foştii lui socri 
din Bucureşti. Dintr-o scrisoare trimisă în primele zile ale lui 
ianuarie 1926, reiese că păstrează legături strânse cu 
Nicolae şi Elise Lupescu, părinţii Elenei. Sunt cu toţii la 
curent că, de aproape doi ani, Leny trăieşte cu principele 
Carol, dar întâmplările recente tot îi iau prin surprindere. 
„Dragii mei, vă rog să nu aveţi nici o supărare pe mine că 
nu am venit să petrec sărbătorile cu dvoastră, după cum v- 
am promis. Eram ferm hotărât să viu, având dorinţe deavă 
vedea, precum si de a răspunde amabilei dvs. invitatiuni, 

care mi-a făcut o deosebită plăcere”, scrie lon Tampeanu. 
Dar când să plece spre ei, s-a întâmplat „marele eveniment 
care cred că v-a impresionat foarte mult şi pe dvs. Şi care a 
dat naştere la fel de fel de comentarii pe socoteala mea, 
mai ales în Bucureşti, unde eram cunoscut, astfel că am 
renunţat de a mai veni”. Apoi le spune că, în primele zile 
ale noului an, ajungând de la Râmnicu Sărat, unde avea 
garnizoana, la Câmpina, unde locuia, a găsit acasă „o 
scrisoare şi o telegramă de la Tata (Nicolae Lupescu - n. 
m.) cu felicitări de ziua mea (Sf. lon - n. m.), pentru care vă 
mulţumesc şi la rândul meu vă urez multă sănătate şi 
noroc! Şi de la Leny am primit o scrisoare din Milano, însă 
cu data de 19 decembrie, precum şi o telegramă cu 
felicitări de ziua mea. Mi-e dor de dânsa şi nu ştiu când o 
voi mai revedea. Cine ştie când se va reîntoarce în ţară. 
Poate va prefera să rămână pentru totdeauna în 
străinătate. Când voi veni în Bucureşti, voi veni direct la 
dvs. Să vă văd, şi, încă o dată, vă rog să nu fiţi supăraţi pe 
mine. Vă imbratisez cu drag, lonel”%. 

Din scrisoarea căpitanului Tâmpeanu rezultă nu numai că 
el păstrează relaţii apropiate cu familia fostei soţii, dar şi că 
ea îi scrie regulat, îşi aduce aminte de ziua lui onomastică, 
îl ţine la curent cu drumurile pe care le face în străinătate. 
E de mirare totuşi că, în urma recentelor evenimente, 
ofiţerul Tampeanu se simte stânjenit de barfele iscate pe 
seama lui, de vreme ce se presupune că el şi Elena Lupescu 
divortasera cu ani în urmă, iar pentru un ofiţer divorţul 
echivala cu o degradare socială şi militară. Abia acum să fi 
aflat ofiterimea identitatea femeii care trăia cu principele 
moştenitor? Tâmpeanu pare s-o iubească încă, iar Leny îl 
va sprijini în mod repetat, în diferite feluri, nu o dată 
trimitandu-i bani. l-ar fi stabilit chiar un fel de pensie lunară 
până la moartea lui, în 1965. Nu din mărinimie, presupune 
una dintre biografele Elenei Lupescu, ci cu scopul de a-i 

cumpăra tăcerea despre trecutul ei.** 


44 Alice-Leone Moats, Lupescu. The Story of a Royal Love 
Affair, Henry Holt and Company, New York, 1955, p. 29. 


Niciodata demoralizarea 
n-a fost mai mare 


Pe 4 ianuarie 1926, parlamentul a ratificat un decret 
semnat de regele Ferdinand care îl desemnează ca 
moştenitor al tronului pe fiul lui Carol, Mihai, în vârstă acum 
de 4 ani. Numele lui Carol este şters şi din lista membrilor 
familiei regale pomeniti la slujbă în biserică. Pe regina 
Maria o încearcă amare remuşcări: „Băiatul nostru a fost 
înlăturat de la moştenire. El a întins coarda mult prea mult. 
Acum este un renegat pentru vesnicie, şi eu, ca mama sa, 
ca mamele eroine din istorie, l-am lăsat să plece. £u! De 
ce? Era el imposibil de salvat? Mi-am pierdut eu complet 
încrederea în el? Nu este, în realitate, bun? Este oare 
putred până în străfundul sufletului? Fiul meu, Carol - 
primul meu născut cel în care am crezut mai mult decât în 
orice..."45 Cel în care crezuse, dar pe care îl socotise 
totdeauna un copil neajutorat, o înlocuise în inima lui cu 
altă femeie cu puternice instincte materne, care îi înţelegea 
nesiguranța şi nevoia constantă de afecţiune. Maria simte 
că transferul de la ea la cealaltă se făcuse. li scrie vărului ei 
George V al Marii Britanii că toate avertismentele şi 
amenințările ei se loviseră de împietrirea lui Carol, care 
„mi-a arătat cât de tare se îndepărtase de inimile noastre, 
făcându-mă să înţeleg ce influenţă distructivă infernală 
avea femeia asta asupra lui”*®. Nici acum nu-l lua în serios. 


5 Regina Maria a României, Însemnări zilnice, vol. VIII, 

Dacă iesise de sub ascultarea ei era pentru că îl acaparase 
o femeie cu totul diabolica. Alta explicatie nu putea exista. 

Regina e cu atat mai tulburata cu cat anul 1926 incepuse 
cu o campanie de presă a partidelor de opoziţie, care 
acuzau familia regală şi pe Brătianu şi Ştirbei de plecarea 
lui Carol. Avalanşa de atacuri la adresa lui Barbu Ştirbei şi a 
ei o amărăşte pe regină, care dezminte, în jurnal, orice 
complot împotriva fiului ei, deşi ştie că articolele 
răutăcioase conţineau un sâmbure de adevăr: „Ura pe care 
toate partidele o nutresc faţă de Brătianu a ajuns atât de 
mare, încât ele susţin chiar că Majestatea Sa şi cu mine am 
fost obligaţi să-l înlăturăm pe fiul nostru pentru că i se 
opunea. Ce mizerie adăugată suferinţei, dar cred că aşa 
trebuia să fie, pentru că un eveniment atât de îngrozitor nu 
putea decât să improaste cu noroi peste tot”. La scurt 
timp, dezorientată, revine la ideea unui complot bolşevic, 
pus pe seama Elenei Lupescu: cu siguranţă, „femeia” lui 
Carol „este manipulată de o bandă care vrea să răstoarne 
lucrurile în România şi-l foloseşte pe Carol ca instrument 
împotriva stării de lucruri paşnice. Orice este posibil câtă 
vreme bolşevicul este furios!”45. 

Nimeni nu pare dispus să accepte că principele 
moştenitor vrea să fie privit ca un om în toată firea, că 
nemulţumirile lui faţă de autoritarismul lui Brătianu ar 
putea fi îndreptăţite sau ca Elena Lupescu îi stă alături din 
devotament, deşi ar fi fost mai profitabil şi mai comod să-l 
părăsească pe acela care devenise un fost principe, 
scăpătat şi renegat. Armata rămâne însă, în bună măsură, 
de partea lui Carol. 

Începând cu 5 ianuarie, printre ofiţeri circulă un manifest 
semnat de maiorul |. Cătuneanu şi intitulat O întrebare! 
Relativă la Alteța Sa Regală Prinţul Carol, care îi invită pe 
ofiţerii superiori la dezbaterea cazului: „Cu durerea în suflet 

am cetit cu cata usurinta guvernul actual a satisfacut actul 
de rasbunare al lor si al Parintilor Altetei Sale. La acest act, 
ce face Armata Tarei si în special zişii eroi purtători de 
Mihaiu-Viteazul şi grămada de purtători de galoane late la 
chipiu cu Steaua? Nu este momentul a dovedi că avem o 
armată de oficeri demni şi cavaleri alături de cavalerismul 
Principelui Carol, care a ridicat spada cu demnitate, arătând 
cu un ceas mai înainte prăpastia în care guvernanţii voesc 
a face din armată o şleahtă de agenţi electorali politici. 
Cugetati şi apreciaţi cavalerismul Prințului Carol, ca nu mai 
târziu, când tara va fi în pericol, să ziceti: «A avut dreptate 
Prinţul Carol». [...] Rog pe d-l Ministru de Răsboiu să dea 
voie oricărui oficer superior în mod cavaleresc a comenta 
cele expuse de mine, fără vreo pasiune de lichelism politic, 
fiind răspunzător de mine pe orice cale”%. Şi fără această 
invitaţie, ofiţerii întorc pe toate feţele noile evenimente şi 
consecinţele lor asupra armatei, dar manifestul maiorului 
Cătuneanu semnalează nemulțumiri vechi legate de 
guvernarea Brătianu. 

În apartamentul de la Grand Hotel de la Ville din Milano, 
Carol trăieşte începutul anului in depresie şi disperare, 
ferindu-se de ziariştii care iau cu asalt hotelul cerând 
interviuri, reacţii, comunicate. In presa britanică se 
vehiculează teoria potrivit căreia renunţarea lui la 
drepturile dinastice ar fi fost o tentativă de muşamalizare a 
anchetei pe tema unei achiziţii de avioane, avizată de 
principele moştenitor în condiţii oneroase, care l-ar fi putut 
compromite definitiv. Corespondentii din Italia scriu şi 
despre apariţia la hotelul din Milano a Elenei Lupescu sub 
numele de Principesa Lupescu şi despre prima ei întâlnire 
cu Carol petrecută cu prilejul unei curse de automobile la 
care tânăra femeie ar fi aruncat un buchet de flori în 
maşina lui urându-i să iasă câştigător. Pare o informaţie 
strecurată în presă de cineva din anturajul Elenei Lupescu. 
Presupunând că numele ei, Elena, trebuie să aibă legătură 

cu Maria Magdalena, celebra ispititoare de bărbaţi 
convertită de Isus, un ziarist italian o prezintă drept 
„Magda” Lupescu. Asupra numelui Magda planează în 
epocă sugestia prostituţiei, cu atât mai mult cu cât 
purtătoarea lui are şi rădăcini evreieşti. Familia regală şi 
simpatizanţii principesei Elena vor cultiva acest nume, ca 
să nu existe nici o atingere sau confuzie între cele două 
femei. In sfârşit, corespondentul ziarului Manchester 
Guardian obţine până la urmă un scurt interviu, în care 
Carol declară că nu-i face nici o plăcere să se baricadeze în 
hotel, dar numai aşa mai poate scăpa de curiozitatea 
publicului. 

Rămâne, într-adevăr, zile întregi închis în camera lui 
împreună cu Elena Lupescu, nu primeşte pe nimeni 
altcineva, nici măcar pe menajera hotelului şi nici pe bunul 
şi vechiul lui prieten intim, locotenentul Mugur, sosit la 
Milano special ca să-l vadă. Carol e „ca un animal în 
barlogul său”, va comenta regina Maria de la distanţă. Pana 
la urmă, Mugur îi scrie şi reuşeşte să primească de la elun 
răspuns scurt, în care îi spune că ţine ascuns în suflet 
adevăratul motiv al renunţării la tron şi că nimeni nu-l va 
cunoaşte vreodată. „Mă veţi duce acasă doar în sicriu”, i-ar 
mai fi scris Carol în stilul său dramatic.% E țintuit apoi la pat 
de o gripă. 

Dar pe 7 ianuarie ziarul francez Le Matin publică un 
interviu cu fostul, de acum, principe moştenitor, acordat la 
Sinaia, în biroul de la Castelul Pelişor, cu câteva zile înainte 
de plecarea lui la funeraliile reginei Alexandra, când nimeni 
nu bănuia ce va urma. Interviul e rezultatul mai multor 
audienţe la Carol obţinute de un ziarist danez, D. Bogholm, 
care îl descrie ca pe un om pasionat, călduros, entuziast, 
„cu porniri de natură sentimentală”, cu un „temperament 
avântat”, ascunzând o gândire profundă, „şi care şi-a făcut 
despre ţara sa o concepţie politică şi socială cu totul 

deosebită de aceea a regimului politic actual”. În interviu, 
Carol afirma ca socoteşte guvernul liberal „vătămător” 
României, iar el, ca reprezentant al unei Românii noi, spera 
într-un „guvern de colaborare naţională capabil de a pune 
în valoare bogăţiile ţării”. Declarându-se admirator al lui 
Mussolini, aflat în plină ascensiune, Carol ar fi vrut să 
creeze o mişcare naţională cu sprijinul ţărănimii şi să 
provoace, eventual, o sciziune în partidul şi guvernul 
liberal. „Guvernul îmi este duşman”, îi spunea el 
reporterului danez. „De aceea, voi sfârşi prin a renunţa la 
tron. Dar acest act, departe de a fi o copilărie, nu va fi 
decât semnalul unei lupte între două concepţii politice”, 
căci popoarele au căzut pe mâinile demagogilor şi se lasă 
conduse mai degrabă de vorbele lor decât de „instinctul 
adevărului”, iar „pretinşii noştri bărbaţi de stat uită că sunt 
la cârmă pentru a-şi sluji ţara”. Şi continua expunându-şi 
viziunea politică: „Niciodată demoralizarea n-a fost mai 
mare ca astăzi. Am crezut de datoria mea să organizez 
oarecari încercări de reforme pentru a face natia mai 
fericită. Nu-mi place demagogia. Pentru a o înlătura e 
nevoie de o administraţie cinstită şi de o educaţie 
sănătoasă a poporului în spiritul ordinii şi al muncii. Trebuie 
deprins poporul să înţeleagă că nu are preţ decât 
agoniseala prin muncă proprie, şi nu aceea de a se folosi de 
osteneala muncii altuia. Chestiunea şcolii este pentru noi 
fundamentală, căci nu vom putea birui decât prin tineret, 
care este viitorul ţării. S-au dat ţăranului pământ şi drepturi 
politice, însă el nu ştie încă să citească şi să scrie”. Întrebat 
dacă e monarhist (sic!), Carol răspunde că monarhia e „o 
convenţie foarte prielnică pentru ţările care nu sunt 
înaintate, fiindcă îngăduie să se păstreze unitatea naţională 
în acţiune şi gândire” şi că este „cea mai bună chezăşie 
pentru o dezvoltare cu adevărat democratică”. 

Interviul va fi imediat reprodus în presa din România şi 
nu pare să fie o întâmplare că a fost publicat abia după 
deznodământul evenimentelor. E o dovadă că miza primei 


scrisori a lui Carol, de renuntare la drepturile de principe 
moştenitor, nu fusese să acopere o aventură sentimentală, 
ci să declanşeze un fel de grevă dinastică împotriva 
guvernului Brătianu. El sperase că, recurgând la un gest 
extrem, va provoca poate alegeri anticipate, ruperea 
partidului liberal şi solidarizarea regelui şi a reginei cu 
cauza lui pe care o considera cauza modernizării României. 
Acuzatiile de fals, luare de mită si sperjur în scandalul 
achiziţiilor de avioane s-ar fi putut dovedi, până la urmă, ca 
nefondate. Dar se înşelase: încrederea şi afecțiunea reginei 
Maria fata de Barbu Ştirbei, privit de rauvoitori ca un 
Rasputin al României, dominaţia lui Brătianu asupra regelui 
Ferdinand, interesele economice ale liberalilor care deţin 
poziţii-cheie în industrie şi agricultură sub lozinca „Prin noi 
înşine” au făcut ca strategia renunţării să se întoarcă 
împotriva lui. Interviul e acoperit de  maşinăria 
propagandistică a partidului liberal şi de noi argumente în 
campania de defăimare a lui Carol, ce oferă publicului un 
izvor nesecat de emoţii, scenarii şi fantasme: orbit de 
pasiune, afemeiat şi nestăpânit, principele moştenitor 
fugise cu o evreică, fiica unui bocceagiu! Variantele 
ulterioare vehiculate în presă vor face din Elena Lupescu o 
prostituată, o tiganca, o evreică vicleană şi arivistă, o 
spioană bolşevică sau o femeie experimentata în 
promiscuitati sexuale, plătită de Brătianu şi Ştirbei ca să-l 
ţină pe Carol departe de tronul României. În rapoartele 
agenţilor din străinătate ai Sigurantei e numită, cu vadite 
conotaţii erotice, Roaiba. 


La Neuilly 


Primăvara îi găseşte pe Carol şi pe Elena Lupescu la 
Hotelul Claridge de pe Champs-Elysées. Îşi caută o locuinţă 
în împrejurimile Parisului. „Am început să mă satur de viaţa 
de hotel”, îi scrie Carol lui Condeescu. Se gândeşte să se 
înscrie la Universitatea din Paris şi să studieze istoria şi 
filozofia. Citeşte mult în franceză, engleză şi germană, încă 
din copilărie, „când punea mâna pe o carte, Carol stătea 
toată noaptea până o termina, apoi cădea pradă somnului 
din cauza oboselii”, va scrie fratele lui Nicolae.5! Un alt 
contemporan îi admiră preocuparea vie pentru cele mai 
diferite domenii: „Literatura beletristică, politică, istorică 
etc. (în 4-5 limbi) îl interesa tot pe atâta, ca de exemplu 
problema şoselelor ori a edificiilor publice”>. 

Duduii îi plac cărţile de popularizare a ştiinţei, folclorul 
românesc şi romanele pasionale şi misterioase ale lui 
Maurice Dekobra, un scriitor francez celebru în epocă. la 
lecţii de engleză de la Carol. Altminteri, între ei vorbesc 
frantuzeste. Ea îl alintă numindu-l Chou. El îi spune 
Chouchoutte, Scumpu' şi Scumpetea sau Puiu' şi Puica... 

Carol e însă slăbit, tras la faţă, cu sănătatea şubredă. 
Zbuciumul din viaţa lui pare să nu mai ia sfârşit. Agenţii 
Sigurantei şi ziariştii îl hartuiesc neîntrerupt. li scrie lui 
Condeescu: „Nu pot vorbi cu cineva fără ca să nu ştie 
Siguranţa, care-şi umple dosarul cu noian de minciuni. Eu 

doresc sa fiu liniştit şi nu este necesar să fiu ţinut în 
permanenţă într-o stare de fierbere. Sunt destul de copt la 
minte de a şti cu cine pot avea raporturi şi de altfel acum 
le-am redus la cea mai mică expresie...”55 

În martie, Zizi Lambrino îi intentează la Tribunalul Senei 
un proces de recunoaştere a paternităţii fiului ei, Carol 
Mircea, cerând ca el să primească numele de Hohenzollern, 
iar ea, soţie legitimă abandonată, despăgubiri de 10 
milioane de franci francezi. Rămâne un mister cum de Zizi 
deschide o acţiune în justiţie abia când Carol nu mai are 
calitate de principe moştenitor şi mijloace financiare 
corespunzătoare titlului. Va fi fost încurajată să o facă de 
cineva din România? „Toată această afacere nu este decât 
o tentativă vulgară de şantaj şi de publicitate în presă”, îi 
scrie Carol lui Hiott, cu care păstrează legătura în 
chestiunile administrative, mulţumind pentru ajutorul primit 
din ţară în acest proces, de care se va ocupa avocatul Paul 
Boncourt. Cum căsătoria de la Odesa fusese anulată şi, prin 
urmare, nu producea efecte juridice, nu-i va fi greu 
avocatului să invalideze pretenţiile lui Zizi. 

Între timp, Carol şi Elena Lupescu închiriază la douăzeci 
de minute de mers cu maşina de Paris, la Neuilly, pe 
Boulevard Bineau, Chaussee d'Antin, la numărul 126, o 
vilişoară cu grădină înconjurată de un zid de piatră. O 
poartă de fier se deschide spre un drum pietruit care duce 
spre veranda casei. Interiorul e mobilat simplu şi cu 
bungust. Când îi vizitează la noua adresă, Condeescu 
observă că deocamdată îşi instalaseră „un mic salonaş, o 
cameră de culcare şi o sufragerie”, că nu au servitori, ci 
doar o femeie care vine periodic să ajute la curăţenie şi la 
bucătărie şi pe şoferul trimis din ţară. La parter se mai află 
o bibliotecă, bucătăria şi alte dependinţe. La etaj, încă 
neamenajate şi nelocuite, câteva camere ca de hotel. Doi 
căţei Schnauzer îşi urmăresc stăpânii pretutindeni. 

In proaspătul lor menaj în doi, Elena Lupescu se îngrijeşte 

de gospodarie. Face cumparaturi la Paris, la Felix Pochon si 
la Fauchon, in spatele bisericii de la Madeleine. Merge la 
piaţă si găteşte mâncăruri româneşti care îi plac lui Carol. 
Uneori se amuză improvizând mici scenete în care 
pălăvrăgesc imitând personaje caragialiene ori vorbirea 
ţăranilor. Vor păstra exprimări ţărăneşti comice şi în 
corespondenţa lor ulterioară. 

„Eu nu sunt gospodină rea - mama mea a avut grijă să 
mă înveţe multe - şi cu plăcere mă ocup de curăţenie, de 
şters praful, de spălat vasele”, scrie Duduia despre viaţa lor 
la Neuilly. Carol se îndeletniceşte şi el, în micul univers 
casnic, cu tihnite treburi gospodăreşti. „Prinţul mă ajută cu 
voie bună, făcându-şi toată partea lui de lucru în facerea 
paturilor, măturatul odăilor, ştergerea tacâmurilor şi a 
farfuriilor şi deschizând uşa, dacă sună cineva. Dacă, cu 
umerii săi largi, loveşte vreun vas sau, cu degetele 
neobişnuite, strică vreo farfurie, râdem amândoi şi sunt 
mândră de dânsul, cum ar fi oricare femeie, când îşi vede 
bărbatul că-i sare în ajutor.” Seara, cuplul din România 
primeşte uneori oaspeţi „din numărul restrâns de amici 
care ne iubesc şi care vin ca să ne spioneze şi să ne 
critice”, stau la masă, discută subiecte neutre, căci Carol 
evită politica, şi joacă bridge. Carol se arată „simplu, 
binevoitor, iubitor şi făcând tot ce poate spre a nu întrista 
pe prietenii săi cu grijile sale”5€. 

Procesul cu Zizi Lambrino e însă o lovitură şi pentru 
Duduia, care, cu tot scandalul iscat în tara, îşi tinuse 
cumpătul şi păstrase tăcerea în fata insistențelor presei. Un 
informator agramat alimentează rapoartele Sigurantei cu 
ştiri de la Neuilly, descriind-o involuntar poetic ca pe 
„Roaiba felină ca o pisică” şi care „are aerul de a-l ajuta în 
afacerea Zizi, dar cred că nu i-a venit bine când a văzut 
fotografiile lui Zizi fiindu-i frică că va veni şi rândul ei”.55 

Presiunile legate de proces si supravegherea la care sunt 
supuşi sunt atât de mari, încât, la un moment dat, dupa ce 
angajeaza un cuplu de servitori, Carol si Duduia se simt 
spionati, banuiesc ca servitorii s-au infiltrat în casa lor 
instruiți de Zizi Lambrino, care ar fi vrut chiar să-l 
otraveasca pe Carol. Cei doi sunt concediati. „Este cert”, 
notează Eugeniu Buhman în amintirile sale, „că în timpul 
lipsei de câteva zile a Prințului din Paris i s-a făcut o 
discretă perchezitie domiciliară. Cautau probabil ceva 
corespondențe din Bucureşti”, fiindcă el „era perfect la 
curent cu toate câte se petreceau în ţară, în toate ramurile 
activităţii noastre...”56. 

Peste vară, reginei Maria îi ajunge la cunoştinţă un alt 
conflict izbucnit în casa fiului ei. | se confirmă astfel părerile 
despre degradarea în care presupune ea ca se complac 
Carol şi Elena Lupescu. Carol şi-ar fi certat şoferul pentru 
neglijenţă, şi „omul a ripostat”, scrie regina, ca şi când i se 
pare firesc ca un angajat al Casei Regale să riposteze în 
faţa fiului ei. Dar scena, aşa cum îi va fi fost transmisă 
reginei de agenţii de la Paris, continuă cu un episod de 
mahala bucureşteană: „Carol l-a pălmuit, şoferul s-a întors 
spre el şi a spus că un om ce şi-a pierdut orice simţ al 
onoarei şi care se expune public, trăind cu o... (nu ştiu ce 
cuvânt a folosit), şi-a pierdut orice drept de a certa pe 
cineva. Femeia lui (Elena Lupescu - n. m.) era de fata şi i-a 
spus şi ea ceva îngrozitor. În final, toţi trei, scoşi din fire, au 
ajuns să se ia la bătaie, şoferul doborând-o pe femeie la 
pământ, umplandu-i fata de sânge. Oribil şi degradant... Ei 
trăiesc într-o perfectă Jiganie, după cum se pare..."“ E 
greu de crezut că scena este autentică în toate detaliile. 
Mai curând, e special construită pentru informarea reginei, 
sau şoferul primise misiunea de a-l provoca pe Carol şi de a 
o ataca pe Elena Lupescu. Regina Maria trebuie să fi simţit 

oarecare satisfactie imaginandu-si cum un brav sofer ar fi 
doborat-o pe Elena Lupescu cu un pumn in figura... 

Totuşi, mai există şi o altă sursă de informaţii în 
apropierea fiului reginei. Pe Chaussée d'Antin, cu doar 
câteva numere mai departe de vila lui Carol, locuieşte o 
bună şi veche prietenă a Mariei, dansatoarea americană 
Loie Fuller, care o ajutase să strângă fonduri pentru Crucea 
Roşie în timpul războiului. Loie ştie tot despre Carol de pe 
vremea când Maria îi povestea despre viaţa ei intimă, de 
tânără soţie a taciturnului Ferdinand, scriindu-i că primul ei 
fiu fusese un copil nedorit, venit prea curând. Cu atât mai 
mult Loie ţine la Carol. Acum făcuse cunoştinţă şi cu Elena 
Lupescu, pe care o place şi o consideră o femeie 
fascinantă, chiar dacă regina n-o scoate din „roşcata care l- 
a îndepărtat de noi pe fiul meu”>’. Loie caută soluţii să-l 
întoarcă pe Carol acasă. 

Copleşit de hărţuirea la care îl supun informatorii, de 
campania de presă orchestrată de liberali din care reieşea 
că el era un desfrânat, betiv, afemeiat, narcoman si 
consumator de variate placeri sexuale, petrecandu-si viata 
între bordel şi cazinou, exasperat de procesul cu prima 
soţie, de complicațiile căsătoriei cu cea de a doua, 
îngrijorat de viitorul lui şi al femeii iubite, Carol pare 
încrâncenat şi hotărât să-şi limpezească viaţa. Trimite în 
tara semnale că intenţionează să divorţeze de principesa 
Elena. La Bucureşti, în ciuda evenimentelor de până atunci 
care ar fi putut s-o facă previzibilă, vestea suscită vii 
comentarii. Aşadar nu era vorba de o simplă aventură 
amoroasă. Sitta e disperată. „Care va fi statutul ei, fără 
naţionalitate, fără un nume şi legată prin copilul său de ţara 
care acum este căminul ei şi de dragostea ei pentru noi?” 
se întreabă regina în jurnal.5* 

Cu prilejul unei vizite la Paris a lui Ferdinand, in august 
1926, tatăl si fiul au o întâlnire emoţionantă. Carol i se 
destăinuie regelui povestindu-i despre înstrăinarea instalată 
în căsnicia sa cu Sitta şi despre hotărârea lui de a se 
despărţi de ea, deşi ştie că regele are două condiţii pentru 
eventuala lui întoarcere în ţară: să o părăsească pe Elena 
Lupescu şi să se împace cu principesa Elena. Carol speră 
totuşi că tatăl lui l-ar putea înţelege. In copilărie si 
adolescenţă îşi adorase mama, fusese îndrăgostit de 
frumuseţea, eleganța şi inteligenţa ei. Pe măsură ce 
crescuse însă şi, mai cu seamă, când Maria îşi găsise în 
Ştirbei prietenul intim, Carol devenise un admirator al 
discretiei şi nobletei tatălui său, pe care îl considera un 
martir al raporturilor familiale. La întâlnirea lor de la Paris, 
şi Ferdinand ar fi avut de făcut o mărturisire: se simte 
obosit şi îl aşteaptă o operaţie de colon. Inainte de a părăsi 
Franţa, regele avea să-i trimită fiului său o fotografie- 
portret, care să-i păstreze vie amintirea. Nu se vor mai 
vedea niciodată. 

Peste câteva luni, în octombrie, călătorind către Statele 
Unite, unde face un turneu, regina Maria se opreşte la 
Paris. Are şi ea o întâlnire „dureroasă, dar consolatoare” cu 
întâiul ei născut. Vorbesc despre dorinţa lui Carol de a se 
despărţi de Sitta, căreia, prin plecarea lui, credea el, îi 
oferise şansa de a duce o viaţă separată. Regina Maria îi dă 
veşti despre băieţelul lui, Mihai, apoi îl avertizează în 
legătură cu tertipurile politice si cu intrigantii care l-ar 
putea influenţa să acţioneze împotriva regelui şi a ei, 
pregătindu-i cine ştie ce revenire în ţară. Carol e revoltat de 
asemenea zvonuri. Regina, în schimb, e uimită de cât de 
bine informat e el „în legătură cu lucrurile care se petrec în 
armată şi în ţară şi chiar în privinţa noastră”. Consemnând 
întâlnirea cu Carol în jurnal, Maria scrie că fiul ei „nu se 
purta ca un învins, ci ca un om resemnat”®. În ziua plecării 
către America, el îi cere permisiunea s-o însoţească la gară. 

Îi aduce un brat de flori. Se despart impacati ca mamă şi 
fiu. Carol nu poate spera mai mult. 

La scurt timp după reconcilierea lor, o nouă veste 
întremătoare: procesul intentat de Zizi Lambrino se încheie. 
Tribunalul îşi declină competenţa de a judeca fapte şi 
situaţii petrecute într-o ţară străină. Carol nu apucă să se 
bucure prea mult de rezultatul procesului. Din România vin 
veşti proaste. Regina îşi scurtează vizita în America şi se 
întoarce în ţară în luna decembrie, alertată de starea de 
sănătate a lui Nando, cum îi spune ea lui Ferdinand. Regele 
fusese diagnosticat cu cancer la colon, şi pe 6 decembrie e 
operat a doua oară. E slăbit, ostenit de griji şi necazuri, 
neliniştit în privinţa viitorului dinastiei, resemnat în faţa 
destinului. 

Casa Regală serbează Crăciunul din acel an cu un fast 
nemaipomenit, dar, pentru cei apropiaţi, strălucirea 
bradului împodobit, mărinimia darurilor făcute tuturor, până 
la ultimul slujbaş al Curţii, colindele, mirosul cozonacilor, 
albul imaculat al fetelor de masă, horbotele gingaşe care se 
revarsă din mânecile şi decolteurile toaletelor festive, 
veselia şi zumzăitul urărilor au un aer lugubru. Regele ştie 
că este ultimul lui Crăciun. „Şi o ştiam şi noi!” îşi aminteşte 
Eugeniu Buhman.® 

O prietenie tine toata viata 


Trecătorii grăbiţi de pe Boulevard Bineau nu iau in 
seamă, în fata casei de la numărul 126 Chaussée d’Antin, 
doi barbati imbracati tn haine civile. La fiecare sase ore alti 
doi le iau locul. Misiunea lor e sa supravegheze neintrerupt 
intrarile si iesirile si viata de fiecare zi a cuplului care 
locuieşte în vilă. Până acum, rapoartele de rutină semnalau 
prezenţa diversilor oaspeţi ai lui Carol, vizita lui la o 
expoziţie de pictură, la vreo galerie de artă, rezervarea de 
bilete la film sau la operă, cumpărături la Galeriile 
Lafayette, plimbări împreună cu Roaiba în Bois de 
Boulogne, tentative ale cuplului de a scăpa de sub urmărire 
schimbând maşina cu un taxi şi alte mici evenimente de 
viaţă cotidiană. Cel mai adesea, informările se încheiau cu 
constatarea: „ca de obicei, ferestrele de la camera prinţului 
erau luminate până la ora 11.30”®. 

De când s-a aflat însă despre boala incurabilă a regelui 
Ferdinand şi despre intenţia lui Carol de a face o călătorie 
în România ca să-şi vadă tatăl, Ministerul de Interne de la 
Bucureşti (condus între 1923 si 1927 de Brătianu, O. Goga, 
Barbu Ştirbei, I.G. Duca) a întărit supravegherea. În câteva 
gazete din România apar ştiri alarmante: Carol ar fi primit 
îngăduinţa din partea regelui să se întoarcă în tara dacă 
renunţă la Elena Lupescu, dar a refuzat; Carol şi-ar fi 
înştiinţat prietenii apropiaţi că are tot dreptul să-şi viziteze 
tatăl bolnav; Carol a cerut autorizarea intrării în ţară... Chiar 
dacă a cerut-o, nu o va primi. 

Încă din ianuarie le trimisese scrisori reginei Maria şi 

regelui Ferdinand, din care Maria deduce ca ,,exista inca o 
puternica «inconstienta» [...], dar, totodata, el se trezeste 
la realitate, o realitate îngrozitoare...”. Regina rezumă 
astfel mesajul fiului ei: era ca şi când ar fi rugat-o: „Ajută- 
mă! Ai spus că lumea nu este prea mare pentru mine ca să 
te găsesc la capătul fiecărui drum. Acum am nevoie de tine. 
Nu-ţi întoarce faţa de la mine, pentru că altfel mă voi 
prăbuşi complet sau voi deveni disperat”. Perspectiva 
neaşteptată a morţii tatălui său şi a urcării pe tron a fiului 
său de 5 ani îi va fi adus lui Carol în faţă spectrul totalei 
ratări. Regina îşi spune că trebuie să se gândească „atât cu 
inima, cât si cu creierul” cum să-l ajute.6 Există însă si 
mulţi alţii dispuşi să-l ajute. 

În vila din Boulevard Bineau sunt adesea prezenţi Victor 
lanculescu, consulul României la Paris, om de încredere al 
lui Nicolae lorga, susținătorul lui Carol, fostul prefect 
averescan Nicolae Gatosky, locotenentul de marină Aurel 
Teodoru, secretarul de mai târziu al lui Carol, Puiu 
Dumitrescu, student la Paris şi fiu de colonel, doctorul Paul 
Gotcu, Dinu Cesianu, prietenul lui Carol. De la începutul 
anului, vizitele s-au întețit. Ofiţeri şi oameni politici îi aduc 
veşti că în tara e nelinişte şi zazanie, că militarii din Aviaţie, 
Marină şi Corpul Vânătorilor de Munte îi doresc întoarcerea, 
că tineretul din Partidul Poporului al generalului Averescu 
simpatizează cu cauza carlistă. Pe 1 februarie 1927, 
Partidul National-Taranesc publicase un comunicat în care 
anunţa că se impune, spre binele ţării şi al monarhiei, ca 
documentele de renuntare la tron şi de înlocuire a lui Carol 
în linia de succesiune cu fiul său, Mihai, să fie revizuite pe 
cale legală. Ţărăniştii, care se bucură de popularitate, 
ceruseră întrunirea unui Consiliu de Coroană pentru a se 
discuta serios chestiunea. În urma coalizării generalului 
Averescu (şef al guvernului pentru scurt timp) cu liberalii, 

parlamentul respinge insa propunerea. 

In aceeaşi lună, la Neuilly îşi face apariţia o tânără 
jurnalistă britanică pasionată de aviaţie. Va deveni, în 
curând, prima femeie care face turul lumii la bordul unui 
zeppelin, de unde transmite ştiri şi reportaje. O cheamă 
Lady Grace Marguerite Drummond-Hay şi o interesează şi 
alte subiecte la moda, mai cu seamă dacă e vorba de o 
poveste de dragoste care a făcut deja înconjurul lumii. Prin 
relaţii de încredere, a reuşit să obţină un interviu cu Elena 
Lupescu. Nu e exclus să fi fost un interviu aranjat ca să 
netezească drumul lui Carol spre România. 

Instiintat de sosirea jurnalistei, paznicul de încredere al 
casei îi descuie poarta spre grădină si spre intrarea 
principală. E invitată să-şi aştepte interlocutoarea într-un 
salon plăcut şi intim, mobilat cu bun-gust. Lady Hay 
observă imediat un coş cu azalee, câteva bibelouri pe o 
masuta îmbrăcată în mătase, perdele de damasc căzând în 
falduri bogate la ferestre şi alte semne ale unei prezenţe 
feminine atente la detalii. Jurnalista e nerăbdătoare. De 
îndată ce apare, stăpâna casei o surprinde: nimic din ce 
citise în ziare nu se potriveşte cu femeia din faţa ei. Părul 
nu îi e roşu, ci, mai curând, arămiu, ca grâul copt, conturul 
feţei aduce cu o floare delicată, are pielea de un alb ireal, 
mâini, picioare şi glezne armonios modelate, iar ochii de 
culoare deschisă, umbriti de gene aurii şi de sprâncene mai 
închise la culoare, ochii... sunt irezistibili. Nu o cheamă 
Magda, cum scriau mulţi corespondenţi de presă, ci Elena. 
Nu pare să aibă mai mult de 22 de ani (în februarie 1927 
Elena Lupescu are 27 de ani - n. m.), poartă o rochie 
bleumarin, un pulover brodat, pantofi şi ciorapi gri metalic. 
Franceza ei face bună impresie. 

Lady Hay petrece trei zile cu Elena Lupescu şi cu Carol, la 
capătul cărora va transcrie, cu vizibil entuziasm, un interviu 
în care Duduia vorbeşte pentru prima dată despre relaţia ei 
cu Carol: „Intre noi nu e o vulgară aventură de dragoste, 
cum crede lumea”, declară ea. „E o relaţie cu atât mai 


frumoasă, mai plină de ideal, cu cât lumea nu o poate 
înţelege. Adevărata prietenie e unul dintre lucrurile cele 
mai rare de pe pământ, iar între un bărbat şi o femeie e 
poate cel mai rar. Prinţul Carol avea nevoie de un prieten. 
Eu am fost acel prieten. El are încă nevoie de un prieten şi 
de aceea îi sunt aproape. [...] O aventură poate să dureze 
câteva săptămâni sau luni, dar o prietenie ţine toată viaţa 
şi devine şi mai puternică odată cu trecerea timpului”, îi 
mai spune Duduia lui Lady Hay. Cu siguranţă că între ea şi 
Carol e mai mult decât a fost vreodată între Carol şi orice 
altă femeie. Elena Lupescu e prima femeie matură din viaţa 
lui, prima pe care nu o intimidează ca pe toate celelalte şi 
de care se lasă mai curând dominat în momentele de 
deznădejde şi disperare. Ea a priceput că „ceea ce îi 
lipseşte lui Carol este o mamă iubitoare, care să-l 
înţeleagă”. Se vede pusă uneori în situaţia de a-l trata „ca 
şi cand ar fi un copil, iar eu, mama sa. Incerc să-i îndrept 
gândurile şi conversaţia; în oarecare măsură mă ascultă. 
Aceasta a dat naştere poveştilor despre «influenţa» mea şi 
«acapararea mea vicioasă» asupra sa. Este natural ca 
mulţimea să fie pornită împotriva unei femei care s-a 
devotat din iubire, încercând să mângâie pe un om în 
nenorocire”, avea să scrie ea însăşi peste ani.% 

Interviul publicat de Lady Hay în numărul din 6 martie 
1927 al ziarului Dai/y Express se încheie cu o caracterizare 
pe care alti ziarişti, infierbantati de răspândirea barfelor de 
budoar, n-ar fi împărtăşit-o: „e încântătoare, îşi exprimă 
părerile cu simplitate, are o voinţă puternică şi mult 
caracter”. Eugeniu Buhman, însărcinat să-i ducă lui Carol 
paşaportul românesc cu noul lui nume, Carol Caraiman, e 
cucerit, la rându-i, de personalitatea Elenei Lupescu. Peste 
ani, după ce o cunoaşte mai bine, mărturiseşte că începe să 
înţeleagă ataşamentul lui Carol faţă de ea. „Nu era numai 
frumoasă, era şi extrem de atrăgătoare prin inteligenţa ei 

sprintena si darul, foarte rar, de a te tine sub farmecul 
vorbirii sale. Îţi făcea plăcere să te afli în societatea ei. Am 
controlat adeseori această impresie a mea în timpul anilor 
şi am găsit-o confirmată de mai toţi cei care au cunoscut-o 
de aproape.”®* Distanţa între morga aristocratică si 
manierele fără cusur ale principesei Elena şi „inteligenţa 
sprintenă” şi caldă a Duduii explică, poate, măcar în parte, 
afecțiunea statornica a lui Carol fata de această femeie 
care contrazice toate aşteptările familiei lui. 

La o săptămână după interviul din Daily Express, pe 12 
martie, săptămânalul The Sphere publică sub semnătura 
aceleiaşi Lady Hay un articol analitic cu titlul „Criza din 
România. Povestea de dragoste a fostului prinţ declanşează 
o criză politică majoră”. Guvernul de la Bucureşti, scrie 
jurnalista britanică, „pregăteşte armata şi poliţia ca să facă 
faţă unei lovituri de stat din partea Partidului Naţional 
Român din Transilvania şi a Partidului Ţărănesc, unite sub 
numele de Partidul National-Taranesc. La Bucuresti se 
aşteaptă evenimente extraordinare. In aer pluteşte 
îngrijorarea. Prietenii (Carol şi Elena Lupescu? — n. m.) îmi 
spun că aproape orice e posibil şi că în lume se va afla 
târziu din pricina cenzurii stricte la care sunt supuse 
telegraful, telefoanele şi scrisorile”. 

Într-adevăr, „afară”, în capitalele occidentale, cu greu 
răzbat ştiri adevărate din România. Carol crede că ţara se 
află deja pe drumul spre republică. La începutul lui iunie, 
primeşte vizita lui Mihail Manoilescu, economist şi om 
politic dintr-o veche familie boierească ieşeană. Deşi la 
început prezenţa Elenei Lupescu îl „agasează”, Manoilescu 
îi remarcă ţinuta şi purtarea ireproşabile. „Nu-l numea pe 
print decât Alteță, păstra protocolul de Curte, după care 
prinţul păşea pragul uşilor totdeauna înaintea ei sau a altor 
doamne prezente şi, în general, dădea impresia unei 
rezerve cuviincioase de câte ori se vorbea la masă de 
chestiuni politice. Bineînţeles că, contrariu legendelor care 

circulau, nu lua parte la nici o audienta acordata de print”, 
va scrie el, adăugând că „influenţa ei era desigur foarte 
mare asupra prinţului, dar nu căuta să o exercite în 
domeniul politic...”. Cât despre Carol, „te prindea admiraţia 
pentru spiritul, inteligenţa şi puterea lui de pătrundere în 
problemele de stat, pentru informaţia lui bogată în toate 
domeniile şi pentru comprehensiunea lui, capabilă să 
înlocuiască cultura înaltă universitară care îi lipsea”%. 

Cucerit de personalitatea lui Carol, Mihail Manoilescu se 
implică trup şi suflet în proiectul unei „revoluţii politice” 
împotriva liberalilor, „pentru a înlătura o dictatură mediocră 
şi infecundă, ce destrămase unitatea sufletească a ţării, 
trezise revolta noilor provincii (Ardealul, Bucovina, 
Basarabia - n. m.) si produsese frământări sub care tara nu 
se putea consolida”®*. Tinerii studenţi romani de la Paris nu 
gândesc altfel. Siguranța avea informații că, aflați în 
legătură cu studenţi nationalisti din România, ei plănuiau 
înfiinţarea în secret a unei Ligi care să-l readucă pe Carol în 
tara.® 

Coincidenta sau nu, în această perioadă se află la studii 
în Franţa, în apropiere de Grenoble, şi doi tineri lideri ai 
studentimii naţionaliste: Corneliu Zelea Codreanu si loan 
Mota. Odată  întorşi în tara, inspirați de modelul 
organizaţiilor de cercetaşi comandate de Carol cu ani în 
urmă si al mişcării de tineret din Italia lui Mussolini, cei doi 
vor înfiinţa la laşi, pe 24 iunie 1927, la câteva zile după 
învestirea unui nou guvern Brătianu, o organizatie-legiune, 
ca cele de cercetaşi formate în timpul Primului Război 
Mondial: Legiunea Arhanghelului Mihail. Menirea ei 
educativ-politică pare croită după tipar carlist: să lupte 
împotriva corupţiei politicienilor aflaţi la putere şi să 
promoveze valorile naţionale. 

În fruntea guvernului, Brătianu caută să se asigure în 
repetate rânduri de temeinicia deciziilor prin care Carol 
renuntase la drepturile sale, cerându-i regelui Ferdinand sa 
le reconfirme în scris. La începutul lui iulie, când Ferdinand 
se află în agonie, prim-ministrul îl trimite la Paris pe 
generalul Ernest Baliff, omul de încredere al suveranilor, să- 
i înmâneze lui Carol o scrisoare în care i se adresează cu 
„Maria Ta”, amintindu-i însă de renunţarea sa la drepturile 
dinastice şi de angajamentele pe care şi le luase de a nu se 
întoarce în ţară. Brătianu îi dă de înţeles că e la curent cu 
tentativele si speranţele unora de a anula deciziile 
anterioare, dar îl avertizează respectuos că o revenire 
asupra hotărârii din decembrie 1925 ar fi „incompatibilă cu 
cea mai esenţială chezăşie a siguranţei statului nostru, 
aceea a existenţei dinastiei”. Brătianu îi cere lui Carol să 
descurajeze acţiunile susținătorilor săi şi să-şi reînnoiască 
declaraţia de renunțare la tron, în schimbul unor avantaje 
materiale”%. Carol refuză oferta. Regele Ferdinand se stinge 
din viaţă pe 18 iulie, potrivit fiului său Nicolae. Data oficial 
anunţată este 20 iulie. Mihai, în vârstă de 5 ani, e declarat 
rege şi va fi asistat de un Consiliu de Regenta format din 
unchiul său, principele Nicolae, patriarhul Miron Cristea şi 
preşedintele Curţii de Casaţie, Gheorghe Buzdugan. 

La câteva zile după înmormântarea regelui, ziarul Le 
Matin de la Paris publică în numărul din 31 iulie o lungă 
declaraţie în care Carol spune că, în urmă cu un an şi 
jumătate, fusese constrâns, „în împrejurări grele”, fără nici 
o legătură cu „poveştile de ordin sentimental” răspândite 
pe seama lui, să ia decizia de renunțare la tron, o decizie 
căreia îi deplânge toate urmările. Dar atunci nimeni nu 
prevăzuse ce avea să se întâmple cu regele Ferdinand. 
„Această situaţie”, mai spune el, „îmi dă dreptul să intervin 
personal. Sunt şi am fost totdeauna un patriot înflăcărat şi 
cinstit. Am în inimă dorinţa arzătoare de a fi folositor ţării 
mele şi de a nu-i provoca dezordini, însă niciodată n-aş 

putea refuza sa ascult dorinta poporului meu si sa raspund 
chemarii sale, dacă ea se îndreaptă spre mine”’”?. 

Interzisă în România, declaraţia lui Carol va fi tradusă, 
multiplicată la maşina de scris şi trimisă pretutindeni în ţară 
prin grija aceluiaşi Mihail Manoilescu. Carol doreşte să fie 
adusă la cunoştinţa tuturor partidelor şi a şefilor de partide 
politice. Tot Manoilescu va pregăti împreună cu scriitorul şi 
profesorul universitar Nichifor Crainic, unul dintre mentorii 
lui Corneliu Zelea Codreanu, apariţia unui ziar carlist: Crai; 
Nou. Pe afişul de promovare a noului ziar e desenat un 
călăreț medieval îmbrăcat în zale, cu o trambita la gură prin 
care anunţă textul programatic: „Crai Nou, ziar liber al 
tinerei generaţii. Crai Nou va fi fără frică, fără milă, fara 
pată. Crai Nou va lupta pentru tradiţie, pentru dreptate, 
pentru Dinastie. Crai Nou va fi glasul conştiinţei tale. 
Citeşte-l!” Ambiguitatea titlului e stravezie: cine altul să fi 
fost Craiul cel nou dacă nu Carol? 

Carol vede afişul adus de Manoilescu spre sfârşitul lunii 
octombrie, la noua lui reşedinţă din nord-vestul Franţei, la 
130 de kilometri de Paris, lângă Bellême, unde se află un 
castel acum renovat, locuit cândva de Yves de Coésme, 
cavaler cruciat. A fost cumpărat pe numele Elenei Lupescu. 
E înconjurat de un parc splendid, plin de copaci şi flancat de 
un donjon în vârful căruia flutură drapelul României. Din 
vestibul, se intră într-un salon spaţios, care dă către o 
bibliotecă, un salon mai mic şi o sufragerie. La primul etaj, 
sunt patru camere, iar la următorul, alte patru de 
dimensiuni mici. Casa are calorifere şi instalaţii moderne, e 
mobilată sobru şi elegant. Duduia poartă doliu după regele 
Ferdinand. Rochiile ei de la Chanel sunt de un negru aparte, 
foarte şic, în tulburător contrast cu nuanţa de aramă al 
câtorva zulufi care ies de sub pălărioare de la casa de modă 
Caroline Reboux. Amenajarea noii locuinţe încă durează, 
dar Carol şi Duduia sunt plini de speranţe: veştile lui 
Manoilescu îl îmbărbătează pe Carol, iar memoriile Duduii, 

recent apărute în revista The New York American, 
marchează o altă victorie în strategia lor de a combate 
imaginea pe care le-o face în ţară presa lui Brătianu. 

La câteva mii de kilometri distanţă, în salonul de aur de 
la Castelul Pelişor, regina Maria citeşte şi ea presa 
americană, remarcând decenta desăvârşită a marturisirilor 
Elenei Lupescu, dar presupune, nu fără îndreptăţire, o 
contribuţie din partea lui Carol. Confesiunea „este categoric 
mult mai puţin vulgară decât cele ce s-au scris despre acest 
subiect. Cineva a instruit-o în timp ce scria, şi cred că ştiu 
cine, pentru că limbajul este rafinat şi unele expresii îmi 
sunt bine cunoscute. Este bine gândit, dar totul este o 
ciudată răstălmăcire a faptelor, un inteligent amestec de 
adevăr şi neadevăr”72. 

larna se apropie cu veşti neaşteptate, deopotrivă bune şi 
rele: arestat, anchetat şi acuzat de acţiuni subversive în 
favoarea lui Carol, Mihail Manoilescu este achitat la capătul 
unui proces care se dovedeşte un triumf pentru cauza 
carlistă. La proces, iese la iveală o scrisoare necunoscută 
până atunci, adresată, cu puţin înaintea morţii, de 
Ferdinand lui Brătianu, în care regele ar fi cerut revenirea 
„la vechea ordine”, urându-i lui Carol „o domnie prosperă şi 
glorioasă”. Abia încheiat răsunătorul proces Manoilescu, pe 
24 noiembrie 1927, în urma unei infecţii în gât, prim- 
ministrul Brătianu moare, iar conducerea guvernului e 
preluată de fratele lui, Vintilă. Peste trei zile, pe 27 
noiembrie, în amestecul de emoţii stârnite de ştirile din 
România, Elena Lupescu primeşte vestea morţii mamei ei, 
Elise Falk, în vârstă de 50 de ani. E înmormântată la 
cimitirul Bellu din Bucureşti. Epitaful de pe mormântul ei, 
împrumutat din libretul operetei Li/iacu/ de Johann Strauss 
fiul, pare un ecou al anului care se încheie în curând: 
Glucklich ist, wer vergisst, was nicht mehr zu andern ist, 
fericit e cel ce da uitarii ceea ce nu mai poate schimba. 

Scotland Yard tn actiune 


Pe terasa Hotelului Negresco de la Nisa, construit inainte 
de razboi de un evreu roman, Alexandru Henri Negrescu, si 
numit „hotelul celor o mie si una de nopţi”, sub privirile 
nerăbdătoare a două femei îmbrăcate după ultima modă 
pariziană, câţiva bărbaţi asistă la înregistrarea pe fonograf 
a unui discurs destinat publicului american. Vocea care va 
trece oceanul este a fostului principe moştenitor al 
României, Carol. lar organizatorul entuziast al acestei 
şedinţe fonografice este Barbu lonescu, un evreu născut, se 
pare, la Dorohoi. 

Cunoscut mai demult sub numele de Mauriciu Leiba sau 
Leibovici, lonescu provine din burghezia evreiască înstărită 
a României de la începutul secolului XX. La fel ca Nicolae 
Lupescu, îşi schimbase numele şi se botezase ca să-şi 
poată vedea de afaceri nestingherit. In timpul războiului, 
părăsise România - unii credeau că dezertase din armată -, 
devenise chelner, apoi negustor de mirodenii şi cafea, 
introdusese cafeaua turcească în Anglia şi în America, se 
căsătorise cu o aristocrată bogată, Yvonne Julia Mousin, şi 
se stabiliseră în sud-estul Angliei, unde cumpăraseră 
conacul Oakhurst Court de la Godstone, în comitatul 
Surrey, construit în stilul dinastiei Tudor, din cărămidă 
roşie, cu ogive gotice şi decoraţii de inspiraţie italiană. Pe 
Carol îl amuza ideea ca un Hohenzollern să fie susţinut de 
un negustor de cafea, îşi va aminti Elena Lupescu, una din 
femeile care asistă la înregistrare. De fapt, Carol e 
încrezător până la naivitate în toţi cei care se arată dispuşi 
să-l ajute. 

Deşi îl consideră pe lonescu „un speculator asupra 


viitorului politic al printului’73, Mihail Manoilescu 
înregistrează şi el un mesaj pe fonograf pentru susţinerea 
revenirii în România a lui Carol. Se înţelege, mesajele sunt 
în limba engleză. Cât despre lonescu, entuziasmul lui e fără 
margini: e dispus să investească bani mulţi într-o campanie 
de susţinere a lui Carol şi visează chiar la încoronarea 
Elenei Lupescu - ca primă regină cu rădăcini evreieşti din 
Europa! 

Nisa e un loc familiar pentru Carol. Aici, la castelul 
Fabron, moştenit de la mama ei, marea ducesă Maria 
Alexandrovna a Rusiei, regina Maria îşi întâlnea adesea 
rudele ori prietenii din străinătate. În primăvara aceea, în 
vacanţa lor pe Coasta de Azur, la Nisa şi Monte Carlo, la 
mesele de joc din cazinouri - unde, la un moment dat, 
Duduia câştigă 10.000 de franci -, Carol şi Elena Lupescu 
întâlnesc doi jucători de cărţi redutabili, pe care îi leagă 
interesul comun faţă de estul Europei: lordul Rothermere, 
magnat al presei britanice, şi Stephanie Richter von 
Hohenlohe, prinţesă prin căsătorie, evreică născută la 
Viena, fermecătoare curtezană, vorbitoare de câteva limbi 
străine, care fumează trabucuri cubaneze şi se va număra 
mai târziu printre spionii lui Hitler.74 

Stephanie şi lordul Rothermere împărtăşesc ideea că 
ţările învinse în Primul Război Mondial fuseseră nedreptatite 
de Tratatul de la Versailles. Amândoi speră în refacerea 
Imperiului Austro-Ungar şi se angajează să sprijine în presă 
monarhiile şi casele dinastice de Habsburg şi Hohenzollern 
împotriva tendinţelor republicane de inspiraţie bolşevică. In 
câteva dintre ziarele sale britanice, Rothermere scrisese 
deja articole în favoarea revenirii Transilvaniei la Ungaria şi 
era o figură foarte populară la Budapesta, unde i s-ar fi 
oferit să fie chiar rege. Situaţia lui Carol putea fi folosită 

pentru ca nu cumva România să devină o republică 
sovietică, deşi era greu de crezut că, odată urcat pe tronul 
României, el ar fi acceptat vreodată să cedeze Transilvania 
Ungariei, de dragul refacerii fostului imperiu. Dar, dacă 
Rothermere voia să se folosească de Carol, şi Carol va fi 
avut acelaşi gând. De la moartea tatălui său şi a lui 
Brătianu, nu-şi mai găseşte locul. Ştie că în ţară şi în 
străinătate are din ce în ce mai mulţi susţinători. 

De la Nisa, Carol şi Elena Lupescu pleacă la una dintre 
proprietăţile din Belgia ale familiei lonescu, unde Carol îl 
primeşte în audienţă pe avocatul Grigore lunian, unul dintre 
liderii Partidului National-Taranesc, care îl informează 
despre organizarea unei mari manifestații populare 
împotriva guvernului liberal, la Alba lulia, pe 6 mai. Barbu 
lonescu are imediat un plan care pe Carol îl face să viseze 
la marşul victorios al lui Mussolini spre Roma din 1922 
(fusese, de fapt, mai puţin marş decât îl prezentase presa, 
căci Mussolini mersese la Roma cu trenul). Planul lui Barbu 
lonescu prinde contur. 

Pe 28 aprilie, vasul jJan-Breydel, plecat din portul 
Ostende, ajunge la Dover avându-i la bord pe Carol 
Caraiman, Elena Lupescu, Nicolae şi Costică Lupescu şi pe 
soţii lonescu, probabil şi pe tânărul Puiu Dumitrescu, 
devenit secretar al lui Carol, însoţiţi de câţiva servitori. 
Sosesc cu automobilul la reşedinţa de la Godstone, în tihna 
sufocată de tabieturi a vieţii la ţară englezeşti. Vizita lui 
Carol şi a apropiaților lui în Anglia e finanțată integral de 
Barbu lonescu. Cu instinctul său de public relations man, 
acesta ştie că succesul unei operaţiuni de imagine se 
bazează pe strălucire şi surpriză. Presa britanică trebuie să 
afle că o poveste de dragoste vestită în toată lumea îi este 
acum la îndemână şi că, în ţara de baştină a mamei lui, 
Carol este la el acasă, chiar dacă Foreign Office i-a permis 
şederea în Anglia pentru o perioadă de numai două luni. 

La câteva zile de la sosire, împreună cu Elena Lupescu şi 
mai mulţi prieteni, Carol e invitat la un ceai la Hotel Savoy 


din centrul Londrei. Presa consemnează imediat 
evenimentul. Apoi, Barbu lonescu cumpără toate biletele 
din loja regală a Teatrului Strand la spectacolul Monstru/, în 
care joacă o actriţă celebră, Ruby Miller. Descinderea lor la 
teatru împreună cu soţii lonescu e salutată cu ovatii de 
tineri adunaţi la intrarea în foaier. Elena Lupescu poartă o 
haină cu guler de hermina şi mansete de vulpe. Ziarele de 
a doua zi îi descriu eleganța simplă şi naturaletea. In pauza 
dintre acte, ea fumează o tigareta, iar Carol face cunoştinţă 
cu actriţa Ruby Miller, care primeşte un buchet imens de 
flori prin grija lui Barbu lonescu. 

În timp ce ziarele se ocupă frenetic de apariţiile cuplului 
Carol-Elena Lupescu la evenimente mondene şi se bat 
pentru obţinerea unor interviuri exclusive, un fost detectiv 
de la Scotland Yard, contactat din aprilie şi plătit de 
reprezentanţi ai guvernului de la Bucureşti, se află pe 
urmele lor. Harold Brust întocmeşte meticulos dosarul 
„Carol al României”. 18 ani de experienţă în slujba poliţiei 
britanice l-au înzestrat cu cele două aptitudini detectivistice 
esenţiale: observaţia şi deductia. Brust e impresionat de 
prezenţa Elenei Lupescu, pe care o descrie ca pe „o actriţă 
de primă mână în cea mai senzaţională reprezentaţie 
politică a tuturor timpurilor”, remarcându-i farmecul aparte 
specific evreicelor, toaletele de un desăvârşit bun-gust, 
tenul care abia dacă are nevoie de vreun machiaj şi, mai cu 
seamă, ochii care strălucesc când ademenitori, când 
sfredelitori.75 

Brust informează deopotrivă clienţii români care-l plătesc 
şi Foreign Office despre activităţile cuplului şi ale lui Barbu 
lonescu. E foarte probabil ca, la rându-i, să fi primit si el 
informaţii utile despre ei şi alţi străini cu care se aflau în 
legătură pe teritoriul Marii Britanii. Reşedinţa de la 
Godstone e păzită zi şi noapte de foşti colegi de-ai lui Brust 
de la Scotland Yard, care au misiunea să asigure 

securitatea înaltului oaspete, rudă a regelui George V, vărul 
reginei Maria. Zilnic, apar la porţi nenumărați curioşi dornici 
să-i vadă, măcar în treacăt, pe Carol şi pe Elena Lupescu, 
despre care ziarele scriu că trăiesc o dragoste ca-n filme. 

Detectivul află că într-o tipografie din centrul Londrei, 
aproape de strada Seven Dials, se multiplică 20.000 de 
manifeste scrise în româneşte şi adresate „Poporului 
României Mari”. Brust avea instrucţiuni de la oamenii de 
legătură din Paris să le furnizeze, cu orice preţ, o dovadă a 
existenţei manifestelor. Spre norocul lui, tipografia trimite 
primele câteva sute de exemplare la Oakhurst Court spre 
verificare. Sosirea curierului la uşa din dos a conacului, care 
dă spre bucătărie, coincide, ca un făcut, cu sosirea 
camionetei care aprovizionează reşedinţa cu carne. Brust 
se repede la un măcelar din localitate, cumpără o ciozvârtă 
straşnică de miel, improvizează o tavă şi un halat ca cele 
ale băieţilor care livrează carnea şi bate şi el la uşa din dos. 
Cum nu-i răspunde nimeni, detectivul încearcă uşa, nu e 
încuiată, intră, vede imediat coletul cu manifeste printre 
pachetele cu alimente proaspăt livrate şi apucă să-şi 
strecoare câteva în buzunar înainte de a fi surprins de una 
dintre servitoare, căreia i se recomandă drept băiatul cu 
carnea, şi o şterge. „Dacă, în seara aceea, la masă le-o fi 
fost servită o delicioasă friptură de miel, habar n-au avut 
Carol şi doamna Lupescu cui datorau acest ospăț!” avea să 
povestească peste ani fostul detectiv. Imediat, a trimis la 
Paris cele câteva manifeste sustrase. 

În textul manifestului, se prezenta pe scurt un proiect de 
reforme, iar Carol declara din nou că nu a părăsit ţara de 
bunăvoie, ci silit de guvernul Brătianu şi de „triste 
neînţelegeri casnice”. Dar, în condiţiile noi din România, 
simţea că e de datoria lui să preia conducerea şi voia să 
facă acest lucru pe cale paşnică. Manifestul se încheia 
mobilizator: „Astăzi, când regele nostru a murit înainte de 
vreme. Când patria este în primejdie. Vreau să-mi fac 
datoria către neam şi Ţară. Vreau să mă reîntorc prin voinţa 


voastra spre a duce Romania acolo unde e locul ei in lume 
si a continua opera celor doi mari Regi ai nostri. Vreau sa 
ma reintorc la copilul meu spre a face din el un demn 
urmas al dinastiei. Dumnezeu sa binecuvanteze Romania si 
să vă ferească de varsari de sânge între fraţi. Trăiască 
România”. Acest manifest, „scris într-o limbă urâtă, care 
trăda de departe că documentul este apocrif”, ar fi fost 
compus, fără ştiinţa lui Carol, pe baza unei scrisori adresate 
de el şefilor de partide din România şi ar fi făcut parte dintr- 
un complot menit să-l compromită.7* Urma ca manifestele 
să fie transportate la aeroportul din Croydon, aflat la 20 de 
minute cu maşina de reşedinţa soţilor lonescu, unde 
aşteptau două avioane comerciale închiriate de la Imperial 
Airways pe spezele lui Barbu lonescu. Unul din avioane 
urma să împrăştie proclamația deasupra oraşului Alba lulia, 
iar celălalt ar fi aterizat ulterior, în entuziasmul şi surpriza 
create de manifeste, aducându-l pe Carol în mijlocul 
mulţimii. Principele ar fi pornit, poate, în fruntea câtorva mii 
de ţărani, spre Bucureşti. 

Dar planul a fost dejucat şi, după o rapidă intervenţie a 
ministrului de interne britanic în Camera Comunelor, lui 
Carol i se aduce la cunoştinţă că nu mai este dorit pe 
teritoriul Marii Britanii şi trebuie să părăsească ţara cât mai 
curând. În loc să zboare spre Alba lulia, îşi face bagajele şi 
îşi pregăteşte îmbarcarea către Franţa. Discret, lordul 
Rothermere se retrage la timp din orice implicare în 
complot, iar numele nu îi apare în presă. Principele Nicolae 
va scrie însă peste ani, în memorii bântuite de 
resentimente faţă de fratele său, că „totul fusese organizat 
de lordul Rothermere”, iar „de finanţare se ocupase Barbu 
lonescu”77. 

Întâmplător sau nu, în ziua în care are loc congresul 
taranistilor la Alba lulia, pe 6 mai, când fusese programată 

raspandirea manifestelor, ziarul regional The Sunday Post 
publică un interviu inofensiv cu Carol, descriindu-l ca pe un 
bărbat chipes, inteligent si de caracter. El dezminte 
zvonurile care ar pune şederea sa în Anglia în legătură cu 
vreo eventuală manevră politică referitoare la România. 
„Am venit pur şi simplu în vacanţă, fiindcă îmi place enorm 
viaţa la ţară din Anglia, mai ales în această perioadă a 
anului. [...] Eu şi prietenii mei am venit să ne odihnim. In 
locul acesta retras, joc tenis, înot şi stau la soare. Ce mi-aş 
mai putea dori? Oricum, pe continent nu s-a întâmplat 
nimic dramatic care să mă determine să vin în Anglia. Nu 
m-a supărat nimic. Duc o viaţă liniştită.” Întrebat despre 
planurile lui de viitor, Carol ridică din umeri: „Sunt omul 
momentului. Fac ce-mi dictează starea de spirit. Nu ştiu cât 
voi sta în această ţară şi nu mă cheamă nimic în altă parte. 
Dacă mă prinde toamna aici, probabil că mă voi duce în 
Scoţia la vânătoare de potârnichi”. Majoritatea ziarelor 
britanice reproduc, în diverse variante, aceleaşi declaraţii. 
Pare o tentativă de muşamalizare a planului lonescu- 
Rothermere. Fotografiile care însoțesc articolele din presa 
britanică îl arată pe Carol îmbrăcat de vacanţă, în costume 
deschise la culoare, cu ghetre albe, însoţit uneori de un 
câine alsacian, iar pe Elena Lupescu mângâind un papagal 
sau privind cu drag ograda de orătănii de la Oakhurst 
Court. 

În ziua în care fiul ei primeşte ordinul de expulzare din 
Anglia, înştiinţată despre evenimente pe căi diplomatice, 
precum şi de serviciile Sigurantei, regina Maria soumega de 
indignare, amestecând satisfacția abia reţinută fata de 
nereusita lui Carol cu faptele reale: „Carol dă în continuare 
bătăi de cap. El chiar şi-a imaginat că va fi chemat la Alba 
lulia şi ca atare s-a dus în Anglia, într-o companie 
abominabilă, [...] cu speranţa de a obţine un avion cu care 
să meargă la Alba lulia dacă este chemat. Inainte de asta s- 
a afişat peste tot cu doamna lui şi a dat interviuri, a luat 
loje la teatru, unde ea şi-a etalat părul roşu şi hainele 


elegante. A fost chemat o dată la Scotland Yard, pentru ca 
bătrânul Lupescu era trecut în documentele lor secrete ca 
unul care a făcut trafic de carne vie (de fapt, e vorba 
despre Barbu lonescu, bănuit că ar fi fost şi proprietar al 
unor case de toleranţă din Putney - n. m.). In final, guvernul 
regelui a trebuit să îi aducă la cunoştinţă că este indezirabil 
întrucât Anglia nu poate găzdui pe cineva care încearcă să 
tulbure liniştea unei ţări aliate sau a unei ţări cu care Anglia 
este în relaţii prieteneşti. Nu a putut închiria un avion, era 
refuzat pretutindeni! Se poate imagina o ruşine mai mare? 
În ţara mea de baştină! Să se ducă acolo fără ruşine, într-o 
asemenea companie?! Sărmanul băiat, cât de jos a ajuns!... 
Oh! Carol, Carol - şi ai ales să te duci în iubita patrie a 
mamei tale ca să complotezi împotriva propriului fiu!”75 Dar 
dacă şi regina complotase împotriva propriului fiu? Dacă 
agenţii Sigurantei ştiau din aprilie de planul lui Carol şi îl 
angajaseră pe Harold Brust, fost detectiv la Scotland Yard, 
să-l urmărească la Londra, cu siguranţă regina fusese 
înştiinţată. Poate chiar ea i-a informat pe englezi, cum îşi va 
aminti Elena Lupescu, căci „Maria avea mulţi prieteni 
importanţi în Anglia. Scotland Yard a intrat în acţiune şi am 
fost nevoiţi sa parasim Anglia. Carol fusese declarat 
persona non grata. Ne-am întors în Franţa, Carol era teribil 
de furios şi ameninţa că i-o va plăti mamei sale, regina 
Maria”??. 

Tentativa eşuată a lui Carol de a reveni în România i-a 
făcut pe sfetnicii reginei să caute un nou obstacol preventiv 
în calea întoarcerii lui, îndemnând-o pe principesa Elena să 
i-o ia înainte şi să divorţeze ea. S-ar fi împiedicat astfel, 
socoteau ei, revenirea pe tron a lui Carol. Pe 22 iulie 1928, 
la Bucureşti, se pronunţă, într-adevăr, divorţul prin care 
Carol e acuzat de comportament imoral. Primind decizia la 
reşedinţa de la Coésme, el înţelege imediat jocurile politice 

din culisele acestei decizii. Pentru Elena Lupescu pare chiar 
o veste buna „că, in sfârşit, Carol al meu era liber. Nici un 
motiv nu-l mai putea împiedica sa mă ia de soţie, dar cu 
mare tristeţe am observat că el nu avea asemenea gânduri. 
Mă iubea nespus, dar nu voia să se însoare a treia oară”80, 
De data asta, Duduia se pripeşte: dimpotrivă, eşecul 
tentativei din Anglia şi divorţul principesei Elena îl fac pe 
Carol să se gândească serios la viaţa lui cu ea. Notează în 
jurnal: „va trebui să-mi organizez altfel viaţa, mă voi însura 
cu Duduia”, „hotărârea de a mă însura cu Duduia e din ce 
în ce mai fermă”, „nu pot avea tovarăş mai devotat, de mai 
bun sfat decât ea, ne înţelegem de minune”.®? „Nădejdea 
mea e în dragostea Duduiei, care mă tine. Fără de asta sunt 
convins că mi-aş lua lumea în cap şi aş înnebuni”, scrie în 
altă parte.®? 

Într-o zi, ea lipseşte de acasă timp de şase ore. Carol nu- 
şi găseşte astâmpăr, se perpeleşte făcându-şi tot felul de 
gânduri, i se pare o despărţire insuportabilă, mult prea 
lungă. Alteori, o însoţeşte la cumpărături, la coafor, îi pune 
ventuze când face bronşită. În ceasurile de dragoste, ei se 
alintă cu porecle hazlii aluziv erotice: Gogo şi Fifille... 


8° Ibidem, p. 46. 

Intoarcerea acasa 


Coborand din automobile care îi aduc de la Gare du Nord 
Sau cazati la hoteluri din apropiere, politicieni si ofiteri 
romani isi anunta periodic prezenta la receptia Hotelului 
Claridge de pe bulevardul Champs-Elysées, unde Carol 
ocupa fostul sau apartament, iar secretarul lui, Puiu 
Dumitrescu, face programarea întâlnirilor. Adunarea de la 
Alba lulia a ţărăniştilor, la care, cu un an în urmă, nu 
reuşise să ajungă ca să-şi transmită mesajul de reformare a 
statului, coalizase, în absenţa lui, politicieni antiliberali, 
membri ai Regentei şi o buna parte a populaţiei într-o mare 
campanie împotriva liberalilor, încheiată cu venirea la 
putere a unui guvern condus de preşedintele Partidului 
National-Taranesc, luliu Maniu. 

Cu speranţele renăscute şi ştiind că, mai curând din 
raţiuni religioase decât politice, greco-catolicul Maniu ţinea 
să-l vadă despărţit de Elena Lupescu, Carol se gândeşte din 
nou la întoarcerea în tara şi îşi organizează audientele la 
Paris, unde vizitatorii ajung mai uşor decât la castelul 
Coésme. Dar e departe de el gândul de a-l lăsa pe Maniu 
sau pe oricine altcineva să creadă că, odată divorţul de 
principesa Elena pronunţat, „eu sunt paiata si că voi 
continua a fi unealtă de şantaj politic” pe tema Duduii.83 

E o perioadă în care el şi Elena Lupescu sunt pe cât de 
uniţi, pe atât de discreti. Carol scrie în jurnal: „Duduia mi-e 
mai dragă ca oricând şi am oribila remuşcare de a nu-mi fi 
putut face în întregime datoria către ea. Mă tem nespus de 

a nu-i fi putut da fericirea asa cum o merita, ea pune totul 
la suflet. Si acesti cinci ani, de cand stam unul langa altul, 
au fost foarte duri pentru nervii oricui. Doar dragostea 
noastră, profundă si sinceră, ne-a susţinut în fata si contra 
a tot şi a tuturor”.8 Le e din ce în ce mai limpede că, în 
ciuda susţinerii de care se bucură ideea întoarcerii lui Carol 
în ţară, totdeauna alunecoşi şi urmărindu-şi propriile 
interese, politicienii nu vor face, până la urmă, nici un pas 
hotărâtor în acest sens. Duduia ar prefera să rămână în 
Franţa şi să trăiască în cuibul lor de la Co&sme, unde 
adesea le ţin companie fie Nicolae şi Costică Lupescu, fie 
rudele ei materne de la Viena: mătuşa Jenny Falk, 
căsătorită cu arhitectul Emil Johan Schwetz, şi fiica lor, 
verişoara Gerty Schwetz (Voronoff). La Coesme locuiesc 
perioade îndelungate şi arhitectul Arthur Lorenz şi soţia lui, 
Rosina, prieteni apropiaţi şi de încredere. 

Dar nenumaratii vizitatori din România ai lui Carol îl 
îndeamnă sa se întoarcă, e susţinut de majoritatea 
bancherilor şi a industriaşilor, iar el nu se poate abtine să 
nu pună pe hârtie planuri detaliate de reformă a instituţiilor 
publice, de dezvoltare a satelor, de construire a cât mai 
multe şcoli, de modernizare şi dotare a armatei, şi fişe cu 
calităţile şi defectele oamenilor politici pe care s-ar putea 
baza. Totuşi, şefii partidelor din tara care se declară carlisti 
îl sprijină mai mult cu vorba decât cu fapta. După ce i se 
propusese, prin mesageri trimişi de Maniu, să ia locul unuia 
dintre cei trei membri ai Consiliului de Regenta, Carol se 
văzuse dat uitării. Moartea lui Gheorghe Buzdugan la 
sfârşitul anului 1929 adusese în Consiliu, în locul lui, un 
neaşteptat si cu totul şters avocat, cumnatul 
vicepreşedintelui PNT, Mihai Popovici, omul lui Maniu. Carol 
l-ar mai fi putut, eventual, înlocui pe patriarhul Miron 
Cristea, bătrân şi bolnav. Dar criza economică în care se 
adânceşte tara, Regența lipsită de orice putere si 
autoritate, exasperarea şi sărăcirea ţăranilor, grevele 

studenţeşti tot mai violente, răspândirea populismului 
antisemit, şomajul în creştere, nemulţumirile armatei fac 
mult mai realistă soluţia unui mic complot pus la cale de 
ofiţeri împreună cu Mihail Manoilescu, mai vechiul prieten, 
şi cu un tânăr şi idealist colonel ardelean, Victor Precup. 

Planul este ca, în primele zile ale lunii iunie 1930, Carol 
să plece cu maşina de la Paris la Strasbourg şi apoi la 
Munchen, împreună cu Puiu Dumitrescu şi cu Nicu 
Gratosky. La Munchen să îi aştepte un avion către Cluj, iar 
de la Cluj să zboare la Bucureşti şi să aterizeze pe platoul 
de la Palatul Cotroceni, punând guvernul, presa şi publicul 
în faţa faptului împlinit. 

In dimineaţa zilei de 3 iunie, după o imbratisare pătimaşă 
cu Duduia, împietrită de nelinişti, Carol porneşte, conform 
planului, la volanul automobilului său botezat Minerva, 
către Munchen. Ea va pleca, la rândul ei, în Elveţia, 
împreună cu Jenny. Cum ajunge la Zurich, îi şi scrie de la 
Hotelul Baur au Lac că e deja „zdrobită” de dorul lui, că se 
gândeşte la călătoria lui plină de riscuri, la emoţiile prin 
care trece el, îl sfătuieşte să nu aibă încredere în nimeni, cu 
excepţia lui Puiu Dumitrescu, fiindcă între timp ea a aflat 
„atâtea orori” despre ce se întâmplă în ţară... Il alintă cu 
diminutivul cu care îl tachina Carol | când era copil, Carluta, 
şi îl roagă să nu uite de ea şi să-i dea veşti. E îngrozită de 
gândul că s-ar putea s-o uite şi s-o părăsească. Când 
primeşte o telegramă de la Puiu Dumitrescu cu anunţul că 
planul a reuşit, Duduia exultă de bucurie: „Maică dragă”, îi 
scrie ea lui Carol, „în fine, ziua cea mult dorită de noi a 
sosit, emoţiile mele nu contează pe lângă acele prin care ai 
trecut tu, Maria Ta. Maică, Maică, clipa când a sosit 
telegrama lui Puiu a fost clipa cea mai fericită a vieţii mele, 
căci am crezut că innebunesc trei zile fără nici un fel de 
ştire de la tine, şi presa în mod obstinent nu a dat nici o 
ştire afară de un mic antrefileu pe care ţi-l alătur. Sper ca 
mâine să fie mai mult. În momentul când a sosit telegrama, 
acea fericită emoție m-a doborât şi am avut 38 de grade. 


Jenny la fel, am ras si plans, in fine, a fost o nebunie curata. 
Micile peripetii ale noastre îmi rezerv plăcerea să ti le spui 
eu personal la revederea noastră. Maică dragă, Te iubesc, e 
tot ce pot să-ţi spun, şi cred că spun totul. Am toată 
încrederea în tine! (subliniat - n. m.) Aşa după cum mi-ai 
cerut-o. Aş fi fost atât de fericită să am o telegramă de la 
tine, dar ştiu că în acele clipe nu te-ai putut gândi la mine. 
Scumpul meu drag, Mămica mea scumpă, cum a fost totul? 
Scrie-mi, să te simt mai aproape”®. 

Scrisorile Elenei Lupescu (unele scrise în româneşte, 
altele în frantuzeste) sunt lipsite de stil, uneori comice 
voluntar sau involuntar, presărate cu fraze şi aluzii înţelese 
numai de ei doi sau cu exprimări de mahala caragialiană, 
despre care ştie că pe Carol îl amuză grozav. E limpede că 
nu o preocupă scrisul literar, ci, mai curând, efectul direct 
al cuvintelor care exprimă forţa ei de femeie practică şi 
lipsită de complexe. Se joacă interpretând-o când pe Miţa 
Baston, când pe contesa du Barry, fiindcă ştie că iubitul ei 
citeşte printre rânduri. 

În sfârşit, vine şi prima scrisoare-fluviu de la Carol, în 
care el îi povesteşte de-a fir a păr întreaga aventură a 
revenirii în România: „Draga de Minerva a mers îngereşte, 
fără nici cea mai mică problemă, chit că în Germania 
drumul a fost foarte greu. La 12.30 noaptea, la Munchen, 
ne-am întâlnit cu Pop, fiul fostului comandant al 
Regimentului de Escortă de la laşi, din timpul războiului. 
Puiu şi Nicu [Gratosky] au aflat disperaţi că nu pot pleca 
împreună cu mine fiindcă în locul mecanicului am luat la 
bord 100 de litri de benzină ca să putem ajunge până la 
Cluj. La despărţire, Puiu mi-a zis, glumind, că ar fi culmea 
ca ei să ajungă la Bucureşti înaintea mea. Şi aşa a şi fost, 
vei vedea de ce. Zborul a fost obişnuit, cu o oprire de 
reîncărcare pe un câmp, undeva în apropiere de Bratislava. 
Eram atât de obosit că am dormit aproape tot drumul. Am 

plecat la ora 7 fara un sfert si la 1 treceam frontiera langa 
Oradia Mare. Un avion de la Cluj ne-a ieşit in întâmpinare. 
Am fost siliti sa aterizam la mai putin de un kilometru de 
oras. Celalalt avion, pilotat de capitanul Cristescu, a 
aterizat lângă noi si ne-a făcut alimentarea cu ulei. 
Decolăm din nou şi după nici 50 de kilometri suntem iar 
nevoiţi să aterizăm fiindcă nu mai aveam benzină. In fine, 
Cristescu vine după noi, şi plec cu el la Cluj, unde ajungem 
la 7 fără un sfert seara. Aici mă aşteaptă Precup (not very 
serious au fond) şi mi se face o primire călduroasă din 
partea ofiţerilor de aviaţie cu colonelul [de aviaţie Alfred] 
Dahinten în frunte. Mă îmbrac în uniformă şi decolăm la ora 
7.25, cu cel mai minunat pilot pe care mi-a fost dat 
vreodată să-l întâlnesc: căpitanul Opriş. Acum încep 
emoţiile. După tot ce am simţit în timpul acestui zbor, nu 
mi-e ruşine să spun că n-o să-mi mai fie frică cât oi trăi. La 
8.30 eram deasupra Branului, şi vremea, care până acum 
fusese frumoasă, începe să se strice, cu nori, tunete şi 
fulgere. Încercăm să ajungem spre râul Zărneşti, dar cu 
greu se poate vedea ceva. Viraj pe verticală ca să ne dăm 
seama unde ne aflăm. Celelalte două avioane vor ateriza la 
Braşov. Noi urcăm din nou în nori, şi iată că pilotul meu 
pătrunde drept pe sub marea de nori şi odată virează 
înclinat pe o aripă şi coborâm în vale, apoi alte viraje ca să 
ne orientam şi urmăm cursul râului la 50 de metri de sol. In 
sfârşit, recunosc Cazinoul şi Palatul de la Sinaia, loc de 
dragi amintiri... După încă o oră şi jumătate de zbor, 
orbecăind în noapte, aterizăm. Era ora 10.30. Trecuserăm 
în plină noapte chiar pe deasupra Caraimanului şi pe Valea 
Prahovei, pe la Buşteni. Eram înţepenit de frig, în ciuda 
costumului de zbor, a paltonului îmblănit şi a fularului de la 
tine."”86 

Din pricina întârzierii si a cercului restrâns de apropiaţi 
care cunosc planul, comunicarea merge greu şi avionul nu 
mai poate ateriza pe platoul de la Cotroceni, unde era 
aşteptat, fiindcă luminile de semnalizare au fost stinse 
după ce ora planificată a sosirii trecuse de mult. Pilotul e 
silit să aterizeze pe aeroportul Băneasa, unde „nu mă 
aştepta nici o figură cunoscută. Sincer să fiu, mă 
neliniştesc, dar, din fericire, necunoscutii sunt prieteni: 
comandantul Paşcanu, şeful aeroportului, mă ia în maşina 
sa şi pornim în căutarea prietenilor. Cum Precup se oprise 
pe drum, nu ştiam care era locul de întâlnire. După ce am 
făcut de două ori turul oraşului, în sfârşit am dat de 
[comandorul Constantin] Beroniade, care ne conduce la 
[colonelul adjutant] Paul Theodorescu şi de acolo la 
cazărmile unde ne aşteaptă diviziile cu [Nicolae] Tătăranu, 
Puiu [Dumitrescu] şi Nicu [Gratosky], care ajunseseră 
înaintea mea. Diviziile 2 şi 9 de Vânători de Munte îmi fac o 
primire nemaipomenită”. 

În sfârşit, pe la miezul nopţii, Carol ajunge la Cotroceni, 
unde e întâmpinat de fratele său, Nicolae. Din scrisoare 
rezultă ca Nicolae fusese înştiinţat despre venirea lui, pe 
care o păstrase secretă. „Băiatul ăsta”, scrie Carol despre 
el, „pe care toţi îl socoteau un mediocru, a jucat cu mai 
multă fineţe decât cei mai fini politicieni. El a fost stânca 
mea şi, ca un mic detaliu, [îţi spun că] mi-a pregătit patul 
cu mâna lui. De când mă aflu aici el mi-a fost ajutorul cel 
mai de preţ şi sfătuitorul cel mai de încredere. De la miezul 
nopţii, când am ajuns la Cotroceni, şi până la ora 9 
dimineaţa a doua zi, a defilat lungul cortegiu al 
politicienilor, începând cu Maniu, căruia i-am spus: lată-mă, 
după cum v-am trimes vorbă, am sosit. A făcut o mutră! 
Apoi toţi ceilalţi: Averescu, Goga, Lupu, Condeescu, profund 
mişcat, [Eracle] Nicoleanu (prefectul Poliţiei capitalei - n. 
m.) plângând ca un măgar, o ruină, nu altceva, lunian, 
Mihalache, Dinu, Broca (?), Cerchin, Popa, Manoilescu, 
Lencuta şi alţii”. 


Înainte de a-i primi pe politicieni, Carol se intelesese cu 
principele Nicolae să renunţe la varianta cooptării lui în 
Consiliul de Regenta si să ceară direct înscăunarea. „A 
început agitația”, îi povesteşte Carol Duduii, „Maniu 
pretextând că a depus jurământ faţă de puşti (Mihai - n. 
m.), Patriarhul voia şi el să actionam pe etape, iar eu am 
rămas la părerea mea, încurajat de Nicolae şi de Mihalache. 
Discuţiile au durat până la ora 3 după-amiază. Aşa se 
explică de ce lucrurile nu au mers mai repede şi am pierdut 
o zi. Prietenii parlamentului se opuneau, dar imboldul 
enorm dat de opinia publică şi de armată a forţat mâna lui 
Maniu, şi ca să-şi satisfacă scrupulele de conştiinţă a 
demisionat în favoarea lui Mironescu, care a rezolvat 
chestiunea făcându-i să demisioneze pe Patriarh şi pe 
Sarateanu. Parlamentul a rezolvat ieri (8 iunie 1930 - n. m.) 
definitiv problema prin anularea actelor din 4 ianuarie 
(printr-o lege organică - n. m.). Din punct de vedere legal, 
aşadar, Regenta nu a existat. [...] Am depus jurământul în 
faţa unui parlament în delir. Toţi au spus că n-au mai văzut 
aşa ceva. Discursul meu a avut un efect enorm şi a fost 
atât de mult aplaudat, că abia am putut să-l rostesc”. Un 
martor ocular va afirma că apariţia lui Carol în uniformă de 
general de infanterie, aerul viguros, barbatia şi siguranţa lui 
îl făcuseră pe ambasadorul Poloniei să exclame în loja 
diplomaților: „Dar e rege, rege adevărat! Cine a zis ca e un 
degenerat şi un morfinoman?” lar Nicolae lorga scria în 
revista Weamul românesc că popularitatea lui Carol 
întrecuse „tot ce a întovărăşit până acum vreo schimbare 
de regim’”®’. 

După discursul din Parlament, regele e nerabdator să-şi 
vadă fiul, pe micuțul Mihai, care ştia despre tatăl sau că se 
află departe şi e bolnav... Orice întâlnire cu el înseamnă 
însă şi o întâlnire cu principesa Elena, pe care Duduia 
obişnuieşte s-o numească în scrisori Of Greece sau, pe 
scurt, si cu semnificaţii limpezi, Of... Carol îi scrie Elenei 


87 Mihail Manoilescu, op. cit., |, p. 192. 


Lupescu că primise de la Sitta rugămintea, transmisă prin 
sora lui Elisabeta, „ca în nici un caz să nu ne împăcăm. N- 
are nimic împotriva mea, dar trecutul e trecut şi nu mai 
doreşte să avem o viaţă comună. Foarte bine, e exact ce 
îmi doream şi asta va închide gura la toţi”. 

Când se duce să-l vadă pe Mihai, Carol are o scurtă 
întâlnire cu fosta lui soţie, care „mi-a repetat ce ştiam şi 
apoi mi-a spus că s-au făcut multe intrigi şi că mă roagă să 
nu cred tot ce s-a spus. l-am răspuns că nu vreau să mai 
vorbesc despre trecut, iar că, în privinţa viitorului, nu am 
nici o intenţie să-i fac vreo neplăcere, dar că o rog, în 
interesul ei, să se abţină de la orice intrigi, căci altfel va 
avea de suferit. Mi-a răspuns că nici nu avea de gând şi nici 
vreun interes să acţioneze împotriva tatălui copilului ei”. 
Stăpânindu-şi cu greu emoţiile, Carol îşi vede fiul, căruia nu 
uitase niciodată să-i trimită daruri de sărbători şi de ziua 
lui. 

„Mihăiţă e încântător”, i-l descrie el Duduii, „dar aşa de 
timid, şi e prea gras. Am plâns ca un copil când l-am văzut 
şi l-am îmbrăţişat de o sută de ori. L-am luat cu mine la 
Palat şi am ieşit împreună în balcon. Mulțimea era în delir. 
Şi iată că pe urmă prim-ministrul m-a găsit stând în 
genunchi în faţa dragului meu băieţel”. Scrisoarea 
continuă, plină de detalii din primele zile ale sosirii lui Carol 
în România, în care marile decizii şi evenimente politice 
gândite cu sânge rece sunt însoţite de emoţii şi amintiri 
copleşitoare. Pe toate, aşa cum îi vin în gând, după aproape 
trei zile de nesomn, se grăbeşte să i le povestească femeii 
iubite de care niciodată, în ultimii ani, nu a fost despărţit 
mai mult de câteva ore. „Din acest moment începe munca 
grea, consultări laborioase pentru formarea unui guvern 
care să dea impresia unităţii perfecte în faţa ţării şi a 
străinătăţii. Singurul punct întunecat sunt liberalii, adică 
Vintilă şi Duca - nişte ticăloşi. Noroc cu Gheorghe Brătianu, 
care mi-a făcut declaraţii de loialitate şi care, în ciuda 
ordinelor primite de la unchiu-său, rămâne alături de mine 


şi mi-a promis tot sprijinul. Cred chiar ca din pricina 
atitudinii lui loiale a si fost alungat, tocmai el, fiul lui lonel 
Brătianu, din partidul liberal. Îţi mărturisesc că a fost de 
luptat pentru asta, dar, dacă vestea se adevereşte, pentru 
debutul meu e o mare victorie. Astă-noapte am plecat 
împreună cu un mic grup format din Nicki, Puiu, Tătăreanu, 
Fundateanu şi Stoicescu, noul meu adjutant, la Curtea de 
Argeş. [A fost un] moment profund emotionant sa 
îngenunchez şi să mă rog la mormântul acestui biet martir 
care a fost tata. În tren, mare mi-a fost bucuria să găsesc 
aranjate de servitorii lui Nicki, pe masuta mea de toaletă, 
fotografiile tale dragi. Nicki mi-a cucerit inima band ieri- 
seară, la cină, în sănătatea ta, un gest fermecător, care m-a 
mişcat mult. 

Altceva: Mama a plecat (la Salzburg şi Sigmaringen - n. 
m.), din fericire, cu câteva ore înaintea sosirii mele. In acest 
sens, întârzierea de cinci ore a fost pentru mine o şansă. 
Are aerul că îşi dă seama de situaţie, fiindcă azi mi-a trimis 
o telegramă de felicitare adresată «noului ei Rege»! 
Diavolul (Barbu Ştirbei - n. m.) e ţinut sub observaţie, toate 
mişcările îi sunt supravegheate cu stricteţe. Din fericire, nu 
s-a aflat în oraş în ziua cea mare. Cel de-al doilea adjutant 
al meu e Traian Grigorescu (fiul generalului Eremia 
Grigorescu - n. m.). Mâine îl trimit pe Puiu la cimitir (Bellu - 
n. m.) să puna un buchet de flori pe mormântul mamei tale. 
lubita mea dragă, vezi bine că mă gândesc la tine. [...] 
Mesagerul care îţi aduce această scrisoare va putea să-ţi 
dea detalii. Scrisoarea are 11 pagini (opt mari şi trei mici). 

lartă-mi, dragostea mea, scrisul oribil, dar sunt atât de 
obosit! iti mulţumesc mult pentru scrisoarea ta de la 
Munchen (probabil primită de el la Munchen - n. m.), care 
mi-a făcut o plăcere enormă. Tu eşti bolnavă, sau Jenny 
(mătuşa Elenei Lupescu, Jenny Falk Schwetz - n. m.)? Le 
mulţumesc lui Stout, Spott şi lui Arhitect (câinii lor - n. m.). 
Le mulţumesc tuturor celor care sunt lângă tine în aceste 
momente. Să ştii că cel care te iubeşte la nebunie se 


gândeşte la tine şi munceşte pentru tine din toată inima şi 
cu toată puterea. 

Te sărut nebuneşte şi vreau să te simt aici, lângă mine. 
Pe curând, dragostea mea, al tău, iubita mea, Carol.” 

Scrisă pe 9 iunie 1930, de la Palatul Regal din Bucureşti, 
„din cabinetul şi de la biroul Regelui Carol şi al lui Papa”, 
această scrisoare inaugurează cel mai consistent schimb 
epistolar între Carol Il şi Elena Lupescu, purtat aproape 
zilnic timp de câteva săptămâni. 


între două Elene 


Scrisorile lui Carol către Elena Lupescu din perioada 
iunie-august 1930 sunt redactate în franceză şi presărate 
cu fraze în limba romana. Ici şi colo apar şi propoziţii în 
engleză. În ce o priveşte, urmărită ani de zile fie de agenţii 
Sigurantei, fie de ziarişti, Elena Lupescu se teme şi nu ştie 
să se lase în voia scrisului. Amestecă mult mai des decât 
Carol româna cu franceza, foloseşte uneori şi expresii 
englezeşti sau germane, face aluzii pe care ştie că numai el 
le poate pricepe sau pur şi simplu joacă teatru, pigmentând 
scrisorile cu jelanii, exprimări de chivuta ori fantasme de 
roman siropos. Totul ţine însă de codul lor de comunicare. 
Schimbul de scrisori se face prin mesageri de încredere şi 
se întâmplă adesea ca răspunsul la o scrisoare să fie pe 
drum în timp ce unul din ei o scrie deja pe următoarea. 
Printre mesageri se numără un anume Manfou, şi singurul 
indiciu pentru o posibilă identificare este că era ofiţer. 
Celălalt mesager de încredere e poreclit Tiganul. Din unele 
scrisori, s-ar putea deduce că e vorba de una şi aceeaşi 
persoană. 

După prima epistolă de la plecarea lui din Franţa, în care 
povesteşte aventurile călătoriei până la Bucureşti, Carol, 
acum rege al României, îi scrie din nou Elenei Lupescu, pe 
14 iunie 1930, că „trebuie să fim foarte atenţi, să 
manevrăm bine lucrurile, să avem aerul corectitudinii 
perfecte. De aici unele lucruri se văd sub o lumină diferită. 
Am nevoie de tine, serile mai cu seamă sunt îngrozitoare. 
După munca grea de peste zi - si chiar e grea -, iată ca 
rămân cu mine însumi. Unde eşti?... Disper! [...] Tot ce fac 
în privinţa lui Of Greece fac numai ca să te pot avea aici, cu 


mine, cat mai repede si mai sigur. Numai cedand putin, de 
forma, in partea cealalta, pot sa fac cel mai mult pentru 
tine. Sunt convins ca problema titlului de Majestate pentru 
Of Of te va ingrozi. Dar felul in care am revenit aici ma 
obligă să fac asta”. Se referă la titlul pe care i-l acordase 
recent principesei Elena, dar care, într-adevăr, nu avea nici 
o acoperire de vreme ce ea nu era regină. 

După ce o asigură pe Duduia că principele Nicolae e de 
partea lor şi că tocmai au stat la taclale până în zori vorbind 
despre ea şi despre iubita lui, o româncă divorțată, loana 
Doletti, Carol revine la situaţia politică: cu o seară înainte, 
pe 13 iunie, reuşise să formeze un guvern țărănist cu Maniu 
prim-ministru, Alexandru Vaida-Voevod ministru de interne 
şi Gheorghe G. Mironescu ministru de externe. „Alcătuirea 
guvernului a fost dificilă şi, chiar dacă nu am obţinut tot ce 
aş fi vrut, fiindcă dorinţa [de putere] a tuturor e enormă, 
am putut să formez un guvern cu care să se poată lucra. S- 
a dat luptă mare în jurul lui [Virgil] Madgearu (specialist în 
economie țărănist - n. m.) şi era aproape sa se producă o 
criză. În orice caz, am reuşit să nu fie numit el la Finanţe, 
dar ca să reuşesc am dus o luptă crâncenă, pe care, în 
parte, am câştigat-o. Cred că nu va rezista mult în guvern, 
deşi conducerea partidului îl susţine. O mare parte a 
Parlamentului e împotriva lui. Manoilescu a luat 
Comunicaţiile...” Cat despre liberali, sunt „greu de 
manevrat”, scrie Carol, „dar, graţie acţiunii lui Gheorghe 
Brătianu, căreia trebuie să-i dăm timp să se consolideze, 
cred că se vor ralia la noua stare de lucruri. Numai 
dobitocul ăsta bătrân de Vintilă se împotriveşte, dar pierde 
teren şi sper că va fi aruncat peste bord”. În scrisoarea din 
ziua următoare, revine asupra ideii de a rupe partidul 
liberal, ai cărui oameni făceau parte din aşa-numita 
camarilă formată în jurul părinţilor lui. Cineva numit 
„diavolul negru” pare să-l desemneze pe Barbu Ştirbei. 
Tactica începea să prindă contur: „Totul e bine gândit şi 
urmează un plan bine stabilit. Marea bătălie se va da cu 


diavolul negru, care trebuie eliminat cu orice pret. 
Deocamdată, se preface că se adaptează, dar nu trebuie 
crezut, nu las garda jos, trebuie jucat cu fineţe. Liberalii 
schimbă placa, iar activitatea lui Gheorghe Brătianu câştigă 
teren, problema asta trebuie rezolvată definitiv, ca să fiu în 
largul meu din punct de vedere politic. lorga, care a 
binevoit să fie insuportabil, a ţinut ieri la Cameră un discurs 
foarte bun şi a spus multe lucruri pe şleau”. 

În sfârşit, ar mai fi fost de rezolvat rolul şi locul reginei 
Maria: „O altă problemă care ne îngrijorează pe Nicky şi pe 
mine e Mama. Avem impresia că se adaptează, împotriva 
voii ei, la noua situaţie. Încă din prima seară mi-am expus 
cu fermitate condiţiile. Am primit-o cu cel mai mare fast, ca 
să-i dăm de înţeles că, dacă se poartă frumos, suntem 
dispuşi s-o tratăm frumos...” 

Activitatea de rege se dovedeşte epuizantă şi, „în ciuda 
energiei de care dau dovadă, sunt foarte obosit”, 
mărturiseşte Carol. „Din fericire, astă-noapte am reuşit să 
dorm şase ore, ceea ce se întâmplă pentru prima dată de 
când am ajuns aici. În ziua sosirii, am bătut recordul - 
sculat la 4 şi jumătate vineri, m-am culcat sâmbătă la 9.30 
şi am fost trezit peste două ore! În tot acest timp, am 
mâncat doar trei sandviciuri, căci mi-a fost imposibil să pun 
în gură altceva. În general, în ce priveşte apetitul, nu-mi 
vine deloc să mănânc. De la 9.30 dimineaţa, când mă scol, 
până la 9 seara sunt ocupat încontinuu şi uneori şi pe timp 
de noapte. E clar ca să fii rege nu e o meserie odihnitoare.” 
Scrisoarea se încheie, ca de fiecare dată, cu înnoite 
declaraţii de dragoste: „Sunt şi voi rămâne mereu acelaşi 
vechi şi fidel îndrăgostit de scumpetea mea adorată. Mii de 
sărutări din cap până-n picioare şi încontinuu. Al tău, pe 
viaţă, Carol”. 

Până îi ajung în mâini scrisorile lui, Duduia se zbuciumă 
de dor şi de îngrijorare. Citeşte presa internaţională şi 
încearcă să desluşească, printre rânduri, ce se întâmplă de 
fapt în raporturile lui Carol cu fosta soţie şi cu regina Maria. 


Interpreteaza ştirile în cheia propriilor păreri despre ce ar 
trebui făcut şi pune pe seama ziarelor sfaturile pe care ea i 
le dăduse lui Carol, cu aerul că are o judecată, chipurile, 
obiectivă. Îi scrie că „ultimele evenimente m-au bulversat, 
nu mai pricep nimic, şi ca mine opinia publică. Exce/siorul 
de ieri, Daily Mail, Le Journal, L’Oeuvre etc. Au avut cate un 
articol spunând că nu pricep atitudinea ta faţă de Mama, 
care a fost factorul principal, şi de of. G., care a dat un 
divorţ neruşinat spunând de Tatăl copilului că este un 
desmatat şi ca duce o viata nedemna ca om. Spune 
Excelsiorul că el trebuia să fi arătat că e demn şi nu linge 
unde a scuipat (adică nu acceptă împăcarea - n. m.); ca 
Rege trebuia să arate că e stăpân şi că nu admite să se 
supună atât de slab surorei lui Elisabeta şi Mamei pentru a 
face o împăcare ruşinoasă, şi efectul Reginelor asupra lui 
ne inchetează de pe acum. Ce să mai spun? Cred, maică 
scumpă, bucuria mea, viaţa mea toată, că ţi-ai dat în petic. 
Lumea spune că ai făcut rau. Tu ştii cum ai judecat. Si, pe 
urmă, ce ai vorbit cu mine şi ce ai făcut? Cred ca ar trebui 
Mama să se ducă imediat la Mare, iar Of, cel mai departe, 
pe la Florenţa, pentru liniştea ta”. După îndelungă 
frământare, întorcând perspectivele împăcării lui Carol cu 
fosta soţie pe toate feţele, Duduia îşi continuă scrisoarea în 
zori, alintându-l cu diminutivul din copilărie, pe care îl ştie, 
cu siguranţă, chiar de la el: „Cărluţă scump, drag şi iubit, e 
ora 4, emoţiile mi-au furat somnul şi dorinţa de a sta cu 
Micu meu de vorbă nu mă lasă o clipă. Acum n-am decâto 
dorinţă: să fiu cât mai curând lângă tine. Ce simit eu de aici 
nu-ţi poţi imagina, că aceste clipe marete nu le pot împărţi 
cu tine. Bucuria mea, fericirea mea toată, poate că la ora 
aceasta nu dormi nici tu sau dormi dus, poate te gândeşti la 
fetiţa ta sau poate îmi fac iluzii. Aici orele şi zilele mi se 
pare că n-au sfârşit. La Coésme, la Coésmele nostru drag, 
parcă fugeau. Aş vrea să treacă cât mai curând. Ce fericire 
va fi clipa când te voi regăsi!... Camera mea e plină de 
fotografiile tale, lângă cari nu sunt decât flori. Icoana mea 


te-a protejat, rugamintile mele au fost ascultate, acum ma 
rog Maicii Domnului să viu cat mai curând lângă Puisorul 
meu drag. Fie ca Dumnezeu să-mi ţie dragostea Băiatului 
meu neştirbită. Poate că, dacă am fost câte o dată dură cu 
tine, tu pricepi bine că trebuia ca să te stimulez. Aşa că de 
multe ori sufeream, dar dragostea era atunci mare, şi ştiu 
că ţi-am dat atâtea dovezi de dragoste, încât tu nu te poţi 
îndoi. Îmi tremură mâna, aşa că nu pot scrie. Aştept să viu 
să te pupic tot şi peste tot (subliniat - n. m.). Duduia”. 

Cum veştile de la Carol n-au ajuns încă, disperarea atinge 
paroxismul. Duduia e cuprinsă de panică şi îndoială. Face 
febră şi intră într-o stare de semidelir. Scriindu-i din nou, îi 
aminteşte deznadajduita de jurămintele pe care şi le 
făcuseră şi despre anii exilului: „Dacă hotărârea pe care ai 
luat-o la Coésme nu o tii fata de mine, dacă jurământul de 
la Notre-Dame nu-ţi este cea mai sfântă legătură, dacă 
cinci ani de suferinţă nu te pot... (ilizibil). Ştii ce-mi rămâne: 
un glonte! viaţa mea fără tine nu are nici un rost, tu ştii că 
eu nu-ţi cer decât dragoste şi tu spuneai că nu ai decât o 
singură dorinţă: să ne iubim. Nu pot crede că aus den 
Augen, aus dem Sinn (ochii care nu se vad se uită - n. m.). 
Nu, ar fi odios (subliniat - n. m.) ,,. 

Dupa amenintarea cu sinuciderea, Duduia revine brusc la 
chestiuni practice. E o femeie de acţiune. Îl întreabă ce 
părere are despre planul ei de a i se alătura cât mai repede 
în secret „plecând de la Paris, Munchen, Wiena, Budapesta, 
Buc. Pentru aceasta îmi trebuie un bilet pe numele lui 
Dumitrescu, să aibă un paşaport pe alt nume, şi să mă 
însoţească Col. Dumitrescu sau Tiganul, dacă poate ultimul. 
Venind acolo să pot să stau într-un loc sigur (subliniat - n. 
M). Ce zici??”. Sclipirea de speranţă durează preţ de câteva 
rânduri, apoi Duduia revine la surescitarea anterioară: „Eu 
sunt tare bolnavă: am 39-38 tot timpul. A venit doctorul şi 
era îngrijorat, spunea că sunt nervi, de când sunt aici am 
slăbit 8 kgr. Căci nu mănânc, nu dorm”. 

Până la urmă, îi mărturiseşte ce are pe suflet şi care îi 


este temerea cea mai mare: „te iubesc ca o nebună şi nu 
vreau să-mi ia alta locul în inima ta, căci tu eşti al meu, 
numai al meu pe viata. [...] 

Maică, să ştii că simt că nu mă mai iubeşti [şi] să mai ştii 
că voi termina iute cu viaţa mea, pe care ţi-am închinat-o 
tie toată”. Aflase din ziare că tratativele de împăcare între 
Carol şi principesa Elena avansau. 


Tu esti femeia vietii mele 


De la întoarcerea lui Carol în tara, politicienii, clerul si 
opinia publică începuseră să creadă că divorţul iniţiat de 
principesa Elena urmează să fie anulat şi cuplul îşi va relua, 
măcar de ochii lumii, viaţa comună. Se stabileşte chiar o 
dată a încoronării lor ca rege şi regină: 21 septembrie 
1930. Ca o primă concesie, Carol îi conferise principesei 
Elena titlul de  „majestate”. Se vedeau adesea la 
evenimente oficiale sau când aveau de discutat chestiuni 
privitoare la fiul lor, Mihai, pe care Carol ţine să-l instruiască 
bărbăteşte şi să şi-l apropie cât mai mult. Principesa Elena, 
care participă regulat la liturghia duminicală de la Patriarhie 
împreună cu Mihai, îi mărturisise însă patriarhului Miron 
Cristea în repetate rânduri că nu vrea să mai trăiască cu 
Carol şi că, „intimităţi ce nu-s pentru lume” fiind imposibile 
între ei, o împăcare reală nu are nici o şansă. În groaza ei 
de sexualitate, rezultată mai cu seamă în urma chinuitoarei 
naşteri a lui Mihai, Elena găsise un argument în plus în 
favoarea divorţului: nu numai că fostul ei soţ trăia cu 
femeia cu părul roşu, dar aceasta, trecând din bărbat în 
bărbat, l-ar fi „umplut” pe Carol de sifilis... Până la urmă, 
Sitta se arăta totuşi dispusă, dacă i se cerea cu atâta 
insistenţă, să revină asupra divorţului. Dar nu dorea să fie 
pomenită la slujbă cu noul titlu de „maiestate”, ci cu cel de 
„regină”. Patriarhul o liniştise promitandu-i că va vorbi cu 
Carol.88 

Gândul lui Carol e însă la Elena Lupescu şi, după ce îi 


88 Elie Miron Cristea, Note ascunse, Dacia, Cluj-Napoca, 
1999, pp. 118-119. 


explică în repetate rânduri situaţia, îi dă asigurări ca nu 
există motive de îngrijorare. Pe ea şi numai pe ea o iubeşte: 
„Scumpetea mea dragă, mi-e dor de tine, te doresc, vreau 
să-ţi simt trupul lângă al meu. Trebuie să te îngrijeşti, 
iubire, ca să fii bine de tot când vei veni. Ca să putem face 
toate nebuniile imaginabile. Te înţeleg atât de bine: viaţa e 
insuportabilă când eşti singur. In seara asta am să 
înnebunesc: te doresc atât de mult, trup şi suflet... Uneori 
chiar mi se pare că o să înnebunesc de dor! Bucureştiul, 
drumul la Şosea, toată atmosfera de aici îmi trezesc atâtea 
amintiri! Bucureştiul a făcut, într-adevăr, progrese enorme! 
Dar la ce bun toate astea, dacă nu te am lângă mine!” 
Numai „meseria” de rege îl mai abate de la singurătatea pe 
care o resimte în spaţiul vast şi rece al Palatului Regal. 
După o zi de audienţe, întâlniri cu oameni politici, vizite de 
lucru, seara, în pat, citeşte „informările şi rapoartele”. „Vezi 
bine”, îi scrie el Duduii, „că puştiul tău nu stă degeaba. O 
tara e o treabă atât de măreaţă, care pune nenumărate 
probleme, încât, ca s-o conduci, trebuie să te adânceşti în 
lucru fără încetare uneori 11 şi 12 ore pe zi. E o treabă 
copleşitoare, şi nici nu am ajuns încă să studiez problemele 
în profunzime; ma familiarizez doar [cu situaţia] în linii 
generale. Trebuie să fiu cu ochii-n patru, bănuitor, trebuie 
mai cu seamă să fiu informat, şi asta e partea cea mai 
dificilă. Nu trebuie să înţelegi din asta că mă plâng, nu, asta 
mi-e meseria şi trebuie să o fac. Dar, în acelaşi timp, dacă 
n-aş şti că vei fi curând lângă mine, m-aş simţi rupt în două. 
Numai gândul ăsta mă ţine şi mă îndeamnă la muncă.” 

În timp ce principesa Elena i se plânge patriarhului că 
regele îl ademeneşte pe fiul lor cu cadouri de la Elena 
Lupescu, Carol îi scrie Duduii cât de fericit e că şi-a regăsit 
băiatul, care îl scoală în fiecare dimineaţă ca să ia micul 
dejun împreună: „între noi gheaţa s-a spart cu totul şi 
începe să mă iubească mult. N-a fost nevoie de mai mult de 
o săptămână ca să devenim foarte buni prieteni. Sunt 
profund impresionat că te-ai gândit să-i aduci un ceas ca 


cel pe care mi l-ai dat mie, dar el e atât de nerabdator să-l 
aibă, încât i l-am comandat la Devos prin telegraf, şi ei i l- 
au şi expediat. Dar, dacă ţii să-i faci plăcere, trimite-i o 
cutie cu bomboane de ciocolată de la Pihan. [...] Puştiului fi 
face plăcere să ia din ele dimineaţa. Bomboanele astea i-au 
plăcut atât de mult, încât ieri a scos un carnetel din 
buzunar ca să scrie numele şi adresa fabricantului. Scrie 
tare frumos. Sâmbătă a trecut examenul de absolvire a 
clasei a doua foarte bine. Dintre toate materiile, preferă 
gramatica. Ce părere ai de treaba asta? Am rămas uimit 
când mi-a spus. O altă scenă care m-a încântat: învârtindu- 
se pe lângă patul meu, vede pe masa de alături fotografiile 
tale. Le priveşte îndelung şi apoi mă întreabă: /s that your 
wife? (Ea e soţia ta? — trad. mea) Chiar că adevărul stă pe 
buzele copiilor! Căci da, tu eşti soţia mea, adevărata mea 
soţie; suntem legaţi unul de altul prin legături indisolubile, 
mai tari decât toate actele din lume şi decât toate 
binecuvântările Bisericii! Unirea noastră neclintita a fost 
binecuvântată de cinci ani de fericire şi de suferinţe 
comune. Fetiţo, te iubesc, te ador, tu eşti totul pentru mine! 
[...] Te sărut nebuneşte de mii şi mii de ori şi sărut mai cu 
seamă trupul tău, care e al meu în toate nopţile”. 

Când primeşte scrisoarea ei dictată de panică şi agitaţie, 
Carol se grăbeşte să-i răspundă: „S-ar părea că te îndoieşti 
de mine. Draga mea, cum poţi să-mi scrii o asemenea 
scrisoare? Zău, iubito, mă întristezi, m-ai făcut să plâng de 
disperare. De ce aceste idei negre? Ştii prea bine că numai 
pe tine te am pe lume şi apoi pe băiatul meu, care pe zi ce 
trece devine mai încântător. [...] Scumpete, tu eşti femeia 
mea iubită şi niciodată n-o să fie alta. Deci ai încredere, 
încredere absolută în mine, căci nici n-aş şti, nici n-aş putea 
să te trădez cu ceva. Nu fi speriată de problema Of. Cum ti- 
am scris, nu te-aş putea trăda în nici o privinţă. Se fac 
atâtea intrigi, încât mai bine e să fiu cu ea în relaţii bune. În 
acest fel vom dezarma pe toată lumea şi mai ales pe 
Mama, care ar conta pe asta ca să-mi facă viaţa imposibilă 


si ca sa reinceapa atacurile impotriva ta. Dragostea mea, 
nu sunt nici orb si nici lipsit de discernamant. [...] Sper sa 
nu cumva sa fii bolnava... Daca ai avea cea mai mica 
neplacere, eu n-aş putea sa mai trăiesc. Asa că ai datoria 
să fii bine şi curajoasă pentru Regele tau şi pentru Tara ta. 
Aşa cum Nicky nu poate fi despărţit de loana, cu atât mai 
mult pe noi, dragostea mea, nimeni nu ne poate despărţi”. 
Totul ar fi mai uşor şi mai firesc dacă n-ar interveni jocurile 
şi manevrele politice, îi mărturiseşte el: „Simt cum îmi 
apasă pe umeri această cumplită responsabilitate care este 
ţara întreagă şi nu putem face chiar tot ce ne-am dori. 
Trebuie să fiu foarte atent să nu cumva să fac vreun pas 
greşit! Vreau să mă ocup de toate şi mai cu seamă de 
armată, care e principala mea grijă. Trebuie să iau măsuri 
împotriva porcilor (liberalii - n. m.), dar sunt atât de laşi, că 
n-ai de unde să-i apuci”. 

În altă parte îi explică Duduii pe larg situaţia lor, a lui şi a 
ei, cu revoltă şi amară luciditate: „Sunt din ce în ce mai 
alarmat de necinstea oamenilor de aici: e incredibil cât pot 
fura!... Tu eşti oaia lor neagră şi, fără să aibă vreo afecţiune 
pentru Of, ei abia aşteaptă s-o facă să apară în opinia 
imbecililor ca fiind împotriva mea si de aici atitudinea pe 
care tu o critici atâta, dar prin purtarea mea faţă de ea 
trebuie să neutralizez toate eforturile la care pot recurge 
duşmanii. E mai cu seamă în interesul tău să procedez 
astfel, ceea ce mie nu-mi face, te asigur, nici cea mai mică 
plăcere. Tu vezi multe de la depărtare, dar eu mă aflu chiar 
în mijlocul acestei complicaţii. Dac-ai şti câte ore crâncene 
am de îndurat, m-ai înţelege bine cu inteligenţa ta vie şi cu 
perspicacitatea ta. Fiind oficial amabil cu ea, îţi netezesc 
întoarcerea şi o grăbesc. Dacă aş face-o să părăsească ţara 
şi tu ai sosi în acest context, toţi ar striga că am alungat-o 
pe ea ca să te aduc pe tine. Ceea ce e o idiotenie, 
recunosc, am oroare de această mentalitate stupidă, dar 
asta e. [...] Nu mi-e uşor să-ţi scriu despre toate astea, care 
sunt departe de a fi plăcute, dar tu eşti femeia vieţii mele şi 


îţi sunt dator cu tot adevărul, oricare ar fi el. [...] Fetito, e 
aşa de greu să încerci să vorbeşti ori să convingi pe cineva 
împotriva a tot ce simţi, dar, din păcate, e necesar. Sunt 
foarte trist, sunt aşa de supărat, încât biata mea inimă e 
toată o rană - iubito, dragostea mea, tu eşti totul pentru 
mine! În loc să scriu această scrisoare, prin care aş vrea 
atât de mult să te pot convinge de imensitatea şi de 
intensitatea iubirii mele, aş fi vrut să te am aici, pe 
genunchii mei, să te legăn ca pe un prunc, să-ţi şoptesc la 
ureche, încet de tot: te iubesc, te ador, te doresc, fii a mea, 
şi în toate serile - nebuneşte, mai nebuneste ca oricând - 
contopirea nebunească a trupurilor noastre să fie în acelaşi 
timp şi contopirea supremă a sufletelor noastre! Cand vei fi 
aici, aşa va fi, ştiu bine, dar acum nu e aşa, si asta ma 
chinuie şi mă dărâmă de-a binelea, ca şi pe tine, dragostea 
mea”. 

Discutia lui Carol cu patriarhul pe tema încoronării şi a 
relaţiilor cu principesa Elena are loc pe 12 iulie şi durează o 
oră şi douăzeci de minute, după cum notează Miron Cristea. 
Când se ajunge la „intimităţile conjugale”, Carol îl 
lămureşte pe patriarh, cum o făcuse, dinspre partea ei, şi 
principesa Elena, că are toată bunăvoința să mulţumească 
aşteptările tuturor, dar in această privinţă e de neclintit: nu 
doreşte să aibă relaţii cu fosta soţie. „Am răspuns”, scrie 
patriarhul, „că eu înţeleg situaţia [...]. Lumea nici nu-i bine 
să facă comentarii, că apoi se face din tantar-armasar. 
Fantazia bucureştenilor e ceva fără păreche în lume. Dacă 
intimitate se poate sau nu, mai bine poate sti «el». 
Principesa Elena încă nu doreşte asta, dar va da concurs 
pentru luarea unei situaţii, cel puţin «formal» acceptabilă. 
Regele spune că aşa cum e azi totul merge bine, neted. l- 
am spus că eu n-am desfăcut căsătoria bisericească. Taina, 
sacramentul e valabil. Elena e din punctul de vedere 
canonic, bisericesc, regina şi soţia Sa. Eu pot citi la 
încoronare totul şi pentru «regină»,. În privinţa divorţului 
civil pronunţat prin acţiunea în justiţie din 1928 a 


principesei Elena, trebuie consultat un avocat, îi mai spune 
patriarhul regelui.8® Pe Carol îl bate însă gândul să schimbe 
regulile din Statutul Casei Regale referitoare la căsătorie, 
introducând posibilitatea căsătoriilor morganatice. Toate 
vor rămâne doar ameninţări, o linişteşte Miron Cristea pe 
principesa Elena, care se teme că-şi pierde locul şi rolul, 
asigurând-o că „ea va avea o bucată de pâine de mâncat” 
chiar dacă regele va fi încoronat singur.9 

„Sperasem că odată ajuns aici popularitatea (relativă) a 
lui Of se mai stinge”, îi scrie Carol Duduii. „Ei bine, 
dimpotrivă, tot pe mine mă fac să par cel groaznic în ochii 
lumii. Din cauza ei, răuvoitorii vor încerca totdeauna să-mi 
surpe popularitatea. Unii mă atacă pe tema asta mai pe 
ocolite, alţii cu mai multă forţă. E o luptă îngrozitoare, care 
mă deprimă şi mă macină. Sunt cu nervii la pământ şi nu-i 
pasă nimănui. Sunt singur în această luptă. [...] Nici cei 
cărora le explic cum stau lucrurile nu vor să înţeleagă. Dar 
eu sunt de o fermitate de nezdruncinat şi voi utiliza toate 
mijloacele ca să câştig această bătălie. Deocamdată am 
reuşit s-o izolez pe Of atât cât e cu putinţă. Dar, cand sunt 
lucruri atât de importante de făcut, e oribil că sunt nevoit 
să lupt pentru chestiuni atât de meschine. Am nevoie de 
tact şi de blandete infinită ca să câştig partida.” 

Pentru Carol, încoronarea e un punct important pe 
agenda programului său politic şi a întăririi autorităţii 
regale. Deşi Duduia insistă să vină în România în luna 
august, el e silit să-i explice că sosirea ei trebuie amânată 
până după încoronarea din luna septembrie a anului 1930. 
O face cu strângere de inimă, fiindcă ştie ce furtună va 
declanşa: „Dacă vii înainte ca situaţia mea faţă de partidele 
politice să fie bine şi solid stabilită, riscam să ruinam o 
muncă de trei ani. Liberalii adulmecă, cu greu au început să 
revină, şi asta fiindcă n-au încotro, dar abia aşteaptă să mă 
atace în acest punct cu toată violenţa: iată cum stă situaţia. 


89 Miron Cristea, op. cit., pp. 118-119. 
ə Ibidem, p. 139. 


Daca brutele astea vin la incoronare, ceea ce e de asteptat, 
înseamnă ca recunosc definitiv regimul, şi atunci sunt, din 
acest punct de vedere, deplin stăpân pe situaţie şi pot să 
fac ce vreau. Până atunci, suntem obligaţi amândoi să 
îndurăm acest martiriu. E groaznic, e oribil. [...] Tu ai făcut 
deja totul pentru mine, ştiu că nu am dreptul să-ţi mai 
adaug la chinuri şi această întârziere. Dar sunt silit să te 
implor să-mi mai dai încă o dată o mână de ajutor. Dulcea 
mea, dacă eram sigur că nu e nici un pericol de nici un fel 
pentru tine, aş fi strigat: vino, vino repede, nu mai pot să 
aştept, te vreau aici, lângă mine. Dar pericolele sunt prea 
mari şi riscăm să compromitem un viitor prea bun. Să ştii 
că mă lupt pentru tine, mă lupt pentru noi şi, cum ţi-am 
spus mai sus, îţi cer acest sacrificiu numai pentru a câştiga 
victoria definitivă, consolidându-mi poziţia. Ştiu că iubirea 
ta şi bunul tău simţ sunt îndeajuns de puternice ca să mă 
înţeleagă. 

[...] Mă întrebi în scrisori dacă mă gândesc la tine, iar eu 
numai asta fac; mă întrebi dacă te iubesc, iar eu îţi spun 
nu, nu că te iubesc, te ador, eşti idolul meu cum n-a fost 
niciodată vreo femeie, tu eşti tot ce e bun în mine; nu mai 
sunt o fiinţă omenească, ci un pachet de nervi care 
muncesc până la abrutizare, iată în ce stare e «sinele» 
meu! Te asigur că nu e deloc plăcut şi că sufăr îngrozitor. E 
atâta tristeţe în camera asta, în care totul mă apasă şi unde 
mă simt atât de puţin la mine acasă! Acasă pentru mine e 
în cuibul nostru, unde sunt lângă tine. Dragoste, dragoste! 
Câtă nefericire aduci bietilor oameni! Şi totuşi ce frumoasă 
e dragostea şi ce energie îţi dă. Sunt aşa de obosit şi mă 
doare capul. Fetiţo, trebuie - şi insist asupra acestui lucru - 
să ai deplină încredere în băiatul tău, trebuie să ştii că el nu 
ne vrea decât binele. 

Sa ştii că voi suferi enorm în tot acest timp, dar vreau să 
te merit, vreau să ma regasesti aşa cum m-ai lăsat, nici o 
femeie, fie şi de la depărtare, nu va putea să mă abordeze, 
sunt cu totul şi numai al tău şi pentru totdeauna. Crezi în 


mine asa cum si eu cred în tine. Printr-o viaţă absolut 
cinstită voi reuşi să-i conving şi pe toţi porcii de aici ca 
iubirea noastră nu e o flecăreală, ci cel mai frumos lucru de 
pe pământ. [...] E ora 3 şi jumătate dimineaţa, în curând se 
face ziuă. Am petrecut noaptea asta cu tine, iubirea mea, 
aşa că mă simt moralmente întărit”. 

În altă scrisoare: „Te doresc la nebunie în seara asta, te 
vreau toată aşa cum te-am avut, toată numai a mea, să mi 
te dăruieşti cu frenezie de mii de ori. N-aş putea să trăiesc 
fără tine, fără trupul tău, căci tu faci parte din mine însumi. 
Scumpa mea, iartă nebuniile pe care le scriu, dar te iubesc 
toată şi te vreau toată. Visez nebunii nesfârşite, unele mai 
dulci ca altele”. 


„Spre sfârşitul secolului al 
„XIX-lea. Un studio foto din 
„Viena, capitala științelor, a 
medicinei şi a chimiei 
farmaceutice. Elise Falk, 
mama Elenei Lupescu, 
provine dintr-o familie de 
medici și farmacişti evrei din 
“burghezia vieneză a epocii. 
Se va boteza ulterior in 
"Biserica Catolică. 

Domnifo: epulali, 


Cu Meaagiul regal No. 1.647 din $ Maiu A898 p, ministro de jusijw a prwntat 
onor, Camere proiectul de lege, votat de Senat, prin care, in virtutea art 7, ȘI, dt. Pe lin 
Conttitatiane, se acorda D-tul Nieolae L La ewu din camuna Jay. judeg} lagi, tapa: 
Indntenina cu dispensi de stagiu. 

Uomisiunea D-véstre de indigenal, intrunindu-re în numer regulamentar in şedinţa 
de la 4 Deevembre 1899, sub pnzedința D-lui Grigorescu T. Const, a admis acest proiect 
ile lege. 

Din actele allate la dosar reaults: 

Ca este născut In aragul lași la {0 lanuarie (868, din paring’ Mendel Geauntery y 
Hata, de neligiune mosaica ; 

Ca la 26 Noembre 1897 g'a botezat In religiunea ortodo.a, cu numeb: de Nicolae, Iu 
biserica Isvorul din Rucunesei, avend de nay pe doctorul Constantia btt, daje cam w 
vonstata din actul de botez, liberat de prostul acelei biserici y byabeat do S-ta Mileop ite 
‘lin Bucuresti fa Nu. 5.042 de la 4 Decembre 1897; 

Ua la 10 Decembre $890 s'a prosintat la consiliul de mea al armate: din lazi, şi 
Iragřad sorţi a fost dicpensat de serviciul militar activ , 

CA In Motorul Ofte tal No. 163 de la J) Oetembre (RG2, pagina Rin, a pallet 
schombarea numelul din Len Granberg In cr! de Leon Lupe; 

Ca mel purinţil Isale, nict petitionaral, ni «ad bucurat de vert-a peotesfinoe straini, 

tă in Monitorul Oficial No, 2 de la 2 Aprilie 1892, pagina 51. «ste paiheat cum ră 
O Granberg Leihu lan) a depus cu succes ame nul de licenţa In farmice: s a ebginat «a 
diploma de licentiat în farmacie de la Universitatea din Bucuresel ge dreptinl de liber 
partea a farmacii in jâră; 

Ua se bucură deo huna conduita. 

In fala acestor constatari, comisiinea, in cnajoritate, a admi ceperea de ats acela 
tmypamenteniova cu dispense de tagin. 

Suleemnatal, raporter, vine a vo ruga, Dilor deputaţi, <a bino-veafi a veta urmatorul 
proset de loge 


Raportor, EM. N, LAHOVARI. 


2. 
Tatăl Elenei Lupescu obține naturalizarea potrivit legii, printr-o cerere 
individuală şi un dosar personal adresate Parlamentului. Actul de 
împământenire îi menţionează schimbarea numelui, botezul, studiile, 
profesiunea. 

3. 
Cand devine roman ortodox cu drepturi depline, Nicolae Lupescu e deja 


căsătorit cu Elise Falk şi locuiesc la laşi, unde li se naşte primul copil, o 
fetiţă: Elena. 


ohh 


4. 
Principele moştenitor ar fi văzut-o pentru prima oară pe Elena Lupescu 
pe când era adolescent. Trăsăturile lui romantice sunt surprinse într-un 
desen al artistului Antonio Argnani. 


5, 
La 16 ani, Elena Lupescu se fotografiază, după moda vremii, într-un 
studio, la laşi, cu putin timp inainte de intrarea României în Primul 
Război Mondial. 


7. 


Principelui mostenitor 
Carol ii plac uniformele si 
paradele militare. Va 
introduce in România 
mari ceremonii-spectacol 
şi  defilări sportive si 
militare de tineret. 

8. 
„Chiar dacă drumul e greu", scrie Duduia, inima mea nu face cale 
întoarsă". De-a lungul anilor, regele si Duduia vor serba 14 februarie, 
ziua îndrăgostiților, ca data întemeietoare a dragostei lor. 

9. 


10. 
Născut in România, botezat in Biserica Ortodoxă, vorbind perfect limba 
română, pasionat de scrierile lui Caragiale, principele Carol se poate 
socoti pe deplin primul român al dinastiei. 


12. 
Ca rege, Carol se doreşte un reformator. Încurajează şi susține cultura 
națională, modernizarea armatei şi programele de educare a ţărănimii. 
Il interesează şi il preocupă cele mai variate domenii ale ştiinţei, artei şi 
industriei. 


16. 
Regele si Duduia - imaginea lor publică va fi supusă la trei campanii de 
defăimare: guvernelor Brătianu, a legionarilor şi a regimului comunist. 


Elena Lupescu la Godstone, in Anglia. 


19. 
Elena cu tatal ei, Nicolae Lupescu. 


Carol Il şi Elena Lupescu împreună cu prieteni din „camarilă”. 

SIN 


21 


Sporturi de iarnă la Sinaia, capitala de vacanţă a României interbelice. 
Carol Il la săniuş. 


22. 
Regina Maria si copiii ei, Carol si, probabil, Elisabeta, la schi. 


„Mihăiţă e încântător, dar e asa de timid... Am plâns ca un copil când l- 
am văzut şi l-am îmbrățișat de o sută de ori. L-am luat cu mine la Palat 
şi am ieşit impreună in balcon... Prim-ministrul m-a găsit stând in 


Ar 


genunchi in fata dragului meu băieţel”, îi scrie regele Duduii in 1930. 


După plecarea din România, Carol si Elena Lupescu trăiesc exilul din 
tara-n țară: Spania, Portugalia, Cuba, Mexic. Brazilia... Se stabilesc la 
Estoril, în Portugalia. 

Din exil în exil, în ciuda tuturor, spre uimirea unora, spre necazul altora, 
cei doi rămân nedespărtiti. Eleganta şi prezența ei de grande dame 
continuă să atragă privirile pretutindeni, inclusiv în Insulele Bermude. 


Cu nimeni nu a fost regele „mai însurat" vreodată decât cu Duduia: isi 
Jăcuseră primele juraminte de dragoste la catedrala Notre-Dame de la 
Paris, se căsătoriseră civil la Rio de Janeiro, iar acum, pe 18 august 
1949, se cunună religios la Estoril, Portugalia. 


Vesti neasteptate 


Oricat si-ar scrie ei de des, scrisorile lui Carol catre Elena 
Lupescu si ale ei catre el, inmanate personal de oameni de 
încredere, ajung la destinaţie cu întârziere. Timp de cinci 
ani, fuseseră nedespartiti. Acum, cu cât Carol încearcă să-i 
amâne venirea până când îşi consolidează el autoritatea, cu 
atât ea se teme mai tare că depărtarea şi interesele politice 
îi vor despărţi. Pe 1 august, el pleacă la Sinaia, de unde îi 
scrie. „lată-mă, în sfârşit, în dragul de Foişor, da, maicutica 
dragă... [...] Căsuţa a devenit, cum ţi-am zis, fermecătoare 
şi vom putea s-o amenajăm în chipul cel mai plăcut. Voi 
face, până vii, tot ce-mi stă în putinţă în privinţa asta şi 
apoi, cu precizia bunului tău gust rafinat, vom pune totul la 
punct. Am inima grea că mă aflu aici fără iubirea mea, viaţa 
mea, rostul meu, şi pe drum, venind cu trenul, iar am plâns 
ca un puşti. Aveam în minte atât de prezente şi devii 
vremurile în care băteam acelaşi drum nerăbdător să ajung 
odată ca să te iau în braţe ca un nebun şi... câte si mai 
câte! Vanitatea, onorurile, laudele, munca, am din astea 
câte vrei. Dar tandrete, gustul vieţii adevărate, ceva care 
să fie numai pentru mine numai tu îmi poţi da. Gandeste-te 
la asta şi da-ti seama că nici pentru mine aşteptarea asta 
îngrozitoare nu e uşoară - o, nu, deloc! Dacă n-aş avea 
pozele tale, care mă însoțesc peste tot, si eterna-mi ţigară, 
m-aş simţi cu totul şi cu totul singur. 

Am inima atât de cătrănită! Mi-e sufletul atât de greu! 
Aici, mai cu seamă aici, aş fi vrut să te am lângă mine, să te 
mângâi, să-ţi spun vorbe dulci ca unui copilaş, vorbe 
nespuse cuiva vreodată!” 

Veştile şi dezbaterile din ţară privitoare la anularea 


divortului lui Carol, presiunea politicienilor si a patriarhului 
tn favoarea reconcilierii cuplului regal din ratiuni de stat, 
antipatia întreţinută de ziare, de principesa Elena si de 
regina Maria fata de ea o conving pe Elena Lupescu ca, in 
ciuda scrisorilor linistitoare de la Carol, in absenta ei se pot 
întâmpla evenimente ireversibile. Nu mai e de ajuns să-i 
amintească lui Carol de jurămintele lor de fidelitate din 
catedrala Notre-Dame de la Paris, de cei cinci ani de exil în 
care au fost uniţi împotriva tuturor, hartuiti, urmăriţi si 
defaimati, nu mai sunt de folos nici şantajul sentimental, 
nici febra care urcă şi coboară în funcţie de emoţiile 
puternice, nici ameninţarea că se va dedica vieţii 
călugăreşti ori ideea sinuciderii, strecurate dramatic în 
scrisori. Elena Lupescu simte că e nevoie de acţiune 
imediată, în ciuda încercărilor lui Carol de a-i tempera 
zbuciumul şi de a-i amâna planurile de venire în ţară până 
după programata încoronare. 

Duduia lasă, aşadar, reşedinţa de la Co&sme în grija 
Rosinei Lorenz şi, fără să mai aştepte aprobarea lui Carol, 
părăseşte Franţa, aşa cum plănuia şi cum îi scrisese cu 
săptămâni în urmă, cu trenul internaţional Orient Express, 
însoţită, se pare, de soţia lui Mihail Manoilescu şi folosindu- 
se de paşaportul Rosinei. Trenul trece prin Munchen, Viena, 
Budapesta, ajunge la Bucureşti şi, de la Bucureşti, cu 
maşina sau cu trenul, Elena Lupescu apare la Sinaia în jurul 
zilei de 8 august. Data exactă e incertă, dar dintr-o 
scrisoare a lui Carol rezultă că pe 13 august Duduia se află 
deja la Sinaia. Se cazează, în secret, la pensiunea Kubler, în 
camera cu numărul 4, de unde îi trimite la Peleş lui Puiu 
Dumitrescu un bilet şi câteva rânduri pentru Carol în care 
îşi anunţă sosirea. 

E un moment tensionat, delicat, cu totul neprevăzut, căci 
despărţirea lui de Duduia a devenit aproape o condiţie 
politică a Restauratiei, şi grija cea mai mare a lui Carol, 
care vede bine că fosta lui soţie ar putea fi convinsă, până 
la urmă, să anuleze divorţul, este să nu cumva să se 


trezească din nou însurat cu Sitta şi definitiv separat de 
Duduia. Prezenta Elenei Lupescu in tara acum ar putea sa-i 
zadarniceasca proiectele şi încercările de a o determina pe 
fosta soţie să se stabilească în străinătate, unde îi promitea 
subvenţii generoase. Şi nu era numai atât: între ei se dădea 
o luptă tacită şi pentru dragostea fiului lor, Mihai, 
mostenitorul tronului, căruia, de-a lungul anilor, Carol îi 
trimisese nenumărate daruri. Revenit în ţară, constatase că 
principesa Elena le dosise şi nu i le dăduse niciodată... „Noi 
am acoperit întregul parchet al sălii de dans de la Palat 
(Palatul Elisabeta - n. m.) cu conţinutul unei lăzi cuprinzând 
staţie de cale ferată, cu şine, macarale, depozite, felinare, 
semnale, vagoane, locomotive etc.”, va scrie Eugeniu 
Buhman.*! Carol vrea să-şi educe fiul în spirit modern si 
sportiv şi să-l pregătească pentru responsabilitatile de mai 
târziu, chiar dacă asta înseamnă să-l îndepărteze de fustele 
mamei. 

După o dezorientare de moment, în care îşi pierde 
cumpătul la aflarea veştii că Duduia se află la Sinaia, Carol 
o primeşte cu braţele deschise. In zilele următoare, ea se 
va muta la Foişor. Dintr-o scrisoare datată 14 august 1930, 
rezultă că Elena Lupescu se află de câteva zile la Sinaia: 
„N-am uitat că azi este data noastră dragă: 14. 5 ani şi 7 
luni! E un timp enorm, şi totuşi atât de scurt în comparaţie 
cu timpul pe care vreau să-l petrecem împreună, să nu ne 
mai despartim nicicând şi, în ciuda micilor discuţii datorate 
stării mele de nervi (care trebuie iertată), să ne iubim atât 
de mult, şi fiecare clipă care trece îmi întăreşte 
convingerea că nu putem şi nu trebuie să trăim unul fără 
celălalt. Scumpete dragă, ai zis că nu te iubesc. Greşit, te 
iubesc, te ador, te idolatrizez! Toate zilele astea sunt atât 
de adânc impregnate de [tine], sufletul meu! Viaţa asta 
mizerabilă de izolare pe care o duci îmi dovedeşte încă o 
dată că mă iubeşti şi că dragostea ta e puternică. [...] Ca să 
nu te fac cumva să aştepţi, să ne întâlnim la ora 10 la locul 


1 Eugeniu Buhman, op. cit., p. 341. 


convenit. Scrisoarea asta, pe care ti-o aduce Puiu, are 
unicul scop de a-ţi spune cu o ora mai devreme ca te 
iubesc, că te ador, că tu eşti singura mea bucurie şi că abia 
aştept să te sărut şi să te strâng în braţe”. 

După mutarea ei de la pensiunea Kubler în apartamentul 
lui de la Foişor, Elena Lupescu duce o viaţă de izolare 
totală. Foişorul, locul naşterii lui Carol, are cinci-sase 
camere la parter, printre care se află şi biroul regelui, unde 
primeşte audienţe, şi cam tot atâtea la etaj, unde este 
apartamentul lui mobilat în stil Ludovic XV, cu câteva 
tablouri splendide din colecţia regală expuse pe pereţi. 
Alături, într-un mic apartament, îl instalase pe secretarul 
lui, Puiu Dumitrescu. Secretul prezenţei Duduii e păzit cu 
sfinţenie, îşi va aminti Buhman. „E adevărat însă că şi 
doamna Lupescu nu s-a arătat o clipă şi n-a făcut un pas 
din camera ei”, unde cina se servea pe la ora 11-12.% 

Poate că abia acum îşi descoperă ea adevăratul caracter 
de femeie de culise care ţese planuri, intrigi şi strategii 
între oglinzile budoarului regal. E o perioadă în care, cu 
excepţia regelui şi a lui Puiu Dumitrescu, nu vede pe nimeni 
şi nu vorbeşte cu nimeni altcineva. 


”2 Eugeniu Buhman, op. cit., p. 337. 


O problema de stat 


Revenirea lui Carol în ţară a pulverizat viata politică, 
fragmentand partidele in vreo 10-15 factiuni procarliste si 
anticarliste. Proiectele de tara, orientarile ideologice, marile 
viziuni pe termen lung sau soluţiile de ieşire din criza 
economică par reduse la o unică problemă, care împarte 
opinia publică şi politică în două tabere: tabăra împăcării şi 
tabăra divorțului, tabăra soţiei şi tabăra amantei, 
susţinătorii Elenei, principesa Greciei, şi susţinătorii 
libertăţii regelui Carol Il. Partidul lui luliu Maniu sustinuse 
revenirea lui Carol, dar pusese de la început condiţia ca 
întoarcerea lui să însemne şi o întoarcere la principesa 
Elena, chiar dacă ea fusese aceea care, la îndemnurile 
liberalilor, divorțase. In orice caz, anul 1930 nu se arăta 
deloc a fi cel mai potrivit pentru o tulburare a apelor prin 
expunerea publică a unei femei cu rădăcini evreieşti în 
intimitatea regelui. 

Pe fondul crizei economice mondiale, Partidul National- 
Socialist din Germania, condus de un orator populist în 
plină ascensiune, Adolf Hitler, câştigă teren prin discursuri 
şi acţiuni îndreptate împotriva evreilor. În România, de ani 
buni, Liga Apărării National-Crestine, formaţiune politică 
antisemită condusă de A.C. Cuza, militează pentru soluţii 
drastice de „eliminare completă a elementului jidănesc” din 
societate. Pe linie religioasă, ideologul mişcării este un 
celebru medic, Nicolae Constantin Paulescu, promotor al 
unei alambicate teorii rasiale antisemite numite fiziologie 
filozofică. Semnul politic al LANC e svastica, „semnul 


comun al luptei contra jidanilor”. Daca A.C. Cuza salutase 
cu bucurie revenirea lui Carol, asta nu însemna că ar fi 
privit-o cu ochi buni pe Elena Lupescu, fiica unor evrei 
crestinati. Unul dintre discipolii lui, Corneliu Zelea 
Codreanu, căruia Cuza îi era şi naş de botez, înfiinţează în 
acel an, 1930, Garda de Fier, partid care să promoveze la 
apropiatele alegeri ideile Legiunii Arhanghelului Mihail, 
multe dintre ele antisemite. Cu cât prezenţa Elenei Lupescu 
în România poate fi ascunsă mai mult timp, cu atât mai 
bine. Carol nu vrea să le ofere muniţie duşmanilor şi 
detractorilor săi. Pe liberali în special are tot interesul să-i 
dezbine, atrăgându-i de partea lui pe tinerii grupaţi în jurul 
lui Gheorghe Brătianu. Regele nu poate uita campania de 
defăimare pe care au orchestrat-o împotriva lui şi a Elenei 
Lupescu şi nici hărţuirea la care i-au supus agenţii 
Ministerului de Interne condus de liberalul I.G. Duca, cel 
care apoi se pronuntase vehement împotriva ,,restauratiei”. 
Nu va uita nici camarila liberală grupată în jurul mamei lui. 
Totuşi, „el n-a arătat niciodată adânca amărăciune ce 
dormea în sufletul său pentru toată campania de ură şi 
calomnie la care a luat parte şi ea cu concursul 
propagandei iscusite a Brătienilor”. Carol are marea calitate 
de a nu fi vindicativ, observă Buhman. „Nu uita, dar nu se 
răzbuna.” Partidul generalului Averescu îi este favorabil în 
măsura în care generalul „era în stare să primească 
puterea oricând, de la oricine şi oricum”%5. 

Cât timp Elena Lupescu stă ascunsă, mai întâi la Foisor, 
apoi la Palatul Regal din Bucureşti, Carol, aflat pe un mare 
val de popularitate şi încredere, îi împărtăşeşte, ca 
totdeauna, deciziile, planurile şi proiectele lui de dezvoltare 
a României. Când vizitele de lucru în ţară îl ţin departe de 
ea, îi scrie aproape zilnic, dându-i detalii despre 


33 Vezi Apărarea națională, nr. 1, 15 noiembrie 1925. 

°4 Eugeniu Buhman, op. cit., p. 338. 

% Constantin Argetoianu, Memorii, vol. V, Editura 
Machiavelli, Bucureşti, 1995, p. 79. 


evenimentele la care participă, despre oamenii pe care îi 
întâlneşte, despre iniţiativele locale pe care le susţine. 
Fiecare scrisoare conţine repetate declaraţii de dragoste şi 
de fidelitate. 

În octombrie 1930 face un drum la Cluj, unde profesorul 
şi rectorul luliu Haţieganu pune bazele unui mare parc 
sportiv. Noaptea, cand cei care îl însoțesc dorm, Carol îi 
scrie în franceză: „Probabil că numai eu nu dorm, mă simt 
atât de aproape de tine, îmi pare că stăm de vorbă, ca de 
obicei, despre întâmplările şi vorbele zilei. Din păcate, 
curând, trista realitate îmi spune că sunt singur, fără tine, 
iubita mea adorată. Ce faci tu la ora asta? E trecut de 1.15 
şi îţi scriu gândindu-mă nebuneste la tine, strigandu-ti că te 
ador, că te idolatrizez, că te doresc, tu, singurul meu bine, 
tu, celălalt eu al meu. Căci tu eşti eu, şi eu sunt tu”. Apoi îi 
povesteşte cum şi-a început dimineaţa la Universitatea din 
Cluj, a asistat la demonstraţii sportive, a făcut diferite vizite 
la instituţii şi seara a participat la un mare dineu şi la opera 
Năpasta de Sabin Drăgoi, care i s-a părut reuşită. Spre 
finalul scrisorii, revine la dragostea lor: „Abia aştept să te 
revăd şi să stăm iar de vorbă. Am nenumărate impresii pe 
care vreau să ţi le împărtăşesc, în seara asta îţi trimit 
nebuneste şi plin de tandrete mii de sărutări nemasurate. 
Şi nu încetez să-ţi repet la infinit că te ador, că tu eşti totul 
pentru mine, eşti viaţa mea. Cu cea mai nebunească 
expresie a iubirii te iau în braţe şi te simt toată a mea...” 

În ziua următoare (21 octombrie 1930), tot în miez de 
noapte, îi scrie iar, de astă dată din tren. Duduia se află 
încă la Foisor. Carol îi descrie ziua, atmosfera, primirea, 
entuziasmul, discursurile, pe larg. Toate fuseseră un triumf. 
Păcat, doar, că ea nu putuse să fie alături de el, dar gândul 
la ea îl inspirase când le vorbise studenţilor de la 
Universitatea din Cluj. Ruşinat că vorbeşte prea mult 
despre el, Carol se întrerupe din relatarea evenimentelor, 
ca să se intereseze de starea sufletească şi de sănătatea ei 
fragilă: „Adorato, viaţa mea, totul meu, tu ce faci? Cu ce te 


ocupi toată ziua? Cum iti mai e? Mai ai febră? Ma îngrijorez 
când mă gândesc că săptămâna asta n-ai fost prea bine. Tu 
eşti - nu se poate să nu ştii şi să nu simţi în fiecare clipă - 
viaţa mea toată. Suntem atât de strâns legaţi unul de 
celălalt, suntem nedespartiti pe viata, uniţi în aceleaşi 
visuri şi în aceleaşi dorinţe. [...] Când tu eşti departe, nu mă 
simt întreg. Şi-acum să-ţi dau o idee despre ce s-a petrecut 
azi”. De aici începe povestirea zilei cu detalii: de la câinii 
lui, care îi roseseră şapca şi mănuşile, la întârzierea la 
festivități a principelui Nicolae, de la ţinuta de mare gală a 
participanţilor, care au străbătut pe jos drumul până la 
Universitate, la întâmpinarea ireproşabilă făcută de rectorul 
Emil Racoviţă, pe care şi-l aduce aminte de pe când venise 
la Palat la Bucureşti pentru o conferinţă cu proiecţie de film 
despre expediţia sa la Polul Sud. Racoviţă ţine un discurs 
înflăcărat. „Eu pe al meu l-am citit destul de prost”, scrie 
Carol, dar a stârnit totuşi multe aplauze. Se ţin alte şi alte 
discursuri, are loc o recepţie, se rostesc toasturi şi, cum 
regina Maria e şi ea prezentă, fiul ei îi aduce elogii publice 
pentru activitatea din trecut. „Am apăsat”, îi scrie Carol 
Duduii, „pe ideea de trecut...”. Urmează o paradă sportivă, 
o vizită la Academia de Agricultură, iar a doua zi, 
deschiderea cursurilor şi instalarea noului rector, luliu 
Haţieganu, vizită la grădina botanică, vizită la muzeul 
etnografic fondat de Carol cu şase ani în urmă, iar pe seară, 
întâlnire cu Societatea Foştilor Studenţi ai Universităţii. 
Carol le ţine o cuvântare întâmpinată cu entuziasm 
nemaipomenit, comparabil cu cel de care se bucurase în 
Parlament. „Extraordinar ce efect are asupra mea ambianța 
în anumite ocazii!” îi scrie el Elenei Lupescu, adăugând: 
„Mâine fac în aşa fel să te văz. Îţi trimit vorbă prin Puiu ca 
să-ţi spun când si cum. [...] Abia aştept să te revăd şi să-ţi 
spun tot ce simte inima mea pentru tine. lubire, iubire, sunt 
nebun după tine, te iubesc, te ador, te vreau toată numai a 
mea. Pe mâine, aşadar, draga mea femeie adorată. Mii de 
sărutări nebune de la cel care nu te va părăsi niciodată. 


Pentru totdeauna al tau...” 

In toamna acelui an, Maniu afla, pana la urma, de 
prezenţa in România a Elenei Lupescu si îşi dă demisia 
(pentru a doua oară de la revenirea lui Carol) din funcţia de 
prim-ministru. Gheorghe Mironescu preia conducerea 
guvernului. Ceremonia încoronării se amână. Spre sfârşitul 
toamnei, Elena Lupescu se va muta la Palatul Regal în 
deplină discreţie. Intr-o seară de noiembrie îi dă lui Carol 
„dovada cea mai deplină” că îl iubeşte şi că poate conta pe 
ea. A doua zi, el trebuie să plece la Parlament, iar ea, în 
graba despărțirii şi cu toate precautiile secretului lor, îşi 
uită poşeta pe biroul lui. Puiu Dumitrescu urmează să i-o 
returneze. 

Duduia va locui curând într-o vilă elegantă de cărămidă 
roşie din Aleea Vulpache (azi Modrogan), cumpărată iniţial 
pe numele mamei lui Puiu Dumitrescu şi trecută în 
proprietatea Elenei Lupescu peste câţiva ani. Schimbul de 
bilete şi scrisori între ea şi Carol continuă. Inceputul anului 
următor o găseşte deja în noua casă, de vreme ce într-un 
bilet datat 2 ianuarie 1931 el îi scrie că abia aşteaptă s-o 
strângă în braţe şi că se simte groaznic de singur în 
hardughia oribilă de Palat, unde „se constată numaidecât 
lipsa de confort” şi unde „a trebuit amenajate în grabă o 
cameră de dormit pentru Rege şi o cameră de baie, vechile 
odăi nemaifiind bune la nimic. [...] Se sparg ziduri şi se fac 
cârpeli costisitoare, când singura soluţie rezonabilă ar fi să 
se dărâme întregul palat...”°° De reconstrucţia şi renovarea 
Palatului Regal se va ocupa, în anii următori, arhitectul 
Arthur Lorenz, prietenul lui Carol din exil şi vărul Elenei 
Lupescu. 


°° Eugeniu Buhman, op. cit., p. 334. 


Carol si excentricul doctor Voronoff 


În primii ani de domnie, Carol încearcă în repetate 
rânduri să pună în practică ideea unui guvern de uniune 
naţională capabil să reformeze administrația, sa 
modernizeze armata, să încurajeze investiţiile şi să asigure 
educarea, sănătatea şi igiena populaţiei, mai cu seamă la 
sate. De vreme ce partidele nu se înţeleg între ele, regele 
numeşte în 1931 un guvern format din oameni apropiaţi, 
lorga-Argetoianu-Manoilescu, pe care îl conduce cu mână 
de fier, încercând să domolească vrajba partidelor şi să le 
îndrepte către un scop comun. În primii ani ai Restauratiei, 
Carol se bucură de admiraţia multora dintre politicieni, în 
şedinţele de guvern şi când se discută problemele 
spinoase, regele găseşte totdeauna rezolvarea cea mai 
bună, încât competenţa lui reuşeşte să-i uimească şi pe 
politicieni versati, ca Nicolae lorga sau Constantin 
Argetoianu. „Regele”, scrie un fost prim-ministru, „era 
condus de cea mai nobilă ambiţie ca el să-şi fericească 
tara. Îşi dădea seama de toate neajunsurile şi defectele 
sociale, economice, culturale, de întreaga noastră situaţie 
arierată. De la organizarea cercetăşiei până la efectul ce-l 
aştepta de la reforma agrară, abia înfăptuită, de la aceea a 
sufragiului universal, asigurările sociale, satisfacerea 
postulatelor muncitoreşti, chestiuni de igienă, combaterea 
corupţiei, a luxului etc. etc., toate îl preocupau şi era doritor 
să le înfăptuiască el, ca iniţiator. Avea un simţ social foarte 
dezvoltat şi se ţinea pe sine nu numai chemat, ci şi dator să 
pună bazele unei serii de reforme care să asigure apoi 


evoluţia natiei în mod automat”?’. 

Dar viata lui de noapte începe să îngrijoreze instituţiile 
însărcinate cu protecţia suveranului. În primii ani după 
revenirea Elenei Lupescu în ţară şi instalarea ei, la început 
secretă, apoi discretă, în vila din Aleea Vulpache, desi ori 
de câte ori nu e plecat în ţară îşi petrece serile cu ea, Carol 
pare afectat de o excesivă nelinişte sexuală. Nu e clar de 
când şi cât durează febrila căutare a unor aventuri de o 
noapte, dar, în 1932, un subsecretar de stat la Ministerul de 
Interne şi ulterior ministru, Armand Călinescu, cere întărirea 
măsurilor de pază ca să se prevină eventuale incidente pe 
timpul escapadelor nocturne, care l-ar putea pune pe rege 
în pericol: „Siguranţa îmi aduce informaţii că Regele iese 
tot mai frecvent noaptea şi că merge la piaţa Sf. Gheorghe, 
pe cheiul Dâmboviţei şi ia femei de cea mai joasă speţă. 
[...] Uneori Regele culege femei de pe stradă. Acestea au 
aflat şi se adună prin Brezoianu aşteptând. Chestia aceasta 
e îngrijorătoare. Nu se ştie ce se poate întâmpla”*8. Ministru 
de finanţe şi ad interim la Interne în guvernul lorga, 
Constantin Argetoianu are acces la rapoartele Poliţiei şi va 
dezvălui în memoriile sale că „de 4-5 ori pe săptămână 
prefectul Poliţiei trecea prin naduseli, căci Regele o pornea 
pe din dos îmbrăcat civil, singur într-un mic Ford cu două 
locuri, şi prin Brezoianu, prin străzile de lângă Sărindar 
aborda câte o prostituată, o ducea la Palat şi, dupa cate o 
şedinţă, mai scurtă sau mai lungă, îi da drumul cu un bilet 
de 500 sau 1.000 de lei. La ieşirea din Palat, patachina era 
ridicată de agenţii poliţiei şi dusă la Gavrilă Marinescu, care 
îi mai da 500 de lei şi o ameninţa cu moartea dacă spune 
ceva. Cu timpul, Gavrilă organizase si acest serviciu 
înlăturând din drumul Regelui libera concurenţă şi 
presărând trotuarele străzilor din jurul Palatului cu clientele 

lui. Prin discretia si dibacia cu care îndeplinea acest 
serviciu, Gavrila Marinescu si-a asigurat increderea Regelui 
si permanenta la Prefectura Politiei, cu toate abuzurile pe 
care le-a săvârşit”*. Tot bine-cunoscutului cinism al lui 
Argetoianu i se datorează una dintre caracterizările cele 
mai puţin flatante făcute vreodată lui Carol: regele ar fi fost 
„un  priapic veşnic nesatisfacut, cu însuşiri fizice 
hipertrofiate, gata să se arunce pe orice femeie şi să-i dea 
poalele peste cap”, iar legătura lui cu Elena Lupescu şi 
influenţa ei „nefastă” ar fi fost „de ordin pur fizic şi 
patologic” .1°° 

Ori Carol e un priapic nestăpânit, si atunci nu poate fi 
dependent exclusiv de Elena Lupescu, ori e legat de ea 
printr-o profundă atracție „de ordin pur fizic si patologic”, si 
în viața lui nu mai poate exista altă femeie. Argetoianu nu e 
lămurit. Carol are 40 de ani. Il îmbată puterea absolută si 
libertatea de a face ce vrea răzbunându-se pentru anii de 
exil? De ce oare, desi pare sa fie la curent cu escapadele lui 
nocturne, Elena Lupescu nu se simte amenințată de noile 
lui experimente sexuale? Într-un caiet de însemnări, în stilul 
direct si de mahala caragialiană, care este doar unul dintre 
registrele ei stilistice, Duduia scrie că „a ajuns la urechile 
mele că uneori, seara, Carol iese incognito din palat, culege 
o femeie de pe Brezoianu sau de pe cheiul Dâmboviței si o 
aduce la palat. Cică prefectul Poliţiei, Gavrilă Marinescu, îl 
ajută în chestia asta. Nu cred că-i adevărat, dar i-am făcut o 
aluzie lui Gavrilă. Atenţie, Gavrilă, ţi-o spun pe sleau, te 
prind - te belesc, adio Prefectură! Nu-mi fac griji deosebite, 
îl ştiu eu prea bine pe Carol, las' să-ncerce, nici una nu-l 
poate satisface. Mareşalului Averescu, într-un moment mai 
intim, Carol i-a mărturisit că numai cu Lupeasca mai poate 
avea erectiuni. Chiar dacă ar vrea, Carol nu poate sa 
renunţe la mine. Nu pierde nici un prilej să mi-o 

marturiseasca, sunt singura femeie a vietii sale, si insoteste 
întotdeauna declaraţiile de amor cu câte o bijuterie 
aleasă”11. Oricare ar fi fost adevărul, fie din pricina 
dimensiunilor prodigioase ale organului său sexual, fie din 
cauza profundei sale nesigurante şi nevoi de afecţiune, fie 
fiindcă suferă realmente de o formă rară de priapism, boală 
ereditară, pe Carol îl preocupă propria sexualitate şi poate 
chiar îi ascunde Duduii condiţia sa şi teama de 
impotenţă.1%2 

Cu un an înaintea întoarcerii în România, Carol şi Duduia 
vizitaseră împreună clinica celui mai celebru medic şi 
chirurg al vremii, Serge Voronoff, aflată la graniţa franco- 
italiană, pe ţărmul Mediteranei, la o jumătate de oră de 
mers cu maşina de Nisa, unde îşi făceau vacantele. La 
Grimaldi, un sătuc de pe coastă, Voronoff tocmai îşi 
instalase un nou laborator de cercetări, o rezervaţie de 
maimuțe şi o clinică într-o vilă spațioasă, ale cărei ferestre 
dau într-o parte către Franţa, iar în cealaltă către Italia. 
„Vizităm maimutele, grădina şi laboratoarele. Asistentul e 
un român, dr. Alexandrescu, pe care Voronoff îl laudă foarte 
mult; el ne arată toate studiile asupra cancerului, care este 
marea lui lucrare de acuma”, scrie Carol în jurnal pe 12 
martie 1929.1% Nu spune nimic despre un eventual 
tratament recomandat de celebrul medic pentru condiţia sa 
delicată, dar nu este exclus să-l fi consultat pe Voronoff în 

legătură cu boala de care suferea. În Franţa si în Italia 
apăruseră deja cuvinte noi sinonime cu efectele unor 
proceduri Voronoff: voronoffer şi voronoffizare. Altfel spus, 
voronoficare... 

Evreu rus de naţionalitate franceză, Serge Voronoff îşi 
datora celebritatea mai cu seamă cercetărilor legate de 
transplanturi, grefe şi chirurgie plastică. Inca de la 
începutul carierei sale fusese atras de posibile tratamente 
împotriva îmbătrânirii. Obişnuia să-şi introducă sub piele 
ţesuturi prelevate de la testicule de cobai sau de câini. 
Treptat, experimentele sale s-au îndreptat spre maimute şi 
spre implanturi testiculare la oameni. Milionari, maharajahi, 
scriitori excentrici îl căutau în speranţa că tratamentele lui 
îi vor ajuta să-şi recapete vigoarea, potenta şi tinereţea 
sexuală. Transplanturile de glande şi ţesuturi testiculare de 
la cimpanzei la om promit nu numai să rezolve diverse 
dereglări hormonale, disfuncţii erectile şi impotenta, dar 
garantează şi întinerirea. Tratamentul prescris de Voronoff 
anticipează în bună măsură descoperirea numită mult mai 
târziu „Viagra”. 

Ziarele americane din anii '20 scriu pe larg despre 
discipoli ai lui Voronoff de peste ocean şi despre cazul unui 
mare om de afaceri, Harold McCormick, care ar fi plătit 
50.000 de dolari (750.000 în zilele noastre) pentru un 
transplant de testicule, în vederea căsătoriei cu o a treia 
nevastă, cântăreaţă de operă. Când şi-a scris apoi 
biografia, soţia lui McCormick a mărturisit că tratamentul îl 
făcuse pe soţul ei insatiabil în materie de sex.1%4 

Publicată la sfârşitul anilor '20, cea mai cunoscută lucrare 
a lui Voronoff, La Conquête de la Vie, devenise deja 
bestseller mondial. Experimentele sale pătrunseseră în 
cultura populară şi în literatură. Arthur Conan Doyle se 
inspirase din ele pentru o nouă aventură detectivistică a lui 
Sherlock Holmes (The Adventure of the Creeping Man, 

tradusă în româneşte prin Aventurile omului-maimuță). 
Mihail Bulgakov scrisese romanul /nimă de câine, în care 
personajul profesorului Filipp Filippovici aminteşte de 
Voronoff. Faima excentricului chirurg va ajunge şi în 
România, unde Păstorel Teodoreanu publică în ziarul 
clujean Chemarea din 7 iunie 1931 versuri hazlii, cu 
subinteles, la adresa prim-ministrului Nicolae lorga: La 
Voronoff un cimpanzeu / Zărind pe lorga pe cărare, / 
Gandea: ce bine că-i mai mare / De-l ia pe el, poate scap 
eu! 

Poetul american E.E. Cummings îl numeşte pe Serge 
Voronoff „vestitul doctor care injectează milionarii cu 
glande de maimuţă”. Printre pacienţii lui Voronoff s-ar fi 
numărat şi scriitorii Somerset Maugham şi W.B. Yeats, dar 
şi Carol.1% Presupunând că suferă de priapism arterial, 
Carol are destule motive să caute opinia unui om avizat de 
talia lui Voronoff. Indiferent dacă îi leagă şi chestiuni de 
natură medicală, chirurgul şi regele se vor mai întâlni de-a 
lungul vieţii lor în condiţii aproape familiale: verişoara 
Elenei Lupescu, Gerty (Gertrude) Schwetz (mamele lor, 
Jenny şi Elise Falk, sunt verişoare primare), se căsătoreşte 
cu Voronoff la Consulatul Austriei de la Bucureşti pe 27 
aprilie 1934. El are 64 de ani, iar ea, 20. 

Peste un an, un alt medic vestit, endocrinologul şi 
psihiatrul italian Nicola Pende, va sosi la Bucureşti la 
invitaţia Institutului Cultural Italian şi va tine o serie de 
conferinţe despre biotipologie şi modalităţi de îmbunătăţire 
a constituţiei umane. In culise, s-a presupus că vizita lui 
Pende nu ar fi fost străină de problema sexuală a regelui şi 
că, întrebat fiind de un coleg român (dr. Gheorghe 
Marinescu) despre starea lui Carol, Pende ar fi spus că nu 
are tratament pentru priapism, dar că ar fi fost nevoie, în 

cazul lui Carol, de un tratament psihiatric.1% Într-adevăr, în 
epocă nu există tratament pentru priapism, dar cu atât mai 
puţin există soluţii pentru impactul emoţional şi psihologic 
al bolii asupra celui care suferă de pe urma ei. Unicul 
„medicament” care menţine echilibrul sufletesc al lui Carol 
este dragostea Elenei Lupescu. 


106 Vezi Dr. Şerban Milcoveanu, Memorii (1929-1989), 

Curtea Duduil 


De cand a revenit in tara, Duduia ramane o prezenta 
discretă si o apariţie rară în societatea politicienilor si a 
boierilor de viţă din capitală. Pe cât de mulţi o bârfesc, pe 
atât de puţini au întâlnit-o vreodată. Când îl vizitează pe 
Carol, o maşină cu geamuri fumurii intră pe porţile Palatului 
şi numai şoferul şi valetii cu ghetre albe de la intrare 
cunosc identitatea celei care lasă în urmă o boare de 
parfum fin. Un contemporan cu greu poate împăca 
versiunile care circulă pe seama ei: „Multă lume ne spunea 
că Elena Lupescu este de o vulgaritate nemaipomenită, că 
are un vocabular de birjar, că este total incultă etc. Nu ştiu 
dacă e posibil. În tot cazul, în anii în care am văzut-o des, în 
intimitate, nu am constatat personal nici o vulgaritate, iar 
incultă nu era. Desigur, era o fiinţă foarte abilă, care ştia 
cum să se poarte în funcţie de persoanele pe care le 
frecventa. Era cinică”1%7. Mai curând era o bună actriţă, pe 
care convietuirea complicată cu Carol o învățase să poarte 
diferite măşti şi să-şi disimuleze adevăratele gânduri şi 
emoţii. Regele petrece adesea serile la ea, în casa din 
Aleea Vulpache, şi se întoarce la Palat spre dimineaţă. Când 
i se raportează că suveranul a ajuns la Palat, prefectul 
Poliţiei, Gavrilă Marinescu, se poate culca liniştit. 

Casa ei e mobilată simplu si cu gust. E „departe de a fi 
luxoasă”, observă, trimis de rege cu diferite mesaje, 
Eugeniu Buhman. „În salon am admirat o minunatie de 
covor oriental din mătase, de se afunda piciorul în el, ţinut 

în culori vişinii, estompate.”1% Privirea unei femei care 
frecventează saloanele aristocratice ale Europei nu este la 
fel de admirativă: întunecoasă, „ticsită la primul etaj cu 
mobilă oarecare şi bibelouri îngrămădite ca într-un magazin 
de mâna a doua”, cu salonaşe, la parter, decorate cu 
tablouri „bune, dar prost atârnate”, câteva bibelouri de jad 
foarte frumoase, o colecţie de icoane îmbrăcate în aur şi 
argint şi o mica bibliotecă plină de romane frantuzesti, 
„casa nu dădea altă impresie decât cea de banalitate”. O 
cameră numită studio e mobilată modern, cu mobilă 
deschisă la culoare, şi dominată de portretul în mărime 
naturală al lui Carol îmbrăcat în civil. Cu o mână mângâie 
un câine pechinez, iar în cealaltă tine un portţigaret. 
Aceasta e camera bijuteriilor primite de la el şi păstrate în 
cutiile lor de piele de diverse culori şi căptuşite cu catifea. 
lar în dormitor se află un pat larg acoperit cu o cuvertură de 
mătase cenuşie, masute pe care sunt expuse poze ale 
stăpânei casei şi una a verişoarei Gerty Voronoff, scrinuri şi 
scaune în stil franțuzesc. Scaunele în stil Empire ar fi fost 
un dar de la profesorul Voronoff. Când încheie turul casei, 
contesa Rosie Goldschmidt Waldeck, care-şi consemnează 
ulterior impresiile, remarcă pe noptiera din dormitor un 
telefon cu linie directă la Palat şi mai multe butoane pentru 
orice loc în care s-ar fi găsit Carol: Birou, Oficiu, Dormitor, 
Baie.109 

La început, cei care trec pragul acestei case alcătuiesc o 
societate amestecată: tatăl şi fratele Elenei Lupescu, şeful 
secretariatului regal, Eugeniu Buhman, Elena Miletineanu, 
verişoara primară a Duduii, soţia sociologului Dimitrie Gusti, 
părinţii lui Puiu Dumitrescu şi soţia lui, Jenny, căpitanul şi 
pictorul Ştiubei cu soţia, familia industriaşului Nicolae 
Malaxa, directorul băncii Blank, Nicolae Tabacovici, şi 
diferiţi ofiţeri, prieteni din perioada exilului. Între timp, se 

rezolvă însă spinoasa problema a principesei Elena. De 
teama ca, impreuna cu regina Maria, ar fi putut sa 
coaguleze in juru-i o mişcare politică, regele îi impusese 
nenumărate restricţii. Sfătuită de fratele ei, George 
(Gheorghe) al Greciei, Sitta ajunge, până la urmă, la o 
înţelegere cu fostul soţ: i se va plăti o pensie anuală de 
7.200.000 lei şi 30.000.000 lei pentru cumpărarea unei 
case la Florenţa. Ministrul însărcinat cu îndeplinirea acestor 
obligaţii, Constantin Argetoianu, nu se poate abtine să nu 
comenteze că „Principesa ca şi întreaga familie grecească 
s-au arătat cu acest prilej de o implacabila aviditate 
baneasca, iar ea n-a vrut să ştie de nimic: banii sau viata! 
M-am trudit şi i-am găsit”110. Pe fiul lor, Mihai, îl poate 
vedea de două ori pe an. Plecarea din România a 
principesei Elena îi întăreşte celeilalte Elene încrederea în 
rege, dar şi în puterea ei de a-şi croi propriul destin în ciuda 
putinei simpatii de care se bucură în rândul fostei camarile 
a reginei Maria, al publicului hrănit ani de zile cu 
propaganda liberală împotriva ei şi al politicienilor 
antisemiti. 

Treptat, oamenii care o viziteaza se cern dupa banii pe 
care-i câştigă, relaţiile de afaceri pe care le cultivă, 
sponsorizările pe care le-ar putea înlesni, comisioanele pe 
care le pot aranja, serviciile şi informaţiile prin care i-ar 
putea consolida poziţia şi, nu în ultimul rând, priceperea în 
materie de poker. Duduia şi Carol sunt buni jucători de 
cărţi. Pentru a-şi asigura sprijinul lor în afaceri, se zice că 
inginerul Malaxa i-ar lăsa să câştige sau ar depune, înaintea 
începerii jocului, pe scaunele pe care urmează să se aşeze 
participanţii, câte 100.000 de lei. Cum Carol trăieşte singur 
la Palatul Regal pe care arhitectul Arthur Lorenz îl 
restaurează şi îl extinde în stil englezesc Adams, Curtea 
Regală şi-a pierdut strălucirea de altădată. Regele e zgârcit, 
o trăsătură de familie a Hohenzollernilor, la masa lui se 
servesc numai trei feluri, iar după primul fel el îşi aprinde 

deja o ţigară, îi place bucătăria românească, dar, in 
general, duce o viaţă frugală. Curtea lui Regală pare lipsită 
de viata, amortita şi mohorâtă, încât un om care a slujit trei 
generaţii de monarhi e nevoit să remarce că „au dispărut 
ceaiurile, concertele, seratele, micile adunări intime 
prezidate de o regină, care dădeau oarecare farmec curților 
lui Carol | şi Ferdinand. Astăzi regele nu mai vede toată ziua 
decât miniştri şi oameni politici..."111. 

De fapt, noua Curte Regală se alcătuieşte treptat în Aleea 
Vulpache din diplomaţi, oameni de afaceri, investitori 
străini şi, mai cu seamă, din reprezentanţi ai burgheziei 
financiar-bancare a vremii, de care Carol are nevoie ca să-i 
susţină si sponsorizeze proiectele de modernizare şi 
industrializare a ţării, să mijlocească împrumuturi externe 
convenabile, să creeze locuri de muncă şi să diminueze, pe 
cât posibil, efectele dezastruoase ale crizei economice. Unii 
dintre ei s-ar numi azi lobbysti. Marii industriaşi, ca Malaxa, 
finanţează partidele politice în funcţie de interesele proprii. 
Alţii, ca Max Auschnitt, care crease la Reşiţa cel mai mare 
combinat siderurgic din România, vor cădea în dizgrație de 
îndată ce se află despre comisioane impuse investitorilor 
germani şi care se spune că ar fi fost destinate regelui. 
Poliţia şi serviciile de informaţii îşi au reprezentanţii lor în 
noua Curte de unde sunt dirijate fragilele instituţii ale 
statului. Lumea vorbeşte cu teamă amestecată cu invidie 
despre  „camarilă”. Fusese altădată altfel? „Conform 
obiceiului pământului”, scrie un contemporan, „oricare 
guvern de aceea e pe lume, ca să fie la dispoziţia ultimului 
palavragiu, ca obiect de critică acerbă, de zeflemea şi de 
înjurături triviale”. De când Carol conducea ţara, „la ordinea 
de zi ajunsese flocăirea «camarilei»"”112. 

E o lume pe care Carol şi Elena Lupescu o cunoscuseră şi 
în cei cinci ani de şedere în străinătate şi care le era mult 

mai familiară decât aceea a marilor mosieri refractari la 
reforme, a aristocrației cu rădăcini fanariote care n-o uită 
pe principesa Elena ori a politicienilor care câştigă voturi de 
pe urma retoricii naţionaliste. Între oamenii mamei sale şi 
cei ai fostei soţii, având în urmă experienţa exilului, când 
guvernul liberal folosise toate resursele de care dispunea 
ca să-l urmărească, să-l calomnieze şi să-i împiedice 
întoarcerea în ţară, Carol nu are de ales decât să-şi creeze 
o Curte Regală în jurul femeii de care el nu se îndoieşte, 
Elena Lupescu. Maestrul de ceremonii al acestei Curți 
Regale noi, omul lor de încredere, e apreciat pentru 
inteligenţă şi loialitate. Puiu Dumitrescu „poseda percepţia 
rapidă a situaţiilor”, scrie Buhman despre el, „şi a avut 
marea calitate de a nu fi intrigant”. „Era băiat frumos, vioi, 
simpatic şi inimă bună, dar necopt sufleteşte [...] pentru 
marea şansă cu care l-a blagoslovit viata.”**7 

In atmosfera de mister şi bârfă care o înconjoară pe 
Elena Lupescu, o ieşire în oraş cu Puiu Dumitrescu, la ooră 
când străzile sunt pustii, dă imediat de bănuit celor 
însărcinaţi cu paza suveranului. Informaţia ajunge pe biroul 
secretarului de stat din Ministerul de Interne, Armand 
Călinescu: „Gabriel [Gavrilă] Marinescu a văzut noaptea, la 
şosea, pe Puiu D [umitrescu] cu doamna L [upescu] la brat. 
De aci, concluzia că ar întreţine relaţii amoroase”114. Îi lega 
o camaraderie veche în slujba lui Carol, dar Puiu 
Dumitrescu îşi pierde locul şi rolul fie în urma unei afaceri 
cu fabricare de batiste pentru militari, care îi compromite 
tatăl, pe generalul Dumitrescu, fie în urma relaţiei cu o 
femeie frumoasă şi cultivată, Ella Manu, despre care Elena 
Lupescu crede că îl foloseşte ca să ajungă la rege. 

Curiozitatea oamenilor de a afla cât mai mult despre 
viaţa Elenei Lupescu este atât de mare, încât adesea 
imaginaţia şi realitatea cu greu mai pot fi despărțite. Într- 

una dintre biografiile care i-au fost dedicate, autorul 
construieşte o scenă în care, în miez de noapte, Puiu 
Dumitrescu e chemat la vila din Aleea Vulpache, la o 
întâlnire secretă cu Elena Lupescu. Ochii ei catifelati îl 
învăluie şi îl iscodesc până în adâncul sufletului. Elegantă şi 
parfumată, poartă o rochie lejeră, în culori pale de albastru 
şi verde. Discuţia însoţită de mici gesturi aluzive se poartă 
gales, în jurul anilor de exil, al amintirilor de la Coésme, şi 
ajunge la Ella Manu şi la presupusele ei manipulări. Cum 
Puiu nu se lasă convins de această interpretare a legăturii 
lui cu Ella, Duduia îi spune că n-are nimic împotriva 
divorţului lui de actuala soţie, dar ţine să se despartă de 
iubita care, de fapt, tinteste la Carol. In schimb, daca el, 
Puiu, nu vrea altceva decât iubire, atunci ea i-ar putea veni 
în ajutor... În sfârşit, scena culminează cu Elena Lupescu 
azvârlindu-şi cât colo pantofii şi lăsându-şi rochia să cadă în 
clarobscurul încăperii, sub privirea vrajit-emotionata a lui 
Puiu Dumitrescu, în faţa acestei femei „goale, frumoase şi 
diabolice”, Puiu Dumitrescu ar fi recitat poemul /mn 
frumusetii al lui Baudelaire.115 Încheindu-şi elogiul cu versul 
„Rythme, parfum „lueur, 6 mon unique reine!”, el i-ar fi 
cules rochia de la picioare şi i-ar fi pus-o pe umeri, 
sărutând-o pe obraji. Apoi ar fi părăsit casa conştient că 
părăseşte tot: pe rege, funcţia, cariera, ţara... 

Adevărul era mult mai puţin romantic: Puiu Dumitrescu 
insistase pe lângă Carol s-o îndepărteze pe Duduia fiindcă 
prezenţa ei ar fi dăunat popularității regelui. Oricât i-ar fi 
apreciat loialitatea, regele socotea că viata lui privată îl 
priveşte exclusiv. Drept urmare, Dumitrescu va fi înlocuit cu 
un bărbat „arătos, îndrăzneţ, manierat când îşi dădea 
osteneala, elegant, bun dansator, stăpân pe limba 
franceză, tipul adevărat al ofițerului de cavalerie, dotat cu o 
bogată experienţă pe lângă sexul frumos”11€ şi care 


115 Vezi George de Berea, Comment épouser un roi?, La 
Pensée Universelle, Paris, 1983, p. 145. 
116 Eugeniu Buhman, op. cit., p. 382. 


impartaseste pasiunea regelui pentru masinile de curse: 
Ernest Urdareanu, varul diplomatului Nicolae Titulescu. 


Codreniştii au priză bună la Palat 


În curtea Palatului Regal, o mână de copii se fugăresc în 
pauza dintre două materii şi chiotele lor răzbat până în 
cabinetul de lucru al regelui şi până în Calea Victoriei. 
Printre ei apare adesea un băiat voinic, timid şi lent în 
mişcări, cu ochi albaştri în care curiozitatea abia ia locul 
tristetii. De dragul fiului său, Carol a inventat aşa-numita 
Clasă Palatină. Colegii lui Mihai sunt copii selectaţi din cele 
mai diverse medii sociale şi din toate provinciile României 
Mari. Doi dintre ei reprezintă minoritățile maghiară si 
germană. Copii de industriaşi, de ţărani, de intelectuali, de 
ofiţeri se prezintă zilnic la Palat, unde li se tin cursuri de 
istorie, geografie, literatură, gramatică, matematică, li se 
prezintă experimente ştiinţifice şi sunt îndemnați să-şi 
cultive îndemânarea într-un atelier de mecanică. 

Carol petrece puţin timp între zidurile Palatului Regal. 
Face vizite dese în ţară, e prezent la inaugurări de 
programe sociale, la deschideri de biblioteci şi cămine 
culturale săteşti, la conferinţe ale Academiei, la parade 
militare şi sportive, la deschideri de noi rafinării şi lansări la 
apă de nave comerciale. Cultura naţională are în rege pe 
cel mai entuziast şi mai statornic susţinător. Apelează la 
avocatul american William Nelson Cromwell, care înființase 
în anii '20, la cererea reginei Maria, Societatea „Prietenii 
României din America”, ca să obţină finanţare pentru un 
mare proiect educaţional împotriva propagandei bolşevice. 

Ori de câte ori se află la Palat, vocile copiilor îl umplu de 
bucurie şi de speranţă în tineretul ţării. Ţine ca Mihai să fie 
educat după cele mai moderne metode de formare a 
caracterului si întărire a rezistenţei fizice şi participă 


împreună la taberele şi reuniunile (jamboree) organizaţiilor 
de cercetaşi create de Carol încă înainte de război, pe 
vremea când era principe moştenitor. Urmărind mişcările 
de tineret, regele va reuni vechile Mari Legiuni ale 
Cercetaşilor şi Cercetaselor şi Marile Falange ale Strajerilor 
şi Străjerelor din  nou-înfiinţata Strajă a Ţării, sub 
autoritatea unui Oficiu de Educaţie a Tineretului Român 
(OETR). Speră să atragă de partea sa generaţia tânără. E 
mânat „de râvna nepotolită de reformator”, „urmăreşte 
identificarea progresului poporului, dându-şi seama că 
înainte de a se scoate națiunea din sărăcie - prin cultură si 
disciplină - cele mai bune intenţii sunt irealizabile”. De 
aceea stăruie, „cu adevărat fanatism, pentru educaţia 
copiilor prin cercetăşie, pre-militărie, sport etc. Educaţia 
englezească i se părea cea mai potrivită pentru dezvoltarea 
personalităţii, a inițiativei şi a curajului de a lua 
răspunderea”. 

Intre 1926 şi 1930, cât el nu fusese în ţară, un tânăr cu 
origini germano-poloneze, Corneliu Zelea Codreanu, 
preluase şi reînviase, cu ajutorul tatălui său, profesor de 
germană la Huşi, legiunile de elevi şi studenţi instruite în 
spiritul cercetăşiei inventate de generalul britanic Robert 
Baden-Powell. Zelea Codreanu fusese el însuşi iniţiat în 
noile metode de educaţie la şcoala militară de elită de la 
mănăstirea Dealu, creată după un model germano-britanic. 
Cum cercetaşii erau organizaţi în cuiburi, cohorte şi legiuni, 
şi în absenţa marelui comandant legionar care fusese Carol, 
legiunea înfiinţată de Zelea Codreanu acaparase, treptat, 
adolescenţii şi tinerii. Ca să devii membru legionar trebuia 
să te supui timp de trei ani, în mod exemplar, vieţii de cuib 
şi ordinelor, să urmezi un regim strict de viaţă militar- 
religioasă, iar apoi, odată primit în organizaţie, să dovedesti 
curaj, loialitate şi abnegatie. Cercetasii şi străjerii lui Carol 
acceptau pe oricine în rândurile lor. Organizaţia lui 
Codreanu căpătase aura unei confrerii rivale rezervată 

alesilor. 

Înalt, chipes, cu priviri otelite mistic, Codreanu e înzestrat 
cu un real talent de a organiza şi mobiliza tineretul. La 
începutul anilor '30, deşi lipsit de calităţi oratorice şi cultură 
politică, el reuşise să obţină un loc de deputat în parlament 
pentru gruparea care-i purta numele (ulterior partidul Totul 
pentru Tara). Prim-ministrul țărănist Alexandru Vaida- 
Voevod, care finantase, cu intenţii carliste, organizaţia lui 
Codreanu, vedea cum, pe măsură ce popularitatea lui 
creştea, loialitatea declarată monarhiei se schimba în 
competiţie pentru putere: „în timpul absenței lui Carol, 
Codreanu se obişnuise cu iluzia că moştenirea generaţiei 
bătrâne - regenti, conducători de partide - îi va reveni 
mură în gură. Reîntoarcerea şi activitatea Regelui îl 
stânjeneau la tot pasul”118. Codreanu începe să-şi dispute 
cu regele autoritatea asupra tineretului. Totuşi, Vaida- 
Voevod încearcă să aducă lucrurile în matca lor firească şi îi 
atrage atenţia deputatului că programul său politic nu 
poate fi o simplă enuntare de lozinci antisemite. Pentru o 
activitate politică importantă, ar fi fost nevoie de un proiect 
de ţară autentic. 

Ajutat de profesorul filogerman Nichifor Crainic, 
Codreanu şi-a schimbat discursul parlamentar, iar Vaida- 
Voevod, după ce a mai făcut şi el unele corecturi, i l-a 
prezentat regelui spre aprobare. Carol a fost mulţumit să 
recunoască în noua versiune a textului ideile la care ţinea 
el însuşi: respectul faţă de monarhie, ideea naţională, 
dragostea de patrie şi de moşie. Fusese eliminată orice 
afirmaţie antisemită. Dar Codreanu nu are vocaţie politică. 
El are structură de militar muncit de câteva idei simple si 
de dorinţa de a le pune în aplicare prin luptă şi mai puţin 
prin negocieri politice. La rându-i, regele cunoaşte bine 
partidele politice şi pe cei care le conduc şi ştie că România 
Mare nu este o monarhie constituţională comparabilă cu 
cea britanică. Şi nici o democraţie modernă ca cea 

americana, descrisă de unul dintre gânditorii lui politici 
preferaţi, James Bryce. Tradiţia parlamentară a României e 
încă fragilă şi păstrează vechi reflexe fanariote de corupţie 
şi slugărnicie. România Mare nu are nici educaţie politică, 
nici exerciţiul democraţiei. Dominând o populaţie în mare 
măsură analfabetă, partidele nu sunt deprinse - ori dispuse 
- să încurajeze calitatea de cetăţean a alegătorului. 

După dublarea teritoriului ţării în 1918 şi introducerea 
votului universal în 1919, apăruseră noi partide şi grupări 
politice, care făceau alianţe după cum le dictau interesele 
de grup, cu unicul scop de a ajunge la putere. Carol e de 
părere că singurul mediator în stare să disciplineze viaţa 
politică rămâne monarhul. „Rolul suveranului e să 
cântărească ce este realmente de interes public. [...] În 
România, rolul monarhului este diferit faţă de alte ţări, 
unde regele face ce îi spun miniştrii să facă. La noi miniştrii 
fac ce le spun eu să facă, şi asta din pricina partidelor şi a 
politicii din ţara noastră. Aici numai suveranul poate 
menţine stabilitatea şi o linie dreaptă între partide”, îi va 
spune Carol unui ziarist britanic.2?9 Într-o lume împărţită 
între Rusia lui Stalin şi ameninţarea fascistă, regele vrea să 
pună cât mai repede în aplicare un proiect de 
industrializare a ţării. Pe fondul crizei economice, al 
grevelor studenţeşti, al protestelor muncitoreşti, al 
nemulțumirilor din armată, al intarzierilor de luni de zile la 
plata salariilor şi pensiilor, îşi vede însă confirmată părerea 
despre lipsa de eficienţă a politicienilor. Speră, pesemne, 
că ar putea să se folosească de organizaţia lui Codreanu. 

Aşa s-ar explica de ce, atunci când Ministerul de Interne 
propune măsuri împotriva legionarilor, apar informaţii că 
regele e la curent cu propaganda legionară, dar ,,codrenistii 
ar avea priză bună la palat”120. Un publicist şi deputat, Nae 
lonescu, apropiat de rege, promovase în ziarul său, 

Cuvântul, sprijinul lui Carol pentru „noua generaţie tânără, 
neuzată”, cu care regele ar fi dorit să guverneze ţara, 
încurajând curentul naţionalist. Va recurge, până la urmă, 
la legionari? In succesiunea de partide care se perinda la 
guvernare de la revenirea lui Carol în România, mai rămâne 
să fie testati, spre a fi şi ei compromişi de corupţie şi 
ineficienta ca toţi ceilalţi, liberalii. „Până nu am încercat si 
uzat şi pe liberali, până nu am făcut dovada că nici ei nu 
pot scoate căruţa din noroi”, nu se poate instaura un regim 
autoritar, i-ar fi spus regele lui Constantin Argetoianu în 
noiembrie 1933. In aceeaşi lună, Carol cere demisia 
guvernului condus de ţărănistul Vaida-Voevod. În locul lui, îl 
numeşte premier pe liberalul I.G. Duca, cel care se 
împotrivise public revenirii lui în tara si pe care regele il 
socotea un politician oportunist, viclean si periculos. 

Cum ascensiunea, demonstrațiile şi provocările 
antisemite ale gardiştilor îi îngrijorează şi pe diplomaţii 
ţărilor aliate, mandatul lui Duca are drept prioritate 
desfiinţarea organizaţiei. Acţiunile lor luaseră forma 
amenințărilor personale. „Am dovezi”, i-ar fi spus el Elenei 
Lupescu, „că se pregătesc să vă omoare. Că dumneata i-ai 
sucit capul regelui şi conspiri cu jidănimea mondială 
acapararea României”121. Nu este exclus ca regele să fi fost 
informat de agenţii Sigurantei şi despre alte afirmaţii făcute 
de Codreanu în casa unei anume Florica Crăciunescu, 
verişoara soţiei sale: „Nu este îndepărtată vremea”, ar fi 
spus cel supranumit Căpitanul, „când voi veni la putere; 
curentul popular creşte în favoarea mea şi «Vodă» o să 
trebuiască să mă cheme. Mă fac că primesc şi a doua zi 
douăzeci de legionari înarmaţi până în dinţi pun mâna pe 
Rege, şi [eu] îi spun: Ori îmi dai dreptul de guvernare, ori, 
dacă nu, termin cu tine”122. 

Până la sfârşitul anului sunt arestaţi aproape 2.000 de 
legionari. Potrivit estimărilor lui Codreanu, numărul celor 

afectati de masurile luate de Duca ar fi fost de 10.000. Pe 
10 decembrie, guvernul dizolva Garda de Fier. Misiunea 
fusese indeplinita si, pe 29 decembrie 1933, prim-ministrul 
soseşte la Sinaia cu trenul de dimineaţă ca să-l informeze 
pe rege despre rezultatele măsurilor aplicate împotriva 
legionarilor. După audienţă, rămâne la masă la Castelul 
Peleş. Are de gând să se întoarcă la Bucureşti cu ultimul 
tren de seară, care pleacă la ora 21.05, dar se anunţă că va 
avea întârziere. 

La ora 22.00, când Duca e adus cu maşina de la Peleş, în 
gară e frig şi aproape pustiu. Pe peron, în lumina cetoasa a 
felinarelor, îl aşteaptă trei legionari înarmaţi, care îl ucid cu 
câteva focuri de armă. Principalul atentator, Nicu 
Constantinescu, de 29 de ani, e funcţionar la compania de 
transport public din Bucureşti. Complicii săi, lon Caranica şi 
Doru Belimace, sunt studenţi macedoneni. Abreviindu-le 
prenumele, simpatizanţii legionari îi vor numi „nicadorii”. 
Instiintat telefonic despre asasinarea lui Duca, regele 
ordonă să-i fie depus cadavrul la Castelul Peleş. 

Întreaga clasă politică şi opinia publică sunt cuprinse de 
groază. Conducerea guvernului îi e încredinţată pentru 
câteva zile lui Constantin Angelescu, iar cea a serviciului 
regal de la Sinaia, lui Ernest Urdăreanu. In noaptea aceea 
sunt arestaţi principalii membri ai Gărzii de Fier. Codreanu 
e de negăsit. Ar fi stat ascuns la o rudă a Elenei Lupescu, 
care primise de la Palat o indicație scurtă: „Mosafirul să 
rămână”123. Anul 1934 începe cu un nou guvern, condus de 
Gheorghe Tătărescu, din aripa „tinerilor” liberali, şi cu 
procesul „nicadorilor”, care sunt condamnaţi la muncă 
silnică pe viaţă. 

Totuşi, taberele de muncă ale legionarilor se înmulţesc 
nestingherite potrivit unui concept pe care Zelea Codreanu 
îl promovează ca „început de revoluţie în mentalitatea 
curentă. Toată lumea din jur - ţărani, muncitori şi nu mai 
puţin intelectuali - se aduna plină de curiozitate să ne 

priveasca. [...] Lumea asista la sfarmarea unei mentalitati 
stăpânitoare pana atunci: e ruşine pentru un intelectual sa 
muncească cu braţele, mai ales în muncile greoaie, 
rezervate în trecut robilor sau claselor dispreţuite”124. 

După asasinarea lui Duca, următoarea tabără de muncă 
deschisă de legionari în staţiunea Carmen Sylva (Eforie 
Sud), de pe malul Mării Negre, se află în apropierea vilei 
unde-şi petrece adesea vacantele Elena Lupescu. Nu se 
simte nevoia unor măsuri speciale de securitate. 
Industriaşul Nicolae Malaxa, unul dintre prietenii Duduii şi ai 
lui Carol, finanţează, se pare, şi Garda de Fier. Intrebată, la 
un moment dat, la Bucureşti, cum de nu se teme să circule 
cu maşina fără pază, Elena Lupescu ar fi răspuns râzând: 
„Plătim destul de mult ca să nu risc nimic din partea 
legionarilor...” 15 

Amanta ideala 


De aproape zece ani, de cand ea si Carol sunt de 
nedespartit, Elena Lupescu traieste mai multe vieti intr-una 
singura: viata ei cu Carol, care o adora si pe care ea il 
iubeste interpretand cand rol de mama, cand de fetita 
neajutorata, viata de regina fără titlu a unei Curti 
improvizate in casa din Aleea Vulpache, viata solitara a 
unei femei pe care familia regala o dispretuieste si o 
respinge, viata de „duşman al poporului”, viata de 
„jidoavcă cu părul roşu” ori „jidoavcă imputita”, pe care şi-o 
descoperă în gazetele româneşti, şi aceea de curtezană din 
galeria amantelor celebre, ca doamna Du Barry sau 
marchiza de Pompadour (amantele lui Ludovic XV). Ziarele 
străine o numesc „Du Barry din Balcani”. 

În zilele în care Carol participă la diferite evenimente 
publice, are întruniri cu miniştri şi ofiţeri, e plecat în vizite 
de lucru sau la o partidă de vânătoare împreună cu Mihai, 
Duduia pregăteşte dineurile pe care le organizează seara şi 
masa de poker, citeşte ziare sau romane de dragoste 
frantuzesti, îşi alintă câinii de companie sau se retrage din 
când în când în micul salon unde se află portretul lui Carol 
şi unde îşi ţine bijuteriile, ca să mai arunce o privire asupra 
pietrelor preţioase care, în lumina de miere a după- 
amiezilor, îi lasă pe pielea alba mii de sclipiri 
incandescente. Comandate la bijutieri de la Paris, Londra 
sau Anvers, colierele, bratarile, inelele, broşele, cerceii, 
diademele primite de la Carol au fiecare câte o poveste 
legată de aniversări, evenimente şi momente ale vieţii lor 
intime, din culisele activităţii publice a monarhului. 

În primii ani ai domniei regelui, Duduia dă dovadă de 


mult bun-simt, şi înalții funcţionari ai Palatului remarcă 
amabilitatea, prietenia şi dorinţa ei de a face mici servicii 
celor care i le cer. „inteligentă şi veselă, dotată cu o 
memorie excelentă şi bună cunoscătoare de oameni, era în 
stare să distreze toată societatea cu _ istorisirile şi 
comentariile ei totdeauna interesante şi pline de haz”, scrie 
Eugeniu Buhman.??® Un ziarist american contemporan, John 
Gunther, o descrie, la rândul lui, ca pe o femeie foarte 
inteligentă, una dintre femeile cele mai remarcabile ale 
epocii şi o amantă ideală, anacronică prin exemplaritatea 
ei: e de o discreţie desăvârşită (abia dacă a văzut-o cineva 
în afara cercului ei restrâns de prieteni), nu e avară, fiindcă 
pe timpul exilului a învăţat valoarea banilor (multă lume 
crede că, dimpotrivă, e cum nu se poate mai avară...), îi e 
credincioasă regelui, oricâte bârfe ar circula despre alte 
presupuse aventuri, şi nu rămâne însărcinată.1?7 S-ar putea 
adăuga si că îl rasfata pe fiul regelui, Mihai, cu daruri si 
atenţie maternă. In perioada exilului lor, Duduia făcuse, 
într-adevăr, o operaţie, probabil o legare a trompelor 
uterine, care să o împiedice să aibă copii. Se va lupta apoi 
ani de zile cu efectele nedorite ale operaţiei, trecând de la 
perioade de îngrăşare excesivă la perioade de slăbire 
exagerată. 

Corespondenta săptămânalului american Newsweek la 
Bucureşti, Rosie G. Waldeck, necruțătoare altminteri cu 
Carol şi cu Elena Lupescu, deşi nu i-a întâlnit niciodată, se 
vede silită să accepte si ea ceea ce multora li se pare de 
neconceput: „sexul şi banii nu ajungeau să explice de ce 
două făpturi reci, egoiste şi nestatornice rămâneau 
împreună în pofida propriilor lor interese şi cu mari 
sacrificii. Erai tentat să crezi că în acest caz era vorba de 
dragoste adevărată!?8. Nepotul lui Zizi Lambrino şi al lui 

Carol va ajunge la aceeaşi concluzie: „Dragostea lui pentru 
doamna Lupescu, iubita lui Duduie, era adevărată. Nu 
putea fi desigur vorba de-o aventură. Viaţa lui s-ar fi 
simplificat mult dacă ar fi avut alt fel de legături, dar [...] 
nutrea o adevărată pasiune pentru această femeie”??9. 

Adevărată e şi dragostea ei pentru Carol. Deşi nu puţine 
au fost situaţiile în care s-ar fi gândit să-l părăsească, Elena 
Lupescu îi rămâne parteneră credincioasă. În ceasurile de 
singurătate îşi face curaj pentru timpul pe care îl va petrece 
cu Carol, spunându-şi că „trebuie să mă arăt totdeauna 
într-o dispoziţie bună, orice s-ar întâmpla, şi să mă silesc a 
lua lucrurile filozofic. Lumii nu-i plac oamenii trişti. Astfel de 
oameni sunt numiţi «posaci», şi posacii n-au nici o căutare, 
oricât ar fi cerul de întunecat, soarele poate să se ivească şi 
să spargă, cu razele sale, nourii grei. Dacă sunt mai 
întristată şi mă simt singură, caut, pe biroul meu, o mică 
epistolă de simpatie trimisă mie de o doamnă americană, 
cu un citat din filozoful Emerson: «Lumii îi este uşor să 
trăiască după părerile lumii; este lesne pentru un solitar să 
trăiască după voia lui; dar omul cu adevărat mare este 
acela care, în mijlocul mulţimii, cu o pricepere desăvârşită, 
ştie să-şi păstreze independenţa singurătăţii»”150. 

Duduia va fi recitit, poate, cuvintele lui Emerson şi în 
sâmbăta mare a Paştelui din anul 1934. În noaptea aceea, 
ca totdeauna la marile sărbători, ea trebuie să rămână 
acasă, în timp ce Carol urmează să participe la liturghia 
învierii de la biserica Domnița Bălaşa, împreună cu regina 


129 Paul al României, Carol al II-lea, Rege al României, 

Maria, Mihai si principele Nicolae, alaturi de membrii 
guvernului şi reprezentanţi ai clerului. Cu câteva ore 
înainte, sunt arestaţi mai multi căpitani şi locotenenti si 
câţiva civili. În fruntea arestatilor se află colonelul Victor 
Precup, cel care participase entuziast la revenirea lui Carol 
în România cu ani în urmă şi despre care se spunea că era 
un om curajos şi integru. Fusese decorat cu Crucea de Fier 
în Primul Război Mondial. Siguranţa descoperise că Precup 
şi ceilalţi ofiţeri plănuiau un atentat cu grenade asupra 
familiei regale. Atacul fusese programat să aibă loc în 
momentul în care familia regală ajungea la intersecţia Căii 
Victoriei cu Bulevardul Elisabeta, iar biserica ar fi fost luată 
cu asalt. 

Mobilul atentatului nu e limpede, dar la Ministerul de 
Interne se vehiculează două variante: „unii vorbesc de 
intenţia de a asasina pe d-na Llupescul. Alţii, de 
introducerea unei dictaturi  militare”131. La procesul 
complotiştilor, care are loc peste o lună, ei pretind că „au 
fost dirijati de o acţiune «patriotică» împotriva doamnei 
L[upescu]”132. E, de bună seamă, un pretext menit să 
distragă atenţia autorităţilor şi să îndrepte ziarele către 
ţinta lor favorită: partenera regelui. Era lucru ştiut că Elena 
Lupescu nu participa la activităţile publice ale lui Carol, că 
era exclus să apară alături de el, de regina Maria şi de 
membrii guvernului la vreo festivitate de orice fel şi că nu îl 
însoțea în seara aceea. Atunci, pe cine viza atentatul? Si 
cum de ajunsese colonelul Precup să conducă o tentativă 
de lovitură de stat? Agenţii Sigurantei dau, în rapoartele lor, 
detalii despre capii operaţiunii: „Precup şi Nicoară sunt 
masoni activi de rit ioanit din Transilvania, care au fuzionat 
încă de anul trecut cu masonii de rit scoţian, ambele rituri 
fiind sub obedienta Marii Loji Naţionale din România, de sub 
şefia lui  Pangal”1%. Constantin Argetoianu, şi el 
francmason, îi spusese de mult regelui că în România ar fi 

potrivit un regim autoritar. Intentia ofiterilor pare atunci sa 
fi fost schimbarea guvernului condus de Gheorghe 
Tătărescu, urmată de instaurarea unei dictaturi camuflate 
sub control masonic. Şi Carol dorea schimbarea Constituţiei 
în aşa fel încât monarhului să i se acorde un rol mai 
important în stat şi reformele să poată fi impuse de sus în 
jos, dar, prin educaţie, moştenire de familie şi opţiune 
politică, el era totuşi un susţinător al democraţiei „ghidate” 
monarhic. 

Argetoianu şi prietenul său Jean Pangal sunt nevoiţi să 
constate că, fără ca ei să fie informaţi, şi alţii fac jocuri 
politice în culise: mareşalul Averescu (Partidul Poporului), 
George Brătianu („tinerii liberali”) şi taranistul luliu Maniu 
semnaseră un acord de cooperare politică. După arestarea 
şi condamnarea grupului lui Precup, în rapoartele 
Sigurantei se vorbeşte despre posibilitatea detronarii 
regelui, iar Pangal, cunoscând vanităţile mareşalului, 
visează la reaşezarea alianțelor şi la instalarea unui guvern 
Averescu, convins că „în ce priveşte viitorul nu are de ce sa 
fie mai rău decât prezentul, oricâte nemulțumiri am 
provoca. Acel care va răspunde de schimbarea Constituţiei 
şi de tolerarea dictaturii noastre este Regele şi în cel mai 
rău caz el va plăti oalele sparte si pentru noi tot nu va fi 
mai rău, ci contrariu, fiindcă ştiţi cu toţii că noi, masonii, ne 
împăcăm perfect - şi chiar mult mai bine - într-un regim 
republican?34. Un intelectual care joacă şi el multiple cărţi 
politice, Nae lonescu, e gata să susţină prin articole 
publicate în presă instalarea unui guvern militar Averescu, 
care ar fi, crede el, ultima etapă înainte ca puterea să fie 
preluată de guvernul gardist. Pangal şi Argetoianu îl 
subestimează însă pe rege, după cum o subestimează şi pe 
Elena Lupescu, despre care au impresia că parcă ar vrea 
„să înrăiască lucrurile cât mai mult, să compromită pe rege 

şi apoi să poată ea sa plece cu el în străinătate, întrucât 
viata ei actuală de aci nu este deloc agreabilă”155. 

E drept că viaţa ei nu e uşoară, trebuie să fie mereu cu 
ochii-n patru, să-şi aleagă cu atenţie oamenii de încredere, 
să fie informată la zi despre propaganda împotriva ei şi 
tentativele de atentat. Visează la tihna cuibului casnic de la 
Coésme, dar, dacă acesta îi este planul, atunci nici planul 
ei, nici al celor doi masoni nu se îndreaptă deocamdată 
spre varianta dorită. Chiar dacă guvernul prim-ministrului 
Gheorghe Tătărescu, apropiatul lui Carol şi al Duduii, îşi va 
da demisia, regele îl însărcinează tot pe Tătărescu cu 
formarea unui nou cabinet. (Brunet şi cu faţa smeadă, 
Tătărescu să fi fost oare omul de încredere poreclit în 
scrisorile lor din 1930 Tiganul?) 


135 /bidem, p. 112. 


Varul Eduard VIII si Wallis Simpson 


Alaturi de alti regi ai Europei, de rude din Casa Regala de 
Windsor si de reprezentanti sositi din toate coloniile 
Imperiului Britanic, Carol păşeşte solemn în jalea 
maiestuoasă a cimpoaielor scoțiene care umplu tăcerea 
grea a doliului. Cortegiul funerar străbate bulevardele 
Londrei, îndreptându-se spre Piccadilly Circus şi Hyde Park, 
către Westminster Hall, unde va fi depus sicriul pentru 
ceremonia publică de rămas-bun. Într-o zi mohorâtă de 
ianuarie a anului 1936, după 26 de ani de domnie, regele 
George V, vărul primar şi prietenul de o viaţă al reginei 
Maria, e condus pe ultimul drum de o mare de oameni, în 
toată simplitatea măreției sale, cum anunţă la radio vocile 
grave ale crainicilor de la BBC. Înmormântarea are loc la 
Windsor. El fusese acel rege care, alertat de Maria, îi 
expulzase din Anglia pe Carol şi pe Elena Lupescu în 1928, 
cu prilejul primei tentative a lui Carol de a reveni în 
România. În conflictul dintre Carol şi fosta lui soţie, 
principesa Elena, George V se arătase totdeauna de partea 
ei. Ea era fiica celeilalte verişoare primare a regelui, Sofia a 
Prusiei. 

Orice va fi gândit Carol acum, ceremonia funerară, 
defilările, costumele de paradă, cuşmele înalte din blană de 
urs canadian ale gărzii regale, marşul de o precizie 
matematică al armatei britanice îi stârnesc admiraţia. 
Impusese şi el în România paradele fastuoase în ţinută de 
gală, cu galoane, decoraţii, cizme, căşti şi uniforme 
înzorzonate. La defilările armatei, regele apărea călare pe 
un cal alb, purtând cască imperială şi cu pieptul plin de 
găitane şi decoraţii. Rivalul lui, Codreanu, îl imita intrând în 


sate pe un cal alb si imbracat in costum national. 

Potrivit unei vechi tradiţii, la moartea suveranului, în 
balconul Palatului St. James care dă spre Friary Court apar 
ofiţerii regali din Ordinul Jartierei, purtând însemnele 
heraldice ale Reglatului şi ale Imperiului, şi se dă citire 
proclamatiei care îl anunţă pe noul rege: Eduard VIII, var 
de-al doilea cu Carol. In timp ce maestrul de ceremonii 
rosteşte cuvintele consacrate ,,...We, therefore, the Lords 
Spiritual and Temporal of this Realm, being here assisted 
with these of His late Majesty's Privy Council, with Numbers 
of other Principal Gentlemen of Quality, with the Lord 
Mayor, Aldermen, and Citizens of London, do now hereby, 
with one Voice and Consent of Tongue and Heart, publish 
and proclaim...”, incalcand toate regulile si protocoalele, 
noul rege urmareste ceremonia, de la o fereastra a 
palatului, împreună cu o americancă divortata, Wallis 
Simpson. Familia regală va interzice timp de zeci de ani 
difuzarea imaginii lor la fereastră, surprinsă de o cameră de 
luat de vederi oficială. 

Eduard e cu un an mai mic decât Carol. Are 41 de ani şi e 
socotit un prinţ charismatic, chipeş, bun vorbitor, cu enorm 
impact în rândul tinerilor, pe care i-a organizat încă din anii 
'20 în legiuni de cercetasi, şi foarte iubit de presă, chiar 
dacă ziarele îl descriau uneori ca pe un playboy atras în 
special de femeile măritate. Wallis Simpson e cu trei ani 
mai în vârstă decât Elena Lupescu. Are 40 de ani. E fiica 
unui negustor de faină prosper din Baltimore. Inteligentă, 
spirituală, dominatoare, emancipată, departe de a se 
încadra în modelul de frumuseţe al vremii, Wallis e lipsită 
de orice complexe. Nu a divorţat încă de cel de-al doilea soţ 
şi se află într-o legătură amoroasă cu un alt bărbat, dar 
Eduard e convins că este femeia vieţii lui. Membrii Casei 
Regale o numesc în şoaptă, cu oroare, that woman. 

Ca prinţ moştenitor, Eduard respingea modelul părinţilor 
săi şi era mult mai apropiat de oamenii obişnuiţi decât de 
aristocrația de la curtea regelui George V. Protocolul regal 


si complicatiile ceremoniilor traditionale il exasperau. Nu 
cultiva mai deloc Biserica Angliei, al carei conducator 
tocmai devenea. În schimb, noul rege împărtăşeşte cu vărul 
său Carol aceeaşi nerăbdare de a moderniza mentalitatile. 
La moartea tatălui său, când urcă pe tron, se află pe 
culmile popularității. Dar publicul britanic încă nu e la 
curent cu dorinţa lui de a se căsători cu Wallis Simpson. 
Prim-ministrul conservator Stanley Baldwin avea să-l 
descrie pe Eduard în cuvinte care amintesc de 
caracterizarea pe care i-o făcea regele Ferdinand fiului său 
Carol, comparându-l cu un svaiter cu prea multe găuri... 
Regele Eduard VIII, crede Baldwin, este pe jumătate copil şi 
pe jumătate geniu... 

Când presa publică primele articole despre povestea de 
dragoste a noului rege şi intenţia lui de a se căsători, 
destule ziare se declară încă de partea lui, iar un deputat 
conservator, Winston Churchill, se numără printre puţinii 
oameni politici care încearcă să amâne un deznodământ 
ireparabil. 

A întâlnit-o Carol pe Wallis Simpson cu prilejul şederii 
sale la Londra din acele zile de ianuarie? Probabil că nu, dar 
ştie, cu siguranţă, ce gândeşte familia despre viaţa 
personală a vărului său, la fel de hotărât să rămână alături 
de femeia iubită cum este şi el în privinţa Elenei Lupescu. 
Se împlineau doisprezece ani de când el şi Duduia erau 
împreună. La un moment dat, într-o scrisoare din 1930, o 
întrebase: „Vrei să renunţ la tot pentru tine? Dacă socoteşti 
că asta e singura soluţie, spune-mi şi o fac”. Dar ştia că ea 
voia ce voia el... Eduard VIII merge mult mai departe decât 
Carol. Americanca Wallis Simpson n-ar fi acceptat niciodată 
să ducă viaţa retrasă a Duduii, rămânând ascunsă în 
culisele vieţii lui Eduard, aşteptând ca regele să-i acorde 
câteva ceasuri furişe între întruniri politice şi protocolare, 
vizite de lucru, partide de vânătoare, ceremonii militare, 
călătorii în colonii sau reuniuni de familie. Când cei care 
văd în Wallis Simpson o ameninţare la adresa monarhiei şi 


a stabilitatii regatului incep sa transmita discret presei 
informatii ca regele ar bea cam mult, ca ar suferi de 
dependenta sexuala de Wallis Simpson sau ca ar fi instabil 
psihic, Eduard e impins pe calea fara iesire pe care varul lui 
român reuşise s-o evite. Pus să aleagă între tron si 
căsătoria cu Wallis Simpson, regele Marii Britanii alege 
abdicarea. 

La mai puţin de un an de la încoronare, la Castelul 
Windsor, Eduard VIII înregistrează ultimul său mesaj către 
tara: „Cunoaşteţi cu toţii motivele care m-au determinat să 
renunţ la tron. Vreau să ştiţi că luând această hotărâre nu 
mi-am uitat ţara şi imperiul, pe care am încercat timp de 25 
de ani, ca Prinţ de Wales şi ca rege, să le slujesc. Dar 
trebuie să mă credeţi când vă spun că mi-e imposibil să 
port povara grea a responsabilitatii şi să-mi duc la capăt 
îndatoririle de rege aşa cum aş dori fără ajutorul şi sprijinul 
femeii pe care o iubesc. Şi vreau să ştiţi că decizia îmi 
aparţine mie şi numai mie. Această decizie îmi aparţine în 
exclusivitate. Cealaltă persoană pe care o priveşte decizia 
mea a încercat până în ultimul moment să mă convingă să- 
mi schimb părerea. Am luat această decizie, cea mai 
serioasă din viaţa mea, gândindu-mă la binele tuturor”. 
Pare aproape o declaraţie inspirată de scrisorile vărului 
Carol din vremea exilului. Eduard continuă spunând că 
hotărârea i-a fost înlesnită de încrederea în calităţile fratelui 
său de a conduce ţara şi imperiul, alături de o familie 
minunată, ca a multora dintre britanici, dar care lui nu i-a 
fost hărăzită. Le mulţumeşte apoi mamei lui, familiei 
regale, partidelor politice, parlamentului, prim-ministrului 
pentru purtarea lor plină de consideraţie şi spune că e 
recunoscător publicului pentru căldura cu care l-a 
înconjurat întotdeauna. Anunţă, de asemenea, că renunţă 
la toate prerogativele regale şi la activitatea publică, dar că 
va fi oricând la dispoziţia suveranului dacă acesta va avea 
vreodată nevoie de el. „lar acum”, se încheie declaraţia 
difuzată de radio BBC pe 11 decembrie 1936, „avem cu 


toţii un Rege nou. Îi urez din toată inima lui şi vouă, poporul 
lui, fericire şi prosperitate. Dumnezeu să vă binecuvânteze. 
Dumnezeu să-l ocrotească pe Rege!”. Fratele lui Eduard, 
Albert, îi ia locul cu numele de George VI. Anul 1936 se va 
numi, în Anglia, anul celor trei regi: unul care moare, unul 
care abdică, unul care, cu totul nepregătit, preia povara 
coroanei. 

Criza constituţională din Anglia şi renunţarea la tron a 
unui rege care trăia cu o femeie „nerecomandabilă” îi 
preocupă pe taranistii intransigenti grupaţi în jurul lui luliu 
Maniu. Era imposibil să nu facă analogii cu situaţia lui Carol 
şi a Elenei Lupescu şi să nu spere în înlăturarea fie a 
Duduii, fie a regelui. Ei „exaltă [sic!] de bucurie” şi socotesc 
evenimentele de la Londra „o întărire a acţiunii lor”. „Incă o 
greşeală a lor”, comentează un țărănist mai lucid, Armand 
Călinescu.13% Pe Carol îl interesează însă prea putin situaţia 
vărului său britanic. La funeraliile regelui George V aflase 
că ministrul de externe, Sir Anthony Eden, negocia un plan 
secret cu Germania care viza remilitarizarea regiunii 
Renania în schimbul promisiunii cancelarului Adolf Hitler de 
a nu încerca modificarea frontierelor rezultate în urma 
Primului Război Mondial. Era o reacţie la semnarea în anul 
precedent a unui pact franco-sovietic de asistenţă mutuală. 
Pe 7 martie 1936, 30.000 de soldaţi germani au fost 
mobilizați pentru ocuparea Renaniei şi câteva mii dintre ei 
au înaintat în interiorul regiunii sprijiniți de forte de poliţie. 

În luna mai, secretarului de stat din Ministerul de Interne 
de la Bucureşti, Armand Călinescu, îi parveneau informaţii 
că „Regele Carol a făcut imense depozite la Banca Franţei, 
aşa cum făcea regele Alfons [XIII] în ajunul detronării sale” 
din 1931, precum şi la Banca Olandei. Ce evenimente grave 
se petrec în ţară? se întrebau guvernatorii celor două 
bănci.1*” Întors cu informaţii noi de la Londra, urmărind 
atent manevrele germane din Renania, Carol e în măsură 

sa stie mai bine decat oricine ca evenimente grave incep sa 
se petreaca deocamdata in afara tarii. 


Duduia nu se mai ascunde 


Aniversarea Zilei Restauratiei, din 8 iunie 1937, începe, 
ca de obicei, „cu o sărbătorire intimă, într-o comuniune 
sufletească cu D[uduia]”155. De asta dată, fiindcă a crescut, 
e mult mai apropiat de tatăl său decât cu ani în urmă şi a 
început să se simtă bine şi în preajma Duduii, la 
sărbătorirea intimă e prezent şi Mihai. O masă în trei, 
amintiri, glume, căldura familială a unui cămin la care toţi, 
fiecare în felul lui, visează cu nostalgie. Pentru rege e şi un 
prilej de bilanţ. Privind în urmă, îşi spune că „am dreptul de 
a fi mulţumit; fără nici un dubiu, constat că ţara a făcut 
progrese. Greutati, intrigi şi piedici au fost şi sunt; cu toate 
că n-am putut obţine complecta stabilitate politică pe care 
o doream, totuşi, în ciuda ei, s-a făcut un enorm pas 
înainte”13%. 

Cu timpul, prietenii care participaseră la revenirea lui în 
România în 1930 şi serbau an de an, alături de el, 
aniversarea s-au  împuţinat. Unii s-au îndepărtat 
nemulţumiţi că nu au fost recompensati cum ar fi sperat. 
Alţii au făcut greşeli impardonabile faţă de Duduia sau faţă 
de rege. Alţii au căzut în plasa vicleşugurilor politicianiste. 
În sfârşit, alţii au fost dezamagiti că regele nu renunţă la o 
femeie detestată de opinia publică şi s-au lăsat atraşi de 
mişcarea lui Codreanu. Printre aceştia se numără vlăstare 
de vita nobilă, mosieri, intelectuali şi foşti membri ai Curţii 
reginei Maria. Nici relaţiile cu familia regală nu sunt mai 

bune: principele Nicolae cere guvernului şi regelui 
recunoaşterea căsătoriei sale cu loana Doletti şi e revoltat 
că nu i se conferă acesteia titlul de principesă; pe Ileana, 
sora lor cea mică şi soţia arhiducelui Anton de Habsburg, 
preferata reginei Maria, Carol o ţine la distanţă şi nu îi 
permite să-şi nască primul fiu în România; cealaltă soră, 
Mărioara (Mignon), regina-mamă a lugoslaviei, îşi revine 
greu după asasinarea soţului ei, regele Alexandru, în 1934; 
Elisabeta, mai apropiată de Carol, a divorţat de Gheorghe 
(George) al Greciei în 1935 şi s-a întors în ţară. lar regina 
Maria, încă de la începutul anului 1937, nu mai e văzută la 
ceremoniile şi festivitățile publice. De câtva timp, e slăbită, 
bolnavă, locuieşte mai mult la Castelul Pelişor de la Sinaia, 
unde se află sub supravegherea medicilor Casei Regale şi 
unde e vizitată de doctori din străinătate. 

Ceremoniile oficiale de 8 iunie se deschid cu demonstraţii 
aeronautice pe Aerodromul Băneasa, urmate de o slujbă 
religioasă, acordarea de decoraţii, o masă festivă la care se 
tin discursuri şi o mare defilare sportivă a legiunilor de 
cercetaşi şi străjeri şi a tinerilor din cluburile sportive. 
Regele e plăcut impresionat, sperând că „în câţiva ani, cu 
perseverenţă, se vor creşte noi generaţii, într-un frumos 
spirit de cooperare cetăţenească”140, 

În zilele următoare are loc vizita la Bucureşti a 
preşedintelui Poloniei, Ignacy Moscicki, şi a unei delegaţii 
conduse de ministrul său de externe, colonelul Józef Beck. 
Vremea e caldă, iar capitala României e împodobită cu 
drapele şi flori. Cordoane de militari în uniforme de gală 
sunt înşirate pe străzi. În uralele mulțimilor care aclamă 
oaspeţii, regele Carol Il, membrii guvernului, deputatii, capii 
armatei conduc delegaţia poloneză în tribunele stadionului 
Academiei Naţionale de Educaţie Fizică, unde vor asista la o 
nouă demonstraţie sportivă a tineretului român. Totul a fost 
organizat cu precizie de secretarul personal al regelui, 
Ernest Urdăreanu, care, „pe lângă defectele sale şi, mai 

ales, supararile lui periodice, are, intr-adevar, un talent de 
a organiza aceste festivități. Are simţul acestor lucruri...”247. 

În timp ce oaspeţii străini admiră defilarea, ochii 
oficialităților române, ai ziariştilor şi ai curioşilor se 
îndreaptă pe furiş către tribuna oficială, unde, pentru prima 
oară, o văd pe Elena Lupescu. În absenţa reginei Maria, 
încurajat de rezultatele bune ale celor şapte ani de domnie, 
Carol a hotărât că Duduia trăise destul în culisele vieţii 
publice. Peste câteva zile, la un mare bal la care participă 
miniştri, diplomaţi, ofiţeri, investitori, va dansa cu membri 
ai corpului diplomatic, din nou, în văzul tuturor. 

În timpul vizitei oficiale a delegaţiei poloneze, e văzută şi 
în balconul clădirii Automobil Clubului Român, de unde 
urmăreşte parada militară organizată în cinstea inaltilor 
oaspeţi. Carol e fericit: Duduia i-a spus că „a fost perfect”, 
şi părerea ei îi dă încredere. Mândru, regele notează în 
jurnal: „Fără să mă laud, Armata noastră se prezintă 
perfect, şi nu numai la paradă. Se lucrează serios şi la 
instrucţia trupei, cât permit disponibilităţile bugetare. 
Lipseşte încă oareşicare întinerire a cadrelor, la care mă 
gândesc de câtva timp”12. Peste câteva luni, va completa 
peisajul armatei cu tuşe severe: ,,...in Armată este o boală 
cronică, se bate apa în piuă, Comandamentul s-a învechit, a 
pierdut din vigoare şi a crescut în favoritism şi admiraţie 
mutuală. [...] Şefii au, adesea, o indulgență criminală fata 
de subordonații lor, adevăratele valori sunt înecate în 
puhoiul mediocritatii conştiincioase...”1%% Unii dintre aceşti 
„şefi”, ameninţaţi cu trecerea în rezervă, nu ezită să-şi 
declare antipatia faţă de Elena Lupescu, pe care o socotesc 
o belea pe capul regelui şi al ţării. 

1937 pare să fie anul marilor demonstraţii militariste de 
putere. In februarie, pe străzile capitalei, lumea asistase la 
un marş funebru de o amploare nemaivăzută până atunci în 

Romania. Aproximativ 2.000 de legionari in camasi verzi, in 
frunte cu Căpitanul în ţinută de doliu, cu un cap mai înalt 
decât mulţi dintre participanţi, însoţiseră în cortegiu 
funerar, formând o imensă cruce vie, sicriele a doi dintre 
fruntaşii Gărzii de Fier, lon Mota şi Vasile Marin, ucişi pe 
frontul Războiului Civil din Spania. Printr-o circulară a 
patriarhului fuseseră autorizaţi să ia parte la procesiune 
zeci de preoţi şi câţiva mitropoliți. Se remarcase, de 
asemenea, prezența unor ambasadori acreditaţi la 
Bucureşti. Secretarul de stat din Ministerul de Interne, 
Armand Călinescu, nota cu îngrijorare că astfel „ieşeau la 
iveală adeziuni numeroase în lumea bună, ofiterime, 
profesori”144 la Mişcarea Legionară. De fapt, legionarii au 
acum membri şi simpatizanți în toate instituţiile statului şi 
în parlament. Au atras de partea lor deopotrivă muncitori şi 
intelectuali, oameni politici şi ofiţeri de rang înalt, au creat 
un fel de stat subteran. O buna parte a taranistilor grupaţi 
în jurul lui luliu Maniu simpatizează cu gardistii. 

Graţie marşului deopotrivă religios şi militar organizat la 
înmormântarea lui Mota si Marin, popularitatea Gărzii de 
Fier depăşise orice aşteptări. Regele începea să se 
convingă de primejdia pe care o reprezenta organizaţia lui 
Codreanu. „Spre a rupe pe rege de gardă”'4%5, prim-ministrul 
Tătărescu numise un subsecretar de stat în Ministerul de 
Interne care să se ocupe de suprimarea gardiştilor: pe 
fostul şef al Poliţiei, colonelul Gavrilă Marinescu. El face 
parte din cercul oamenilor de încredere care l-au 
întâmpinat pe Carol în seara sosirii la Bucureşti, cu şapte 
ani în urmă, şi care participă adesea în casa Duduii din 
Aleea Vulpache la o partidă de poker. Încă din luna martie, 


Gavrilă Marinescu avea un plan pe care i-l prezentase 
regelui: „să suprime pe Codreanu şi vreo 30 [de] gardisti 
principali”. In acest scop, formase „echipe de 200 de 


puşcăriaşi, cu care va da lovitura într-o noapte”, convins 

fiind „că, daca nu-i suprimă el, vor cădea, el si Rex apoi, 
victime”146. Aparițiile publice ale Duduii din vara aceea sunt 
percepute de legionari drept insolentă provocare. Regele e 
de acord să fie transmise semnale şi avertismente din care 
toată lumea să înţeleagă că el nu (mai) protejează 
mişcarea lui Codreanu. 

Sirena fara scrupule 
Si regina fara putere 


Daca e adevarat ca multi barbati cauta, constient sau nu, 
Sa regaseasca in femeia iubita ceva din felul de a fi al 
mamei lor, atunci, dintre toate femeile din viata lui Carol, 
nici una nu-i seamănă poate mai bine reginei Maria decât 
Elena Lupescu: e puternică, neinfricata, diplomata, 
intrigantă la nevoie, maternă, dominatoare prin inteligenţă, 
energie şi umor, independentă şi atrăgătoare. Flirtează cu 
bărbaţii care roiesc în jurul ei. Elenei Lupescu îi lipseşte, de 
bună seamă, statura aristocratică a reginei Maria, dar 
învaţă repede şi trebuie să fi fost conştientă că, în ochii lui 
Carol cel puţin, ea umple nu numai un gol de statornică 
afecţiune, ci şi golul de strălucire şi autoritate lăsat în urmă 
de mama lui, care acum e bolnavă. 

Prima şi singura întâlnire a celor două femei s-ar fi 
petrecut într-o după-amiază, când, alarmată de grozăviile 
din presă despre Elena Lupescu, despre cercul de afacerişti, 
bancheri şi industriaşi format în jurul ei şi despre influenţa 
pe care această femeie o avea asupra lui Carol, regina 
Maria ar fi dat buzna pe porţile mari ale Palatului Regal şi, 
înainte să se dezmeticească corpul ofiţerilor de cavalerie 
din garda regelui, ar fi năvălit ca o walkirie în cabinetul 
fiului ei. Intrând, ar fi apucat să surprindă cu privirea 
poalele unei rochii mov, culoarea ei preferată, strecurându- 
se pe uşa care dădea spre secretariatul suveranului. Maria 
îl lasă pe Carol naucit de apariţia ei neasteptata si 
urmăreşte rochia mov până în biblioteca regală. În sfârşit, 
cele două femei se află fata-n fata. Cu ani în urmă, Duduia 


visase la aceasta clipă şi îşi inchipuise cum ar fi căzut ea la 
picioarele reginei si i-ar fi impartasit dragostea ei pentru 
Carol. Ştia ca, pentru Maria, ea era o „sirenă fără scrupule”, 
„femeia pătimaşă” care i-a atras fiul pe calea pierzaniei, 
„mai presus de puterea lui de rezistenţă, căutând, prin 
toate mijloacele, să-i distrugă caracterul”, înţelegea că 
regina „nu poate sau nu vrea să priceapă că fiul ei mă 
iubeşte cu o pasiune totală, că ne iubim şi suntem un 
singur trup şi un singur suflet”, dar ar fi convins-o poate că 
„unirea noastră este o unire de dragoste adevărată. Oh, de 
ar şti dânsa cât mi-e de scumpă, în sufletul meu, fericirea 
lui Carol! Am toată nădejdea că odată ea va înțelege”. 

Acum, aflându-se în faţa ei, Duduia încearcă să-şi adune 
cuvintele. Regina o întreabă ce caută în biblioteca regelui. 
„Maiestate”, ar fi răspuns ea, „am venit în vizită la stăpânul 
meu, care este iubirea vieţii mele...”. Maria ar fi privit-o cu 
dispreţ uimit, spunându-i că, dacă ar fi ştiut că ea îi va lua 
locul reginei Elena, nu s-ar mai fi chinuit să-şi smulgă fiul 
din braţele primei lui soţii, Zizi Lambrino... Apoi, Maria s-ar 
fi întors în cabinetul lui Carol, înainte de a ieşi trântind uşa, 
i-ar fi spus regelui:, Această femeie e nenorocirea vieţii 
tale..."14% Cu Zizi Lambrino şi cu Sitta, regina Maria se 
descurcase uşor. Autoritatea ei nu fusese o clipă pusă sub 
semnul întrebării. Dar iată că Duduia îi luase locul în inima 
lui Carol. „Nici nu pot să-mi închipui viaţa fără ea”, scria el 
în jurnal!%, în timp ce regina cu greu îşi poate închipui că 
măreţia ei apune în sufletul acestui fiu răzvrătit. 

Adesea Duduia pleacă la Paris, Viena sau Zurich fără 
Carol şi petrece scurte vacanțe cu rude şi prieteni. In 1937, 
cum regele va face vizite în Franţa, Anglia şi Belgia, vor 
pleca amândoi în străinătate şi se vor întâlni la Coésme 
pentru două zile, în care Carol a putut din nou „să se 

cufunde în dragostea lui nesfârşită” pentru ea.150 lar în 
Elveţia se văd cu doctorul Serge Voronoff, mai vioi ca 
niciodată, şi cu Gerty, tânăra lui soţie, şi petrec alte câteva 
zile de vacanţă. Când revin în ţară, sunt împreună la 
festivitățile dedicate Zilei Marinei şi, mai apoi, la ceremonia 
la care lui Mihai i se acordă gradul de ofiţer. Duduia are loc 
rezervat în tribuna oficială. „Atât de tare ne-am legat în 
aceşti ani, dragostea a devenit aşa de puternică şi de 
serioasă, încât face parte chiar din fiinţa noastră”, va scrie 
Carol în jurnal.151 

Evenimentele petrecute la Eforie Sud în vara aceea nu 
par să-i trezească regelui bănuieli. Încă din vremea exilului, 
Duduia era apropiată de un aviator bogat, decorat în război 
şi preşedinte al Ligii Aviatorilor Români, Virgil Kerciu. 
„Sumbrul ambițios” şi „fanfaron cu sufletul mohorât”, cum 
îl descrie Eugeniu Buhman pe rivalul său, secretarul 
personal al regelui, Ernest Urdăreanu, i-ar fi oferit lui Kerciu 
bani ca să fugă în lume cu Elena Lupescu. Dar acesta i-a 
dezvăluit Duduii complotul pus la cale de Urdăreanu, iar ea 
l-a informat pe Carol. Are loc o anchetă internă, „Urdăreanu 
e pus la arest în camera sa şi toate persoanele grupului de 
lângă Duduia sunt cercetate rând pe rând”. Ancheta care 
„s-a întins şi asupra altor persoane” se încheie spre miezul 
nopţii, iar lui Urdăreanu i se ordonă să-l însoţească a doua 
zi pe rege la Bucureşti pentru a fi cercetate documentele 
Cancelariei Regale, aflate în grija sa. Urdăreanu şi-ar fi dat 
apoi demisia şi ar fi plecat în Franţa, de unde o ameninţă 
însă pe Duduia că va publica scrisori de dragoste primite de 
la ea. „Le mai cetise, de altfel, şi aici în ţară la unii intimi”, 
comentează Buhman, care pretinde că urmărise „zi cu zi şi 
lună cu lună progresul intimitatii raporturilor dintre aceşti 
doi şi, cum era greu pentru dânşii să se ascundă de atâta 
lume ce roia în jurul lor, situaţia a devenit destul de 
limpede şi uşor de tălmăcit”. Urdăreanu, „mare amator de 

jocuri de noroc, îndrăzneţ ca toţi disperatii vieţii”, jucase 
„partida sentimentală cu Duduia” şi o câştigase, filozofează 
cronicarul evenimentelor.1%2 Însoţită de un cuplu de prieteni 
de încredere, Elena Lupescu face un drum cu maşina la 
Paris, se întâlneşte cu Urdăreanu şi îl convinge să nu 
publice scrisorile. Poate că le şi recuperează. În orice caz, îi 
promite în schimbul lor că va fi reprimit în cercul restrâns al 
regelui şi, mai mult decât atât, va obţine o titulatură care 
nu existase până atunci la Curtea Regală a României: 
gradul de şambelan. 

De acum încolo, Urdăreanu e considerat de mulţi drept 
eminenta cenusie din anturajul regelui şi al Duduii, şi 
relatarea lui Buhman este pesemne adevărată. El este, în 
orice caz, mai credibil decât Elena Lupescu, obişnuită să se 
ascundă nu numai în viaţa de fiecare zi, ci şi în puţinele ei 
declaraţii şi pagini de amintiri, menite să-i dezorienteze 
duşmanii şi detractorii, să-i îndrepte pe piste false sau să-i 
facă să creadă că au de a face cu o femeie naivă şi uşor de 
descifrat. Părerea ei despre Urdăreanu concordă însă în 
bună măsură cu aceea a lui Buhman: „Urât bărbat mai e şi 
Urdăreanu acesta, mic de statură, cu faţa de bube vechi, se 
vrea un Don Juan. Adevărul e că place la femei pentru că e 
inteligent şi şarmant. Joacă bine poker, deşi nu are prea 
mulţi bani. Carol se sfătuieşte cu el în toate chestiile. Şi 
mie, adesea, îmi e de folos. E loial şi discret. Cred că e 
îndrăgostit de mine, uneori când mă atinge tremură de 
dorinţă. Cred că ar fi un amant excelent. L-am ajutat să-l 
scoată pe Puiu din anturajul intim al regelui. Urdăreanu a 
avut grijă să-l calomnieze pe Puiu până ce la Carol au ajuns 
vorbe că Puiu ar umbla dupa Duduia”155. 

Buhman, care a văzut multe de-a lungul zecilor de ani în 
serviciul regilor şi reginelor României, cunoaşte şi reversul 
medaliei: strădaniile lui Urdăreanu pe lângă Duduia, scrie 
el, „n-au fost extraordinar de obositoare, dată fiind 

cunoscuta slabiciune a doamnei pentru farmecele sexului 
opus. Puiu Dumitrescu vorbeşte de ea în termeni pe care 
nu vreau să-i mai reproduc aci”154. Fostul secretar al regelui 
nici n-ar fi putut să vorbească altfel despre femeia care 
pusese capăt promiţătoarei sale cariere. 

Totuşi, regele ştie ce si cum se vorbeşte despre țesătura 
de interese şi traficul de influenţă din anturajul Duduii şi îi 
dă ordin şambelanului Ernest Urdăreanu să transmită din 
partea lui noului guvern că „oricine va veni, pentru orice 
chestiune, din partea d-nei L [upescu], la orice ministru sau 
autoritate, să fie imediat sanctionat*®®. Când guvernarea 
liberală a lui Tătărescu şi-a încheiat mandatul de patru ani, 
opoziţia ceruse să i se incredinteze organizarea alegerilor şi 
formarea unui nou guvern. Carol ar fi avut de ales între 
taranistii lui Maniu şi Garda de Fier a lui Codreanu. „Cu 
Maniu va fi greu”, cântărise el opţiunile, căci „experienţele 
din trecut nu mă încurajează să fac apel la el”. Cu 
Codreanu nu se putea colabora, pentru că „metodele 
teroriste ce le adoptase, antisemitismul violent, ideile vădit 
radicale în politica externă, răsturnarea alianțelor, legătura 
antinaturală de a se apropia numai de Germania” nu 
prevesteau nimic bun.15% Cumpănind asupra situaţiei, Carol 
îi incredintase organizarea alegerilor tot lui Gheorghe 
Tătărescu. 

Notându-şi în jurnal rezultatele obţinute de partide la 
alegerile din decembrie 1937, regele constatase că nici 
unul nu are cele 40% din voturi care să-i asigure 
majoritatea în parlament: liberalii - 35,9%, national- 
taranistii - 20,4%, Garda de Fier - 15, 5%, national-crestinii 
(O. Goga si A.C. Cuza) - 9,1%. Un pact electoral pentru 
corectitudinea votului semnat de Maniu cu Zelea Codreanu 
înaintea scrutinului fusese socotit de Carol cu totul imoral şi 

neloial. Nu-i rămăsese decât să încerce formarea unui 
guvern din national-crestini şi din ţărănişti disidenti, despre 
care ştia că se înţeleg bine în privinţa desființării Gărzii de 
Fier. Acest guvern trebuia prevenit, aşadar, că regele nu va 
tolera tentative de trafic de influenţă în jurul Duduii. „Sunt 
perfect conştient”, scrie Carol în jurnal, „că o guvernare cu 
aceste elemente destul de hotărât antisemite nu va putea fi 
una de lungă durată şi că, după aceea, voi fi liber să pot lua 
măsuri mai forte, măsuri cari să ma descătuşească, atât 
ţara, cât şi pe mine, de tirania adesea atât de nepatriotică 
a meschinelor interese de partid”1%. 

Voi distruge Fiara 


Alexander L. Easterman era, la începutul anilor ‘30, 
redactor al ziarului britanic Da/ly Express pentru ştirile 
internaţionale şi corespondent-şef de politică externă al 
cotidianului londonez Daily Herald. Ştirea că România, o 
ţară semnatară de ani buni, împreună cu regatul lugoslaviei 
şi cu Cehoslovacia, a unui acord de cooperare economică şi 
ajutor mutual (Mica Antantă), ia măsuri împotriva evreilor a 
alarmat redactiile de pe Fleet Street. Formată în buna 
măsură pe baza relatărilor din presă, impresia 
occidentalilor despre Carol este că, pe terenul politicii, 
regele României este un vlăstar domnesc iresponsabil, 
nepriceput deopotrivă în materie de politică internă şi 
internaţională, cu capacitate intelectuală redusă, lipsit de 
viziune, un aventurier afemeiat care mai mult încurcă 
raporturile internaţionale, stârnind când confuzie, când 
uimire. 

Easterman banuieste că acest individ suferă de aroganta 
fără leac a inşilor mediocri ajunşi în funcţii de putere. Cum 
era posibil ca, într-o monarhie chipurile constituţională, în 
urma unui scrutin democratic, să fie chemată la guvernare 
o alianţă de partide care obținuse sub 10% din voturi, o 
adunătură de  exaltaţi religioşi, de conservatori 
ultranationalisti şi de rasişti antisemiti simpatizanți ai 
Fuhrerului Germaniei? Ce păzea acest rege care pur şi 
simplu ignora rezultatele alegerilor şi încălca principiile 
constituţionale, chit că, e drept, ţara lui era o democraţie 
destul de rudimentară? Pesemne că guvernul Goga nu era 
decât o perdea de fum menită să ascundă dictatura unui 
monarh pe care nimeni nu-l lua în serios, dar care, iată, era 


capabil de decizii grave. In Romania se abroga dreptul de 
cetatenie al evreilor intrati in tara dupa razboi, se anulau 
licentele de functionare a restaurantelor, carciumilor si 
tutungeriilor tinute de evrei, se suspendau ziarele conduse 
de romani de origine evreiasca, grupuri de huligani atacau 
pravaliile negustorilor evrei, se striga in gura mare ,,Afara 
jidanii!”, în facultăţi studenţii români îi luau la bătaie pe 
colegii lor evrei. lar prim-ministrul Goga îi declarase lui 
Easterman că se dorea eliminarea completă şi drastică a 
evreilor din societatea românească. Efectul asupra 
economiei e imediat: evreii îşi retrag depozitele de bani din 
România şi le transferă în străinătate, vând acţiunile pe 
care le deţin la firme, determinând căderea Bursei, 
alertează guvernele occidentale, care sunt aproape 
convinse că Regatul a virat în câmpul de influenţă al lui 
Hitler, într-un moment în care Mussolini invadase Abisinia, 
generalul Franco stăpânea Spania, iar Hitler încerca să 
provoace Cehoslovacia încurajând o revoltă a populaţiei de 
etnie germană din regiunea de graniţă a Sudeţilor. 
Easterman obținuse o audienţă si un interviu cu regele 
Carol Il şi avea de gând să-i pună întrebări despre toate 
acestea, convins fiind că avea să-l încolţească.158 

În după-amiaza aceea de ianuarie a anului 1938, Palatul 
Regal îi pare ziaristului o construcţie oprimantă de 
marmură şi aur, de o opulenţă ostentativă şi de un gust 
îndoielnic. Interiorul bine luminat, aerisit, cu covoare de 
plus, mobilă aleasă cu grijă şi tablouri care nu ranesc 
privirea îl mai consolează totuşi în timp ce aşteaptă să fie 
primit la rege. Când e condus la suveran de un ofiţer în 
ţinută de gală, cu trese, găitane şi ciucuri aurii şi purtând la 
şold o sabie strălucitoare, Easterman nu se poate abtine să 
nu-l compare în sinea lui cu o apariţie hollywoodiană 
alarmingly magnificent, de o îngrijorătoare măreție... 


158 Pentru interviul lui Easterman cu Carol II, devenit 
ulterior carte, vezi A.L. Easterman, King Carol, Hitler and 
Lupescu, Victor Gollancz Ltd., London, 1942. 


Carol il primeste zambitor, sezand la un birou de lemn 
masiv, pe care se află hârtii aranjate în ordine, o poză a lui 
Mihai, o călimară solidă şi două telefoane. În jur, mobilier 
plăcut, de om căruia îi place să reflecteze îndelung în tihna 
unei ţigări. O fereastră largă dă spre grădina din spatele 
Palatului. Regele îi pare mai înalt, mai bine făcut şi mai 
chipeş decât în fotografii şi având un aer anglo-germano- 
slav. Avea, în fond, o mamă englezoaică, un tată german şi 
o bunică rusoaică. Vorbeşte o engleză impecabilă, cu vag 
accent teutonic, bagă de seamă scotianul Easterman... 

De ce nu a fost respectat rezultatul recentelor alegeri şi a 
fost adusă la guvernare o alianţă de partide de orientare 
declarat nazistă? întreabă jurnalistul. „Spiritul Constituţiei 
noastre prevede că monarhul şi guvernul său acţionează 
împreună”, răspunde Carol. „Rolul suveranului este să vadă 
care este tendinţa populaţiei, şi nu se poate nega că în 
Romania preferința merge în direcţia naţionalismului 
extrem. A fost mai inteligent, aşadar, din partea mea, şi 
mai în acord cu sentimentul public, să chem la guvernare 
pe cel mai naţionalist dintre partide. Alegerea mea n-a fost 
determinată de ce se va spune în străinătate, ci de salvarea 
unei anumite situaţii în interes public.” Care era această 
situaţie? Carol îi explică pe larg ziaristului rivalitatile dintre 
mai vechii nationalisti antisemiti reprezentaţi de Goga si 
A.C. Cuza şi Garda de Fier şi cum aducerea lor la guvernare 
ar fi antrenat competiţia acestor formaţiuni politice pentru 
putere, demascând pericolele unei dictaturi de inspiraţie 
nazistă. Easterman nu se lasă uşor convins. Chiar dacă 
această strategie ar funcţiona, ce semnal transmite 
România în interiorul Micii Antante din Balcani şi ce vor 
înţelege aliaţii din Anglia şi Franţa? „Nu am adoptat nici 
fascismul şi nici un alt regim”, spune Carol. „Politica internă 
a guvernului meu e una, iar politica externa şi alianțele 
sunt alta. Nu e neapărat legătură între programul de 
guvernare a ţării şi politica externă. Eu sunt suveranul 
acestei ţări, iar guvernul este guvernul meu. Adică trebuie 


sa aiba aprobarea mea. in momentul in care nu mai sunt 
mulţumit de cum guvernează, am să-i cer schimbarea. 
Daca nu voi fi multumit de guvern, fi voi cere demisia...” 
Regele mai avusese si un alt argument in favoarea deciziei 
sale: „A existat o alianţă între Garda de Fier şi Partidul 
National-Taranesc intelegeti ce înseamnă asta? Garda de 
Fier nu e numai de un nationalism extrem, dar este o 
organizaţie teroristă şi se bucură de sprijinul şi ajutorul unei 
puteri străine - ştiţi la ce putere mă refer. Partidul National- 
Ţărănesc nu realizează că mai devreme sau mai târziu 
Garda va profita de pe urma lui şi îl va înghiţi. Ce urmează? 
Ca ţara să ajungă la cheremul unei organizaţii teroriste, 
rebele, de fanatici nationalisti extremişti aflaţi în solda 
duşmanilor străini ai României. Ce credeţi că ar fi trebuit să 
fac? Să-i chem pe ei la putere în numele democraţiei? Ar fi 
fost o nebunie, şi eu nebun nu sunt. Am acceptat înclinația 
opiniei publice către nationalism, dar am ales răul cel mai 
mic aducând la guvernare o grupare naționalistă fără prea 
mare influenţă şi, atâta timp cât eu controlez lucrurile, nici 
nu va avea mare influenţă. Dar am urmat dorinţa opiniei 
publice, nu? Şi am cam stricat jocurile Gărzii de Fier şi pe 
ale prietenilor ei, nu? Ce-ar fi zis prietenii noştri din Anglia 
şi Franţa dacă aş fi chemat la guvernare Garda de Fier sau 
o alianţă dominată de ei? M-ar fi aplaudat că am acţionat 
constituţional şi m-am purtat în spirit democratic, dând 
puterea unor partide alese de o majoritate? Sigur că nu. S- 
ar fi spus că am vândut România unei puteri străine”. 
Easterman se informase: ştia că Zelea Codreanu, care 
estima numărul membrilor Gărzii la două milioane, 
declarase că prima decizie pe care o va lua când ajunge la 
putere va fi să instaureze un regim fascist şi să facă o 
alianţă cu Germania şi Italia. Avea informaţii, de asemenea, 
că organizaţia era alimentată cu bani şi arme din Germania. 
Regele se dovedeşte cu atât mai lucid referindu-se la Hitler 
în mod aluziv: „Eu trebuie să fac tot ce-mi stă în putinţă să 
distrug extremismul. În străinătate există deja o Fiară care 


trebuie zdrobită şi distrusă. În momentul de fata pare că eu 
dau apă la moară Fiarei. Dar, în realitate, iau măsuri menite 
s-o oprească şi o voi distruge”. 

Ascultând argumentele regelui şi intelegandu-i treptat 
gândirea politică, Easterman e cuprins de o mare admiraţie. 
Toate clişeele care făcuseră deliciul presei de scandal 
internaţionale ani de zile, portretul de playboy regal, care 
sporise tirajele ziarelor, zvonurile despre viaţa lui 
desfrânată, încurajate adesea de la Bucureşti, expulzarea 
din Anglia cu ani în urmă şi defăimarea lui la curtea fostului 
rege George V se prăbuşeau sub ochii jurnalistului, care 
avea suficientă experienţă ca să nu se lase păcălit de 
aparente. Regele fusese atât de prietenos, de direct şi de 
deschis pe parcursul conversatiei lor, încât, luându-şi toate 
precautiile de politeţe şi diplomaţie, Easterman nu se poate 
abtine să nu-i pună şi întrebarea cea mai delicată: „Se 
spune, atât în România, cât şi în străinătate, că o anumită 
doamnă din anturajul dumneavoastră intim joacă un rol de 
o importanţă covârşitoare în politica din România şi 
exercită şi asupra Majestății Voastre şi a conducerii statului 
o certă influenţă...” Atinsese coarda sensibilă. Exasperarea 
lui Carol în legătură cu acest subiect e atât de mare, încât 
întrebarea îi provoacă o izbucnire de mânie: lovind cu 
pumnul în masă, se apleacă spre interlocutor şi, pierzându- 
şi cumpătul, îi strigă într-o engleză marcată limpede, de 
data asta, de accentul german: „E o minciună sfruntată! Un 
fals desăvârşit! Doamna Lupescu nu ia şi nu a luat 
niciodată parte la deciziile politice. Nu are nici o influenţă 
asupra lor. Cât despre influenţa ei asupra mea... Toate 
astea sunt prostii!”, ar fi încheiat el dialogul cu aerul că nu 
doreşte că coboare discuţia la nivelul bârfelor şi al intrigilor 
ieftine. Regele e satul să mai audă iar şi iar aceleaşi 
acuzaţii, care aveau poate un miez adevărat, deşi un fost 
prim-ministru țărănist, Alexandru Vaida-Voevod, ar fi băgat 
mâna-n foc pentru cinstea regelui: „faima că cei din jurul 
lui, în frunte cu «duduia», ar fi părtaşi la afaceri - pe cât 


stiu - nu a fost dovedita nici intr-un singur caz. Totusi, 
vorba veche: /audacter caluminare] semper aliquid 
inhaeret (calomniind cu îndrăzneală, până la urmă tot se 
prinde ceva... - n. m.)”?59. 

Unele declaraţii din interviul cu Easterman socotite 
periculoase de către editorii de la Londra vor fi omise, iar 
altele, retrase ulterior de rege, vor fi trecute sub tăcere. 
Vorbind cu Easterman, Carol îşi limpezise şi lui însuşi 
poziţia pe care trebuia s-o adopte şi aşteptările britanicilor. 
Era nevoie de o schimbare radicală, fiindcă „peste haosul 
de partide se răspândea în ţară o stare tot mai anarhică. 
Legionarii, îndeosebi, o luaseră razna. Tot mai numeroşi 
erau membrii clerului care li se alăturară”1%. Peste mai 
puţin de o lună, regele înlocuieşte guvernul Goga-Cuza cu 
un guvern condus de patriarhul Miron Cristea şi din toţi 
premierii de până atunci cu funcţii de miniştri fără 
portofoliu. Conducerea Ministerului de Interne îi revine lui 
Armand Călinescu. Pe tot cuprinsul ţării e declarată stare 
de asediu, Constituţia e suspendată, partidele politice sunt 
dizolvate, ziarele sunt drastic cenzurate. Validată şi 
susţinută de un plebiscit, intră în vigoare o nouă 
Constituţie, care acordă suveranului puteri suplimentare. 

La scurt timp, în martie 1938, se anunţă că Hitler a intrat 
triumfător în Viena, iar Austria a fost anexată celui de-al 
Treilea Reich. La sfârşitul lunii, printr-un decret regal, Carol, 
care înţelege foarte bine jocul lui Hitler, desfiinţează 
partidele politice, îngrădeşte militantismul politic şi 
propaganda de partid, interzice manifestatiile paramilitare 
şi subvenţionarea din străinătate a organizaţiilor politice. 
Noul ministru de interne e convins că în situaţia 
internaţională dată organizaţia lui Zelea Codreanu va lua 
avânt şi îi propune regelui arestarea lui şi a tuturor 
fruntaşilor gardişti. Pe 17 aprilie, Corneliu Zelea Codreanu e 


159 Alexandru Vaida-Voevod, Memorii, vol. III, Dacia, Cluj- 

retinut la Predeal sub acuzatia ca ar fi pregatit un razboi 
civil şi că se afla în legătură cu o putere străină. Au loc sute 
de arestări printre membrii Gărzii de Fier. „Chestiunea 
gardiştilor şi hotărârea mea de a lua măsuri drastice pentru 
întremarea ţării au făcut un excelent efect”161, scrie Carol în 
jurnal. 

Într-adevăr, i se transmite invitaţia de a face o vizită de 
stat la Londra în luna noiembrie. Cu Mica Intelegere supusă 
presiunilor, e timpul ca regele să ia pulsul vecinilor din 
Înțelegerea Balcanică încheiată în 1934 (Turcia, Iugoslavia, 
Grecia şi România), prin care ţările semnatare se angajau 
să-şi apere reciproc graniţele în caz de război. 


161 Carol al II-lea, Însemnări, zilnice, vol. |, p. 141. 


Nahlin, poveste plutitoare 


În portul Constanta, trei nave noi îşi aşteaptă în curând 
pasagerii. Două dintre ele n-au fost botezate încă. Sunt 
executate de firma daneză Burmeister & Wain după cele 
mai moderne modele de iahturi de croazieră ale vremii. 
Marinarii le numesc „lebedele albe” ale Mării Negre. 
Călătorii spre Orientul Apropiat, spre Alexandria, Haifa, 
Beirut, Pireu, Istanbul se îmbarcă la bordul lor, unde îi 
întâmpină săli de mese spatioase şi cochete, cu mobilier 
din mesteacăn sau frasin lustruit, saloane de dans, tablouri 
şi fotografii cu peisaje şi locuri pitoreşti din România, cabine 
decorate în stil oriental, tapetate în culori pale, cu lavabouri 
şi paturi verticale, dotate cu instalaţii de ventilare a aerului 
şi lămpi care filtrează diafan lumina, săli de lectură cu mese 
din lemn de lămâi. 

În ziua aceea însă, forfota portului trepidează de emoție 
şi curiozitate în jurul celui de-al treilea vas ancorat în dană, 
pe care se îmbarcă regele şi Duduia, însoţiţi de Ernest 
Urdăreanu, doctorul Mamulea, Puiu Filitti, prietenul lui 
Carol, inspectorul trenurilor regale, Nicolae Pavelescu, 
prefectul Palatului, colonelul Stavăr. Sunt conduşi de 
căpitanul vasului pe puntea unui iaht alb, Luceafărul, 
cumpărat de Carol din Anglia cu un an în urmă, pentru 
suma de 120.000 de lire sterline. Vasul e proiectat să 
străbată oceanele şi la începutul anilor '30 fusese socotit un 
model de lux greu de egalat. Are şase dormitoare de 
oaspeţi prevăzute fiecare cu baie proprie, sala de 
gimnastică, fumoar, un salon special pentru doamne, un 
cabinet regal de lucru, bibliotecă. Urcând la bord, Carol e 
foarte mulţumit de achiziţie: vasul „e drăguţ şi face o bună 


impresie”162. îi împărtăşeşte poate doar Elenei Lupescu ce 
reprezintă cu adevărat pentru el Luceafărul. E un vas 
istoric, purtător al poveştii de dragoste recente a vărului 
sau Eduard VIII, care renuntase la o tara şi la un imperiu de 
dragul femeii iubite, americanca Wallis Simpson. E pentru 
prima oară cand Duduia l-a însoţit pe rege în trenul care i-a 
adus de la Bucureşti la Constanţa, iar acum e pentru prima 
oară când se îmbarcă amândoi, în România, în văzul lumii, 
împreună cu funcţionari publici, la bordul vasului de 
croazieră Luceafărul. Au sentimentul că preiau o ştafetă a 
dragostei? Carol dorise cu tot dinadinsul să aibă acest vas, 
şi nu altul. 

Cu doi ani în urmă, iahtul se numea WNahlin, adică „iute de 
picior”, pe limba indienilor nord-americani. Fusese construit 
pe santierul naval de la Glasgow, la comanda unei 
aristocrate bogate care finanța producţii cinematografice şi 
creştea cai de rasă, lady Henrietta Yule. Eduard VIII îl 
închiriase pentru o croazieră pe Marea Adriatică, împreună 
cu mai mulţi prieteni şi cu Wallis Simpson. In Anglia puţini 
erau atunci la curent cu pasiunea regelui pentru această 
femeie, care nu divorțase încă de cel de-al doilea sot. 
Înainte de a porni în călătoria aceea, Eduard înlocuise 
cărţile din rafturile bibliotecii de la bordul vasului cu sticle 
de băutură. Fusese o croazieră dedicată tuturor libertăţilor. 
Când iahtul oprea în porturile de pe coasta Mării Adriatice, 
localnicii credeau că le vizitează ţara un grup de englezi 
excentrici sau un rege şi o regină din îndepărtata insulă 
britanică. Eduard şi Wallis se opreau în târguri şi bazaruri, 
făceau baie în mare, poposeau în taverne populare sau 
rămâneau câte o noapte la un hotel de lux din apropierea 
litoralului. Din Marea Adriatică, printre insulele greceşti, 
Nahlin înainta în apele Mării Egee şi, prin strâmtoarea 
Dardanele, ajungea la Istanbul. A navigat şi pe Dunăre 
până la Budapesta. La Dubrovnik, staţiune mondenă şi de 

lux a Croatiei, cuplul a locuit cateva zile la Hotel Imperial. 
Pe o insula din apropiere se spune ca Eduard a cerut 
permisiunea autoritatilor sa inoate gol, si astfel ar fi 
inaugurat prima plaja de nudisti. In lugoslavia, Eduard si 
Wallis au fost intampinati de printul regent Paul, nepotul lui 
Carol, şi conduşi la reşedinţa regală cu o coloană 
impresionantă de masini, care i-a băgat în sperieti pe 
ţăranii din satele de pe coastă. In Grecia, l-au avut gazdă 
pe regele Gheorghe (George) II, vărul şi fostul cumnat al lui 
Carol, care tocmai instaurase o dictatură militară. După 
despărţirea de principesa Elisabeta, George trăia şi el cu o 
femeie divorțată, Joyce Wallach. 

Ştirile despre croaziera regelui îndrăgostit s-au aflat mult 
timp sub embargo în Anglia, dar apăreau, în schimb, în 
presa americană, punând Ministerul de Externe britanic şi 
familia regală într-o situaţie cu totul stânjenitoare. Vizita la 
Budapesta, unde Eduard şi Wallis Simpson au fost 
întâmpinați de amiralul Horthy, avea să le aducă o mulţime 
de critici. Wallis se amuzase să danseze pe muzică 
țigănească pana în zori de zi, iar Eduard se îmbătase crita 
la barul Hotelului Ritz şi apoi încercase sa tinteasca cu 
pistolul felinarele de pe stradă. În fine, la Istanbul, primul 
preşedinte al Turciei modernizate şi secularizate, Kemal 
Ataturk, îi primise cu onoruri regale. 

Carol va fi cunoscut toate aceste aventuri de la rudele 
din Anglia, din discuţii şi scrisori de familie şi din presă. 
lahtul Wahlin e o poveste plutitoare despre cum un rege şi 
împărat se dezbară nu numai de constrângerile tradiţiei 
regale şi religioase, dar şi de responsabilitatile funcţiei sale 
în stat, ca să-şi împartă viaţa cu femeia iubită, oricine ar fi 
ea. Cumpărând vasul pe care Eduard VIII luase hotărârea 
de a abdica (aşa cum avea să se creadă ulterior, deşi, mai 
curând, scandalul iscat de croaziera lui în Europa de Est 
mărise presiunea politică în Anglia, obligându-l să ajungă la 
o decizie tranşantă) şi locuindu-l împreună cu Elena 
Lupescu, ca nu demult vărul său şi Wallis Simpson, se 


gandeste Carol, la randul lui, la abdicare? 

La bordul vasului, in cabina care i-a fost amenajata ca 
birou de lucru, regele reflecteaza asupra stralucirii $i caderii 
civilizaţiilor: „În fata ochilor noştri apare, în toată 
splendoarea lui, Bizanțul, un atât noian de istorie îţi vine in 
minte, purpura bizantină, splendoarea  padişahilor, 
Constantin Brâncoveanu si atâtea altele. Splendid domină 
acest oraş, care astăzi moare, vechile locaşuri ale 
splendoarei creştinismului ortodox, astăzi turtite însă de 
turlele islamice’?®. Apoi scrie: „Mă simt atât de fericit. 
Împlinirea acestui vis, de a avea un iaht al meu, cu care să 
navig în libertate, si, mai presus de astea, de a avea şi dea 
putea admira toate aceste frumuseți cu tine, iubita mea. 
Aceste trei ceasuri si mai bine petrecute in Bosfor au fost 
pentru mine, care, din cauza atâtor evenimente si griji, am 
pierdut mult din entuziasmul meu, un adevărat reviriment 
al sufletului si ființei” 164, 

Deşi pe parcursul călătoriei suferă uneori de rău de mare, 
Duduia e la fel de încântată de tot ce vede si de explicațiile 
pe care Carol ştie să i le dea ori de câte ori vizitează 
împreună monumente şi muzee încărcate de gloria istoriei. 
Elena Lupescu e avidă să afle, să înveţe şi să deprindă de la 
Carol noţiuni de istorie, literatură, artă şi arheologie. Regele 
e, pe de altă parte, fericit să modeleze mintea ascuţită şi 
spiritul acestei femei cu caracter, care poate fi insolentă, 
din topor şi sălbatică, şi pe care, în setea lui de 
autenticitate, tocmai de aceea o şi iubeşte. In timpul 
călătoriei „cu iahtul lui Eduard al Vill-lea şi madam 
Simpson”, „Carol avea poftă de dragoste şi era nesătul”, va 
scrie Duduia. „Mi-a jurat din nou dragoste veşnică. Nu voi 
povesti nimănui, dar a stat în genunchi în faţa mea, 
jurându-mi că nu mă va trăda niciodată. Am plâns de 
fericire."1%5 Sunt nedespartiti de peste treisprezece ani. La 

recepţia oferită la Istanbul în cinstea regelui României, 
apariţia lui Carol la braţ cu Elena Lupescu „a făcut senzaţie 
în mijlocul acelei lumi oficiale şi simandicoase”1%. 

In apele Bosforului pluteşte în anul acela un alt iaht de 
lux: Savarona, de fabricaţie americană, recent cumpărat de 
Kemal Ataturk ca să se retragă pe el în răcoarea brizei, 
când canicula devine înăbuşitoare la Istanbul. Ataturk 
sufera de aceeasi boala (ciroza hepatica) de care sufera 
regina Maria si zace pe puntea vasului, întins pe un 
şezlong, într-o cămaşă largă de noapte. Când se anunţă 
vreo vizită importantă, e ajutat să se îmbrace în costum 
european, cu şapcă de comandant de vas pe cap. 

Regele României urcă la bordul Savaronei şi îl găseşte pe 
genunchi cu cea mai îndrăgită dintre cei opt copii infiati ai 
săi, o fetiţă pe nume Ulku, pe care o mângâie gales. Ataturk 
tine mult la fetiţă, convins fiind că numai ea îi spune 
adevărul. Carol ar fi adus în discuţie situaţia Sudetilor din 
Cehoslovacia, punctul fierbinte al momentului. Dacă Benes, 
preşedintele republicii, nu cedează presiunilor Germaniei, 
va fi război, ar fi spus regele, temându-se că 
dezmembrarea Cehoslovaciei ar fi o ameninţare şi pentru 
România. La fel de grav ar fi fost dacă Germania se folosea 
de Ungaria ca să atace Cehoslovacia, iar trupele sovietice 
ar fi traversat România spre ţara atacată. Ataturk e de 
părere ca Benes are dreptate să nu cedeze: ce atitudine ar 
putea să aibă în această privinţă cineva ca el însuşi, care 
luptase pentru independenţa ţării sale? ar fi sous Ataturk, şi 
discuţia ar fi trecut la subiecte mai lejere.1%7 Regele spera, 
de fapt, că România nu va fi obligată să respecte, împotriva 
Germaniei, termenii Micii Intelegeri şi să sară în ajutorul 
Cehoslovaciei. 

La puţin timp după întoarcerea lui Carol din această 
călătorie, în seara zilei de 18 iulie a anului 1938, se stinge 

în salonul ei de aur, de la Castelul Pelişor, regina Maria. Are 
62 de ani. Locul ei de suflet, micul domeniu de la Balcic, 
unde vrea să-i odihnească inima depusă într-o casetă de 
argint, îi revine prin testament lui Carol. „În anii din urmă 
am fost acuzat că am persecutat-o”, scrie regele cu 
amărăciune în jurnal pe 18 iulie. „Am fost însă obligat să 
iau anumite măsuri, căci ea devenise centrul de atractiune 
al tuturor nemultumitilor şi frondeurilor; n-a priceput ca, ca 
Mamă, avea dreptul de a-mi face reproşuri mie, dar n-avea 
dreptul de a face cor cu toţi acei care mă defăimau în faţa 
ej.” 168 

Peste o lună, regele şi Duduia revin la bordul iahtului 
Luceafărul / Nahlin pentru o călătorie cu mai multe ragazuri 
„pe pământul sfânt al Antichității”: Troia, insulele Tenedos, 
Naxos, Lesbos, Chios, Samothrace, apoi vizitează Acropole, 
Izmir, Pergam, Caspoli, Istanbul... La Istanbul, li se alătură 
Mihai, care pare mai apropiat de Duduia decât îşi va aminti 
peste ani, când va spune că el, regele si ea formau „un fel 
de menaj în trei” si că, pentru el, această situație „era 
cumplit de greu de suportat”.15 Carol, dimpotrivă, are 
impresia că ei trei erau the happy family, familia fericită. 
Privind înapoi, Mihai se va declara deopotrivă tulburat si 
dezgustat de teatralitatea sentimentală a Duduii, care nu 
respecta regula atât de dragă Sittei, mama lui, de a-şi tine 
în frâu emoţiile. „Avea o pricepere a ei anume”, va povesti 
el, „de a da drumul la robinetul lacrimilor ori de câte ori o 
cereau împrejurările. Cum nu-i intra cineva în voie, cum 
ceva nu-i era pe plac, cum se ivea posibilitatea unui refuz 
atunci când se pregătea să-şi formuleze cine ştie ce 
capriciu sau cerere - începea să plângă. Provoca scene de 

un penibil insuportabil”’27°. Totuşi, în anii aceia, 
adolescentul Mihai se sfătuieşte adesea cu Duduia în 
privinţa fetelor şi, mai ales, a unei mici drame sentimentale 
legate de o tânără pe care ea i-o prezentase: Yvonne 
Ştiubei. Când o vor invita şi pe ea într-o croazieră cu iahtul, 
spre deznădejdea lui Mihai Yvonne nu va apărea. Carol şi 
Duduia vor încerca să-l aline şi să-i alunge tristeţea 
plimbându-l prin locuri încărcate de istorie. In oraşe îi 
aşteaptă maşini cu care străbat drumurile de la un sit la 
altul, vizitând muzee, şantiere arheologice, vestigii antice, 
biserici şi temple, după care revin în porturi, la bordul 
Luceafărului. Învigorat de călătorie, Carol se întoarce în ţară 
cu forţe proaspete. E încrezător că tensiunile politice din 
Europa se vor domoli, deşi „mulţi se aşteaptă la 
evenimente tragice”, scrie el în jurnal. Dar „eu nu sunt 
pesimist şi nu cred în război. [...] E adevărat că, aşa cum se 
arată lucrurile zilele acestea, suntem în pragul lui, dar 
pragul nu e trecut”?”?. 

Printr-un acord semnat la Munchen de reprezentanţii 
Germaniei naziste, Marii Britanii, Franţei şi Italiei, tensiunile 
internaţionale par să treacă doar pragul Cehoslovaciei: 
Hitler anexează zona de graniţă locuită de etnici germani 
(Sudetenland). Apoi, Ungaria e încurajată să ocupe sudul 
Slovaciei. De acum încolo, Germania acţionează ca 
principal partener economic al ţărilor din estul şi centrul 
Europei. Prin preluarea sub control german a industriei de 
armament din Cehoslovacia, cel de-al Treilea Reich devine 
principalul furnizor militar al României. Pe termen lung, 
planul economic al Germaniei în Balcani prevedea crearea 
de cât mai multe locuri de muncă în fiecare ţară, 
introducerea sistemului de barter în toate schimburile 
comerciale, desfiinţarea monopolului britanic asupra 

materiilor prime, marirea productiei de cereale in tari 
agrare, ca Romania. 

Stiind ca Hitler e mai interesat ca oricand de productia de 
cereale si de petrol a României, Carol speră să menţină 
neutralitatea ţării încercând să profite şi de noua situaţie 
politică şi încurajând investitorii germani să ajute la 
transformarea României dintr-o ţară agrară într-o ţară 
industrializată. Dar gândul lui e să convingă Anglia să 
cumpere cea mai mare parte a petrolului şi a cerealelor 
României şi să-i apere ţării interesele. 


În „cuibul vulturului” 


Timidul var Bertie (regele George VI) îi aşteaptă pe Carol 
şi pe fiul lui, Mihai, pe peronul gării Victoria din Londra, intr- 
o zi cetoasa de noiembrie a anului 1938. Delegaţia 
României e întâmpinată cu onoruri militare. Ofiţeri călări în 
ţinută de gală însoțesc până la Palatul Buckingham maşina 
în care a urcat regele României. Dar, dincolo de căldura 
primirii, de dineuri diplomatice, de câteva articole 
încurajatoare şi chiar admirative la adresa lui Carol în 
presă, şi de un schimb de păreri politice şi amabilitati, 
guvernul Marii Britanii nu se arată interesat nici de 
cerealele României şi nici de o creştere substanţială a 
importurilor de petrol. lar posibilitatea unui sprijin financiar 
se dovedeşte iluzorie. 

Odată încheiată vizita la Londra, delegaţia trece Canalul 
Mânecii în Franţa. La Calais, un tren regal îl duce pe rege în 
Belgia, într-o scurtă vizită la regele Leopold. Apoi Carol şi 
Mihai pleacă la Paris pentru câteva zile. Autorităţile 
franceze i-au rezervat regelui un apartament la Hotel Ritz. 
Spre uimirea celor care îl însoțesc, se află ca Elena Lupescu 
se cazase deja în apartamentul regelui şi că ambasadorul 
României la Paris nu reuşise s-o convingă că se crea astfel 
o situaţie stânjenitoare pentru delegaţie şi pentru rege şi că 
ar fi fost bine ca ea să locuiască separat pe timpul vizitei 
oficiale. Se pare că şi pentru Carol prezenţa ei la Ritz e o 
surpriză. Ar fi rugat-o să nu-l pună în situaţii „displăcute”, 
de vreme ce apartamentul îi fusese rezervat lui oficial şi 
exclusiv. Ar fi avut loc „discuţii violente, scene furtunoase, 
plânsete”, dar, până la urmă, „doamna Lupescu i-a impus 


regelui voinţa ei”, şi Duduii i se face pe plac.?7 De mai bine 
de un an, Carol îi îngăduise să renunţe la viata retrasă si 
ascunsa pe care o dusese pana atunci. Pentru ea e de 
neinteles de ce i s-ar fi interzis să locuiască acum împreună 
cu el într-un hotel parizian, ca în vremea exilului lor. 

În discuţiile cu premierul Edouard Daladier, Carol îşi reia 
pledoaria de la Londra pentru susţinerea României în faţa 
celor două mari pericole: Germania nazistă şi Uniunea 
Sovietică. Francezii invocă în discursuri flamboaiante 
vechea prietenie franco-română, sunt apreciate schimburile 
economice şi culturale, dar rezultatul vizitei e, din nou, 
dezamăgitor. Nici guvernul Franţei nu înţelege cât de 
important e să sprijine cu acţiuni concrete eforturile 
României de a-şi păstra independenţa politică şi economică 
faţă de Germania. O întâlnire de tatonare cu Hitler devine, 
în aceste condiţii, aproape obligatorie, cu atât mai mult cu 
cât vărul Friedrich, ajuns între timp şeful dinastiei de 
Hohenzollern-Sigmaringen, si diplomaţii germani de la 
Bucureşti insistaseră asupra unei întrevederi cu Fuhrerul, 
dacă nu la Berlin, atunci în Alpii bavarezi, la reşedinţa lui 
Hitler de la Berchtesgaden. Înaintea plecării din Marea 
Britanie, agenţiile de presă anuntasera că regele României 
va face o călătorie în Germania la invitaţia prinţului 
Friedrich de Hohenzollern. Nici un cuvânt despre vreo 
întrevedere cu Hitler. 

După câteva zile petrecute la castelul Umkirch de lângă 
Freiburg, prinţul Friedrich şi fratele său, Franz Joseph von 
Hohenzollern, îi însoțesc pe Carol şi pe Mihai până la 
Berchtesgaden. Călătoria se face cu trenul. Apoi, tatăl şi fiul 
sunt conduşi cu maşina la Berghof, la resedinta-fortareata 
din munţi, cunoscută sub numele de „cuibul vulturului”, 
Kehlsteinhaus. Fuhrerul îşi aşteaptă oaspeţii pe treptele de 
marmură de la intrare. Se opresc pentru fotografia oficială. 
Când îşi strâng mâinile şi zâmbesc, Hitler rămâne cu două 
trepte mai sus, în aşa fel încât el, care e mult mai scund, să 

apară în fotografie cu un cap mai înalt decât Carol. Regele 
bagă numaidecat de seamă scenografia momentului: 
raportul de forţe fusese deja stabilit? Apoi oaspeţii pătrund 
într-o încăpere largă, pe care Mihai o descrie ca pe „salonul 
mare, unde o fereastră imensă - cât tot peretele - se 
deschidea spre o grandioasă panoramă. [...] Nu ştiu la ce 
înălţime ne aflam, dar puteam să vedem până în 
Austria”173. Acesta e salonul de sticlă unde, in septembrie, 
prim-ministrul britanic Neville Chamberlain, sperând că 
astfel va fi evitat un nou război, pecetluise cu Hitler soarta 
Cehoslovaciei. După unele relatări ale vizitei, oaspeţilor le e 
prezentat ministrul de externe, Joachim von Ribbentrop, 
după ce Carol avusese deja, într-un tren, lângă Dresda, o 
întâlnire cu mareşalul Hermann Göring, comandantul 
forţelor aeriene Luftwaffe, însărcinat cu planificarea 
înarmării armatei.*”* După alte relatări, cel care îi întâmpină 
acum cu salutul nazist este G6ring.1%5 

Sunt invitaţi la masă. Dejunul durează două ore şi 
jumătate. Regele se arată rezervat, atent, de o politeţe 
calmă, iar Hitler, scrutându-l, perorează despre rolul 
Germaniei în construirea unei Europe libere prin cooperare 
economică, despre pericolul bolşevismului şi necesitatea 
eradicării lui, despre el însuşi ca unic apărător al Europei şi 
al lumii în faţa pericolului comunist, despre forţa militară a 
Germaniei... La un moment dat, scotandu-si din buzunar 
tabachera, Carol îl întreabă dacă poate fuma. Hitler nu 
fumează, dar, da, oaspetelui îi e îngăduit. Urmând exemplul 
tatălui său, tânărul Mihai, în vârstă de 17 ani, şi-ar fi aprins 
şi el o ţigară, sub privirile uluite şi indignate ale Fuhrerului. 
Atmosfera devine atât de apăsătoare, încât Mihai şi-ar fi 
stins ţigara, închizându-se într-o tăcere mormântală. 

Hitler se codeste inca sa foloseasca tot arsenalul 
metodelor sale de intimidare prin care recent înfrânsese 
orice rezistenţă din partea cancelarului Austriei şi îi 
convinsese pe britanici si pe francezi sa îngăduie 
dezmembrarea Cehoslovaciei. Nu are nici o izbucnire de 
mânie. Nu ridică tonul şi nu bate cu pumnul în masă. 
România e regat, iar Carol se dovedise a fi un om politic 
vrednic de luat în seamă. Era de ajuns dacă Fuhrerul evoca 
pericolele pe care le reprezentau pretenţiile Uniunii 
Sovietice asupra Basarabiei si ale Ungariei asupra 
Ardealului. Dar, cum el avea să salveze Europa de 
ameninţarea bolşevică, statele din Balcani ar face bine să 
strângă legăturile cu Germania, pentru ca protecţia să le fie 
asigurată. În privinţa Ungariei, românii nu aveau a se teme: 
Fuhrerului nu-i plăceau ungurii... Germania era singurul stat 
occidental capabil să contribuie în mod hotărâtor la 
dezvoltarea economică şi militară a ţărilor din estul şi sud- 
estul Europei. Colaborarea germano-balcanică era singura 
soluţie realistă. E de presupus că Goring îi expune regelui 
planurile germane de dezvoltare a statelor din Balcani şi 
cooperarea europeană în cadrul aşa-numitului Grossraum, 
teritoriu fără frontiere economice. 

Carol ascultă acest curs de politică internaţională ştiind 
prea bine că asistă la o mică scenetă diplomatică şi că, 
până la urmă, va afla care e, de fapt, principalul mesaj al 
întâlnirii lui cu Hitler. Într-un sfârşit, băgând de seamă că 
regele dă semne de nerăbdare şi începe să se foiască pe 
scaun, Fuhrerul schimbă tonul. Il întreabă brusc ce are de 
gând cu Zelea Codreanu. Când îl eliberează din închisoare 
pe acest patriot român? Garda de Fier nu e nici pe departe 
unealta vreunei puteri străine, continuă Hitler, şi nu e o 
organizaţie extremistă, ci exprimă doar nemulţumirea mai 
largă a populaţiei faţă de unele influenţe nedemne pentru 
dezvoltarea şi destinul în lume al ţării... In România s-ar fi 
produs o totală neînțelegere a intentiilor şi scopurilor Gărzii, 
care a dus la măsuri exagerate împotriva membrilor şi a 


conducerii ei. lar Codreanu are sanatatea subreda si ar fi de 
dorit sa fie pus in libertate. 

„Am avut impresia unui şantaj”, îi va povesti Carol Elenei 
Lupescu, regretând vizita la Hitler. „Mi-au împuiat capul că 
viitorul e al Mişcării Legionare, oameni ca Zelea Codreanu 
conduc tari, nu zac în închisori, a zis Goring. Aluzia era 
amenințătoare la adresa mea. Am suportat cu greu 
afrontul. Auzi, jegosul de neamt!”?7© Dar în fata lui Hitler 
regele şi-a păstrat cumpătul. L-a lăsat să-şi încheie 
discursul, s-a ridicat de pe scaun gata de plecare şi, 
privindu-l în ochi, i-ar fi spus, subliniind bine fiecare cuvânt: 
„Herr Reichskanzler, regele României sunt eu şi voi şti cum 
să mă ocup de această problemă”. Carol şi Mihai părăsesc 
încăperea. Goring îi conduce la maşina cu care pleacă spre 
gară, în urma vizitei, Hitler ar fi tunat şi fulgerat, pradă unei 
îngrozitoare izbucniri de mânie. În faţa miniştrilor şi 
ofiţerilor săi, ar fi repetat însă în câteva rânduri satisfăcut: 
„Es war bei mir ein Koniglein” (a venit să mă vada un 
regişor).177 

Odată plecat de la Berghof, Carol e încredinţat că 
amenințările deocamdată aluzive ale lui Hitler se vor 
traduce în alimentarea cu bani, arme şi materiale 
propagandistice a tuturor duşmanilor săi şi mai ales a 
legionarilor. Oamenii Fuhrerului sunt maeştri în tehnica 
anexării de teritorii prin încurajarea instabilității politice şi 
stârnirea conflictelor etnice în ţările vizate, după care 
maşinăria de presă condusă de ministrul propagandei, 
Joseph Goebbels, distorsionează şi amplifică ştirile, lansând 
campanii de discreditare a personalităţilor incomode, până 
când guvernul e silit să ceară ajutor Germaniei pentru 
protecţie si restabilirea ordinii. Urmează supunerea 
economică şi anexarea teritorială. 

Regele vorbeşte la telefon cu ministrul de interne, 

Armand Călinescu, şi află că, în timpul vizitei lui la Hitler, în 
câteva oraşe se înteţiseră acţiunile teroriste, avusese loc un 
atentat asupra rectorului Universităţii din Cluj, apăruseră 
tentative de incendiere a unor clădiri publice şi de 
profanare a sinagogilor, iar în sate se semnalau din nou 
atacuri asupra prăvăliilor deţinute de evrei. În Ardeal, se 
înregistraseră mai multe cazuri de insubordonare a unor 
ofiţeri simpatizanți ai Gărzii de Fier din corpul de armată 
aflat sub comanda fostului ministru de război din guvernul 
Goga, generalul lon Antonescu. Carol a înţeles tactica lui 
Hitler şi dă mână liberă Ministerului de Interne să ducă la 
îndeplinire planul de suprimare a căpeteniilor legionare. 
Trenul cu care se întoarce regele face o oprire la intrarea 
în ţară, unde Armand Călinescu aşteaptă să-i prezinte un 
comunicat formulat astfel: „În noaptea de 29 la 30 
Noembrie a avut loc un transport de prizonieri din 
Râmnicul-Sărat la Jilava. În faţa pădurii de la kilometrul 30, 
pe şoseaua Bucuresti-Ploiesti, la orele 5 dimineaţa, 
automobilul ce transporta prizonierii a fost atacat cu 
împuşcături de către necunoscuţi care au fugit. Transferatii 
au profitat de faptul că automobilul era deschis şi prin 
ceaţă au sărit din maşină şi s-au îndreptat spre pădure cu 
intenţia de a fugi. Jandarmii, după somatiunile legale, au 
tras. Morți: Zelea Codreanu, zece ani muncă silnică, 
Constantinescu Nicolae Ill, Caranica lon IV, Belimace Doru, 
asasinii lui Duca, muncă silnică, Caratanase lon VI, Bizantin 
Josif, Curcă Ştefan, Pele loan, State Gr. loan, Atanase lon, 
Bazdan Gavrilă, asasinii lui Mihai Stelescu (disident 
legionar, critic al lui Codreanu - n. m.), idem Vlad Badu, 
Georgescu Ştefan, Trandafir lon, zece ani. Parchetul militar 
al Corpului Il de Armată a constatat moartea cu procesul- 
verbal al medicului. Înhumaţia s-a făcut de subcentrul 
militar Jilava la 30 Noembrie”! Comunicatul transmis 
ambasadelor prin agenţiile de presă conţine şi mai explicit 
expresia tehnică „au fugit de sub escortă”, pe care Hitler ar 
fi recunoscut-o imediat, căci făcea parte din terminologia 


inventata de nazisti prin care erau acoperite asasinatele 
comandate. Corneliu Zelea Codreanu, „decemvirii” (asasinii 
lui Stelescu) şi „nicadorii” (asasinii lui I.G. Duca) fuseseră, 
de fapt, sugrumati în maşina care îi ducea la Jilava. Apoi, 
trupurile lor au fost aşezate cu fata în jos şi impuscate, ca 
să se simuleze fuga de sub escortă. Au fost aruncate într-o 
groapă comună şi s-a turnat peste ele acid sulfuric. Groapa 
a fost acoperită cu beton. 

Îndrăzneala acestui „regişor” îl scoate din minţi pe Hitler, 
care ordonă să fie retrase toate decoraţiile acordate de el 
recent regelui şi unor demnitari ai statului român. Apoi intră 
în scenă Goebbels. 


Vicleana Estera 


Ziarele germane coordonate de sectia de politica externa 
a Ministerului Propagandei (care cuprinde presă scrisă, 
radio, cinematografie, reprezentații de teatru, arte vizuale) 
reacţionează imediat la comunicatul venit din România 
despre suprimarea căpeteniilor legionare. Goebbels dăduse 
presei instrucţiuni de atac prin care sublinia că nu poate 
exista prietenie între Germania şi România atâta timp cât 
Elena Lupescu, o evreică, rămâne apropiata lui Carol.178 

În cercul nenumăratelor femei prinse în păienjenişul 
afrodiziac al puterii, Goebbels e poreclit „Berbecul” şi e 
bine-cunoscut pentru promiscuitate sexuală. E un bărbat 
scund, cu chip de pasăre de pradă şi cu un picior rămas 
deformat în urma unei poliomielite din copilărie. Cu atât 
mai mult, puterea pe care i-o conferă poziţia de al doilea 
om în stat dupa Hitler îi dă prilejul să-şi dezlantuie 
pulsiunile şi fantasmele erotice, trăind uneori cu mai multe 
femei în acelaşi timp sub cupola respectabilă a căsătoriei 
cu soţia sa, Magda, cu care va avea şase copii. Atacul 
asupra lui Carol şi a Elenei Lupescu îi stimulează deopotrivă 
imaginaţia politică şi pe cea erotică. 

Berliner Tageblatt din 3 decembrie 1938 scrie că e din ce 
în ce mai clar că, în cazul lui Codreanu, era vorba de un 
asasinat politic comis pentru apărarea intereselor evreieşti. 
În stilul său apocaliptic, perfecţionat de-a lungul multor ani 
graţie articolelor scrise de Goebbels însuşi, Der Angriff din 
aceeaşi zi comentează că, acolo unde domneşte luda, adică 

evreimea, curge sânge si puscariile sunt pline, iar Romania 
ar putea fi un exemplu clasic de ţară europeană care nu 
reuşeşte să se scuture de jugul evreiesc nici în ultimul ceas. 
Nu fără îndreptăţire, Berliner Borsen-Zeitung descrie 
asasinarea lui Codreanu ca pe o parodie judiciară, căci, 
dacă ar fi existat un proces public, Garda de Fier ar fi avut 
de partea ei deplina simpatie a românilor. V6/kischer 
Beobachter repetă că nimeni nu crede versiunea oficială a 
morţii lui Codreanu şi aminteşte că după război România şi- 
a dublat teritoriul înglobând multe minorităţi, faţă de care 
duce o politică de asimilare. Sunt menţionaţi mai cu seamă 
cei 800.000 de etnici germani, un milion şi jumătate de 
maghiari şi un milion de evrei. A doua zi, pe 5 decembrie, 
Deutsche Allgemeine Zeitung declară asasinarea lui 
Codreanu o manevră evreiască. Patriotul Codreanu, care se 
bazase pe sprijinul şi simpatia Germaniei, e acum privit ca 
un martir al cauzei internaţionale a fascismului, mai scrie 
ziarul, prevăzând, în următoarea perioadă, că în România 
vor avea loc tulburări serioase. Borsen-Zeitung compara 
asasinarea lui Codreanu cu uciderea ducelui Jose Calvo 
Sotelo de către socialişti, care declanşase izbucnirea 
Războiului Civil în Spania. Nationa/-Zeitung din Essen, ziarul 
lui Göring, o atacă în termeni de tabloid pe Elena Lupescu şi 
critică guvernul instaurat după demisia lui O. Goga. 

Când la Berlin se dă ordin pentru o campanie de 
discreditare, articolele şi ideile propagate de ziarele 
germane sunt imediat preluate în presa pronazistă din 
întreaga Europă. Biografia lui Carol era un izvor nesecat de 
inspiraţie pentru orice ziarist: o simplă răsfoire a ziarelor 
româneşti din timpul guvernării Brătianu, evenimentele 
reale ale vieţii regelui, aventurile amoroase, căsătoriile, 
divorţul, conflictul lui cu Brătienii, asocierea cu Elena 
Lupescu puteau fi acum scoase din contextele lor şi folosite 
pentru conturarea unui produs de presă nou. Rezulta că 
România era condusă de un rege stricat, neserios, trădător, 
care întina cele mai înalte idealuri ale unui popor cinstit, 


practicant cu obstinatie aproape protestantă al unei 
moralitati fără cusur şi cu un respect mistic fata de tradiţie, 
un rege devenit unealta conspirației evreieşti internationale 
din pricina slăbiciunii lui pentru o femeie diabolică, o 
jidoavcă fără scrupule, care urmărea, prin complicate jocuri 
obscure, să vândă ţara fie bolşevicilor, fie masoneriei, fie 
bancherilor evrei care intoxicau şi sugrumau ţările Europei 
şi îl reduseseră la tăcere şi pe Codreanu, prietenul 
Germaniei. Ziarul Loka/anzeiger titrează: „Evreica Lupescu, 
vinovată de crimă”. 

Capodopera campaniei lui Goebbels rămâne un articol 
din 7 decembrie, în care se reinterpretează povestirea 
biblică despre evreica Estera în cheia evenimentelor din 
România şi prin asociere cu Elena Lupescu. În Biblie, 
acţiunea se petrece în Imperiul Persan, în vremea unui rege 
numit Ahaşveroş (Xerxe | sau Artaxerxe, sec. V i.Cr.). Estera 
este o evreică orfană înfiată de vărul ei Mardoheu, deportat 
de Nabucodonosor împreună cu ceilalţi evrei din lerusalim. 
Ascunzând că e evreică, graţie frumuseţii şi înţelepciunii ei, 
Estera ajunge favorita şi apoi soţia regelui. Cu ajutorul 
tatălui ei adoptiv, ea reuşeşte să zădărnicească planurile 
marelui vizir Haman de a-i extermina pe evrei. Acesta 
trăsese la sorţi ziua în care urmau să fie nimiciţi toţi iudeii 
din regat. Ziua nimicirii devine astfel ziua salvării lor şi 
întemeiază sărbătoarea sorti/or, Purim. 

In versiunea lui Goebbels, Estera e o evreică vicleană, 
aflată în slujba semintiei ei detestabile, care se bagă pe sub 
pielea unui rege nătâng şi reuşeşte astfel să-l îndepărteze 
pe marele vizir care vedea ameninţarea evreiască şi dorea 
să scape ţara de jidani. Ba chiar Estera face în aşa fel încât 
Haman - descris ca om drept şi sfetnic înţelept - să-şi afle 
pieirea (aluzie la asasinarea lui Codreanul. Şi astfel, prin 
intrigile unei târfe evreice, Casa Regală a Persiei a căzut 
pradă complotului lui Israel. Articolul „Povestea unui rege şi 
a prietenei lui evreice”, de pe prima pagină a ziarului Der 
Angriff, e însoţit de o fotografie a Elenei Lupescu, a cărei 


legenda o numeste ,Madame Du Barry dunareana”. Cu 
cateva zile inainte de publicarea articolului, un tribunal din 
Berlin emisese un ordin prin care se interzicea familiilor 
germane să-şi mai boteze fiicele Estera... Povestea Esterei 
în varianta lui Goebbels e ilustrată cu fotografii ale lui Carol 
şi ale Elenei Lupescu şi completată cu ştiri din România. 

În alte articole, Elena Lupescu e numită „Salomeea 
româncă”, femeia care i-a cerut regelui să-i ofere pe o 
tipsie de aur capul lui Zelea Codreanu, precum făcuse 
cândva fiica lrodiadei, cerându-i regelui din vremea ei capul 
lui loan Botezătorul. 

Pozele destinate campaniilor de defaimare sunt 
prelucrate ca să-i arate pe cei vizati în ipostaze 
caricaturale. Ediţia din noiembrie 1938 a ziarului Der 
Sturmer de la Nurnberg, al cărui slogan era „Die Juden sind 
unser Unglück!”  („Jidanii sunt  năpasta noastră”), 
inversează referirea la Salomeea într-o caricatură tn care 
un evreu hidos din umbră, cu steaua lui David prinsă în 
piept, prezintă publicului pe o tipsie un cap de femeie cu 
trăsăturile Elenei Lupescu. Altfel spus, evreul Nicolae 
Lupescu îl ademenise pe Carol oferindu-i-o pe fiica sa, al 
cărei păr e acoperit cu o sugestivă boneta de noapte... 

Scopul campaniei de presă nu e atât să-l pedepsească pe 
Carol pentru ca înşelase aşteptările lui Hitler, cat să 
încurajeze răzbunarea din partea Gărzii de Fier şi coalizarea 
forţelor opoziţiei împotriva regelui. In timp ce îl defaimeaza 
pe Carol, presa germană îi flatează pe şefii opoziţiei. Se 
atingea astfel cel de-al doilea obiectiv al strategiei folosite 
pentru supunerea ţărilor din Balcani: instabilitatea politică 
şi o eventuală revoltă. 

Ca să limiteze pătrunderea în ţară a presei germane, 
regele întăreşte cenzura şi îl numeşte pe ataşatul de presă 
al României de la Londra, Dumitru Dimăncescu, în funcţia 
de director al propagandei. Misiunea lui e să contracareze 
influenţa presei naziste. În acelaşi timp, Carol încearcă să 
consolideze Frontul Renaşterii Naţionale, partidul unic, 


înfiinţat în decembrie 1938, invitandu-i pe toţi şefii 
partidelor politice, cu excepţia gardiştilor, să se alăture 
organizaţiei create de el. În numele apărării democraţiei, 
taranistul luliu Maniu, liberalul Dinu Brătianu, nationalistul 
Istrate Micescu (fost ministru de externe în guvernul Goga) 
refuză să facă parte din partidul regelui. Regele le cere apoi 
ambasadorilor României la Londra şi Paris să grăbească 
semnarea unui acord cu Aliaţii, care să garanteze apărarea 
graniţelor ţării şi protejarea economiei de o totală înrobire 
germană. Armand Călinescu e numit prim-ministru. Regele 
îl pretuieste şi are încredere în acest om „energic, capabil, 
spirit politic clar, care vedea departe şi lua măsuri bine 
potrivite situatiilor’?7®. Dar următorul pas prevăzut de 
tactica germană e ca şi făcut: sunt trimişi agenţi de 
propagandă pronazistă la Bucureşti, sub diferite acoperiri, 
care se învârtesc în cercurile diplomatice, politice şi 
mediatice, luând pulsul evenimentelor. Cea mai celebră 
prezenţă e a baronesei Edith von Kohler, agent al 
Gestapoului, fost „raportor” în România din partea 
Ministerului german al Agriculturii şi apoi „ambasador 
cultural” al lui Hitler la Bucureşti. La începutul anului 1939, 
se formase deja echipa de profesionişti însărcinată să 
obţină colaborarea economică a României cu al Treilea 
Reich şi să aducă tara în sfera intereselor naziste. In timp 
ce pentru britanici România e doar un stat îndepărtat 
printre alte state balcanice, va scrie Alexander L. 
Easterman, naziştii văd altfel lucrurile: triumviratul Wilhelm 
Fabricius, ambasadorul Germaniei la Bucureşti, Karl 
Clodius, şef al misiunii economice, şi baroneasa von Kohler, 
organizând recepții mondene la Hotelul Athenee Palace, îi 
coalizează pe toţi simpatizantii utili celui de-al Treilea 
Reich.1% Pe de altă parte, câteva sute de agenţi nazişti 
ajută Garda de Fier să se refacă după decapitarea 

conducerii organizatiei, iar altii au misiunea sa se infiltreze 
tn Frontul Renasterii Nationale. 

Acordul economic cu Germania se semneaza pe 23 
martie 1939. Alimentarea Reichului cu petrol, minereuri si 
cereale si colaborarea economica pe termen lung se fac in 
schimbul recunoaşterii graniţelor si al aprovizionării cu 
armament a României. E rândul Uniunii Sovietice să fie 
nemulțumită şi al presei franceze să pornească o campanie 
împotriva lui Carol, căruia i se cer explicaţii. „Sunt aşa de 
orbiţi aceşti oameni”, scrie el în jurnal, „neputând vedea că 
noi, iscălind această Convenţie, am făcut un serviciu cauzei 
păcii, căci am produs un moment de linişte şi de destindere 
în această parte a lumii. Ce ar fi zis ei dacă, prin atitudinea 
noastră, am fi antrenat un război?”181. Franţa si Anglia 
oferă, în sfârşit, garanţii că vor apăra România în cazul unei 
agresiuni naziste, dar Hitler anexase deja Cehoslovacia, iar 
Mussolini invadase Albania. Creditele acordate de Anglia 
pentru înarmare sunt mult prea modeste pentru nevoile 
României şi vin mult prea târziu. 

Insotit de Mihai, Carol face inspecții în garnizoanele de la 
graniţa cu Ungaria şi cu Uniunea Sovietică, unde se 
construia un dig de apărare şi fuseseră întărite efectivele 
armatei. Temerile regelui privind „un concubinaj între 
nazism si comunism” se adeveresc curând, odată cu 
semnarea unui pact de neagresiune de către miniştrii de 
externe ai Germaniei şi Uniunii Sovietice, Joachim von 
Ribbentrop şi Viaceslav Molotov. Totuşi, în cazul unui 
război, Carol are convingerea („pentru mine este o 
axiomă”) că franco-englezii vor câştiga până la urmă, iar 
România trebuie să-şi păstreze cat mai mult timp 
neutralitatea. „Noi nu trebuim întru nimica să provocăm, 
trebuie să facem tot ce este posibil ca războiul să nu se 
declanşeze la noi, ci pe frontul occidental. Milităreşte, este 
bine ca noi să rămânem o rezervă neatinsă, aşa încât 

interventia noastra sa fie, daca nu decisiva, cel putin foarte 
utilă.”182 

Pe 1 septembrie trupele naziste invadează Polonia. 
Marea Britanie şi Franţa declară război Germaniei. Peste 
câteva săptămâni, în centrul Bucureştiului, ziua în amiaza 
mare, prim-ministrul Armand Călinescu e ucis de legionari. 
Regele realizează că, departe de a fi fost suprimată, Garda 
de Fier „este încă foarte vie” şi „elementele ei cele mai 
primejdioase” conduc din străinătate acţiuni teroriste.*®? 
Cei opt asasini sunt ucişi şi lăsaţi în stradă, la locul faptei. 
Drept represalii, în fiecare judeţ sunt executaţi câte doi-trei 
legionari, în total în jur de 250 de gardişti. „E o măsură 
oribilă”, recunoaşte Carol, „de fapt în afară de orice lege, 
dar care, în urma celor întâmplate, îşi are justificarea în 
interesul liniştei ţării. Azi nu ne mai putem juca, azi nu 
putem targoveti viitorul când primejdii aşa de acute 
pandesc tara din înăuntru şi din afară”184. 

Fusese oare o simplă întâmplare că în vara aceea Goring 
ceruse să primească o invitaţie scrisă din partea regelui ca 
să vină la vânătoare in România? „Sunt nemaipomeniti 
aceşti oameni!”, comentase Carol tupeul ministrului 
plenipotenţiar german, găsind o modalitate diplomatică de 
a-l refuza. Dar vânătoarea începuse deja şi, după ce regele 
îi vânase pe legionari, cel vânat acum era el, comentează 
Easterman. 

Stimam pe nemti, dar iubim pe Aliati 


„Se împlinesc 15 ani de la prima întâlnire, de departe, cu 
Duduia. Parcă ar fi azi. Îmi aduc aminte. A fost o zi 
frumoasă de primăvară, dar friguroasă. Am trecut la Şosea 
cu maşina cea mică a mea, un «Amilcar». Nu ne-am vorbit, 
dar ne-am priceput din ochi. Cum din această zi s-a 
schimbat tot cursul vietei mele!”, notează Carol în jurnal.185 
Această versiune a primei lor întâlniri ţine, poate, de 
mitologia ulterioară a cuplului. El trecea cu maşina, o 
tânără se oprea în loc urmărindu-l cu privirea, două destine 
se întâlneau. Când totul în jur pare însă mai nesigur ca 
oricând şi România e prinsă între Est şi Vest, când starea 
armatei nu e deloc multumitoare şi e limpede că nu ar face 
faţă participării la război, cand, în baza tratatelor 
economice, Germania are din ce în ce mai multe pretenţii, 
folosind Ungaria ca ameninţare pentru Ardeal şi Garda de 
Fier ca să agite apele interne, iar Uniunea Sovietică 
revendică tacit Basarabia, în viaţa regelui rămâne o singură 
certitudine: „Dragostea noastră a stat ca o stâncă neclintită 
împotriva tuturor valurilor vieţii şi a timpurilor”, scrie el pe 
14 februarie 1940. „Legătura aceasta s-a cimentat atât de 
puternic, încât a rezistat la toate zilele de restrişte, la toate 
durerile ce au fost provocate de alţii. Ea este pentru mine 
chiar esenţa vieţii mele. Ea este talismanul cel mai divin şi, 
în clipele de greutăţi, este refugiul meu suprem. Această 
dragoste e aşa încât nici nu pot concepe viata fără ea."186 

Spunandu-i Duduii aceste cuvinte, Carol le insoteste cu 
cincisprezece trandafiri si cu un inel cu un smarald urias. 
Emotionata, ea povesteşte la rându-i: „Când un bărbat care 
nu mai e tânăr îţi spune asemenea cuvinte după 
cincisprezece ani de convietuire, ce mai puteam zice? Am 
izbucnit într-un plâns isteric, îl strângeam în braţe ca o 
disperată,  şoptindu-i la nesfârşit: Dragostea mea! 
Dragostea mea!”1% 

Într-adevăr, regele şi Duduia rezistaseră tuturor intrigilor, 
presiunilor,  bârfelor,  geloziilor, calomniilor, sfaturilor 
prudente ale prietenilor, presiunilor familiale, amenințărilor, 
campaniilor de defăimare din presa românească ori străină. 
Duduia nu e doar femeia potrivită pentru problemele 
sexuale ale lui Carol, cum le place să creadă politicienilor 
malitiosi şi doamnelor geloase din familiile bune ale epocii, 
ci şi prietena statornică şi partenera de viaţă cea mai 
solidară din cate avusese. Regele are nevoie de 
mangaierile ei, dar şi de admiraţia şi de inteligenţa cu care 
ea îl ia în serios şi îl urmează în ciuda tuturor, aşa cum 
răposata regină Maria şi mulţi alţii nu o făcuseră. De Ziua 
Restauratiei, pe 6 iunie 1939, regele îi conferă decorația 
Comanderia pentru Merite, însemnul special pentru 
doamne, „o decorație în briliante concepută de giuvaergiul 
Weiss”?88, „pentru nesfârşitul devotament, credinţă si 
dragoste ce mi-a arătat-o în tot acest timp, fiind stâlpul 
moral de care am putut să mă reazăm în toate aceste clipe 
grele”139, 

Clipele şi zilele sunt copleşitoare: trupele germane 
ocupaseră Olanda, Belgia si Luxemburgul si înaintau in 
Franța si Norvegia, iar România putea fi atacată fie de 
Germania, fie de Uniunea Sovietică. Pentru prima dată, 
Carol începuse să se îndoiască de victoria Aliaților. Politica 

lui de neutralitate era amenintata din toate partile, iar 
clauzele tratatului economic cu Germania deveneau din ce 
în ce mai constrângătoare. Sperând ca Hitler ar putea sa 
garanteze granitele Romaniei in schimbul unor concesii 
politice, nehotărât şi cu inima strânsă, Carol amnistiaza 
legionarii din închisori, permite revenirea în ţară a celor 
fugiţi în străinătate, acceptă aderarea lor la Frontul 
Renaşterii Naţionale, pe care îl transformă în Partidul 
Națiunii, ca semn al unei largi solidarităţi nationale. 
Maşinăria propagandistică a lui Goebbels, care are 
misiunea să lărgească prăpastia dintre rege şi Aliati, anunţă 
că reconcilierea se datorează partidului nazist, care 
promovează pacea în Balcani. Profitând de prilejul 
aparentei împăcări dintre rege şi gardişti, Mircea Eliade, 
unul dintre intelectualii legionari, o roagă pe Elena Lupescu, 
cititoare pasionată a romanului său Maitreyi, să intervină pe 
lângă rege ca să fie numit secretar cultural la o legatie din 
străinătate. „Majestatea sa Regele Carol al Il-lea ar avea în 
mine un bun şi loial mesager”, i-ar fi spus Eliade.1% Duduia 
îi transmite regelui rugămintea, şi Eliade va fi trimis nu 
oriunde, ci în capitala cea mai dragă lui Carol, la Londra. 
Între timp, la Bucureşti, prim-ministrul Tătărescu e de 
părere că politica externă ar trebui reorientată către 
Germania, iar regele e silit să constate că, „din stupizenia 
Aliaților, din complecta lor lipsă de simţ al realitatilor, se 
prăbuşeşte o politică pe care am dus-o cu drag şi cu 
fidelitate timp de douăzeci şi cinci de ani. Pentru noi, 
generaţia războiului, care am învăţat să stimăm pe nemti, 
dar să iubim pe Aliați, este un moment groaznic. Mie mi se 
prăbuşeşte o politică care am voit s-o duc de zece ani 
încoace, de apropiere de Anglia, dar în care aceasta nu mi- 
a dat nici o mână de ajutor”1%1. E doar începutul prăbuşirii. 
Curând, Franţa e invadată de trupele germane. Parisul cade 

fara sa se fi tras vreun foc de arma. Regele e disperat. Nu 
se asteapta totusi ca, pe 26 iunie 1940, cand tocmai asista 
la examenul de bacalaureat al lui Mihaita, URSS sa ceara, 
printr-un ultimatum, evacuarea Basarabiei si a Bucovinei de 
Nord, şi să ocupe ulterior si ţinutul Herta. „Eu sunt hotărât 
pentru rezistenţă”1*%2, scrie el în jurnal, dar, consultându-se 
cu guvernul şi încercând să apeleze şi la un sprijin din 
partea Germaniei, înţelege repede că, din toate părţile, 
sfatul este să accepte ultimatumul sovietic. 

Cântărind situaţia internaţională, judecând capacitatea 
de luptă a armatei, ostilitatea Ungariei, gata oricând să 
revendice Ardealul, şi a Bulgariei, care viza deja 
Cadrilaterul, Consiliul de Coroană convocat pe 27 iunie, 
deşi împărţit în privinţa soluţiilor, ajunge la concluzia că 
trebuie evitat cu orice preţ un război pe trei fronturi „fără 
nici un ajutor de nicăierea de a rezista”1%. Nicolae lorga e 
de părere că această situaţie poate fi evitată şi propune, 
„fiindcă nu ne putem apăra la toate hotarele, să se dreagă 
greşeala din Cadrilater, pe care n-a vrut-o Carol l-iu cerând 
numai unghiurile intrând la susul Dobrogii, greşeală pe care 
am întărit-o încercând, într-un teritoriu care nu ne-a apărat 
de înfrângerea de către bulgari, o zădarnică operă de 
romanisare. Să păstrăm Turtucaia, în amintirea tragediei, 
Silistra, cap de pod, partea din term legată de inima reginei 
Maria (Balcic - n. m.) şi, retrăgând pe macedonenii ispititi 
acolo, să restituim, cum o voise şi [Armand] Călinescu, 
[Valeriu] Gafencu, bulgarilor grânarul. Ruşii au dreptul la 
gurile Dunării: să li dăm braţul Chiliei, cu o bandă de 
teritoriu, încercând a salva, pentru amintirile ei, Cetatea 
Albă. Să nu ne milogim zădarnic la nimeni!”194. 

Întrunit din nou, în seara aceleiaşi zile, Consiliul îşi 
întăreşte însă avizul de cedare în faţa ultimatumului 

sovietic, prin votul majoritatii celor prezenti si prin audienta 
la rege a mai multor ofiţeri veniţi să-l roage să cedeze. 
Carol e de părere că se face o mare greşeală, ca ar trebui 
luptat pentru Basarabia, că urmările acestei cedări vor fi 
dezastruoase. Trece, pe parcursul aceleiaşi zile, de la 
îngrijorare la revoltă, de la mânie la disperare. Eugeniu 
Buhman îl găseşte la ieşirea din Sala de Consiliu, 
încremenit, „nimicit de grozăvia acestei şedinţe”. „Se 
oprise în scaunul de lângă uşa sălii, singur în toată 
anticamera, cu ochii pierduţi în zare, palid la faţă, 
descompus.”1% Regele mai face o încercare de a schimba 
decizia majorităţii căutând să-l atragă de partea lui pe 
premierul Tătărescu, dar acesta îi spune că „nu vede nici o 
altă soluţiune şi că-şi ia toată răspunderea”1%. „Restul 
nopţii, cu Duduia, am plâns amarnic. Şi ea vede dezastrul 
ce ne aşteaptă”, notează Carol în jurnal.1* Ea, la rându-i, 
scrie: „Doamne, ce umilinţă! [Carol] stă cu capul în poala 
mea, cu lacrimi în ochi, nu ştie ce să mai facă. Murmură, 
copleşit de jale, că e o zi a ruşinii naţionale”1%. 

Ziua următoare se arată şi mai grea: „parcă s-a rupt ceva 
în mine”, mărturiseşte regele. „Sunt un oareşicare care 
trebuie să-şi facă datoria, atâta tot. [...] Mi-e ruşine de mine 
însumi, nu îndrăznesc să privesc pe cineva în faţă. Totul mi 
se pare aşa un coşmar, un lucru [pe] care nici un cuvânt 
omenesc nu-l poate descrie.”1% Pe străzi, încurajată de 
gardiştii care exploatează orice prilej de instabilitate 
politică, populaţia se adună să protesteze împotriva cedării 
Basarabiei. Le apare tuturor ca un act de o nemaipomenită 
laşitate, de care nu poate fi responsabil decât regele. 

Memoria orala va retine aceasta unica versiune asupra 
evenimentelor. 

E pentru prima oara in cei zece ani de domnie cand 
renunţarea ar însemna o eliberare. Carol îi împărtăşeşte 
Duduii gândul lui că poate „ar fi mai cuminte să abdic”. Ca 
totdeauna, Elena Lupescu îl susţine şi îl încurajează. Nu, în 
nici un caz nu trebuie să abandoneze lupta, n-are dreptul, 
„ar fi o dezertare. Cine ştie, poate că ea are dreptate”?™, 
notează regele aproape resemnat. Va numi un prim- 
ministru filogerman, pe lon Gigurtu, la conducerea unui 
guvern progerman format din naţionalişti, membri ai 
Partidului Națiunii, gardişti si tehnocrati. La sfârşitul lui 
august însă, se împlinesc şi amenințările Ungariei, susţinută 
de Germania si Italia: în urma unui asa-numit arbitraj care 
are loc la Viena şi la care delegaţia României e pusă în faţa 
faptului împlinit, Transilvania de Nord e atribuită Ungariei. 
România Mare se prăbuşea după numai douăzeci şi doi de 
ani de existenţă. 

Drapelul tricolor de pe acoperişul Palatului Regal e 
coborât în bernă a doua oară în decurs de nici două luni. 
Legionarii cheamă lumea la revoltă împotriva regelui, chiar 
dacă Garda de Fier le apare unora dintre jurnaliştii străini 
acreditaţi în acele zile la Bucuresti ca o plantație de cartofi: 
„Partea principală era sub pământ. Cei o mie de oameni 
necesari pentru ocuparea posturilor-cheie fuseseră ucişi. In 
Garda de Fier nu mai erau decât ciurucuri”20. Unii dintre 
şefii partidelor politice, în frunte cu Maniu, văd însă în 
apropierea de gardişti şansa de a-l sili pe Carol să renunţe 
la tron. Se înregistrează manifestații de protest în toată 
ţara. Ura împotriva regelui e fără margini. Coloane de 
legionari defilează în faţa Palatului Regal, huiduind şi 
cerându-i abdicarea. Martha Bibescu îi întâlneşte pe 
răsculații acelor zile pe Calea Victoriei şi apoi îi descrie: 
„cămăşi verzi, par vâlvoi, chipuri nătânge. Popi şi târfe 

defilează laolalta”?°2. Tot ea consemnează o convorbire 
telefonică în care unul dintre cei mai acizi ziarişti 
antimonarhisti şi anticarlisti ai vremii, Pamfil Şeicaru, fierbe 
de mânie strigând: „Să alunge câinele, cateaua şi cățelul. 
S-au curăţat! Să se care cu totii!”?° 


202 Martha Bibescu, Jurnal politic: 1939-1941, Editura 

O jale de nedescris 


În noaptea de 3 spre 4 septembrie, ferestrele Palatului 
Regal rămân luminate până în zori. Seara, sergentul de la 
poarta Palatului fusese atacat şi rănit cu un foc de arma. 
Regele, Duduia, tânărul Mihai auzeau afară păcănitul 
caracteristic pistoalelor Mauser de fabricaţie germană. Au 
loc atacuri eşuate la Palatul Telefoanelor şi la sediul 
postului national de radio. Timp de câteva ore, 
comunicațiile sunt întrerupte. Din câteva oraşe din tara vin 
veşti că legionarii au atacat autorităţi locale şi au ocupat 
sedii ale unor instituţii de stat. 

„Parcă ceva mai puternic decât vointele noastre nastea 
evenimentele...”, îşi aminteşte peste ani Elena Lupescu.2% 
In timp ce Carol crede că se mai poate ajunge la un 
compromis, Duduia începe pregătirile de plecare. Cu toţii 
ştiu că e o plecare pe termen lung. Ernest Urdăreanu e 
trimis să supravegheze selecţia şi împachetarea obiectelor 
din vila ei, iar ea se ocupă de bunurile lui Carol de la Palatul 
Regal. Regele încă mai speră că are armata de partea lui şi, 
călcându-şi pe inimă, îl cheamă la Palat pe generalul lon 
Antonescu, în care nu are încredere, dar despre care ştie că 
se află în bune relaţii şi cu legionarii lui Horia Sima, noul 
conducător al Gărzii de Fier, şi cu luliu Maniu şi Dinu 
Brătianu. 

Guvernul Gigurtu îşi dă demisia, iar generalul preia 
frâiele statului. Spre surprinderea regelui, manifestatiile din 
stradă nu numai că nu se domolesc, dar par să ia avânt, iar 
o bună parte a ofiterimii se dovedeşte a fi de partea Gărzii 

de Fier. Antonescu cere atunci puteri depline, „prin care el 
devine complect stăpân pe ţară, eu rămânând un simplu 
figurant, cu drepturi mai mult decorative”2%, notează Carol 
în jurnal cu mocnită revoltă, asistând neputincios la o 
situaţie care se deteriorează de la o oră la alta. Tot ce 
construise el timp de zece ani se surpă văzând cu ochii. 

Mulţimile conduse de legionari împresoară Palatul. Se 
aud din ce în ce mai des focuri de armă. Manifestatiile riscă 
să scape de sub control. În apartamentul lui de la parter, 
principele moştenitor Mihai îşi încarcă pistolul cu gândul să 
sară în apărarea regelui în caz că demonstrantii ar 
pătrunde în Palat, în timp ce lon Antonescu se află în 
audienţă la ambasadorul Germaniei, Willhelm Fabricius. În 
urma acestei vizite, Carol va observa că „atitudinea lui s-a 
schimbat”, „s-a dat cu nemţii” şi „caută să se sprijine pe 
Garda de Fier”.2%6 Când primeşte de la Antonescu, printr-un 
curier, o scrisoare în care i se cere să renunţe la tron, 
regele e încredinţat că Duduia avusese dreptate când îi 
spusese că Antonescu şi generalii lui nu voiau restabilirea 
ordinii, ci sperau că el va abdica şi va părăsi ţara. „Care 
este datoria mea?” se întreabă regele pradă unei mari 
dezamăgiri, şi „cu cel mai groaznic zbucium interior” 
încearcă să discearnă într-o problemă „de la care nu 
depinzi tu, dar tot poporul căruia i-ai jurat credinţă. [...] 
Care este interesul suprem al Patriei? Dacă rămân, vrea să 
zică rezistenţă, vărsare de sânge, nelinişte şi, peste 
aceasta, poate, o interventiune străină duşmănoasă. Am 
dreptul de a pune ţara în această periculoasă situaţie, chiar 
dacă, finalmente, este scăparea ei? lată întrebarea!”2%7 

La capătul acestei deliberări, sfătuit de Ernest Urdăreanu, 
regele găseşte o cale prin care abdicarea oficială să fie 
evitată: printr-o proclamaţie către ţară, Carol îi transferă 

toate prerogativele regale fiului sau. Dar Mihai vrea sa 
plece în exil împreună cu el si cu Elena Lupescu si e nevoie 
de „tot talentul de persuasiune al Duduii ca să-l facă să 
priceapă că acest sacrificiu al său este o datorie către 
România”, precum şi de toată autoritatea regelui ca să-l 
convingă că „el trebuie să rămâie dacă nu în alt rol, cel 
putin în acela [de] portdrapel. El trebuie să tie falfaind 
stindardul Dinastiei şi României” .?°8 

Generalul Antonescu nu se aşteaptă la o mutare atât de 
subtilă din partea regelui. După ce a fost instiintat despre 
proclamaţie, secretarul Casei Regale îl urmăreşte cu 
privirea ieşind din Palat „atât de demoralizat, încât 
comandantul pieţei care-l însoțea s-a văzut silit să-l 
încurajeze, amintindu-i că n-are voie să-şi piardă cumpătul 
în aceste momente grele”2%. Desi se angajase în fata 
regelui că îi conduce personal la graniţă pe el, pe Elena 
Lupescu si pe însoțitorii lor şi că vor ieşi din tara 
nestingheriti, lui Antonescu nu-i mai arde de cuvântul dat 
unui monarh care, chiar aflat pe marginea prăpastiei, tot îi 
mai jucase un renghi. A 

Pe 6 septembrie 1940, Mihai depune jurământul. In 
aceeaşi zi, fostul rege Carol Il îşi ia rămas-bun de la puţinii 
prieteni care îi rămăseseră credincioşi. Se împachetează în 
grabă obiecte personale, tablouri moştenite, argintaria 
familiei, bijuteriile primite de Duduia de-a lungul anilor, 
scrisori, documente, mici piese de mobilier, pretioasele 
clasoare cu timbre ale regelui... Bunurile personale şi 
moştenite, amintirile de familie sunt îmbarcate în cele 
unsprezece vagoane ale trenului regal, împreună cu două 
dintre maşinile suveranului. A doua zi în zori, conduşi de 
Mihai şi de câţiva ofiţeri şi însoţiţi pe o bună bucată din 
drumul de la Palat la gara Băneasa de afişe cu chipul lui 
Zelea Codreanu lipite pe stâlpi, garduri ori ziduri, Carol şi 
Duduia, împreună cu Ernest Urdăreanu şi alţi prieteni 

apropiaţi, părăsesc capitala cu „nesfârşită amărăciune si 
adâncă durere a despărţirilor”?:0. La gară, lui Carol i se 
adusese o scrisoare din partea lui lon Antonescu, în care, 
invocând o indispozitie pasageră, generalul îl anunţa că nu-l 
mai poate însoţi până la ieşirea din ţară. Era un fel de a 
spune că, de acum încolo, regele şi Duduia se află la bunul- 
plac al legionarilor. 

Porniti la drum, în gara Lugoj află că gardiştii îi aşteaptă 
la Timisoara si la Jimbolia, că sunt hotărâți să oprească 
trenul şi că Elena Lupescu e principala lor ţintă. Când Carol 
primise scrisoarea de la Antonescu, avusese o bănuială că 
„e ceva necurat la mijloc, dar aşa o porcărie nu 
credeam”211. | se sugerează acum să se separe de Duduia, 
care să plece cu unul dintre automobile, iar el să-şi 
continue drumul cu trenul. Refuză. Nu poate accepta „astfel 
de targovetiri şi tergiversări” şi dă ordin, în schimb, ca 
trenul să nu mai oprească în gările Timişoara şi Jimbolia. 
„Să-mi scap pielea jertfind o femeie, oricare ar fi ea, şi, în 
primul rând, Duduia, care azi este singurul meu sprijin, 
acest lucru nu se poate. Pe de altă parte, eram convins că 
orice oprire nu putea fi decât fatală pentru noi toţi”, scrie el 
în jurnal.212 Temerea regelui se dovedeşte întemeiată: la 
intrarea în gara Timişoara, legionarii atacă trenul cu focuri 
de arma, care se intetesc pe măsură ce trăgătorii îşi dau 
seama că, în loc să încetinească, locomotiva prinde viteză. 
Militarii urcați în tren la Lugoj le răspund cu arme automate, 
în timp ce Carol şi Duduia baricadează ferestrele 
compartimentului lor şi apoi se culcă pe jos, sub rafalele de 
gloanţe, care nu reuşesc totuşi să pătrundă înăuntru. 

Odată trecută primejdia, Carol e cuprins de „o jale de 
nedescris şi o scârbă cum nu se mai poate”. | se pare o 
nedreptate strigătoare la cer că, după zece ani de eforturi 

pentru dezvoltarea României şi luminarea generaţiilor 
tinere, se alesese doar „cu gloantele unor tineri rataciti şi 
discreierati. [...] Degetele cari au tras trăgaciul erau ale lor, 
dar gloantele erau străine”213. Va consemna ziua în care a 
fost hăituit de legionari la despărţirea sa de ţară ca pe una 
care, în amintire, îl „umple de dezgustul cel mai cumplit şi- 
ti face ruşine că te-ai născut român şi om”214. 

Trecând graniţa în lugoslavia, Carol şi Duduia nu ştiu că 
în România ziarele se dezlantuisera deja într-o noua 
campanie de defăimare, care îi va urmări în toată istoria 
ulterioară a României. Pe străzile capitalei, vânzători 
ambulanți distribuie frenetic ziare în care Carol e descris 
drept degenerat, epileptic, sadic, alcoolic... Un pamflet care 
face deliciul cititorilor e semnat de un ziarist care timp de 
zece ani înălţase imnuri de slavă regelui Carol Il şi, nu mai 
departe de serbările Restauratiei din 1940, „îi lingea tălpile, 
mai plecat ca oricând”, după cum îl caracterizează Martha 
Bibescu, amintind că gazetarul cu pricina, Stelian Popescu, 
fusese ministru al justiţiei în guvernul prezidat de lon 
Brătianu. „Nimeni nu se poate cufunda mai adânc decât el 
în mocirla abjecţiei”, scrie ea în jurnal.215 Nu e singurul. 
Campania de presă pornită după modelul propagandistic 
profesionist pus la punct de Goebbels este atât de 
virulentă, încât noul rege, tânărul şi timidul Mihai, se vede 
nevoit să-i ceară generalului Antonescu să-i pună capăt. 

Casa Elenei Lupescu din Aleea Vulpache e luată în 
primire de legionari, care vând bilete la intrare si 
organizează vizite ghidate, dezvăluind ceea ce socotesc ei 
a fi fost opulenta, destrăbălarea, promiscuitatea, jidoavcei 
cu părul roşu” si ale regelui „degenerat”. În curtea vilei au 
aşezat o colivie mare de alamă, cu portita deschisă: 
pasărea zburase. Rosie de Waldeck se numără printre 
curioşii care stau la coadă să viziteze casa Lupeascăi. 

Lângă ea, un tânăr legionar în cămaşă verde priveşte spre 
colivie şi dă glas fantasmelor care-l răscolesc: „Ce bine ar fi 
dacă ea ar fi purtată pe străzi, despuiată, într-o colivie, să o 
vadă toată lumea!” Colegii lui, consemnează ziarista, îl 
aprobă cu fervoare, reflectând că „n-a fost bine că au lăsat- 
o să părăsească tara vie!”216. 

Vizitatorii sunt întâmpinați, în mijlocul salonului de la 
parter, de un maldăr de scrisori, bilete cu antet, cărţi de 
vizită împrăştiate pe podea. Prevăzând că vila va cădea în 
mâinile gardiştilor, Ernest Urdăreanu avusese grijă să lase 
la vedere mărturii ale lingusirilor si slugărniciei cu care, de- 
a lungul timpului, i se adresaseră Elenei Lupescu 
nenumărați demnitari, miniştri, şefi de partide, mosieri, 
ofiţeri, ziarişti, intelectuali, doamne din înalta societate: cei 
care acum o detestau şi se declarau patrioţi de partea 
Gărzii de Fier. Poliţia legionară îi încropise în grabă un dosar 
„alcătuit pentru Domnul General lon Antonescu, 
Conducătorul Statului Roman” (sic!), în care, în stilul 
apocaliptic al gardiştilor, sunt amestecate date reale cu 
informaţii greşite şi teorii conspiraţioniste. interpretând 
Biblia cu mai puţin talent decât Goebbels, dar preluând de 
la el numele de „Estera modernă”, raportul, care se vrea 
obiectiv, se deschide cu o prezentare a istoriei poporului 
evreu: „La anul 70 după Mântuitor, Romanii cuceresc 
lerusalimul, desfiinţează statul iudeu şi împrăştie în lume 
poporul jidovesc...”217 

lronia sau, poate, răzbunarea istoriei va face ca, peste un 
an, pe 14 februarie 1941, ziua în care Carol şi Elena 
Lupescu vor serba în exil şaptesprezece ani de când s-au 
cunoscut, Garda de Fier să-şi vadă încheiată existenţa, 
odată cu decretul de dizolvare a statului naţional legionar 
instaurat în România după plecarea lor. Dar dosarul Elenei 
Lupescu va fi luat de bun de toate regimurile ulterioare. 

Din tara-n tara: 
aventura, Cununie, durere 


Cei trei fugari, Carol, Duduia şi Ernest Urdăreanu, îşi dau 
curând seama că, odată ieşiţi din ţară, sunt încă în pericol. 
Pe numele Elenei Lupescu şi al lui Urdăreanu fuseseră 
emise mandate de extrădare sub acuzaţia de crime contra 
legionarilor. Se opresc la Lugano, în Elveţia, pentru câteva 
zile. Apoi se îndreaptă spre sudul Franţei, ajung la 
Barcelona şi speră să-şi găsească refugiu în Spania. Când 
ajung la Sevilla, osteniti de atâtea drumuri şi locuri, 
prietenii, servitorii şi militarii care îi insotisera îi părăsesc şi 
se întorc în ţară. Carol şi Duduia locuiesc la Hotel Andalucia 
Palace, în timp ce Urdăreanu pleacă la Lisabona să le 
obţină vize pentru intrarea în Portugalia, ţara bunicii 
paterne a lui Carol. Şederea lor în Spania s, de fapt, 
condiţionată: fostul rege şi Duduia nu au voie să 
părăsească Sevilla. Hitler ar vrea să-l aducă pe Carol în 
Germania şi să-l aibă sub ,,protectie”. 

Carol e îngrijorat, „a slăbit mult şi amărăciunea i se 
citeşte ps faţă”218. Până la urmă, după mai bine de şase luni 
de incertitudine, autorităţile spaniole închid ochii la ieşirea 
lor din ţară cu o maşină condusă de un contrabandist local 
specializat în transporturi clandestine. Maşina trece graniţa 
cu Carol şi Elena Lupescu ascunşi pe locurile din spate, de 
unde fuseseră scoase scaunele, şi în portbagaj, în graba 
plecării, au uitat la hotel un geamantan ticsit cu bancnote: 
dolari, franci elveţieni, mărci germane şi câteva milioane de 
lei. Banii au ajuns, se pare, la ambasada României de la 

Madrid. 

Cum razboiul avanseaza insa si Hitler pare sa castige pe 
toate fronturile, e din ce în ce mai limpede că Europa nu 
mai e un continent sigur. În Portugalia lui Salazar, „Carol 
simte răsuflarea germanilor în ceafă”21%. America nu-i 
primeşte, considerându-l pe fostul rege un pronazist. După 
trei luni petrecute la Estoril, Carol, Elena Lupescu şi Ernest 
Urdăreanu pleacă la Havana. Clima de aici nu-i prieşte 
deloc Duduii, şi atunci se îmbarcă spre Ciudad de Mexico, 
unde închiriază o casă mobilată în Coyoacân, o suburbie a 
oraşului. Au drept vecini foşti regi, generali şi oameni de 
afaceri bogaţi, mexicani şi străini. Deşi casa e spațioasă, nu 
vor reuşi niciodată să despacheteze toate bagajele pe care 
le cară cu ei. Cumpără două automobile Cadillac, pentru 
care obţin plăci de înmatriculare de corp diplomatic, şi sunt 
primiţi cu căldură şi curiozitate în societatea mondenă a 
oraşului, formată din diplomaţi şi investitori, mai cu seamă 
britanici şi americani. Cuplul exilatilor din România câştigă 
simpatia şi admiraţia celorlalţi expatriati, care îi ajută să se 
integreze repede în viaţa oraşului, invitându-i la dineuri, 
recepții, excursii turistice ori ceaiuri prieteneşti. Elena 
Lupescu se înscrie în rândul voluntarilor Crucii Roşii 
internaţionale, Carol scrie capetelor încoronate, rudelor sale 
din Europa, şefilor de state, încercând să păstreze legătura 
cu România prin crearea unei organizaţii intitulate 
„România Liberă”. În clipele de răgaz, fostul rege se 
dovedeşte a fi şi un rafinat expert în evaluarea pieselor de 
mobilier de colecţie. 

Urmărind desfăşurarea evenimentelor si mersul 
războiului, în august 1944, Carol, Duduia, Urdăreanu şi 
Monique Cook, o franco-englezoaică de 18 ani, împreună cu 
cei şapte câini ai lor, „cu valetii, 150 de lăzi, geamantane şi 
genţi, plus 3 automobile”22%, saculeti cu aur şi bijuterii, se 
mută în Brazilia, la Rio de Janeiro. Peste un an, Aliaţii 

castiga razboiul. Carol si Duduia afla ca micul lor castel 
Coésme din Franta fusese ocupat mai intai de nemti si apoi 
de americani. Dar afla si ca pe 6 martie 1945, la sase luni 
de la intrarea trupelor sovietice în tara, in România e 
instalat primul guvern comunist. Mihai este încă rege, deşi 
sovieticii decid acum politica ţării. Ambasadorul Uniunii 
Sovietice la Ciudad de Mexico primeşte misiunea să-l 
cultive pe Carol şi să-i afle intenţiile. Regele şi Duduia 
înţeleg mesajul acestei subite apropieri: după ocuparea 
României, ruşii constată că regele Mihai nu e suficient de 
cooperant şi încearcă să-l şantajeze, pretinzând că au de 
gând să-l readucă pe tron pe tatăl lui. 

Elenei Lupescu nu-i prieşte prea tare nici clima din 
Brazilia, se simte din ce în ce mai vlăguită, e silită să 
petreacă mult timp în pat. Lumina îi face rău, o doare 
pieptul, îi amortesc adesea membrele, e deprimată, abia 
dacă mai pune ceva în gură. După repetate controale 
medicale, rezultă că suferă de anemie pernicioasă, iar 
boala nu are vreun remediu cunoscut. „Citesc pe feţele 
lor”, scrie ea, „că mi se apropie sfârşitul. [...] Bietul Carol şi- 
ar da şi inima să mă salveze”???. Carol e disperat. Se teme 
că, după douăzeci si doi de ani de convietuire, după toate 
prin câte trecuseră, femeia vieţii lui i se va stinge sub ochi. 
Pe 3 iulie 1947, se căsătoresc în camera lor de hotel de la 
Rio, în cadrul unei mici ceremonii private, în urma căreia 
Duduia, recunoscută de Casa de Hohenzollern, devine 
Principesa Elena a României. În aceeaşi zi, Ernest 
Urdăreanu se căsătoreşte cu Monique Cook. Dar abia peste 
câteva zile Elena Lupescu va fi destul de întremată ca să 
îmbrace rochia de mireasă. 

Se înzdrăvenise graţie unei transfuzii de sânge de la un 
tânăr bărbat de culoare, prescrisă de un medic evreu 
brazilian. „Ce aveam de pierdut, bineînţeles că am fost de 
acord”, scrie ea. „Când tânărul negru s-a aşezat pe un colţ, 
al patului în care zăceam aproape inconştientă şi sângele 

lui a inceput sa curga in venele mele, am simtit ca se 
întâmplă ceva miraculos. Întâi a fost un şoc, de parcă ma 
izbise un camion, si apoi am simtit o stare de beatitudine. 
Cand m-am trezit, eram alt om. M-am dat jos din pat si am 
îmbrăcat rochia de mireasă cumpărată de Carol. Cand a 
venit acasă Carol şi m-a văzut mireasă, aproape să leşine. 
Se petrecuse un miracol."”222 

Peste doi ani, în vara lui 1949, întorşi în Portugalia, sunt 
asaltati de ziarişti. În presa americană de scandal apăruse 
ştirea că regele pleacă în Iran ca să divorţeze... Se anunţa 
iminenta lui despărţire de Duduia. Amuzati şi, în acelaşi 
timp, indignati de articolele pe aceasta temă, regele si 
Duduia se cunună religios. Duduia îmbracă rochia de 
mireasă de la Rio, de satin alb, cu corsaj de dantelă, croită, 
ca totdeauna, la casa de modă Coco Chanel. Capul îi e 
acoperit cu un val de dantelă de Alencon, care îi încadrează 
delicat părul roşcat şi faţa luminată de fericire. Carol poartă 
un frac negru nou, cu cravată albă. Pare tras la faţă şi 
slăbit. Sunt cununati de parohul bisericii ortodoxe de la 
Paris, arhimandritul Martinian Ivanovici, fost stareţ al 
mănăstirii Slatina din Moldova. Naşi le sunt Ernest şi 
Monique Urdăreanu, care se cunună şi ei în aceeaşi zi. 
După slujbă, se bea şampanie, se dansează, iar ziariştii fac 
fotografii. 

„Eram un cuplu neobişnuit şi eram frumoşi”, îşi 
aminteşte Elena Lupescu. „Se vedea că suntem nespus de 
fericiţi. Carol a umplut un coş cu petale de trandafiri şi le 
presăra înaintea pasilor mei. Cândva, cineva a spus despre 
noi că suntem atât de fericiţi de parcă plutim deasupra 
pământului, ca şi cum am băut un elixir al dragostei, ca în 
Tristan şi Isolda.”223 Emotionat, Carol scrie la rându-i în 
jurnal că această zi (18 august 1949) va fi însemnată cu 
litere de aur în cartea vieţii lor. „Este definitiva încununare 
a dragostei noastre, de douăzeci şi cinci de ani. Legătura s- 

a sfintit prin binecuvantarea Domnului, ma simt cum nu se 
poate mai fericit. Vine la timp, sa astupe gura intrigantilor 
cari vorbeau de divort.”?24 Carol are 55 de ani, iar Elena 
Lupescu, 49. 

Cu nimeni nu a fost regele „mai însurat” vreodată decât 
cu Duduia: îşi făcuseră jurăminte de dragoste şi credinţă la 
catedrala Notre-Dame de la Paris la începutul exilului lor din 
1925, se căsătoriseră civil la Rio de Janeiro cu doi ani în 
urmă, iar acum s-au cununat religios la Estoril, localitate 
portugheză pe malul mării, unde Carol cumpărase pe 
numele ei vila Mar y Sol de pe Rua do Alentejo nr. 4 şi unde 
uneori îşi făcea apariţia „un pictor cam într-o ureche”, cum 
îl descrie Duduia pe Salvador Dali. Estoril e un oraş încărcat 
de amintiri. Vizitaseră staţiunea pe vremea primului exil şi 
încă de atunci li se păruse un loc de refugiu minunat. În vila 
văruită în culori pale, mediteraneene, şi respirând aerul 
sărat al mării şi al grădinii umbroase din spatele casei, 
trăiesc din nou retrasi, ca în tinereţe, la Co&sme. Primesc 
când şi când musafiri, se plimbă în oraş, mănâncă fructe de 
mare, văd filme, ascultă muzică, se ocupă fiecare de 
corespondenţă şi scriu pagini de jurnal. 

Mihai a abdicat şi, din 1948, locuieşte în Anglia, apoi în 
Elveţia. Comunică rar cu tatăl lui, numai atunci când îşi 
trimit felicitări de Paşti şi de Crăciun. Nu a dorit niciodată 
să-şi revadă tatăl. 

Marea bucurie a lui Carol şi a Duduii de la începutul anilor 
'50 e participarea la Expoziţia filatelica internaţională 
organizată la Londra de Royal Philatelic Society, unde Carol 
expune colecţia lui impresionantă de timbre. „Am fost 
înconjurat de multă stimă şi dragoste”, notează el în jurnal, 
„ceea ce mi-a făcut mare plăcere”22%5. Chiar în ziua 
deschiderii expoziţiei însă, emotionata de statutul ei 

„legitim”, Duduia îşi prinde un toc în covor si cade pe scări, 
făcând „o grozavă căzătură”, se umple de vânătăi, se 
răneşte la un picior, dar e „foarte vitează”.225 Cât timp ea 
se află sub îngrijire, Carol continuă singur întâlnirile, 
dineurile, ceaiurile, conferințele programate. In fata 
ziariştilor, se abtine de la comentarii politice. Dar, la o cină 
oferită de un prieten, fost ataşat naval britanic în Mexic, 
situaţia internaţională şi primejdia comunismului sunt 
dezbătute pe larg. Carol e de părere că „numai dând, cât 
mai repede, o lovitură mortală URSS-ului se poate curma 
această groaznică molimă, toate celelalte mijloace nu sunt 
decât paliative, cari vor întârzia, cel mult, deznodământul 
fatal, între dezastrul unui război şi catastrofa finală a 
distrugerii lumei prin comunism, prefer pe cel dintâi. 
Comunismul sapă totul şi sapă pe nevăzute lumea 
capitalistă, care, adesea, nu vede distrugerea rădăcinilor 
ei”. Apoi, regele dă ca exemplu „îngrozitoarea mizerie şi 
sclavie” din Romania.?27 

La banchetul cu care se încheie Expoziţia filatelică de la 
Londra participă şi Duduia, refăcută după căzătură. Carol 
are emoţii gândindu-se că „reacţiunea lumei va fi o mare 
piatră de încercare”. E fericit să constate că „Duduia a fost 
înconjurată de foarte mare dragoste, respect şi dragoste, a 
fost tratată în adevărată regină”228. 

La Estoril însă, părerile despre Elena Lupescu sunt 
împărţite. Mai ales femeile din înalta societate şi 
jurnalistele care ar vrea s-o cunoască îndeaproape şi să 
scrie despre ea o consideră o închipuită care nu are 
încredere în nimeni. O scenă la un restaurant, unde toţi cei 
prezenţi comandă raci, iar ea îl ceartă pe Carol, fiindcă el 
vrea scoici à /a portugaise, e dată drept exemplu pentru 
dominaţia pe care Duduia o exercită asupra unui rege fără 
vreo altă ocupaţie decât aceea de a-şi scrie memoriile şi 

aflat, acum, cu totul sub autoritatea ei.229 


229 Vezi Alice-Leone Moats, Lupescu: The Story of a Royal 
Love Affair. 


Epilog 


Într-o după-amiază de aprilie a anului 1953, abia intorsi 
acasă după o ieşire în oraş, regele şi Duduia sunt alarmati 
de o durere pe care Carol o simte sfârtecându-i parcă 
pieptul şi braţul stâng. E chemat de urgenţă un medic. 
Duduia a intrat în panică. Sesizându-i îngrijorarea, regele îi 
cere medicului să se ocupe de ea mai întâi. Lui parca i-a 
trecut durerea... în timp ce doctorul caută s-o liniştească pe 
ea, regele, scoțând un icnet, se stinge „prăbuşit într-un 
fotoliu, cu ochii larg deschişi, minunatii lui ochi albaştri, 
acum fără strălucire”?3% Doctorul încearcă să-l readucă la 
viata, dar e prea târziu. Ingenuncheata lângă Carol, Duduia 
îl roagă plângând să n-o părăsească. „Câteva zile am fost 
pe altă lume, parcă înnebunisem”, avea să-şi amintească. 
Apoi, după ce îl îmbracă „într-un costum închis, în dungi”, îi 
taie cu o foarfecă o suvita de păr, soptindu-i pierduta:, 
Adieu, amour de ma vie”231. 

Peste câteva luni, Carol ar fi împlinit 60 de ani. E 
înmormântat alături de regii şi reginele Portugaliei, în 
Panteonul regal de la mănăstirea Sao Vicente din Lisabona. 
Intr-o scrisoare nedatată către Monique Urdareanu, Duduia 
mărturiseşte că inima ei „nu-şi revine, suferă îngrozitor”, că 
nu-şi mai găseşte locul şi că nimic nu poate umple golul 
lăsat de el. „Incerc să fiu curajoasă, dar sufăr făcând acest 
efort. Totul mi se pare trist în jur, îl caut pe el şi îl aştept, 
dar în zadar...”232 Elena Lupescu va mai trăi în vila de la 

Estoril încă douăzeci şi patru de ani, urmărită si hartuita de 
agenţii Securităţii, care lansează o vastă operaţiune de 
supraveghere si infiltrare în încercarea de a recupera 
averea regelui Carol Il în beneficiul statului comunist, dar şi 
de avocaţii fiului lui, Mihai, care îi intentează, fără succes, 
un proces, sperând să obţină anularea căsătoriei ei cu 
Carol. 

Duduia moare pe 28 iunie 1977. Singura ei moştenitoare 
este, prin testament, Monique Urdăreanu. O mare parte din 
documentele şi scrisorile arhivei lui Carol va fi cumpărată 
ulterior de la Monique de nepotul lui Zizi Lambrino, Paul. 
Duduia e înmormântată la Lisabona, alături de soţul ei. Dar 
şi acolo o vor urmări resentimentele familiei regale şi 
folclorul coroziv rezultat în urma zecilor de ani de campanii 
de presă, a propagandei legionare şi a celei comuniste 
împotriva ei şi a lui Carol. 

În 2003, rămăşiţele lor pământeşti au fost repatriate şi 
reînhumate la mănăstirea Curtea de Argeş, unde se află 
mormintele regilor şi reginelor României. Sicriul lui Carol a 
fost depus în cripta unei capele special amenajate, iar 
sicriul Elenei Lupescu, în cimitirul unei bisericuțe de lemn 
din curtea mănăstirii, printre morminte de călugări. 
Împrejmuit cu un gard metalic, mormântul se află într-o 
zonă în care vizitatorii nu au acces. „Cine sunt eu fără el?” 
se întreba ea în ultimele rânduri ale unor pagini răzlețe de 
jurnal. „O simplă femeie nefericită, /idoavca cu părul roşu 
care i-a stricat viata şi a stricat viata Romaniei.”233 

În 2019, osemintele lui vor fi reînhumate alături de cele 
ale fiului său, Mihai, şi ale soţiei acestuia, Ana de Bourbon- 
Parma, în noua catedrală de la Curtea de Argeş construită 
cu sprijinul Casei Regale. Alături de Carol s-a propus să fie 
reînhumată fosta lui soţie, cealaltă Elenă, a Greciei, mama 
lui Mihai. 

Ar fi fost istoria României cu totul alta fără dragostea lui 
Carol Il pentru Elena Lupescu? Daca tara ar fi fost condusă 

în anii "30 de Zelea Codreanu, de un monarh pro-sovietic 
sau de un alt Carol |, ar mai fi făcut experienţa dureroasă a 
nazismului, timp de câţiva ani, şi a comunismului de câteva 
decenii? Cu siguranţă că politica internaţională a vremii nu 
s-ar fi schimbat, dar, pentru România, deznodământul ar fi 
venit, poate, mult mai curând. Dacă Elena Lupescu ar fi fost 
acceptată sau măcar tolerată de familia regală şi de 
politicienii cu deschidere democratică, aşa cum ar fi vrut 
Carol, România Mare tot nu ar fi fost salvată de efectele 
crizei economice şi de interesele statelor care se socotiseră 
nedreptatite după Primul Război Mondial. 

Până la urmă, în toate aceste vâltori şi întorsături ale 
evenimentelor politice, economice şi militare, care au luat 
cu ele nenumărate vieţi, singura insulă statornică rămâne, 
în ciuda tuturor, spre uimirea unora, spre necazul altora, 
această poveste de dragoste - cea mai hulită, cea mai 
barfita şi, în secret, cea mai invidiată din istoria României. 


Bibliografie selectiva 


ACNSAS - D 052875 vol. I-XVI si D 015324 

ANIC - Casa Regală, fond Carol II 

Constantin Argetoianu, Memorii: Pentru cei de maine. 
Amintiri din vremea celor de ieri, Editura Machiavelli, 
Bucureşti, 1996. 

George de Berea, Comment épouser un Roi? (La vie secrete 
de Magda Lupesco), La Pensée Universelle, Paris, 1983. 
Martha Bibescu, Jurnal politic: 1939-1941, Editura Politică, 

Bucureşti, 1979. 

Lucian Boia, Suveranii României: Monarhia, o soluţie?, 
Humanitas, Bucureşti, 2014. 

Raoul Bossy, Amintiri din viața diplomatică, Humanitas, 
Bucureşti, 1993. 

lancu Brauştein, Evreii în prima universitate din România, 
DAN, laşi, 2001. 

Bogdan Bucur, Jean Pangal: Documente inedite, 1932- 
1942, RAO, Bucureşti, 2016. 

Eugeniu Arthur Buhman, Patru decenii în serviciul Casei 
Regale a României: Memorii, 1898-1940, Sigma, 
Bucureşti, 2006. 

Armand Călinescu, Însemnări politice: 1916-1939, 
Humanitas, Bucureşti, 1990. 

Carol al II-lea, Între datorie şi pasiune: Însemnări: zilnice, 
vol. Il, Ill, Casa de editură şi Presa „Şansa” SRL, 
Bucureşti, 1995-1996; vol. |, IV, V, VI, Curtea Veche, 
Bucureşti, 2000-2003. 

Carol al II-lea, Regele României, Însemnări zilnice: 1938- 
1951, Editura Scripta, Bucuresti, vol. I-IV, 1995-2003. 

Barbara Cartland, Viața scanaaloasă a Regelui Carol: 


lubirile şi pasiunile sale, trad. Maria llie, Editura Sturion, 
Bucuresti, 1992. 

Mircea Ciobanu, Convorbiri cu Mihai | al României, 
Humanitas, Bucureşti, 2008. 

Nichifor Crainic, Zile albe, zile negre: Memorii, Editura 
Floare Albă de Colt, Bucureşti, 2015. 

Elie Miron Cristea, Note ascunse: Însemnări personale, 
Dacia, Cluj-Napoca, 1999. 

A.L. Easterman, King Carol, Hitler and Lupescu, Victor 
Gollanez Ltd., London, 1942. 

Christopher Gillberg, Gregory O'Brien (ed.), Developmental 
Disability and Behaviour, Mac Keith Press, London, 2000. 

John Gunther, /nside Europe, Harper&Brothers, New York - 
London, 1938. 

David Hamilton, The Monkey Gland Affair, Chato&Windus, 
London, 1986. 

Helmut Heiber, Goebbels, trad. John K. Dickinson, Hawthorn 
Books, INC., Publishers, New York, 1972. 

Armin Heinen, Legiunea ,,Arhanghelul Mihail”, trad. Cornelia 
şi Delia Eşianu, Humanitas, Bucuresti, 2006. 

Keith Hitchins, Romania: 1866-1947, trad. George G. Potra 
si Delia Razdolescu, Humanitas, Bucuresti, 1998. 

Prinţul Nicolae de Hohenzollern, În umbra Coroanei 
României, Editura Moldova, laşi, 1991. 

Patrick Kinross, Ataturk: The Rebirth of a Nation, Phoenix 
Press, London, 1964. 

Arthur Gould Lee, Regina-mamă Elena a României, trad, de 
Liana Alecu, Humanitas, Bucuresti, 2005. 

Elena Lupescu, ,M-au denumit jidoavca cu parul rosu”: 
Memorii, Editura Tesu, Bucuresti, 2013. 

Diana Mandache, Duduia: Scrisori din exil ale Elenei 
Lupescu, Corint, Bucureşti, 2016. 

Diana Mandache, Moştenirea Elenei Lupescu şi statul 
comunist, Curtea Veche, Bucureşti, 2017. 

Mihail Manoilescu, Memorii, vol. |, Editura Enciclopedică, 
Bucureşti, 1993. 


Lilly Marcou, Carol al ll-lea al României: Regele trădat, trad. 
Elena Zamfirescu, Corint, Bucureşti, 2015. 

Regina Maria a României, Însemnări zilnice, vol. VI-X, trad. 
Sanda Ileana Racoviceanu, Polirom, laşi, 2012-2014. 

Maria, Regina României, Povestea vieții mele, vol. I-III, RAO, 
Bucureşti, 2013. 

Majestatea Sa Regele Mihai al României, O domnie 
întreruptă: Convorbiri cu Philippe Viguié Desplaces, trad. 
Ecaterina Stamatin, Editura Libra, Bucureşti, 1995. 

Dr. Serban Milcoveanu, Memorii (1939-1989), Editura 
Pământul, Piteşti, 2008. 

Alice-Leone Moats, Lupescu: The Story of a Royal Love 
Affair, Henry Holt and Company, New York, 1955. 

Paul al României, Carol al //-lea, Rege al României, versiune 
românească de Ileana Vulpescu, Editura Holding 
Reporter, Bucureşti, 1991. 

Paul D. Quinlan, Regele playboy: Carol al II-lea al României, 
trad. Mona Antohi, Humanitas, Bucureşti, ed. A doua, 
2008. 

Martha Schad, Hitler’s Spy Princess: The Extraordinary Life 
of Stephanie von Hohenlohe, The History Press, Stroud, 
2004. 

Alexandru Vaida-Voevod, Memorii, vol. I-IV, Dacia, Cluj- 
Napoca, vol. Ill, 1997. 

R.G. Waldeck, Athenee Palace, trad. Ileana Sturdza, 
Humanitas, Bucureşti, 2000. 

Ganna Walska, Always Room at the Top, R.R. Smith, New 
York, 1943. 

Susan Williams, The People’s King: The True Story of the 
Abdication, Penguin Books, Limited, London, 2003. 

Eugen Wolbe, Ferdinand |, întemeietorul României Mari, 
trad. Maria si lon Nastasia, Humanitas, Bucuresti, 2011. 


Sursele ilustratiilor 


Arhiva de familie a doamnei Roxana Ambrozie, stranepoata 
Elenei Lupescu //. /, 5, 17, 19 

ANIC (Arhivele Naţionale Istorice Centrale) //. 2, 7-16, 20- 
23, 25 

SJAN (Serviciul Judetean al Arhivelor Naţionale) laşi //. 3 
Desen de Antonio Argnani //. 4 

© Guliver/Getty Images/George Eastman House //. 6 

Fotografie recuperata si restaurata digital de Sorin Nica, 
administratorul paginii de Facebook Photo Historia, 
căruia îi mulţumim pentru că ne-a pus-o la dispoziţie. //. 
18 

© Guliver/Getty Images/Keystone-France íl. 24 

© Guliver/Getty Images/Bettmann //. 26 

© Guliver/Getty Images/Gordon Parks //. 27, 28 

Editura Humanitas a facut toate demersurile pentru a 
identifica copyrightul acestei fotografii şi se pune la 
dispoziţia eventualilor deținători ai drepturilor de autor. 
il, 29 

© Granger/Granger. All rights reserved. //, 30 


